
Autori eessõna 


See lugu kasvas jutustades, kuni temast sai Suure Sõrmuse Sõja ajalugu koos pilguheitudega 
märksa iidsemaisse aegadesse. Ta sai alguse "Kääbiku" lõpetamise ja selle avaldamise vahel 1937. 
aastal; kuid ma ei läinud järjega edasi, sest tahtsin enne täiustada ja korda seada Vanade Aegade 
mütoloogiat ja legende, mis olid juba mõned head aastad kuju võtnud. Soovisin seda teha enese 
meeleheaks ning mul oli vähe lootust, et teised inimesed võiksid selle töö vastu huvi tunda, kuna see 
oli algselt puht-keeleteaduslik fantaasia ning sai loodud vaid selleks, et anda haldjakeeltele vajalik 
"ajalooline" tagapõhi. 

Kui need, kelle nõu ja arvamust ma küsisin, minu "vähese lootuse" "olematuks lootuseks" 
parandasid, läksin oma kirjatöö juurde tagasi, julgustatuna lugejate soovist kääbikute ja nende 
seikluste kohta rohkem teada saada. Kuid lugu kiskus vastupandamatult vanema maailma poole ning 
kirjeldas selle lõppu ja kadumist veel enne, kui algus ja keskpaik olid ära räägitud. Too protsess algas 
"Kääbiku” kirjutamise käigus, milles leidus samuti mõningaid viiteid vanematele asjadele: Elrond, 
Gondolin, kõrghaldjad ja orkid, nagu ka kutsumata esile kerkinud vihjed sootuks kõrgemaile, 
sügavamaile või tumedamaile asjadele, kui pealtnäha paistis: Dulrin, Moria, Gandalf Surnumanaja, 
Sõrmus. Nende vihjete tähenduse avastamisest ning nende seotuse mõistmisest muistse ajalooga 
kooruski välja Kolmas Ajastu ja selle kulminatsioon Sõrmuse Sõjas. 

Need, kes kääbikute kohta rohkem teavet küsisid, said seda viimaks, kuid nad pidid kaua ootama, 
sest "Sõrmuste Isanda" koostamine toimus vaheaegadega 1936. aastast 1949. aastani. Sel ajal oli 
mul palju kohustusi, mida ma ei tohtinud hooletusse jätta, ning palju muid huvisid õppija ja õpetajana, 
mis mind sageli kaasa haarasid. Viivitust suurendas muidugi ka sõja puhkemine 1939. aastal, mille 
lõpuks polnud lugu veel esimese raamatu otsani jõudnud. Järgneva viie aasta süngusele vaatamata 
leidsin ma, et ei saa seda tööd enam jätta, ning rühkisin enamjaolt öösiti edasi, kuni seisin viimaks 
Balini haua ääres Morias. Seal jäin ma tükiks ajaks pidama Alles peaaegu aasta hiljem jätkasin 
rännakut ning jõudsin 1941. aasta lõpul Lothlõrieni ja Suure Jõe äärde. Järgmisel aastal panin kirja 
esimesed visandid kolmandast raamatust ning viienda raamatu 1 ja 3 peatükist ning peatusin seal, 
kus lõkendasid Anöõrieni märgutuled ja Theoden jõudis Haraorgu. Seal sai mu ettekujutus otsa ja 
mõtlemiseks enam aega ei olnud. 

1944. aastal jätsin rahule lahtised otsad ja segadused sõjaga, mida olin kohustatud juhtima või 
vähemalt kirjeldama, ning sundisin ennast käsile võtma Frodo teekonna Mordorisse. Need peatükid, 
millest kujunes lõpuks neljas raamat, said kirjutatud ja saadetud järjeloona minu pojale Christopherile, 
kes viibis sellal Kuningliku Lennuväe koosseisus Lõuna-Aafrikas Sellegipoolest läks veel viis aastat, 
enne kui lugu oma praeguse lõpuni jõudis; selle aja jooksul vahetusid minu maja, minu tool ja minu 
kolledž ning kuigi need päevad olid vähem sünged, polnud nad ometi vähem töökad. Kui "lõpp" 
viimaks kätte jõudis, tuli kogu lugu uuesti üle vaadata ja suures osas tagantjärele ümber kirjutada. Ja 
ma pidin selle ise masinal trükkima ja ümber trükkima, kuna professionaalse kümnesõrmelise trükitöö 
hind käis mulle üle jõu. 

"Sõrmuste Isandat" on pärast tema ilmumist lugenud paljud inimesed ning ma tahaksin selle kohta 
üht-teist öelda, viidates paljudele seisukohtadele või arvamustele, mida olen kuulnud või lugenud selle 
loo motiivide ja tähenduste kohta. Peamine motiiv oli jutuvestja soov proovida kätt tõeliselt pika loo 
kallal, mis köidaks lugejate tähelepanu, lõbustaks neid, rõõmustaks neid ning mõnikord erutaks või 
liigutaks neid sügavalt. Juhiks olid mulle vaid mu enese tunded sellest, mis on haarav või liigutav, ning 
paljude arvates oli see juht paraku tihti ekslik. Mõned, kes on seda raamatut lugenud või vähemalt 
sirvinud, on leidnud selle olevat igava, mõttetu või põlastusväärse; ning mul pole põhjust selle üle 
kurta, kuna mina olen samasugusel arvamusel nende töödest või kirjutamisviisist, mida nad ilmselt 
eelistavad. Kuid isegi nende vaatenurgast, kellele mu lugu meeldis, on selles paljugi ebarahuldavat. 
On ehk võimatu, et nii pika loo juures kõik kohad igaühele meeldiksid või et needsamad kohad 
igaühele vastumeelt oleksid, sest ma leian saadud kirjadest, et need leheküljed või peatükid, mis 
ühtede arvates on vigased, on teiste meelest eriti kiiduväärsed. Kõige kriitilisem lugeja, autor ise, leiab 
nüüd küllaga suuremaid ja väiksemaid vigu, ent kuna tal pole õnneks luba raamatut ei üle vaadata ega 
uuesti kirjutada, läheb ta neist vaikides mööda - välja arvatud ühest, mida on ka teised tähele pannud: 
see raamat on liiga lühike. 

Mis puutub mingisse sügavamasse tähendusse või "sõnumisse”", siis seda pole autor sinna sisse 
pannud. Raamat ei ole ei allegooriline ega päevakajaline. Too lugu ajas kasvades juured minevikku 
ning sirutas välja ootamatuid oksi, kuid selle peateema pani algusest peale paika Sõrmus, mille pidin 
paratamatult uue raamatu ja "Kääbiku" ühenduslüliks valima. Otsustav peatükk, "Mineviku vari", on 
üks loo vanemaid osi. See sai kirjutatud ammu enne seda, kui 1939. aasta aimdus oli saanud 
vältimatu hävingu ohuks, ning sellest punktist alates oleks lugu ikkagi sama rada pidi edasi arenenud, 
kui see häving oleks ka ära hoitud. Jutu allikaiks olid mõtted, mis olid mul kaua aega meeles 
mõlkunud või mõnel puhul ka varem kirja pandud, ning 1939. aastal alanud sõda või selle tagajärjed 
muutsid neis väga vähe või üldse mitte midagi. 

Tõeline sõda ei meenuta muinasloolist ei oma käigu ega lõpu poolest. Kui see oleks tolle arengut 
inspireerinud või juhtinud, siis oleks Sõrmus kindlasti oma valdusse võetud ja Sauroni vastu ära 
kasutatud; seda poleks mitte hävitatud, vaid orjastatud, ning Barad-düri poleks mitte purustatud, vaid 


vallutatud. Saruman, kel ei õnnestu Sõrmust endale saada, oleks sel segasel ja reetlikul ajal leidnud 
Mordorist puuduvad lülid oma uuringutes Sõrmuseteaduse alal ning üsna ruttu omaenda Suure 
Sõrmuse valmis teinud, mille abil isehakanud Keskmaa Valitsejat välja kutsuda. Selles kokkupõrkes 
oleksid mõlemad pooled kääbikuid vihanud ja põlanud ning nood poleks isegi orjadena kuigi kauaks 
püsima jäänud. 

Teisigi ümberkorraldusi oleks võinud sisse viia, vastavalt nende maitsele või vaadetele, kellele 
meeldib allegooria või päevateemadele vihjamine. Kuid mina tunnen siirast vastumeelt igasuguste 
allegooria vormide vastu ning olen seda alati tundnud, sestsaadik, kui ma sain küllalt vanaks ja 
ettevaatlikuks, et tema ligiolekut ära tabada. Ma eelistan rohkem nii tõelist kui väljamõeldud ajalugu 
selle mitmepalgelise kohandatavuse tõttu lugejate mõtete ja kogemustega. Arvan, et paljud ajavad 
"kohandatavuse" "allegooriaga" segamini; kuid üks neist peitub lugeja vabaduses ja teine autori 
ettekavatsetud üleolekus. 

Autor ei saa oma läbielamistest muidugi täiesti puutumata jääda, kuid see viis, kuidas jutuidu 
kogemuste mullast toitu võtab, on väga keerukas, ning katsed seda protsessi määratleda on parimal 
juhul vaid küündimatute ja ebaselgete tõendite otsimine. Samuti on vale arvata (ehkki autori ja kriitiku 
eluea kokkulangevuse puhul on see võimalus loomulikult kütkestav), et mõlema jaoks ühise aja 
sündmused või mõtete liikumised olid tingimata kõige võimsamad mõjurid. Inimene peab tõesti 
isiklikult sõja varju alla sattuma, et selle ängi täielikult tunnetada, kuid aastate möödudes kiputakse 
tihti unustama, et noorena 1914. aastasse sattumine polnud sugugi vähem võigas kogemus, kui olla 
seotud 1939. aasta ja sellele järgnevaga. 1918. aastaks olid surnud kõik mu lähemad sõbrad peale 
ühe. Või kui võtta mõni vähem kurb teema: mõned arvavad, et peatükk "Maakond puhtaks!" 
peegeldab Inglismaa olukorda tol ajal, kui ma oma juttu lõpetasin. See pole nõnda. See on süžee 
loomulik koostisosa, sündmuste loogiline käik, mida Sarumani loomus muidugi omal kombel kujundas, 
aga sel pole vähimatki allegoorilist tähendust või vihjet päevapoliitikale. Lool on tõesti mingi 
kogemuslik põhi, kuigi napp (sest majanduslik olukord oli hoopis teine) ning palju kaugemas 
minevikus. Maa, kus ma lapsepõlves elasin, hävitati alatult enne mu kümnendat sünnipäeva - ajal, mil 
autod olid haruldased asjad (mina polnud ühtegi näinud) ja mehed ehitasid ikka veel linnalähedasi 
raudteid. Nägin hiljuti ajalehes pilti kunagise jõudsa veski viimsetest päevadest tema tiigi kõrval, mis 
oli mulle kunagi nii tähtis tundunud. Mulle ei meeldinud kunagi noore möldri väljanägemine, kuid tema 
isal, vanal möldril, oli must habe ja tema nimi ei olnud Punapää. 


Tõlkija eessõna 


Lugeja, kes on enne selle raamatu kättevõtmist teinud tutvust tema eelkäija "Kääbikuga", tunneb 
kahtlemata imestust ja võib-olla ka pahameelt, kui leiab vana hea Bilbo Bagginsi asemel äkki eest 
kellegi Bilbo Paunaste, auväärsete Tookide asemel Tukid, Rivendelli asemel Kaljulõhe ning 
mäekollide asemel hoopis orkid. Segadusse ei maksa sattuda: tegemist on täpselt nendesamade 
isikute ja paikadega, millest "Kääbikuski" juttu. Nimede muutmine on muidugi üks ebameeldiv ja ohtlik 
tegevus, sest see ei pruugi sugugi kõigile meeldida, aga kohe selgitan ka põhjusi, mis sundisid mind 
säärast avantüüri ette võtma. 

Oma lisades "Sõrmuste Isanda" kolmanda osa lõpus kirjeldab isand Tolkien neid põhimõtteid, 
millest lähtudes ta pani Lääneraja Punase Raamatu ümber tänapäeva inglise keelde. Sealt selgub, et 
tavakeelt, mida kääbikud ning muu Keskmaa rahvas üksteisega suhtlemisel kasutasid, esindab 
täielikult inglise keel oma erinevate vormidega. Muud keeled, nagu näiteks haldjate, päkapike ja orkide 
omavaheline kõne, on jäetud tõlkimata. Sama kehtib ka koha- ja isikunimede ning mõnede terminite 
kohta: kääbikuile arusaadavad tavakeelsed nimed tõlgiti või mugandati inglise keelde, ülejäänud aga 
jäeti algupärasteks. Isand Tolkien põhjendab oma teguviisi sooviga teha sisse selge vahe kääbikuile 
nii koduse ja tavalise läänekeele vahel, mis oli nende jaoks sama loomulik, kui Tolkieni lugejaile 
inglise ning meile eesti keel, ja kõigi võõraste kõnepruukide vahel, mida nad oma rännakutel kohtasid. 
Muutmata kujul oleksid mõlemad nimed tundunud tänapäeva lugejale ühtviisi võõrad: näiteks 
haldjakeelne /mladris ja läänekeelne Karningul mis mõlemad teadupärast Kaljulõhet ehk inglastele 
Rivendelli tähendavad. 

Need tavakeelsed nimed, millel otsene tõlkevaste puudus, mugandas isand Tolkien inglastele 
häälduspäraseks: näiteks Lhün - Lune, Tük - Took, Bophin - Boffin. Sama loogikat järgides said neist 
eesti keeles Luun, Tukk ja Puhvin Ainus nimi, millele ma ei leidnud ühtviisi kõlaliselt ja tähenduselt 
sarnast vastet oli Barandutin ehk Brandywine, millest sai eesti keeles Kangevirre (selle nime 
saamislugu on kirjas 5. peatükis "Paljastatud vandenõu"). 

Kääbikute eesnimedega talitas isand Tolkien samal kombel. Tütarlastele antud  lille-või 
kalliskivinimed tõlgiti ära, kuna erilise tähenduseta nimed nagu Bilbo, Frodo, Lotho, Tanta, Nina jne. 
jäid endiseks. Ainsa muudatuse tegi ta selguse huvides nime viimases tähes, kuna a-ga lõppesid 
kääbikute mehenimed ning o ja e-ga naisenimed. Mõnedes vanades perekondades kasutati veel 
iidseid kõrgelennulisi eesnimesid, mis sattusid perekonnanimega tihti naljakasse kontrasti, aga 
kääbikuid see ei häirinud Frangi ja gooti nimed, mida isand Tolkien nende mugandamisel kontrasti 
säilitamiseks kasutas, olen eesti aadlinimede puudumise tõttu endiseks jätnud. 

Erandiks on siin keltipärane Meriadoc-Merry, millest sai Ilomac-llo, kuna Ilo algne hüüdnimi Kali 
tähendas läänekeeles 'lõbus, rõõmus', ehkki ta pärisnimi Kalimtac oli tolleks ajaks ammu tähenduse 
kaotanud. Samuti tuli ümber nimetada perekond Mängla: Juss ja Ahto olid algselt Ban ja Ran ehk 
Banazir ja Ranugad, mis tulid omaaegsetest huudnimedest 'lihtsameelne' ja 'kodusistuja'. Eesti keeles 
said neist Tobajuss ja Ahjotagone. 

Mäekollide puhul tuli teha vastupidine käik ning nood võikad elukad orkideks tagasi muuta, nagu 
Rohani rahvas ja teisedki neid nimetasid. Haldjakeeles oli üks taoline elukas orch ning mitu tükki yrch. 
Sugulassõna oli kindlasti ka uruk mustas keeles, kuigi nõnda kutsuti reeglina vaid suuri orkisõdalasi, 
kes tollal Mordorist ja Raudlinnast välja tungisid. Väiksemate suguvendade kohta tarvitasid eriti 
urukhaid nime snaga 'ori'. 


Sõna kääbik eest võlgneme tänu emand Lia Rajandile, kelle väga andekas leid see oli: igatahes 
sobib see seletusega, mille isand Tolkien oma hobbiti tekkele annab. 

Läänekeeles oli tolle pisikese rahva nimi banakil 'väikemehed'. Ent Maakonna ja Voore elanikud 
kasutasid enda kohta sõna kuduk, mida mujal ei tarvitatud. Illomaci ülestähendustest saame siiski 
teada, et Rohani kuningas ütles nende kohta küd-dükan 'uruelanik'. Kuna kääbikute kasutatav 
tavakeele murrak oli lähedases suguluses rohirrimi keelega, on tõenäoline, et kuduk tekkis kulumise 
teel küd-dükanist. Viimase tõlkevaste oli isand Tolkienil holbytla ehk tänapäeva inglise keeles hole- 
builder 'uruehitaja', mis võinukski kuludes muutuda hobbitiks. Nii sai eestikeelse kääbiku Rohani 
vasteks kaeviki 'urukaevaja' ning kõik läks loodetavasti paika. 


Ene Aru 


Kolm Sõrmust haldjahõimul sinitaeva all 

Seitse päkapikkudel maa kalmis kivikambreis, 
Üheksale ülemaks on sureliku vald, 

Üks kuulub Isandale, kelle võim on kangeim 
Maal, mil nimeks Mordor, musta Varju all 

Üks Sõrmus juhib neid, Üks leiab üles, 

Üks Sõrmus toob nad kokku pimeduse süles 
Maal mil nimeks Mordor, musta Varju all. 


Proloog 
1. PEATÜKK 
Kääbikutest 


See raamat räägib põhiliselt kääbikutest ning selle lehekülgedelt võib lugeja leida palju huvitavat 
nende iseloomu ja pisut ka nende ajaloo kohta. Lisateavet saab Lääneraja Punase Raamatu valitud 
lõikudest, mis on varem "Kääbiku" nime all välja antud. Too väljaanne koostati Punase Raamatu 
varasemate peatükkide põhjal, mille pani kirja esimene maailmakuulus kääbik Bilbo isiklikult ja millele 
ta andis nimeks "Sinna ja tagasi", kuna need jutustasid tema reisist Itta ja kojunaasmisest: seiklusest, 
mis kiskus hiljem kõik kääbikud selle Ajastu suurtesse sündmustesse, millest siin kõneldakse. 

Siiski võib olla palju neid, kes tahavad sellest märkimisväärsest rahvast rohkem teada saada, kuna 
nad ei pruugi omada varasemat raamatut. Nende lugejate jaoks on siia kogutud mõningaid tähtsamaid 
märkusi kääbikuteadusest ning meenutatud lühidalt esimest seiklust. 


Kääbikud on tagasihoidlik ja väga vana rahvas, mis oli endistel aegadel märksa arvukam kui 
praegu. Nad armastavad rahu ja vaikust ja hüva viljakat mulda: heas korras ja hästi haritud maakoht 
on nende lemmikpaik. Nad pole kunagi mõistnud ega armastanud masinaid, mis on keerulisemad kui 
sepalõõts, vesiveski või kangasteljed, kuigi nad käsitsesid tööriistu päris osavasti. Isegi vanadel 
aegadel pelgasid nad tavaliselt "Suurt Rahvast", nagu nad meid kutsuvad, ning tänapäeval hoiavad 
nad meie eest hirmuga kõrvale ja neid on üsna raske leida. Kääbikud on ergu kuulmise ja terava 
silmaga, ning kuigi nad kalduvad tüsedusele ega kiirusta ilmaasjata, on nende liigutused siiski kärmed 
ja osavad. Nad tunnevad juba ammusest ajast kunsti, kuidas vaikselt ja kiiresti kaduda tolle suure 
rahva koperdamise eest, keda nad kohata ei soovi, ning nad on oma kunsti nõnda kaugele 
arendanud, et inimestele tundub see nõiduslik. Kuid kääbikud pole tegelikult kunagi ühtki nõiakunsti 
õppinud ning nende tabamatus on puhtalt ametialase osavuse teene, mida pärilikkus ja harjutamine 
ning lähedane sõprus maaga on suuremate ja kohmakamate tõugude jaoks jäljendamatuks muutnud. 

Nad on väike rahvas, pisemad kui päkapikud: mitte nii tursked ja jässakad, ehkki nad neist just 
palju lühemad ei ole. Kääbikute pikkus kõigub meie mõistes kahe ja nelja jala vahel. Tänapäeval 
kasvavad nad harva kolm jalga täis, kuid nende endi sõnul on nad kängu jäänud ja olid ennevanasti 
sihvakamad. Punase Raamatu järgi oli Brandobras Tukk (Möirahärg), Isengrim Teise poeg, neli jalga 
ja viis tolli pikk ning võimeline hobuse seljas ratsutama. Kõigi kääbikute ülestähenduste järgi ületasid 
teda vaid kaks vana aja kuulsamat isikut, kuid sellest iseäralikust asjaolust kõneldakse siin raamatus 
edaspidi. 

Maakonna kääbikud, kellest need lood kõnelevad, olid oma rahu ja õitsengu päevil lustlik rahvas. 
Nende rõivad olid erksavärvilised, eelistatavalt kollast ja rohelist tooni; kingi kandsid nad harva, sest 
nende jalataldu kattis paks tugev nahk ning jalapealseid tihe krussis karv, mis sarnanes väga 
kääbikute pruunivärvi juustega. Seega oli kingsepatöö ainus amet, mida kääbikud ei pidanud, kuigi 
nende pikad ja vilkad sõrmed olid muidu igasuguse meisterdamise peale hakkajad. Nende laiad näod 
olid enamastipigem heasüdamlikud kui ilusad, särasilmsed, punapõsksed ning ablaste suudega, mis 
olid ühtviisi maiad nii naeru, söögi kui joogi peale. Ja naerda ning süüa -juua meeldis neile tihti ja 
südamest, kuna nad armastasid igal ajal väikesi nalju visata ning kuus korda päevas lauas istuda (kui 
neil selleks võimalus avanes). Kääbikud olid külalislahked ning vaimustusid pidudest ja kingitustest, 
mida nad lahkelt jagasid ning innukalt vastu võtsid. 

On ilmselge, et kääbikud on hilisemast võõrdumisest hoolimata meie sugulased: märksa lähemal 
meile kui haldjaile või isegi päkapikkudele. Nad rääkisid juba vanast ajast inimeste keelt, kuigi omal 
kombel, ning armastasid ja vihkasid enamasti neidsamu asju, mida inimesedki. Ent meie täpne 
sugulusaste pole nüüd enam kindlaks tehtav. Kääbikute teke jääb kaugele Vanadesse Aegadesse, 
mis on nüüd kadunud ja unustatud. Ainult haldjad hoiavad veel alles tunnismärke tollest hääbunud 
ajast, aga nendegi mälestused on seotud vaid nende endi ajalooga, kus inimesi kohtab harva ja 
kääbikuid ei mainita üldse. On siiski selge, et kääbikud olid juba hulk aastaid vaikselt Keskmaal 
elanud, enne kui muu rahvas nende olemasolust teada sai. Ning kuna maailm oli lõpuks täis 
igasuguseid imelikke olevusi, ei omistatud sellele väikesele rahvale erilist tähtsust. Kuid Bilbo ja tema 
pärija Frodo päevil said nad äkki oma tahtest hoolimata niihästi tähtsaks kui kuulsaks ning ajasid 
Tarkade ja Vägevate nõukogud segadusse. 


See aeg, Keskmaa Kolmas Ajastu, on nüüd ammu möödas ning mandrite piirid muutunud, kuid 
need alad, kus kääbikud tollal elasid, on kahtlemata needsamad, kus neid praegugi leidub: Vana 
Maailma loodeosas, Merest ida pool. Oma päriskodust ei teadnud kääbikud Bilbo eluajal midagi. 
Õpihimu ei olnud nende hulgas üldine (välja arvatud huvi sugupuu-teaduse vastu), kuid vanemate 
perekondade liikmete seas leidus siiski neid, kes kääbikute oma raamatuid uurisid ning vanade 
aegade ja kaugete maade kohta haldjatelt, päkapikkudelt ja inimestelt teateid kogusid. Kääbikute endi 
kirjapanekud algasid alles pärast Maakonna asutamist ning nende kõige muistsemadki lood ei 
ulatunud kaugemale Rännuaastatest. Legendidest ning nende iseäralikest sõnadest ja kommetest 
selgub siiski, et paljude teiste rahvaste kombel liikusid kääbikudki kauges minevikus lääne poole. 
Nende varaseimad lood heidavad pilgu aega, mil nad elasid Anduini ülemjooksu orgudes, Suure 
Rohelaane serva ja Udumägede vahel. Miks nad võtsid hiljem ette tolle raske ja ohtliku teekonna üle 
mägede Eriadori, ei ole enam kindel. Kääbikute endi allikad kõnelevad inimeste paljunemisest nende 
maal ning varjust, mis metsa peale langes ja selle pimedaks muutis, nii et metsa uueks nimeks sai 
Sünklaas. 

Enne mägede ületamist olid kääbikud jagunenud kolme pisut erinevasse tõugu: karvasjalad, jässud 
ja võigunahad. Karvasjalad olid tõmmuma nahaga, väiksemad ja lühemad, ilma habeme ja 
saabasteta; nende käed ja jalad olid osavad ja kärmed ning elupaikadena eelistasid nad kõrgustikke ja 
künkanõlvu. Jässud olid jämedamad, toeka kehaehitusega; nende jalad ja käed olid suured ning 
nemad eelistasid lauskmaad ja jõekaldaid. Võigunahad olid heledama naha ja juustega, teistest 
pikemad ja saledamad ning armastasid puid ja metsi. 

Karvasjalgadel oli muistsel ajal palju tegemist päkapikega ning nad elasid kaua aega küngastikes 
suurte mägede jalamil. Nemad asusid kõige varem lääne poole teele ning rändasid üle Eriadori 
Ilmarünkani välja, sellal kui teised alles Ürgmaal elasid. Nemad olid kõige tavalisem ja tüüpilisem 
kääbikutõug ning samuti arvukaim. Nad kaldusid teistest rohkem paiksusele ning säilitasid kõige 
kauem käikudes ja urgudes elamise iidse kombe. 

Jässud jäid pikaks ajaks Suure Jõe Anduini kallastele pidama ning pelgasid inimesi vähem kui 
nende suguvennad. Nad järgnesid karvasjalgadele läände ning suundusid piki Valjuvee jõge lõuna 
poole; paljud neist elasid kaua Tharbadi ja Nõgimaa piiride vahel, enne kui uuesti põhja läksid. 

Võigunahad, vähim arvukad, olid põhjapoolne haru. Nad said haldjatega paremini läbi kui teised 
kääbikud ning olid keeletundmises ja laulmises osavamad kui käsitöös; juba vanast ajast eelistasid 
nad kündmisele küttimist. Nemad ületasid mäed Kaljulõhest põhja pool ning jõudsid Härmalätte jõe 
äärde. Eriadoris segunesid nad ettejõudnud tõugudega, ent olles neist mõnevõrra julgemad ja 
seiklushimulisemad, said nad tihtipeale karvasjala või jässu sugukondade eestvedajaiks või pealikeks. 
Isegi Bilbo ajal oli tugevaid võigunahklikke jooni märgata selliste suurte perekondade juures nagu 
Tukid ja Pukivalla Isandad. 

Eriadori läänemaadel, Udumägede ja Luunimägede vahel, leidsid kääbikud eest nii inimesi kui 
haldjaid. Tõepoolest, seal oli veel alles duunedaine, teiselt poolt Merd tulnud Läänesaare kuningate 
järglasi, kuid nad hääbusid kiiresti ning nende Põhja Kuningriigi maad jäid unarusse. Uustulnukaile 
jätkus ruumi küllaga ning peagi hakkasid kääbikud korralikke kogukondi asutama. Enamus nende 
vanimaist asulaist oli Bilbo ajaks ammu maha jäetud ja unustatud, ent üks esimestest ja tähtsamatest 
püsis ikka veel, ehkki aina kahanedes. See paiknes Voorel ja selle ümber laiuvas Laanemetsas, 
Maakonnast kuuskümmend versta ida pool. 

Kahtlemata õppisid kääbikud just neil varastel aegadel tähed selgeks ning hakkasid kirjutama 
duunedainide moel, kes olid selle kunsti omakorda haldjatelt õppinud. Noil päevil unustasid nad ka 
keele, mida enne kõnelesid, ning võtsid üle tavakeele ehk läänekeele, mida räägiti kõigil maadel 
Amnorist Gondorini välja ning kõigil rannikuil Belfalasest Luunini. 

Samas jäid neile alles ka mõningad oma sõnad, nagu ka kuude ja päevade nimetused ja suur hulk 
kaugest minevikust pärinevaid isikunimesid. 

Umbes sellest ajast alates saab kääbikute muinasjuttudest ajalugu aastaarvudega. Sest see oli 
tuhande kuuesaja esimesel Kolmanda Ajastu aastal, kui võigunahkadest vennad Martšo ja Blanko 
Voorelt välja rändasid ning suundusid Fornosti kõrge kuninga (Nagu Gondori allikad teatavad, oli see 
Argeleb II, kahekümnes valitseja Põhja liinis, mis kolmsada aastat hiljem Arveduiga lõppes.) loal suure 
hulga kääbikute eesotsas üle pruuniveelise Baranduini jõe. Nad läksid üle Kivikaarte Silla, mis oli 
ehitatud Põhja Kuningriigi hiilgeajal, ning võtsid kogu maa jõe ja Kaugete Seljandike vahel endale 
elupaigaks. Kõik, mida neilt nõuti, oli Suure Silla ning ka kõigi teiste sildade ja teede korraspidamine, 
kuninga käskjalgade abistamine ja tema ülemvõimu tunnistamine. 

Nii algas Maakonna ajaarvamine, kuna Kangevirde jõe (nagu kääbikud seda nimetasid) ületamise 
aasta sai Esimeseks Maakonna Aastaks ning kõiki järgnevaid sündmusi hakati arvestama selle järgi 
(Nii saab Kolmanda Ajastu aastaid haldjate ja duunedainide ajaarvamises leida sel moel, et 
daatumitele Maakonna ajaarvamise järgi liidetakse 1600.). Läänekääbikud armusid oma uude maasse 
esimesest silmapilgust, jäidki sinna ning kadusid taas inimeste ja haldjate ajaloost. Kuni seal veel 
kuningas valitses, allusid nad nime poolest temale, kuid elasid tegelikult omaenda pealike juhtimise all 
ega seganud end välisilma asjadesse. Formosti all peetud viimasesse lahingusse Angmari 
Nõidkuningaga saatsid kääbikud oma kuningale appi mõned vibukütid; või nii nad vähemalt väitsid, 


sest inimeste lugudes see ei kajastu. See sõda tegi Põhja Kuningriigile lõpu; kääbikud võtsid oma maa 
päriselt endale ning valisid oma pealike hulgast Taani, kes pidi kadunud kuninga võimu edasi kandma. 
Järgneva tuhande aasta jooksul jäid kääbikud sõdadest peaaegu puutumata ning kosusid ja 
paljunesid pärast Musta Surma (aastal 37. M.a.j.), kuni tuli Pikk Talv ja sellele järgnenud näljahäda. 
Sel ajal said tuhanded kääbikud hukka, kuid Suur Nälg (1158 - 60) oli selle jutu sündmuste ajaks juba 
kauge minevik ning kääbikud harjusid taas küllusega. Maa oli rikas ja helde ning kuigi see oli tükk 
aega enne kääbikute tulekut kasutamata seisnud, oli seda varem hoolega haritud ning kuningal oli 
seal hulk talusid, viljapõlde, viinamägesid ja metsi. 

Kakskümmend viis penikoormat laius Kaugete Seljandike ja Kangevirde jõe vahel ning 
kolmkümmend põhja nõmmedest lõuna soodeni. Kääbikud nimetasid seda Maakonnaks, kui Taani 
valitsuse all olevat ala ja hea elukorraldusega piirkonda; ning selles kenas maailma nurgakeses elasid 
nad oma hästikorraldatud elu ja hoolisid üha vähem välisilma tumedaist asjust, kuni hakkasid arvama, 
et rahu ja küllus olid Keskmaal tavalised asjad ning kõigil mõistlikel kääbikuil oli nende peale õigus. 
Nad unustasid või jätsid tähele panemata selle vähesegi, mida nad teadsid Valvureist ning nende 
tööst, mis Maakonna pika rahu võimalikuks tegi. Nad olid tegelikult kaitse all, kuid ei tahtnud seda 
enam mäletada. 

Ükski kääbikutõug polnud kunagi olnud sõjakas ning kunagi omavahel nad ei võidelnud. Vanasti 
pidid nad muidugi võitlema, et karmis maailmas ellu jääda, kuid Bilbo ajal oli see vaid väga ammune 
minevik. Viimast lahingut enne käesoleva loo algust ning õigupoolest ainsat, mis iial Maakonna 
piirides peeti, ei mäletanud enam ükski elav kääbik: see oli Roheliste Väljade Lahing, 1147 M.a.j., kus 
Brandobras Tukk lõi tagasi orkide sissetungi. Isegi ilmastik oli pehmemaks muutunud ning hundid, kes 
kunagi kibedail valgetel talvedel metsistunuina Põhjast siia tormasid, olid nüüd ainult vanaisa jutt. 
Need vähesed relvad, mis Maakonnas leidusidki, rippusid nüüd kolde kohal seina peal või seisid 
Suurkaeve muuseumis. Seda nimetati Krimplimajaks, sest kõike, millele kääbikud otsest kasutust ei 
leidnud, kuid äraviskamiseks liiga heaks pidasid, nimetasid nad krimpliteks. Nende eluasemed 
kippusid krimplitest päris ära ummistuma ning paljud käest kätte käivad kingitused olid just seda sorti 
esemed. 

Heale ja rahulikule elule vaatamata oli see rahvas siiski kummaliselt sitke. Neid oli raske hirmutada 
või tappa, kui asi sinnamaale jõudis, ning võib-olla armastasid nad just sellepärast nii väga häid asju, 
et võisid vajaduse korral ka ilma nendeta hakkama saada ning murele, vaenlastele või tormile säärase 
visadusega vastu pidada, mis hämmastas neid, kes kääbikuid hästi ei tundnud ja nende vatsadest 
ning täissöönud nägudest kaugemale ei näinud. Kuigi kääbikud olid pika meelega ega küttinud lõbu 
pärast ühtki elavat olevust, tulid nad täbarast olukorrast vapralt välja ning võisid vajaduse korral ka 
relva kätte võtta. Nad lasksid vibuga hästi märki, sest nende silm oli terav ja käsi kindel. Ja seda mitte 
ainult vibu ja noole käsitsemisel. Kui kääbik maha kivi järele kummardus, siis oli targem kähku kaduda 
- paha peal olevad loomad teadsid seda suurepäraselt. 

Kõik kääbikud elasid algselt urgudes, või nii nad vähemalt uskusid, ning tundsid end siiani 
säärastes eluasemetes kõige kodusemalt; kuid aja möödudes olid nad sunnitud ka teistsuguseid 
eluasemeid kasutusele võtma. Tegelikult pidasid Bilbo ajal Maakonnas sellest vanast kombest kinni 
vaid kõige rikkamad ja kõige vaesemad kääbikud. Vaeseimad elutsesid kõige lihtsamates üheainsa 
aknaga või hoopis valgustamata koobastes, mida võis tõepoolest paljalt urgudeks nimetada; 
jõukamad aga ehitasid endale vanade kaevete eeskujul päris toretsevaid elupaiku. Kuid selliste suurte 
ja hargnevate käigustike jaoks, mida kääbikud koobitsateks kutsusid, ei leidunud mitte igal pool 
sobivaid kohti ning seepärast pidid lauskmaal elavad ja paljunevad kääbikud hakkama endale maa 
peale peavarje ehitama. Isegi künklikel aladel ja vanemais külades, nagu Kääbikla ja Tukivere, või 
Maakonna pealinnas Suurkaeves Valgetel Seljandikel, leidus nüüd palju puu-, tellis- või kivimaju. Neid 
eelistasid eriti möldrid, sepad, köiepunujad ja vankrimeistrid ning teised ametimehed, sest isegi urus 
elades ehitasid kääbikud endale juba ammust ajast kuure ja töökodasid. 

Talumajade ja lautade ehitamise komme sai alguse väidetavalt Sooniku elanike seas Kangevirde 
alamjooksul. Ida-kihelkonna kääbikud olid üsna suurt kasvu ja raskete jalgadega ning kandsid porise 
ilmaga päkapikusaapaid. Teatavasti pärinesid nemad suuremalt jaolt jässude hulgast, mida näitas ka 
nende lõugadel kasvav parraude. Ühegi karvasjala ega võigunaha näolapil polnud habemest jälgegi. 
Enamus Sooniku ning jõe idakaldale asutatud Pukivalla rahvast tuli Maakonda hiljem lõuna poolt. 
nende hulgas leidus siiani palju isevärki nimesid ja võõrapäraseid sõnu, mida mujal Maakonnas ei 
kasutatud. 

On võimalik, et ehituskunst, nagu ka paljud teised kunstid, võeti üle duunedainidelt. Kuid kääbikud 
võisid seda ka otse haldjatelt õppida, kes inimsugu nende nooruses harisid. Kõrghaldjad polnud siis 
veel Keskmaad hüljanud ning elasid tollal lääne Hallides Sadamates ja mujal Maakonna läheduses. 
Kolm iidsel ajal ehitatud haldjatorni seisid senini Tornimägedel läänepoolsete soode taga. 
Kuuvalguses paistis nende kuma kaugele. Kõrgeim torn asus kõige kaugemal, seistes üksinda 
rohelisel kingul. Lääneraja kääbikud rääkisid, et selle tipust võis koguni Merd näha, kuid ükski kääbik 
polnud veel proovinud sinna üles ronida. Tegelikult olid vähesed kääbikud üldse Merd näinud või sellel 
seilanud ning veel vähesemad sealt tagasi tulnud oma tegudest pajatama. Enamus kääbikuist suhtus 
isegi jõgedesse ja väikestesse paatidesse sügava kahtlusega ning ujuda ei osanud neist kuigi paljud. 
Maakonna aastate edenedes rääkisid nad haldjatega üha vähem ja vähem, kuni hakkasid neid 


tasapisi pelgama ega usaldanud enam hästi oma suguvendi, kel haldjatega pistmist oli; Merest sai 
neile hirmu teine nimi ning Surma kehastus, ja nad pöörasid oma pilgud läänepoolsetelt mägedelt 
eemale. 

Ehituskunst võis pärit olla nii haldjatelt kui inimestelt, kuid kääbikud kasutasid seda ikkagi omal 
kombel. Nemad ei armastanud torne. Nende majad olid harilikult pikad, madalad ja mugavad. 
Vanimad neist polnud midagi enamat kui koobitsate jäljendid: katuseks kuiv rohi, õled või turbapätsid 
ning seinad väljapoole kummuvad. See aste kuulus siiski Maakonna algusaegadesse ning kääbikute 
ehituskunst oli sestsaadik tublisti arenenud ning päkapikkudelt õpitu või oma leiutistega täiustatud. 
Ümarate akende ja isegi uste eelistamine oli peamine säilinud eripära kääbikute arhitektuuris. 

Maakonna kääbikute majad ja urud olid enamasti suured ning neis elasid arvukad perekonnad. 
(Bilbo ja Frodo Paunaste olid vanapoistena erandid, nagu ka mitmes muus mõttes, näiteks 
haldjasõpradena.) Mõnikord elas mitu põlvkonda sugulasi (suhteliselt) rahulikult koos ühesainsas 
vanas ja käigurikkas häärberis, nagu näiteks Tukid Suurtes Koobitsates või Kangepukid Kanges 
Kojas. Igal juhul hoidsid kääbikud tihedalt kokku ning pidasid oma sugulussidemete üle hoolega arvet. 
Nad joonistasid lugematu hulga harudega pikki ja keerukaid sugupuid. Kääbikutega läbi käies on 
tähtis meeles pidada, kes on kelle sugulane ja mitmendast põlvest. Oleks võimatu selle raamatu 
lehekülgedele mahutada sugupuud, mis hõlmaks vähemalt kõige tähtsamate perekondade kõige 
tähtsamaid liikmeid neil aegadel, millest need lood räägivad. Lääneraja Punase Raamatu lõpus olevad 
sugupuud moodustavad omaette väikese raamatu ning kõigile peale kääbikute tunduks see äärmiselt 
igav. Kääbikud olid aga säärastest asjadest suures vaimustuses, kui nood olid täpsed: neile meeldis 
täita raamatuid asjadega, mida nad juba tundsid, ning panna need kirja selgelt ja arusaadavalt, et ei 
tekiks mingeid segadusi. 


2. PEATÜKK 
Piiburohust 


Kääbikute juures on veel üks hämmastav asjaolu, mida ei saa märkimata jätta: nad imesid või 
hingasid läbi savi- või puupiipude sisse ühe taime põlevate lehtede suitsu, mida nemad kutsuvad 
"piiburohuks" või "leheks" ning mis tõenäoliselt on üks Nicotiana liike. Suur salapära ümbritseb toda 
iseäralikku kommet või "kunsti", nagu kääbikud seda nimetada eelistavad. Kõik, mis selle minevikust 
teada on, pani kokku Ilomac Kangepukk (hilisem Pukivalla Isand), ning kuna nii tema kui Lõuna- 
kihelkonna tubakas järgnevas loos oma osa mängivad, on isand Kangepuki märkused "Maakonna 
taimeteaduse" sissejuhatusest siin omal kohal. 

"See," ütleb ta, "on kunst, mida võime kindlalt endi leiutiseks pidada. Millal kääbikud esimest korda 
suitsetama hakkasid, ei ole teada, kuna kõik legendid ja perekonnalood peavad seda 
iseenesestmõistetavaks; Maakonna rahvas on juba väga kaua mitmesuguseid taimi suitsetanud, nii 
hea- kui halvalõhnalisi. Kuid kõik allikad kinnitavad, et Tobold Sarvepuhuja Laialuhalt Lõuna- 
kihelkonnast kasvatas Isengrim Teise päevil, umbes 1070. aastal Maakonna ajaarvamise järgi, 
esimesena oma aias tõelist piiburohtu. Sellest piirkonnast tuleb siiani parim kodukasvatatud tubakas, 
eriti sellised sordid nagu Laialuha Leht, Vana Tobi ja Lõuna Täht. 

Kuidas vana Tobi selle taime avastas, ei ole teada, sest ta ei avaldanud oma saladust 
surmatunnini. Ta teadis taimedest üpris palju, kuid ei olnud reisimees. Kõneldakse, et nooruses käis ta 
tihti Voorel, kuid ei läinud Maakonnast kindlasti mitte kaugemale. On täiesti võimalik, et ta just Voorel 
seda taime tundma õppis, kus see nüüdki künka lõunapoolsetel nõlvadel kenasti kasvab. Voore 
kääbikud väidavad, et nemad olid tegelikult esimesed piiburohu suitsetajad. Nemad väidavad muidugi, 
et tegid kõiki asju enne Maakonna rahvast, keda nad «asunikeks» kutsuvad; kuid sel puhul on nende 
väide minu arvates tõenäoliselt õige. Ning kindlasti levis ehtsa piiburohu suitsetamise tava just Voorelt 
viimaste sajandite jooksul päkapikkude, rajaleidjate, võlurite ja rändurite sekka, kes üle selle iidse 
teeristi sinna-tänna liikusid. Tolle kunsti kodu ja keskus asub Voore vanas kõrtsis, "Kepslevas Ponis", 
mida Katkujuure perekond aegade algusest saadik pidanud on. 

Samas veensid paljude reiside kestel tehtud vaatlused mind selles, et meie maailmanurk pole mitte 
taime algkodu, vaid see tuli siia Anduini alamjooksult, kuhu selle minu arvates tõid üle Mere 
Läänesaare inimesed. Seda kasvab ohtralt Gondoris, kus see on viljakam ja lopsakam kui põhjas, kus 
seda kunagi metsikult ei kasva ja õitseb ainult soojades kaitstud kohtades nagu Laialuha. 
Gondorlased kutsuvad taime lõhnavaks galenaseks ning hindavad taime ainult õite aroomi järgi. 
Tollelt maalt on seda taime ilmselt Rohelist Teed mööda ülespoole toodud Elendili tuleku ja meie 
päevade vahele jäävade pikkade sajandite jooksul. Kuid isegi Gondori duunedainid möönavad, et 
piipudesse panid seda esimest korda kääbikud. Isegi võlurid ei tulnud selle peale enne meid. Kuigi üks 
võlur, keda ma tunnen, õppis selle kunsti ära kaua aega tagasi ning sai selles sama osavaks kui kõigis 
teisteski asjades, millega ta tegeles." 


3. PEATÜKK 
Maakonna elukorraldusest 


Maakond jagunes neljaks veerandiks ehk kihelkonnaks, mida juba eelpool nimetati: Põhi, Lõuna, 


Ida ja Lääs; ning need jagunesid omakorda valdadeks, mis kandsid seniajani mõne vanema juhtiva 
perekonna nime, kuigi selle loo toimumise ajaks ei leidunud neid nimesid enam ammugi ainult oma 
valla piires. Peaaegu kõik Tukid elasid ikka veel Tukivallas, kuid paljude teiste perekondade, nagu ka 
Paunastete või Puhvinite kohta ei pidanud see paika. Kihelkondadest väljapoole jäid Ida- ja 
Läänerajad: Pukivald ning Lääneraja, mis liideti Maakonnaga 1462. aastal M.aj. 

Sel ajal ei saanud Maakonnas rääkida mingist õigest "valitsusest". Perekonnad ajasid enamjaolt 
omaenese asju. Suurema osa nende ajast võttis toidu kasvatamine ja söömine. Muudes asjades olid 
nad tavaliselt helded ning mitte ahned, vaid rahulolevad ja mõõdukad, nii et maavaldused, talud, 
töökojad ja väikesed ärid püsisid muutumatuna läbi mitmete sugupõlvede. 

Oli muidugi säilinud Fornosti või kääbikupäraselt Põhjalinna kõrge kuninga austamise komme. Kuid 
kuningat polnud enam tuhat aastat olemaski ning Kuningate Põhjalinna varemed olid rohtu kasvanud. 
Sellegipoolest ütlesid kääbikud metslaste ja selliste õelate olevuste kohta nagu trollid, et nemad pole 
kuningast kuulnudki. Kääbikud omistasid kõik oma peamised seadused vanaaja kuningale ning 
pidasid neist harilikult kinni oma vabal tahtel, sest need olid Reeglid (nagu nad ütlesid), niihästi 
muistsed kui õiglased. 

On tõsi, et Tukkide perekond oli juba ammusest ajast väljapaistev, sest mõned sajandid tagasi läks 
Taani amet Vanapukkide käest nende kätte üle ning Tukkide perekonnapea oli sestsaadik nimetatud 
tiitlit kandnud. Taan oli Maakogu eestseisja ning samuti Maaväe ja Kääbikute Maleva pealik, aga kuna 
vardjad ja nõukogu tulid kokku ainult häda korral, mida polnud enam ammu juhtunud, siis tähendas 
Taaniamet tegelikult vaid aunimetust. Tuki perekonna vastu näidati siiski üles erilist austust, kuna see 
oli ühtaegu arvukas ja erakordselt jõukas ning võimeline andma igas põlvkonnas mitmeid tugevaid 
isiksusi, kel olid veidrad kombed ja koguni seiklushimuline temperament. Viimased omadused olid 
nüüdsel ajal pigem talutavad (rikaste puhul) kui üldiselt heakskiidetavad. Komme nõudis, et 
perekonnapead kõnetataks kui Suurt Tukki ning vajaduse korral lisataks tema eesnimele number: 
nagu näiteks Isengrim Teine. 

Ainuke tõeline riigiamet Maakonnas oli tollal Suurkaeve (või Maakonna) Linnapea, kes valiti iga 
seitsme aasta järel leigo ehk jaanipäeva aegu Valgetel Seljandikel toimuval Vabal Laadal. Linnapea 
peaaegu ainsaks kohustuseks oli Maakonna pidupäevade puhul korraldatavate vastuvõttude 
juhatamine, mis toimusid üsna sageli. Postiülema ja Esimese Maavardja ülesanded olid liidetud 
Linnapea ameti külge, nii et tema juhatas nii Kulleri-teenistust kui Valvet. Need olid ainsad riigiametid 
Maakonnas ning kullerid neist kahest see arvukam ja töökam pool. Mitte kõik kääbikud ei olnud 
kirjaoskajad, kuid need, kes olid, pidasid pidevat kirjavahetust oma sõprade ja valitud sugulastega, 
kes elasid kaugemal kui pärastlõunane jalutuskäik. 

Maavardjateks nimetasid kääbikud oma politseid, või õigemini lähimat vastet sellele ametile, mis 
neil oli. Muidugi ei kandnud nad mundrit (sellised asjad olid neile üpris tundmatud), vaid ainult sulge 
oma mütsi küljes, ning tegelikult olid nad enam heinavahid kui politseinikud, tegeldes rohkem paha 
peale läinud loomade kui inimestega. Neid oli Maakonnas kokku ainult kaksteist, kolm igas 
kihelkonnas, sisekorra hoidmise jaoks. Suurem rühm valvas Maakonna piire ja vaatas, et igasugused 
väljamaalased, olgu suured või väikesed, neile nuhtluseks kaela ei tuleks. 

Selle loo alguse ajaks oli piirivahtide arv tublisti kasvanud. Tuli palju teateid ja kaebusi imelikest 
isikutest ja olevustest, kes piiril ringi luusivad: esimene märk sellest, et asjad polnud päris nii, nagu 
nad pidid olema ja olid alati olnud, välja arvatud vana aja lugudes. Vähesed panid seda märki tähele 
ning isegi Bilbol polnud veel aimu sellest, mida säärane asi ennustas. Kuuskümmend aastat oli 
möödunud ajast, mil ta oma mälestusväärsele reisile asus, ning nüüd oli ta vana isegi kääbiku jaoks, 
kellele sada aastat polnud mingi raugaiga; tema kaasatoodud varandusest oli veel suurem jagu alles. 
Kui palju või kui vähe, seda ei öelnud ta kellelegi, isegi mitte oma lemmiknõole Frodole. Ning leitud 
sõrmust hoidis ta ikka veel saladuses. 


4. PEATÜKK 
Sõrmuse leidmisest 


Nagu "Kääbikus"” öeldud, tuli ühel päeval Bilbo ukse taha suur võlur Gandalf Hall ning kolmteist 
päkapikku ühes temaga: ei keegi muu kui Thorin Tammiskilp, kuningate järeltulija, ning tema kaksteist 
kaaspagulast. Ühel kenal aprillihommikul 1341. aastal Maakonna ajaarvamise järgi asus Bilbo oma 
üllatuseks koos nendega teele, jahtima suurt varandust, milleks olid päkapikukuningate aarded 
Üksildase Mäe Erebori all, kaugel Idas teisel pool Orgu. Jaht oli edukas ning aardeid valvav lohe 
hävitati. Kuigi enne lõplikku võitu löödi veel Viie Väe Lahing, tapeti Thorin ja tehti palju kuulsaid 
tegusid, oleks too asi vaevalt hilisema ajaloo tähelepanu köitnud või läinud Kolmanda Ajastu 
aastaraamatutesse millegi enama kui märkusena, kui poleks olnud üht kõrvalist "juhust". Udumägede 
kõrgel kurul ründasid Ürgmaale suunduvat rännusalka orkid ja nõnda juhtuski, et Bilbo läks mõneks 
ajaks kaotsi mustades orkikaevandustes sügaval mägede all, ning seal pimedas ringi kobades sattus 
ta käsi põrandal lebavale sõrmusele. Bilbo pani selle tasku. Tol hetkel paistis see olevat paljas juhus. 

Väljapääsu otsides läks Bilbo alla mägede juurteni, kuni ta enam edasi ei pääsenud. Käigu põhjas 
kaugel valgusest asus külm järv ning järve keskel kaljusaarel elas Guglunk. See oli vastik väike 
olevus: ta sõudis ringi väikese paadiga, kasutades aerude asemel oma laiu jalalabu, põrnitses 


ümbrust oma kahvatult hiilgavate silmadega, püüdis pikkade sõrmedega pimedaid kalu ja sõi neid 
toorelt. Ta sõi kõiki elavaid olendeid, isegi orke, kui tal õnnestus neid kinni püüda ja ilma võitluseta 
kägistada. Guglunkil oli salajane varandus, mis oli tema juurde tulnud kaua aega tagasi, kui ta veel 
valguse käes elas: üks kuldsõrmus, mis tegi kandja nähtamatuks. See oli tema "kõrgeausus", ainus 
asi, mida Guglunk armastas, ning ta rääkis sellega isegi siis, kui tal asja ennast kaasaski ei olnud. 
Sest ta peitis sõrmust saare peal salaaugus, välja arvatud siis, kui ta jahile läks või 
kaevanduskäikudes orkide järele luuras. 

Võib-olla oleks ta Bilbot kohe rünnanud, kui sõrmus oleks kohtumise ajal tema käes olnud; kuid 
seda polnud ning kääbik hoidis oma peos haldjanuga, mida ta mõõga asemel tarvitas. Et aega võita, 
kutsus Guglunk Bilbo mõistatusmängu mängima, öeldes, et kui tema esitab mõistatuse, mida Bilbo 
ära ei arva, siis tapab ta kääbiku ning sööb ära; kui aga Bilbo teda võidab, siis teeb ta nii nagu Bilbo 
soovib ja juhatab ta käikudest välja. 

Kuna Bilbo oli pimeduses lootusetult ära eksinud, oskamata edasi ega tagasi minna, võttis ta 
väljakutse vastu ning nad esitasid teineteisele palju mõistatusi. Lõpuks Bilbo võitis, kuigi näiliselt 
rohkem hea õnne kui taibukuse läbi; sest lõpuks oli ta sunnitud küsimuse esitama ning ta hüüdis, 
tundes käes sõrmust, mille oli üles korjanud ja unustanud: "Mis mul taskus on?" Sellele ei osanud 
Guglunk vastata, kuigi arvas kolm korda järjest. 

Asjatundjad on tänini lahkarvamusel, kas too viimane küsimus oli ikka harilik "küsimus" ja mitte 
"mõistatus" mängu rangete reeglite järgi, kuid kõik nõustuvad sellega, et küsimust heaks kiites ja ära 
arvata proovides sidus Guglunk end varem antud lubadusega. Bilbo sundis teda sõna pidama, sest 
talle tuli mõte, et too limane elukas võib teda alt tõmmata, kuigi säärased lubadused olid pühad ning 
neid võisid murda vaid kõige õelamad olevused maa peal. Ent pärast pikki pimeduses veedetud 
aastaid oli Guglunki süda must ning reetlik. Ta lipsas minema ja läks oma lähedal mustas vees 
asuvale saarele, mille olemasolust Bilbo midagi ei teadnud. Seal asus Guglunki teada tema sõrmus. 
Nüüd oli ta näljane ja tige, ning niipea, kui "kõrgeausus" temaga oli, ei pidanud ta enam ühtki relva 
kartma. 

Kuid sõrmust ei olnud saarel; ta oli selle ära kaotanud ja sõrmus oli läinud. Tema ulg ajas Bilbole 
külmajudinad selga, kuigi too ei mõistnud veel, mis oli juhtunud. Kuid Guglunk hakkas seda aimama, 
ehkki liiga hilja. "Mis temal taskus on?" kriiskas ta. Tema silmade kuma oli nüüd nagu rohekas leek, 
kui ta kiirustas kääbikut tapma ja oma "kõrgeausust" tagasi saama. Sel hetkel mõistis Bilbo ohtu ja 
pistis mööda käiku punuma veest eemale, ning veel kord päästis teda õnn. Joostes pistis kääbik käe 
taskusse ja sõrmus libises tasakesi tema sõrme. Nii juhtuski, et Guglunk sööstis temast mööda ilma 
Bilbot märkamata ning tormas väljapääsu valvama, et "varas" ei saaks põgeneda. Bilbo järgnes 
ettevaatlikult Guglunkile, kes läks aina edasi, vandudes ja rääkides enesega oma "kõrgeaususest", 
mille järgi lõpuks Bilbogi tõde taipas ning pimeduses lootma hakkas: ta oli ise selle imelise sõrmuse 
leidnud ning võis selle abil orkide ja Guglunki käest pääseda. 

Lõpuks peatusid nad ühe märkamatu väljapääsu ees, mis viis kaevanduse madalama väravani 
mägede idaküljel. Seal tõmbus Guglunk ühte orba varjule, nuhutades ja kuulates, ning Bilbo tundis 
kiusatust ta oma mõõgaga tappa. Kuid kaastunne peatas ta käe, ning kuigi ta jättis endale sõrmuse, 
milles peitus tema viimane lootus, ei tahtnud ta seda ometi kasutada kui eelist ühe vaese olevuse 
tapmisel. Lõpuks, olles julgust kogunud, hüppas ta pimeduses üle Guglunki ning pages mööda käiku 
minema, teda jälitamas vaenlase viha- ja meeleheitekisa: "Varas, varas! Paunaste! Meie vihkame teda 
igavesti!" 


On kummaline tõsiasi, et äsja kuuldud lugu pole mitte päris seesama, mida Bilbo algul oma 
kaaslastele rääkis. Nendele ütles ta, et Guglunk lubas talle kingituse teha, kui ta mängu võidab: aga 
kui Guglunk seda saare pealt tooma läks, leidis ta, et tema aare on kadunud. See oli võlusõrmus, mis 
talle ammu aega tagasi sünnipäevaks kingiti. Bilbo mõistis, et tegu on tollesama sõrmusega, mille ta 
leidis, ning kuna ta mängu võitis, oli see nüüd õigusega tema oma. Ent Bilbol oli kitsas käes ja 
seepärast ei lausunud ta leiu kohta sõnagi, vaid laskis Guglunkil end võidutasuks koobastest välja 
juhatada. Sel kujul on lugu kirjas ka Bilbo mälestusteraamatus ning ta pole öeldut kunagi ise muutnud, 
ka mitte pärast Elrondi Nõukogu. Ilmselt seisis asi nii kirjas ka Punase Raamatu algupärandis, samuti 
mitmetes koopiates ja ülevaadetes. Paljud ümberkirjutused sisaldavad teise võimalusena ka tõelist 
lugu, mis on kahtlemata pärit Frodo või Tobajussi märkmetest, kes mõlemad tõde teadsid, kuid ei 
tahtnud ilmselt midagi vana kääbiku enese kirjutatust välja jätta. 

Gandalf hakkas Bilbo jutustuse tõesuses kohe kahtlema, kui ta seda kuulis, ning tundis sõrmuse 
vastu edaspidi suurt huvi. Lõpuks pinnis võlur Bilbolt siiski õige loo välja, ehkki pikk küsitlemine muutis 
nende sõpruse vahepeal päris pingeliseks; ent võlur pidas tõde tähtsamaks. Kuigi ta Bilbole nii ei 
öelnud, pidas ta tähtsaks ja rahutusttekitavaks ka seda, et vana hea kääbik polnud kohe algusest 
saadik tõtt rääkinud: see käis tema kommete vastu. 

"Kingituse" ideegi polnud paljalt kääbiklik väljamõeldis. Nagu Bilbo tunnistas, tuli ta selle peale 
Guglunki juttu pealt kuulates, kuna too nimetas sõrmust mitu korda oma "sünnipäevakingiks". Ka seda 
pidas Gandalf kummaliseks ja kahtlustäratavaks, aga tõde ei saanud ta selles küsimuses veel palju 
aastaid teada, nagu käesolevast raamatust selgub. 


Bilbo hilisemad seiklused võib siinkohal paari sõnaga kokku võtta. Sõrmuse abiga põgenes ta 
orkidest väravavahtide käest ning sai taas oma kaaslastega kokku. Ta kasutas sõrmust mitu korda 
oma otsinguil, peamiselt sõprade aitamiseks, kuid pidas seda nende eest saladuses, nii kaua, kui 
suutis. Pärast kojutulekut ei rääkinud ta sellest enam kellelegi peale Gandalfi ja Frodo ning Bilbo 
uskumist mööda ei teadnud mitte keegi Maakonnas sõrmuse olemasolust. Ainult Frodole näitas ta 
reisijuttu, mida kirjutas. 

Oma mõõga, Astla, riputas Bilbo kamina kohale, ning oma imepärase rõngasrüü, haldjate kingituse 
lohe aarete hulgast, andis ta muuseumile, täpsemalt Suurkaeve Krimplimajale. Aga Paunaotsal 
lauasahtlis hoidis ta vana keepi ja kapuutsi, mida oli reisil kandnud, ning ilusa keti otsa riputatud 
sõrmus lebas tema taskus. 

Ta saabus koju Paunaotsale viiekümne kahe aastasena, 22. juunil 1342. aastal M.a.j., ning 
Maakonnas ei toimunud selle ajani midagi märkimisväärset, kuni isand Paunaste hakkas tegema 
ettevalmistusi oma ühesaja ühekümne ühenda sünnipäeva tähistamiseks 1401. aastal M.a.j. Sealt 
algabki käesolev lugu. 


MÄRKUSI MAAKONNA ÜRIKUTE KOHTA 


See osa, mida kääbikud mängisid Kolmanda Ajastu lõpul toimunud suurtes sündmustes, mis tõid 
kaasa Maakonna liitmise Taasühendatud Kuningriigiga, äratas nende hulgas laialdase huvi omaenda 
ajaloo vastu ning paljud seni suuliselt edasi antud pärimused koguti kokku ja pandi kirja. Suuremad 
perekonnad tundsid Kuningriigi sündmuste kohta ka laialdasemat huvi ning paljud nende liikmed 
uurisid riigi vanemat ajalugu ja muistendeid. Neljanda Ajastu esimese sajandi lõpuks leidus 
Maakonnas mitmeid raamatukogusid, mis sisaldasid palju ajalooraamatuid ja ürikuid. 

Suurimad neist kogudest olid ehk Tornialusel, Suurtes Koobitsates ja Kanges Kojas. Käesolev 
Kolmanda Ajastu lõppu käsitlev teos lähtub peamiselt Lääneraja Punasest Raamatust. Too tähtsaim 
Sõrmuse Sõja ajaloo allikas sai oma nime selle järgi, et seda hoiti kaua Tornialusel, Kenalatse 
perekonna kodus, kes olid Lääneraja Vardjad (Vt. Lisa B: annaalid 1451, 1462, 1482; ja märkus Lisa 
C lõpus, mida võib leida raamatu kolmandas osas «Kuninga tagasitulek».). Algselt oli see Bilbo isiklik 
päevik, mille ta endaga Kaljulõhele kaasa võttis. Frodo tõi selle tagasi Maakonda koos paljude lahtiste 
märkmelehtedega ning 1420.-1421. aasta jooksul M.a,j. täitis ta raamatu leheküljed oma jutustusega 
Sõrmuse Sõjast. Sellele lisas Bilbo lahkumiskingina kolm paksu punast nahkköidet, mida hoiti vististi 
koos ühes punases kastis. Neile neljale köitele lisati Läänerajal viies, mis sisaldas kommentaare, 
sugupuid ning paljusid teisi Vennaskonna kääbikliikmeid puudutavaid üksikasju. 

Algne Punane Raamat ei ole säilinud, kuid sellest on tehtud palju koopiaid, eriti esimesest köitest, 
isand Tobajussi järglastele kasutamiseks. Tähtsaimal koopial on siiski teine elulugu. Seda hoiti 
Suurtes Koobitsates, kuid kirjutati Gondoris, tõenäoliselt Peregrini pojapojapoja tellimusel, ning 
viimistleti 1592. aastal M.a.j. (172. N.A.a.). Selle lõuna-käsikiri sisaldas järgmist märkust: Findegil, 
Kuninga Kirjutaja, lõpetas selle töö aastal IV 172. See on üksikasjalik koopia Minas Tirithi Taani 
Raamatust. Too raamat oli Kuningas Elessari tellimusel tehtud koopia Periannathi Punasest 
Raamatust ning selle tõi talle Taan Peregrin, kui ta IV 64. aastal Gondorisse vanaduspuhkusele läks. 

Seega oli Taani Raamat esimene Punase Raamatu koopia ning sisaldas paljugi sellist, mis hiljem 
välja jäeti või kaduma läks. Minas Tirithis sai see juurde palju märkmeid ja parandusi, eriti nimede, 
sõnade ja haldjakeelsete osunduste osas; ning sellele lisati lühendatud versioon neist "Aragorni ja 
Arweni loo" osadest, mis Sõja ajaloost välja jäävad. Arvatakse, et täispika loo kirjutas Barahir, 
Kojaülem Faramiri lapselaps, veidi aega pärast Kuninga surma. Kuid Findegili koopia peamine tähtsus 
seisneb selles, et see sisaldab ka Bilbo "Tõlkeid haldjakeelest". Neid kolme köidet peetakse suurte 
oskuste ja hariduse näidisteks, mille omandamisel 1403. ja 1418. aasta vahel kasutas Bilbo kõiki 
elavaid ja kirjalikke allikaid, mis talle Kaljulõhel kättesaadavad olid. Aga kuna Frodo neid vähe 
kasutas, sest need puudutasid peamiselt Vanu Aegu, siis neist siin rohkem ei kõnelda. 

Kuna llomacist ja Peregrinist said suurte perekondade pead ning samal ajal hoidsid nad sidet 
Rohani ja Gondoriga, leidus Pukivere ja Tukivere raamatukogudes palju sellist, mida Punane Raamat 
ei kajasta. Kanges Kojas hoiti mitmeid töid, mis käsitlesid Eriadori ja Rohani ajalugu. Mõnesid neist 
koostas või alustas Ilomac ise, kuigi Maakonnas tunti teda peamiselt tema "Maakonna taimeteaduse" 
ja "Ajaarvamise" järgi, milles ta arutles Maakonna ja Voore kalendrite suhete üle Kaljulõhe, Gondori ja 
Rohani omadega. Samuti kirjutas Ilomac uurimuse "Maakonna vanad sõnad ja nimed", näidates üles 
erilist huvi selliste "maakonna sõnade" suguluse vastu rohirrimi keelega, nagu krimpli ja vanad 
elemendid kohanimedes. 

Suurte Koobitsate raamatud pakkusid Maakonna rahvale vähem huvi, kuid olid suure ajaloo 
seisukohalt sellevõrra tähtsamad. Ühtki neist ei kirjutanud Peregrin, kuid tema ja ta järglased kogusid 
kokku palju Gondori kirjutajate käsikirju: peamiselt Elendili ja tema pärijaid puudutavate lugude 
koopiaid või kokkuvõtteid. Ainult sin võis Maakonnas leida laialdasi materjale Nümenori ajaloo ja 
Sauroni esilekerkimise kohta. Ilmselt pandi Suurtes Koobitsates kokku "Aastate lugu" (Sellest on 
esitatud lühikokkuvõte Kolmanda Ajastu lõpuni Lisas B, mida võib leida raamatu kolmandas osas 
«Kuninga tagasitulek».) koos Ilomaci kogutud materjaliga. Kuigi seal märgitud dateeringud on tihti 
oletuslikud, eriti Teise Ajastu kohta, väärivad nad ikkagi tähelepanu. On võimalik, et Ilomac sai abi ja 


teavet Kaljulõhest, mida ta külastas rohkem kui ühel korral. Kuigi Elrond oli lahkunud, elasid seal veel 
kaua aega tema pojad koos mõnede kõrghaldjatega. Räägitakse, et Celebomn siirdus pärast Galadrieli 
lahkumist sinna elama, kuid pole teada see päev, mil tema viimaks Hallidesse Sadamatesse jõudis ja 
viimase elava mälestuse Keskmaa Vanadest Aegadest endaga kaasa viis. 


SÕRMUSTE ISAND 

SÕRMUSTE VENNASKOND 
J.R.R. Tolkien 


ESIMENE RAAMAT 


1. PEATÜKK 
Kauaoodatud pidu 


Teade, et Paunaotsal elav isand Bilbo Paunaste korraldab oma ühesaja ühekümne ühenda 
sünnipäeva tähistamiseks eriliselt suurejoonelise peo, tekitas Kääbiklas palju kihinat-kahinat. 

Kääbik Bilbo oli väga rikas ja väga iseäralik ning oli olnud Maakonnas kõneaineks juba 
kuuskümmend aastat, sellest ajast peale, kui ta nii kummalisel moel kadus ja ootamatult uuesti välja 
ilmus. Rännakutelt kaasa toodud aaretest oli saanud kohalik legend ja üldiselt usuti, kuigi mõni eakam 
ehk vastu vaidles, et terve Paunaotsa Künka alune on täis varandusest kubisevaid tunneleid. Ja kui 
sellest kuulsuseks veel ei piisanud, imestati tema kestvat nooruslikkust. Aja kulg ei näinud avaldavat 
isand Paunastele peaaegu mingit mõju. Üheksakümnesena oli ta üsna samasugune kui 
viiekümnesena. Üheksakümne üheksaselt hakati ütlema, et ta om "hästi säilinud"; ehkki "muutumatu" 
oleks rohkem täppi läinud. Oli neid, kes pead vangutades mõtlesid, et mõnel veab elus ikka ülearu 
hästi: pole õiglane, arvasid nad, kui keegi võis omada nii (nähtavasti) igavest noorust kui ka 
(väidetavalt) ammendamatut rikkust. 

"Pill tuleb pika ilu peale," vangutasid kääbikud pead. "Asi pole õige ja see toob ainult häda kaela." 

Siiamaani polnud aga hädad kaela tulnud, ja et Bilbo oli alati helde käega, andestas enamik 
kääbikuid talle nii ta veidrused kui ka priske varanduse. Bilbo polnud katkestanud läbikäimist ühegi 
oma sugulasega (Kotiküla-Paunasted muidugi välja arvatud) ning tal leidus palju austajaid vaestest ja 
alamatest peredest pärit kääbikute hulgas. Lähemalt aga ei sõbrustanud ta kellegagi seni, kuni 
hakkasid täisikka jõudma mõned ta nooremad sugulased. 

Neist vanim ja ühtlasi Bilbo lemmik oli Frodo Paunaste. Bilbo määras ta oma pärijaks ja tõi poisi 
üheksakümne üheksa aastaseks saades Paunaotsale elama, purustades Kotiküla-Paunastete 
lootused sel moel lõplikult. Frodol ja Bilbol juhtusid sünnipäevad olema samal päeval, nimelt 22. 
septembril. "Sa tule õige minu juurde elama, Frodo-poiss," ütles Bilbo ühel päeval, "sest vaata, kui 
kena oleks meil siis oma sünnipäevi koos tähistada." Aastatelt oli Frodo siis veel kaksmeline - nii 
nimetasid kääbikud vastutustundetuid kahekümnendaid lapsepõlve ja täisea vahel, mis kääbikutel 
saabub kolmekümne kolmeselt. 


Möödus veel kaksteist aastat. Ning kuigi Paunastete ühised sünnipäevapeod Paunaotsal olid alati 
olnud üsna vägevad, tundus nüüd kõigile, et sel sügisel on oodata midagi sootuks ebatavalist. 

Pidi ju Bilbol saama täis ükssada ükskümmend üks aastat ehk teisisõnu 111, mis on üpris iseäralik 
arv ja väga auväärne iga ühe kääbiku kohta (vana Tukk ise oli jõudnud vaid 130-ni); Frodol aga täitus 
kolmkümmend kolm, 33, samuti tähelepanuväärne arv, sest see tähistab täisea saabumist. 

Nii Kääbiklas kui Veeäärsel hakati kärmelt keelt peksma; kuulujutud tuleva sündmuse 
suurejoonelisusest levisid kulutulena üle Maakonna. Taas oli kõigil kõneaineks isand Bilbo Paunaste 
iseloom ja elukäik; vanemad kääbikud avastasid korraga, et kõige järele, mida nad tema kohta 
suudavad meenutada, valitseb meeldivalt elav nõudmine. 

Kedagi ei kuulatud aga tähelepanelikumalt kui vana Mängla Ahtot - enamuse jaoks lihtsalt Vanatoid 
-, kelle põhiline jututuba asus väikeses "Luuderohu" kõrtsis Veeäärse tee ääres. Tema sõnal oli kaalu, 
sest juba nelikümmend aastat oli ta pidanud Paunaotsal aednikuametit, enne seda aga abistanud 
vana Urmest. Nüüd, kus tal endal juba vanadus kontidesse kippus, tegi suuremad tööd ära ta noorim 
poeg Mängla Juss. Nii isa kui poeg said Frodo ja Bilboga suurepäraselt läbi. Ise elasid nad samal 
künkal, Paunaveere tänav 3 Paunaotsa külje all. 

"Kena oleku ja hästi viisaka jutuga härraskääbik on isand Bilbo, seda ma olen alati üteld," kuulutas 
Vanatoi. Selleks oli tal ka põhjust: Bilbo ei kõnetanud teda iialgi teisiti kui ainult "isand Ahjotagone” ja 
küsis alatasa nõu köögivilja kasvatamise asjus - kogu ümbruskonna rahvas (kaasa arvatud ta ise) 
pidas Vanatoid üheks suuremaks asjatundjaks "juurikate" ja eriti kartulite alal. 

"Aga see Frodo, kes tema juures elab?" päris vana Nõukas Veeäärselt. "Nime poolest Paunaste, 


aga üle poole, nagu räägitakse, Kangepukkide verd. Minul küll käib üle mõistuse, miks peaks mõni 
Kääbikla Paunastetest minema endale naist otsima kaugelt Pukivallast, kus nad on kõik natuke nagu 
metsapoole." 

"Mis seal imet, et metsapoole," pistis vahele papi Kakskoib (Vanatoi üleaedne), "kui elad teisel pool 
Kangevirde jõge, on Vana Mets kohe õue all. See ju üks pime ja paha paik, kui pooltelgi juttudel 
tõepõhi all peaks olema, mis selle metsa kohta räägitakse.” 

"Tõsi mis tõsi," kiitis Vanatoi takka. "Pukivalla Kangepukid ei ela just päris Vana Metsa sees, aga 
isevärki on nad küll. Muudkui solberdavad paatidega tolle suure jõe peal - no mis kombed need 
sihuksed olgu. Pea see õnnetus niimoodi ei tule, ütlen ma. No see selleks, aga isand Frodo on küll 
igatepidi kena noor kääbik. Väga isand Bilbo moodi, ja mitte ainult väljanägemise poolest. Isa oli tal ju 
ikkagi Paunaste. Kena ja lugupeetav kääbik oli see isand Drogo Paunaste: ei old kellelgi tema kohta 
paha sõna ütelda, enne kui ta ära uppus." 

"Uppus?" kostis korraga mitmelt poolt. Muidugi olid nad kõik nii seda kui hullemaidki jutte juba 
ammugi kuulnud, kuid kääbikuile omase kirgliku huviga suguvõsa-ajaloo vastu valmistusid nad 
kuulama veel kord. 

"Nii räägitakse," kinnitas Vanatoi. "Asi oli sedasi: isand Drogo võttis naiseks vaese neiu Priimula 
Kangepuki. Noorik oli meie isand Bilbo ema poolt nõbu (tema ema oli vana Tuki kõige noorem tütar), 
aga isand Drogo oli isand Bilbo teise astme nõbu. Seega on isand Frodo talle nii esimese kui teise 
astme nõbu, sugulane iga kandi pealt, nagu üteldakse, kui te aru saate, mis ma mõtlen. Isand Drogo 
oli Kanges Kojas külas oma äia, vana isand Gorbadoci pool; pärast naisevõttu käis ta ühtelugu seal 
(eks ta armastand hästi süüa, ja vana Gorbadoci pool oli laud alati lookas); ja siis läks Kangevirde 
jõele paadiga sõitma ja uppuski ära koos naisega, kui vaene isand Frodo oli alles lapseohtu!" 

"Mina olen kuuld, et nad läksid kuuvalgel pärast õhtusööki jõele ja et paat vajus põhja Drogo 
raskuse all,” tähendas vana Nõukas. 

"Ja mina tean, et naine tõukas Drogo vette ning et tema tõmbas naise endaga kaasa," lisas 
Punapää, Kääbikla mölder. 

"Sul pole tarvis kõike kuulda võtta, mida sa kuuled, Punapää," kortsutas kulmu Vanatoi, kes 
möldrist üldiselt suurt ei pidanud. "Ei maksa siin midagi lükkamise ja tõmbamise koha pealt nii väga 
suud pruukida. Paat on üleüldse üks kipakas värk, isegi kui istud seal sees vagusi ega roni meelega 
õnnetuse sisse. Noh, igatahes jäi orvuke Frodo nüüd pidama, nagu üteldakse, nende isevärki 
pukimaalaste sekka. Aga eks ta kasvand ju üles sessamas Kanges Kojas, mis oli täpselt nigu mõni 
läbisõiduhoov. Pold sihukest päeva, kus vanal isand Gorbadocil poleks old vähemaste paarsada 
sugulast külas. Isand Bilbost oli see ütlemata kena, et ta poisi sealt ära tõi, tagasi korralike kääbikute 
sekka. 

Aga nonde Kotiküla-Paunastete jaoks oli see ikka paras pauk küll. Eks nemad ihund Paunaotsa 
peale hammast juba tookord, kui Bilbo ära läks ja surnuks arvati. Aga võta näpust, tema tuleb tagasi ja 
kihutab nad välja; siis elab ja elab ja vanemaks jusku ei lähekski, antagu talle tervist edaspidigi. Siis 
ühekorraga on veel pärija kah platsis, paprid kõik korras ja puha. 

Nüüd näevad Kotiküla-Paunasted Paunaotsa küll nõnnasama palju kui oma kõrvu, mina 
vähemaste loodan seda." 

"Kuulu järgi olla seal üleval paras ports nodi kokku aetud," ütles keegi võõras, kes oli tulnud 
äriasjus Lääne-kihelkonnast Suurkaevest. "Künkatipp olla käike täis tuhnitud ja seal seista kulla- ja 
hõbedakirste lademes, ja juhveele kah, nagu ma kuuld olen." 

"Siis oled sina kuuld mu'st rohkemgi," tähendas Vanatoi, "mina'p tea õhkagi miskitest juhveelidest. 
Isand Bilbo on küll helde käega ja ega tal puudust majas pole, aga käikude tuhnimisest ei tea mina 
küll mitte kõige vähematki. Isand Bilbo tagasitulekut ma nägin, see võis olla aasta kuuekümne eest, 
siis, kui ma alles noor olin. Vähekese enne seda hakkasin õpipoisiks vana Urmese juures (mu taadi 
nõbu), aga Urmes võttis mu appi Paunaotsale, sest maja müümise aegas vooris sealt läbi igasugu 
untsantsakaid ja kõik aed oli segi trambitud. Siis aga, ole sa lahke, tuleb keset seda möllu künkast 
üles isand Bilbo ise. Käekõrval ajas poni, ja sel oli seljas mitu üsna prisket kotti ja kirstu. Eks need old 
muidugist enamaste varandust täis ja võõralt maalt toodud, kus pidada kuulu järgi kulda hunnikus 
vedelema. Aga niipalju tal seda nodi kah pold, et mõne käigu annaks täis toppida. Minu poiss, Juss, 
tema teab neid asju veel paremini. Tema on seal nigu omas kodus. Hirmus maias vanade lugude 
peale, va poisinatt, kuulab aga isand Bilbo pajatusi, nii et söömagi pole õiete aega tulla. Isand Bilbo on 
talle kirjatarkust kah õpetand - ega tal sellega paha nõu ole, ärge üldse arvake, ja mina ise ka ei usu, 
et sest miskit paha tuleks. 

"Või haldjad ja lohemaod!" ütlen mina talle teinekord. "Kapsad ja kardulad on meiesugusele 
tähtsamad. Kes topib oma nina suurte isandate asjadesse, sellele võib veel mõni suur pahandus kaela 
sadada," vaat nõnnamoodi ma talle ütlesin. Ja ütleksin mõnele veel," lisas ta, heites rõhuka pilgu 
võõra mehe ja möldri poole. 

Kuid Vanatoil ei õnnestunud kuulajaid veenda. Juba liiga tugevalt oli noorema põlvkonna kääbikute 
pähe kulunud legend Bilbo rikkusest. 

"Jah, aga küllap tassis ta pärast veel juurde," vaidles mölder, väljendades üldlevinud arvamust. "Ta 
käib tihti kodunt ära. Ja vaata, mis võõrast rahvast sinna kokku voorib: öösiti luusib ringi päkapikke, ja 
see vana hulkuv silmamoondaja Gandalf ja puha. Ütle sina, mis sa tahad, Vanatoi, aga see 


Paunaotsa on ikka üks imelik koht ja elanikud ise veel imelikumad." 

"Ja sina võid öelda, mis sina tahad, Punapää, aga sellest asjast ei taipa sina rohkem kui mina 
paadisõidust," andis vastu Vanatoi, kellele mölder muutus järjest vastumeelsemaks, "aga kui sinu 
arust Paunaotsa on imelik koht, siis võiks sihuksi imelikke kohti siinkandis rohkem olla. Mõni mees 
siitsamast lähedalt ei täiks sõpra kannu õllegagi kostitada, olgu ta uru seinad või selgest kullast. Aga 
Paunaotsal käivad asjad nigu kord ja kohus. Minu Juss ütleb, et kõik kutsutakse peole ja et kinki 
antakse, pane tähele, kõigile - ja veel selsamusel kuul." 

Seesamune kuu oli september, nii ilus nagu iganes võis tahta. Paar päeva hiljem läks liikvele 
kuulujutt (küllap asjadega kursis oleva Jussi suust), et tuleb ilutulestik - ja veel säärane, mida 
Maakonnas pole nähtud sada aastat, aga võib-olla isegi kauem - vana Tuki surmast saadik. 

Päevad möödusid ja See päev tuli aina lähemale. Ühel õhtul veeres Kääbiklasse veidravõitu 
vanker veidravõitu pakkidega ning ronis künkanõlvast üles Paunaotsale. Ehmunud kääbikud piilusid 
valgustatud uste vahelt välja ja vahtisid sõidukit ammulisui. Seda juhtisid võõramaalased, kes laulsid 
võõraid laule: pikkade habemete ja sügavate kapuutsidega päkapikud. Mõned neist jäidki 
Paunaotsale. Septembrikuu teise nädala lõpul sõitis üks kaarik päise päeva ajal läbi Veeäärse, tulles 
Kangevirde jõe poolt. Seda juhtis üksainus vanamees, kes kandis peas kõrget, terava tipuga sinist 
mütsi, seljas pikka halli mantlit, kaela ümber aga hõbedast salli. Vanamehe pikk hall habe rippus 
vööni, mütsiserva alt turritasid välja puhmas kulmud. Väiksemad kääbikulapsed jooksid vankri järel 
läbi terve Kääbikla ja veel üles künkalegi. Nad arvasid, et vankril on koorem tulevärgi-kraami, ja neil oli 
õigus. Bilbo ukse ees hakkas vanamees kraami maha laadima: kimpudesse seotud kõiksugu kujuga ja 


eri sorti rakette, igal peal suur punane G ja Y lisaks haldjaruuni ld 

See oli loomulikult Gandalfi märk ja vanamees ise oligi Võlur Gandalf Maakonnas tuntud eelkõige 
oma tule-, suitsu- ja valguskunstide poolest. Tema tõelisest, tunduvalt raskemast ja ohtlikumast 
tegevusest polnud Maakonna elanikel aimugi. Nende jaoks oli ta lihtsalt veel üks suure peo juurde 
kuuluv "tõmbenumber". Sellepärast olidki kääbikulapsed nii põnevil. "G nagu Grand (grand - suur, 
vägev)!" hõiskasid nad, ja vanamees muheles. Gandalf käis Kääbiklas küll harva ega jäänud kunagi 
kauaks, kuid nägupidi tundsid teda kõik: siiski polnud ei lapsed ega ka vanemad, välja arvatud ehk 
vanavanemad, näinud tema nüüdseks juba minevikulegendiks muutunud tulevärke. 

Bilbo, olles paari päkapiku abiga aidanud kogu kraami maha laadida, andis lastele mõned mündid - 
kuid kohalolijate suureks pettumuseks ei lennutatud õhku ühtki tulikonna ega raketti. 

"Lipake nüüd," ütles Gandalf "Kõik tuleb omal ajal." Ta läks koos Bilboga sisse ja tõmbas ukse 
enda järel kinni. Asjatult vahtisid väikesed kääbikud veel veidi aega ukse taga ja vudisid siis minema 
tundega, et peopäev ei jõua küll ilmaski kätte. 


Paunaotsal istusid Bilbo ja Gandalf väikeses toas lahtise akna all, mis avanes läänekaares 
asuvasse aeda. Hiline pärastlõuna oli päikesepaisteline ja rahulik. Lilled hõõgusid punaselt ja kuldselt: 
lõvilõuad ja päevalilled ning kressid, mis roomasid kõikjal üle mätasseinte ja piilusid sisse 
ümmargustest akendest. 

"Su aed lausa särab ja sätendab," ütles Gandalf 

"Jah," nõustus Bilbo, "ma armastan seda väga, ja kogu vana hea Maakonda nõndasamuti, kuid 
vajan siiski puhkust." 

"Tähendab, sa tahad ikkagi oma plaani teoks teha?" 

"Jah. Tegin kindla otsuse juba mitu kuud tagasi ega ole meelt muutnud." 

"No hüva. Mis seal's ikka. Tee oma plaan teoks - aga tervenisti - ja ma loodan, et see tuleb kasuks 
sulle kui meile kõigile." 

"Nii loodan minagi. Ma kavatsen igatahes neljapäeval pidutseda ning samuti maha saada oma 
väikese naljaga." 

"Ei tea, kas mõni selle üle naerab ka? " vangutas Gandalf pead. 

"Saame näha," ütles Bilbo. 


nii 


Järgmisel päeval veeres veel vankreid mäest üles, ning aina veel ja veel. Ja kui esiotsa oligi mõnel 
torisemist, et "osta võiks ju ka kohapealt", siis samal nädalal hakkas Paunaotsalt nagu vihma sadama 
tellimusi igat liiki toitudele, tarbekaupadele ja nipsasjakestele, mida iganes leidus Kääbiklas, 
Veeäärsel kui ka mujal lähimas ümbruskonnas. Maad võttis rõõmus elevus: kääbikud hakkasid 
kalendris päevi maha kriipsutama ja piilusid ootusärevalt ukse poole, et kas juba ei tule postimees 
kutsega. 

Oodata ei tulnud kaua; peagi voolas Künkalt alla kutsete laviin, mis ummistas Kääbikla postkontori 
ja mattis enda alla Veeäärse oma: kättetoimetamiseks tuli vabatahtlikke appi värvata. Neid vooris 
pideva jõena üles Künkale, kaasas kaardikesed sadadesse viisakusvormelitesse rüütatud sõnadega: 
"Tänan kutse eest, ma tulen kindlasti." 

Paunaotsa väravale kinnitati sedel: VASTUVÕTT AINULT PEO ASJUS. Kuid isegi neid, kes tulid 
Peo Asjus või tegid lihtsalt sellise näo, ei kutsutud peaaegu kunagi sisse. Bilbol polnud aega: ta 
kirjutas kutseid, registreeris vastuseid, pakkis kingitusi ning tegi mõningaid ettevalmistusi ka 
eraviisiliselt. Gandalfi saabumisest saadik polnud ta ennast kellelegi näole andnud. 

Ühel hommikul üles ärgates nägid kääbikud, et avar aas Bilbo välisuksest lõuna pool oli üleni täis 


köisi ja poste telkide ning paviljonide püstitamiseks. Teeperve kaevati spetsiaalne sissekäik, samasse 
pandi paika ka laiad astmed ja suur valge värav. Üleüldist kadedust äratasid kolm kääbikuperekonda, 
kes elasid Paunaveere tänaval otse aasa serval ja jälgisid kõike toimuvat vaibumatu huviga. Vanatoi 
Mängla ei vaevunud enam aias töötegemist teesklemagi. 

Hakkasid kerkima telgid. Üks paviljon sai iseäranis suur, nii suur, et aasal kasvav kõrge puu jäi 
selle sisse ja seisis uhkelt peamise söögilaua otsas. Puu oksad riputati täis laternaid. Veelgi 
lootustandvam kääbikute meelest oli aga aasa põhjanurka püstitatud hiiglaslik väliköök. Mitme versta 
kauguselt ümbruskonnast toodi kõrtsidest ja söögimajadest kohale terve hulk kokki, lisaks 
päkapikkudele ja muule Paunaotsal elavale võõra moega rahvale. Elevus tõusis haripunkti. 

Kolmapäeval, peo eelõhtul, läks ilm pilve. See tekitas mõningast ärevust. Siis lõpuks koitis 
neljapäev, 22. september. Päike tõusis, pilved hajusid, lipud rulliti lahti ja pidu võis alata. 

Tegelikult koosnes Bilbo Paunaste pidu tervest reast üksteisele järgnevatest lõbustusüritustest. 
Kutsutud olid praktiliselt kõik ümbruskonna elanikud - peale üksikute, kes juhuslikult olid jäänud kahe 
silma vahele, kuid katki polnud midagi, sest nad tulid nagunii ise. Palju rahvast oli kutsutud ka teistest 
Maakonna paikadest, mõned isegi väljastpoolt. Et isiklikult tervitada kõiki külalisi (kaasa arvatud 
kontvõõraid), seisis Bilbo ühe valge värava juures. Kingitusi said ta käest kõik ja mõned ka topelt - 
nimelt need, kes hiilisid ringiga peoplatsilt ära ja tulid siis teistkordselt väravast sisse. Kääbikutel on 
kombeks, et sünnipäevalaps jagab kinke teistele. Tavaliselt küll mitte väga kalleid ega ka mitte nii 
pillavalt palju kui seekord; üldiselt oli see kõigi arvates üks ütlemata meeldiv komme. Tegelikult oli 
Kääbiklas ja Veeäärsel aastaringselt peaaegu iga päev kellegi sünnipäevapidu, nii et kõik sealtkandi 
elanikud võisid loota kingitust vähemalt kord nädalas. Sellegipoolest ei tüdinud nad kinkide 
vastuvõtmisest kunagi. 

Seekord aga olid kingitused midagi sootuks erilist. Kääbikulapsed kilkasid rõõmust, mõneks ajaks 
unustati isegi söömine. Selliseid mänguasju polnud nad elu sees näinud, sest need olid nii ilusad ja 
mõned vist koguni võluasjad. Suur osa oligi tellitud juba aasta tagasi ning toodud kaugetest paikadest, 
Mäelt ja Orulinnast - pesueht päkapikutöö. 

Kui kõik külalised said tervitatud ja väravast sisse lastud, algasid laulud, tantsud, pillilood, mängud 
ning muidugi söömine ja joomine. Ametlikult oli söömaaegu kolm: lõunaoode, teejoomine ning pidulik 
lõuna- ehk õhtusöök. Lõunaoodet ja teeaega tähistas peamiselt asjaolu, et siis istusid kõik külalised 
lauas ja sõid ning jõid ühiselt. Muul ajal võis täheldada lihtsalt suurt hulka kääbikuid, kes kõik sõid ja 
jõid - vahetpidamata kella üheteistkümnest hommikul kuni poole seitsmeni õhtul, kui pidi algama 
tulevärk. 

Tulevärgi korraldajaks oli Gandalf: ta mitte ainult ei toonud kohale kõik vajaliku, vaid kavandas ja 
valmistas ise ette ka eriefektid; ilunumbrid ja raketiseeriad pidid üles sööstma tema käest isiklikult. Ent 
ka rahvale jagati välja tulevärgimaterjali, nagu tulikonnad, paukkompvekid, säraküünlad, sähvarid, 
tõrvikud, päkapikulaternad, haldjapurskkaevud, tondihaugatused ja piksekärgatused. Töö oli oivaline: 
Galdalfi kunst täiustus iga aastaga. 

Oli rakette, mis lendasid nagu mahedalt laulvad linnud, jättes endast maha sädemejoa. Puul, mille 
tüveks oli must suitsusammas, avanesid hetkega rohelised lehed, nagu ehtsad lehed kevadel, ning 
säravad oksad poetasid hõõguvaid õisi, mis magusat aroomi levitades kustusid just enne 
ülesvahtivate hämmeldunud nägudeni jõudmist; purskkaevujoana paiskus maapinnalt sädelevaid 
liblikaid, kes lendasid puuokstesse; värvilised tulesambad tõusid ja neist said kotkad, täispurjes 
laevad, lendavate luikede kolmnurgad; märatses punane piksetorm ja sadas kollast vihma; ootamatult 
vetrus sõjakisale sarnaneva ulgumise saatel üles hõbedaste odade mets, ja langes tagasi vette, 
sisisedes nagu tuhat hõõguvat madu. Ning siis viimane, spetsiaalselt Bilbo auks mõeldud üllatus, mis 
kääbikuid koledal kombel ehmatas, nagu oli olnudki Gandalfi plaan. Tuled kustusid. Taevasse kerkis 
hiiglaslik suitsupilv. See omandas kaugelt paistva mäe kuju, mis hakkas tipust hõõguma. Purskusid 
rohelised ja purpursed leegid. Siis lendas mäest välja lohe - mitte küll elusuurune, kuid 
väljanägemiselt täiesti nagu elus: lõugade vahelt vuhas tuld, alla vahtivad silmad hõõgusid punaselt: 
hirmsa möirgamisega tuhises lohe kolmel korral üle rahvahulga peade. Kääbikud laskusid kükakile, 
mõned surusid end kõhuli vastu maad. Lohe möödus tuulekiirul, tegi uperpalli ja lõhkes Veeäärse 
kohal kõrvulukustava kärgatusega. 

"See on märguanne õhtusöögiks," kuulutas Bilbo. Ainsa hetkega lahtus hirm ja ärevus ning 
maaslamavad kääbikud hüppasid püsti. Kõigile oli valmis pandud oivaline õhtusöök - see tähendab 
kõigile peale nende, kes olid palutud erilisele perekondlikule söömaajale. Too viimane toimus puu 
ümber püstitatud suures paviljonis. Kutsutuid oli kaksteist tosinat (kääbikud nimetasid seda arvu ka 
üheks Grossiks, ehkki toda sõna ei peetud viisakaks pruukida) ning nad olid valitud kõigi Bilbo ja 
Frodoga suguluses olevate perekondade seast, peale mõnede eriti heade sõprade (nagu Gandalf). 
Nende hulgas oli palju noori kääbikuid, ja seda vanemate loal, sest kääbikutel polnud kunagi kombeks 
lapsi varakult magama sundida, eriti veel siis, kui oli loota tasuta õhtusööki. Väikeste kääbikute 
üleskasvatamine nõudis kopsakaid toiduvarusid. 

Kohal oli palju Paunasteid ja veel rohkem Puhvineid, siis veel hulk Tukke ja Kangepukke, mitut- 
setut sorti Tõuke (sugulased Bilbo vanaema poolt) ja Mauke (Tukist vanaema liinis), ning valitud 
seltskond Urgasteid, Poldreid, Trakspükse, Mägramaju, Hüvakehi, Sarvepuhujaid ja Kõrkjalgu. Mõned 
neist olid Bilbole sugulased vaid väga kaugelt ja osa polnud enne seda jalgagi Kääbiklasse saanud, 


kuna elasid kõrvalisemates maanurkades. Bilbo polnud unustanud ka Kotiküla-Paunasteid, kellest oli 
tulnud Otho oma naise Lobeeliaga. Nad ei sallinud Bilbot ja põlgasid Frodot, kuid said nii uhke 
kuldtindiga kirjutatud kutsekaardi, et keelduda oli lihtsalt võimatu. Pealegi oli nõbu Bilbo hulk aastaid 
õppinud kokakunsti ja tema roogadest räägiti ainult head. 

Kõik sada nelikümmend neli kääbikut nautisid juba ette meeldivat õhtu polnud juba midagi parata). 
Küllap hakkab ta jälle korrutama oma niinimetatud luuletusi ja pärast paari klaasikest, nagu vahel 
juhtus, poetama vihjeid tobedatele seiklustele oma salapärasel reisil. Külalistel ei tulnud pettuda: see 
oli tõepoolest väga mõnus söömaaega, kõiki meeli kütkestav pidulik üritus - rammus, külluslik, 
mitmekesine ja kauakestev. Terve järgmise nädala polnud sealkandis peaaegu kellelgi asja 
toidupoodi, kuid katki polnud midagi: nagunii oli Bilbo pidusöök tühjendanud viimase kui poe, keldri ja 
aida mitme versta ulatuses. 

Pärast pidusöögi lõppemist (kui nii võib öelda) järgnes Kõne. Selleks ajaks oli aga suurem osa 
seltskonnast juba leebemas meeleolus, selles õndsas seisundis, mida nimetati "viimase sopi 
täitmiseks". Kõik limpsisid oma lemmikjooke, nosisid oma lemmikhõrgutisi, ja nende hirm oli 
ununenud. Nad olid valmis kuulama mida tahes ja valjuhäälselt vaimustust avaldama iga kord, kui 
kõneleja hingetõmbeks peatub. 

"Armas rahvas," alustas Bilbo tõustes. "Vaikust! Vaikust!" karjus seltskond ja jätkas üha, tahtmata 
nähtavasti omaenese nõudmist kuulda võtta. Bilbo lahkus oma kohalt ja ronis laternatega kaunistatud 
puu all seisvale toolile. Latermavalgus langes ta naeratavale näole ja säras kuldsetel nööpidel 
tikanditega kaunistatud vesti ees. Nii seisis ta seal kõikidele näha, ühe käega lehvitades ja teist 
püksitaskus hoides. 

"Mu kallid Paunasted ja Puhvinid," alustas Bilbo taas, "ning Kangepukid ja Tukid, Tõugud, Maugud 
ja Urgasted, Sarvepuhujad, Poldrid, Trakspüksid, Hüvakehad, Mägramajad ja Kõrkjalgid." 

"Kõrkjalad!" hõikas keegi vanem kääbik tagantpoolt vahele. Nimi Kõrkjalg sobis talle ülihästi: ta 
jalad olid tõepoolest suured, hästi karvased ja mõlemad laua peal. 

"Kõrkjalgid!" kordas Bilbo. "Samuti mu head Kotiküla-Paunasted, tere tulemast viimaks jälle 
Paunaotsale. Täna on minu saja üheteistkümnes sünnipäev: ma saan ükssada ükskümmend üks 
aastat vanaks!" "Juhhuu! Juhhei! Palju õnne!" kisasid kääbikud ja kolkisid rõõmsasti söögilaudu. See 
Bilbo, arvasid nad, on täna lihtsalt suurepärane. Niisugune kõne meeldis neile väga: kõik oli lühike ja 
arusaadav. 

"Loodan — siiralt, et teil kõigil on niisama lõbus nagu minul endal". Kõrvulukustavad 
poolehoiuavaldused. Hüüded: "Jah!" (ning mõnelt poolt: "Ei!") Puhuti trompetit ja sarve, vilepilli ja 
flööti, ning veel muidki pille. Nagu öeldud, oli kohal palju noorukeid. Kisti muusikaliste paugutajate 
nööre, neid vallandus sadu. Enamusel võis lugeda märget "Orulinn", mis kääbikutele küll suuremat ei 
öelnud, kuid keegi ei kahelnud selles, et paugutajad olid oivalised. Neis peitusid muusikariistad - 
pisikesed, kuid täiuslikult viimistletud ning kaunikõlalised. Ühes nurgas lõid aga noored Tukid ja 
Kangepukid, kes arvasid, et onu Bilbo on lõpetanud (sest ilmselgelt oli ta öelnud juba kõik, mis vaja), 
kokku improviseeritud orkestri ja alustasid rõõmsat tantsuviisi. Kellukesed käes, hüppasid lauale isand 
Everard Tukk ja neiu Mesilill Kangepukk ja lõid lahti tingel-tangli - kena tants, mis sest, et üsna 
hoogne. 

Kuid Bilbo polnud veel lõpetanud. Haaranud lähedalseisvalt noorukilt sarve, tuututas ta kolm korda 
nagu kopsud võtsid. Lärm vaibus. "Ma ei pea teid enam kaua kinni! " hüüdis Bilbo. Seltskond tõstis 
tunnustavalt kisa. "Kutsusin teid siia kokku asja pärast." Ta hoiakus ja hääles oli nüüd midagi sellist, et 
kääbikud muutusid tähelepanelikuks. Paar Tukki kikitasid kõrvu. 

"Tegelikult kolme asja pärast! Esiteks, et öelda, kui ääretult kenad te kõik olete ja et ükssada 
ükskümmend üks aastat on liiga vähe elada selliste suurepäraste ja imetlusväärsete kääbikute seas." 
Valla pääses kiiduavalduste laviin. 

"Ma ei tunne pooligi teie hulgast pooltki nii hästi kui tahaksin, ega armasta pooligi teie hulgast 
pooltki nii palju, kui nad vääriksid." See oli ootamatu ja üpris keerukas. Siin-seal plaksutati, enamus 
aga murdis pead, kuidas öeldut mõista ja mil viisil õnnestuks sellest välja lugeda meelitust. 

"Teiseks, et tähistada oma sünnipäeva." Taas elas seltskond kaasa. "Ma ütleksin: MEIE 
sünnipäeva. Sest iseenesestki mõista on täna ka mu nõo ja pärija Frodo sünnipäev. Täna saab Frodo 
täisealiseks ja on valmis pärandit vastu võtma." Vanemate kääbikute poolelt kostis hõredat 
plaksutamist, noorte seast hõikeid: "Frodo! Frodo! Vana hea Frodo!" Kotiküla-Paunasted mõtlesid, 
otsaesine kipras, mida küll peaks tähendama "pärandit vastu võtma." 

"Kahe peale kokku on meil aastaid ükssada ja nelikümmend neli. Niisama suur sai valitud ka teie 
arv, vastavalt sellele märkimisväärsele kogusummale: üks Gross, kui lubate." Vaikus. See oli 
ennekuulmatu. Paljud külalised ja eriti Kotiküla-Paunasted tundsid, nagu oleks neid kutsutud ainult 
selleks, et saada täis etteantud arvu, ja nende solvumisel polnud piiri. Nagu kaup. "Üks Gross, no kas 
sa kuuled! On ikka mats." 

"Samuti tähistame täna, kui lubate mul korraks põigata vanema ajaloo radadele, seda päeva 
Esgarothis, mil ma vaadis sõites saabusin Pikkjärvele, ehkki tol korral ei tulnud sünnipäev mulle 
meeldegi. Siis olin ju kõigest viiekümne ühene ega omistanud sünnipäevadele erilist tähtsust. Bankett 
oli tookord küll oivaline, kuid mäletan, et mul oli kõva nohu, nii et suutsin vaid öelda: "Tädad teid 
südabest." Täna aga ütlen ma nagu kord ja kohus: Tänan teid südamest, et tulite mu väikesele peole." 


Kangekaelne vaikus. Kõik kartsid, et nüüd pole pääsu ka laulust või luulepalast, ning nad hakkasid 
juba tasapisi tüdinema. Lõpetagu ometi ükskord see lobisemine ja öelgu toost! Kuid sünnipäevalaps ei 
hakanud ei laulma ega värsse ette lugema. Ta vaikis hetke. 

"Kolmandaks ja viimaseks," hakkas Bilbo uuesti rääkima, "soovin ma teile midagi TEATADA." Nii 
valjusti ja ootamatult kõlas viimane sõna, et kõik, kes vaid suutsid, ajasid end toolil sirgu. 
"Kahetsusega pean teatama, et - kuigi, nagu ma ütlesin, on ükssada ükskümmend üks aastat olnud 
ääretult lühike aeg viibida teile meeldivas seltskonnas - on nüüd sellel LÕPP. Ma lahkun. OTSEKOHE. 
HUVASTI!" 


Nende sõnadega astus Bilbo toolilt alla ja haihtus. Sähvatas pimestav välk, nii et hetkeks sulgesid 
kõik silmad. Kui nad need uuesti avasid, polnud Bilbot enam kuskil. Sada nelikümmend neli kääbikut 
vahtisid juhmi näoga ringi ega saanud sõnagi suust. Vana Oodo Kõrkjalg koristas jalad laualt ja 
trampis neid vastu maad. Järgnes surmavaikus, ja siis, olles mitu korda sügavalt õhku ahminud, 
pääsesid kõigil Paunastetel, Puhvinitel, Kangepukkidel, Tukkidel, Tõukudel, Maukudel, Urgastetel, 
Poldritel, Trakspükstel, Mägramajadel, Hüvakehadel, Sarvepuhujatel ja Kõrkjalgadel keelepaelad 
korraga valla. 

Väga maitselage nali tema poolt, ütlesid kõik üksmeelselt oma arvamuse, ning ainult täiendav 
kogus sööki-jooki võiks ehk korvata seltskonna ehmatust ja meelepaha. "Ta on hull. Kas ma'i öelnud!" 
ei väsinud kääbikud tol õhtul kordamast. Isegi Tukid (peale mõne üksiku) leidsid, et Bilbo käitus 
tobedalt. Esialgu oli enamus kindlalt veendunud, et tegu on vaid rumala naljaga. 

Ent üks neist, kes selles algusest peale kahtles, oli vana Robi Kangepukk. Vaatamata soliidsele 
eale ja rängale kõhutäiele, oli ta mõistus terane nagu ikka ning ta ütles Esmeraldale, oma miniale: 
"Miskit on siin küll nihu, kullake! Minu arvates põrutas napakas Paunaste jälle kuhugi. Täitsa segane. 
Noh, aga mis meil sellest? Ega ta söögilauda kaasa võtnud." Ja ta hõikas Frodole, et lasku veinikann 
uuesti ringi käia. 

Frodo oli ainus, kes kohalviibijaist polnud juhtunu kohta seni midagi öelnud. Vaikides istus ta Bilbo 
tühja tooli kõrval, tegemata välja märkustest ja küsimustest. Ta oli küll asjasse pühendatud, kuid leidis 
siiski, et nali kukkus päris hästi välja. Külaliste nördimust ja üllatust nähes suutis ta vaevu naeru tagasi 
hoida. Südamepõhjas aga vaevas mure, sest alles nüüd taipas ta, kui väga oli olnud Bilbosse 
kiindunud. Siis asus enamus seltskonnast uuesti sööma-jooma, lõksutades väsimatult Bilbo Paunaste 
endiste ja praeguste veidruste kallal; Kotiküla-Paunasted aga olid juba läinud, vahutades vihast. 
Frodol oli pidulistest kõrini. Käskinud veel veini lauale kanda, tõusis ta ja tühjendas omaenda klaasi 
vaikides Bilbo terviseks, ning lipsas siis paviljonist välja. 


Mis aga puutub Bilbo Paunastesse, siis oli ta juba kõne ajal salamisi näppinud taskus oma 
kuldsõrmust: võlusõrmust, mida oli nii palju aastaid salajas hoidnud. Toolilt alla astudes pistis ta selle 
sõrme ja pärast seda ei näinud ükski Kääbikla elanik teda enam iialgi. 

Kärmel sammul oma uruni kõndinud, seisatas ta hetke lävel ja kuulas muheldes paviljonist kostvat 
lärmi ning peohääli aasal. Siis astus ta uksest sisse. Võtnud seljast peoriided, voltis ta oma tikanditega 
kaunistatud siidvesti kokku, keeras krabisevasse paberisse ja pani kappi. Seejärel tõmbas ta kähku 
selga vanad pleekinud rõivad ning kinnitas vööle kulunud nahkrihma, mille küljes rippus lühike mõõk 
päevinäinud mustast nahast tupes. Lukustatud, koirohu järele lõhnavast sahtlist ilmus lagedale vana 
peakotiga mantel. Kuigi seda oli hoitud luku ja riivi taga nagu mõnd hinnalist aaret, oli rõivas tegelikult 
nii lapitud ja pleekinud, et algset värvi, mis võis ehk olla tumeroheline, polnud peaaegu enam kusagil 
järel. Lisaks olid nii mantel kui peakott talle suured. Nüüd läks Bilbo oma kabinetti ja võttis sügavast 
hoiulaekast vanadesse nartsudesse mähitud kompsu ja nahkköites käsikirja, lisaks veel suure koguka 
ümbriku. Kompsu torkas Bilbo mahukasse reisikotti, mis seisis sealsamas ja oli juba peaaegu täis. 
Ilusa keti otsas rippuva kuldsõrmuse libistas ta ümbrikku, pitseeris selle ja adresseeris Frodole. Ta 
asetas ümbriku algul kaminasimsile, kuid kahmas siis uuesti enda kätte ja pistis tasku. Samal hetkel 
avanes uks ja karmel sammul astus sisse Gandalf. 

"Terekest!" kostis Bilbo. "Ma arvasin kohe, et küllap sina ka kuskilt välja ilmud.” 

"Rõõm leida sind taas nähtavana," tähendas võlur toolile istudes. "Tulingi selleks, et veel paar sõna 
juttu puhuda. Kuidas sulle tundub - kas kõik läks korda suureparaselt ja täpselt nagu kavatsetud?" 

"Aga muidugi," vastas Bilbo, "kuigi seda välku ma ei oodanud: ma päris ehmusin, teistest 
rääkimata. Väike täiendus sinu poolt, mis?" 

"Just nimelt. Sõrmust oled sa ju kõik need aastad salajas pidanud ja õigesti tegid, seepärast tuli 
anda külalistele võimalus su äkilist kadumist millegagi seletada." 

"Ja minu nali ära rikkuda. Igale poole pead sa ka oma nina toppima," naeris Bilbo. "Aga eks sa ise 
tea paremini, nagu alati." 

"Jah - kui ma üldse midagi tean. Praeguse loo osas on mul küll üsna kohtlane tunne. See on nüüd 
siis lõpule jõudnud. Sina said oma naljaga maha, kõik su sugulased on ähmi täis ja solvunud ning 
kogu Maakond kajab veel üheksa, või pigem üheksakümmend üheksa päeva takkajärele. On sul võib- 
olla veel mõni vemp varuks?" 

"Õigesti arvasid. Ma ju enne ütlesin, et tahaksin puhata, ja kaua. Arvatavasti jäängi puhkusele; 
vaevalt ma siia enam tagasi tulen. Ausalt öeldes ma ei kavatse tulla; kõik ettevalmistused selleks on 


juba tehtud. 

Ma olen vana, Gandalf. Välja see küll ehk ei paista, aga sügaval südamepõhjas tunnen ma ennast 
vanana. Hästisäilinud- või veel!" Bilbo turtsatas põlglikult. "Ma olen läbi kulunud, justkui välja venitatud, 
saad aru: nagu liiga suurele leivakäärule määritud võiraasuke. See pole õige asi. Mulle on vaja 
vaheldust." 

Gandalf silmitses teda tähelepanelikult, silmis kummaline pilk. "Jah, küllap ongi,” pomises ta 
mõtlikult. "Ausalt öeldes on see vist tõesti kõige õigem, mida sa teha saad!" 

"Nii või teisiti, mu otsus on tehtud. Tahaksin jälle näha mägesid, Gandalf - mägesid; siis aga leida 
koha, kus saaksin puhata. Vaikuses ja rahus, kus pole uudishimulike sugulaste karja, ega neid neetud 
külalisi alalõpmata ukse taga. Ehk leian paigakese, kus saan oma raamatu valmis kirjutada. Ma olen 
juba lõpulausegi välja mõelnud: "... ja elas sealtpeale õnnelikult oma päevade lõpuni."" 

"Loodetavasti elabki," naeris Gandalf, "aga keegi ei loe su raamatut, lõppegu see kuidas tahes." 

"Oh, eks keegi ükskord ikka loeb, kunagi tulevikus. Frodo on juba lugenud, niipalju kui seal kirjas 
on. Kas sa hoiad Frodol silma peal, Gandalf?" 

"Aga muidugi - koguni kaht silma, nii sageli, kui nad mul vabad on." 

"Frodo tuleks muidugi ühes, kui kutsuksin. Ühekorra ta juba pakkus ennast kaasa, just enne pidu. 
Aga pole päriselt kindel - veel. Mina tahaksin enne surma näha kõnnumaad ja Udumägesid; tema aga 
on ikka veel kiindunud siinsetesse paikadesse, kus asuvad Maakonna metsad ja põllud ja jõekesed. 
Temal on siingi küllalt hea. Kõik, mis mul on, jätan ma loomulikult talle, peale mõne pisiasja. Loodan, 
et kõik läheb hästi, kui ta kord harjub oma käe peal elama. Ongi tal juba aeg iseenda peremees olla." 

"Kas tõesti jätad kõik?" küsis Gandalf "Sõrmuse ka? Nii sai kokku lepitud." 

"Nojah, muidugi, eks ta ole," kokutas Bilbo. 

"Kus see sul on?" 

"Ümbrikus, kui sa tingimata pead teadma," muutus Bilbo kannatamatuks. "Seal, kaminasimsil. Ah 
ei! Taskus hoopis!" Bilbo vaikis hetke kõheldes. "Kas pole imelik?" pomises ta siis endamisi. "Aga 
lõpuks, miks ka mitte? Miks ei võiks ta sinna jäädagi?" 

Taas puuris Gandalf pilguga Bilbot, tema silmad välgatasid. "Minu arvates, Bilbo," ütles ta tasa, 
kuid tungivalt, "peaksid sa sõrmuse maha jätma. Või kuidas sa ise arvad?" 

"Nojah - või siiski ei. Kui järele mõelda, siis parema meelega ma temast ei loobuks. Ja miks ma 
peaksingi? Miks sa mind üleüldse pinnid?" küsis Bilbo ja tema hääletoon muutus. See oli nüüd 
nördinud ja kahtlustav: "Alalõpmata õiendad sa mu kallal selle sõrmuse pärast; ükski muu asi, mis ma 
reisilt kaasa tõin, pole sind ilmaski huvitanud.” 

"Tõsi - aga ma lihtsalt pidin õiendama," tunnistas Gandalf "Mul oli vaja tõde teada saada. See on 
ülimalt tähtis. Võlusõrmused on - noh, võluväega; haruldased ja põnevad asjad. Su sõrmus pakkus 
mulle nii-öelda ametialast huvi ja teeb seda siiani. Tahaksin teada, kuhu see jääb, kui sa jälle rändama 
lähed. Ja mulle tundub, et sinu käes on sõrmus olnud juba piisavalt kaua. Sul ei lähe seda enam 
tarvis, Bilbo, kui ma just päriselt ei eksi." 

Bilbo nägu tõmbus punaseks ja silmad lõid tigedalt läikima. Tema heasüdamlik nägu kalgistus. "Ei 
tea, miks mitte?" hüüatas ta. "Pealegi pole see üleüldse sinu mure, mida ma omaenda asjadega teen. 
Sõrmus on minu oma. Mina leidsin ta. Ta tuli ise minu juurde." 

"Õigus, õigus," püüdis Gandalf teda rahustada, "ega sellepärast ei tasu veel vihastada." 

"Sina ajad mind vihale," ütles Bilbo. "Sõrmus on minu oma, ütlen ma sulle. Minu oma. Minu 
kõrgeausus. Jah, minu kõrgeausus." 

Võluri tõsine ja tähelepanelik ilme jäi muutumatuks, üksnes põgus võbelus ta silmade sügavuses 
andis tunnistust jahmatusest ja sügavast ärevusest. "Kõrgeaususeks on seda nimetatud varemgi," 
ütles ta. "Tõsi, seda ei teinud mitte sina." 

"Nüüd nimetan mina. Miks ka mitte? Mis sellest, et Guglunk kord niimoodi ütles. Nüüd on sõrmus 
minu, ja mitte tema oma. Ja minu omaks ta jääbki." 

Gandalf tõusis. "Sel juhul talitad sa rumalasti,” lausus ta rangelt. "Iga su sõnaga saab see mulle 
üha selgemaks. Juba ülearugi on sõrmus su üle võimust saanud. Loobu temast! Siis võid ka ise minna 
ja jälle vaba olla." 

"Ma teen, nagu tahan ja lähen nii, nagu mulle meeldib," jonnis Bilbo. 

"Kuule, kuule, kulla sõber!" hüüatas Gandalf "Oleme sinuga kogu su pika eluaja sõbrad olnud, ja 
eks ole sa mulle ühtteist võlgugi. Võta aru pähe ja tee, nagu lubasid: jäta sõrmus maha!" 

"Kui tahad seda endale, siis nii ütlegi!" karjus Bilbo. "Aga sa ei saa seda. Oma aaret ma ära ei 
anna, seda ma sulle ütlen!" Bilbo käsi kobas väikese mõõga käepideme järele. 

Gandalfi silmad välgatasid. "Varsti on minu kord vihastada, " hoiatas ta, "kui ma sellist juttu veel 
peaksin kuulma. Siis saad sa näha Gandalf Halli tõelist palet." Astunud sammu kääbiku suunas, näis 
võlur kasvavat ning ta vari, suur ja ähvardav, täitis kogu väikese toa. 

Raskelt hingeldades taganes Bilbo seinani, käsi kramplikult taskule surutud. Nii seisid nad mõne 
hetke teineteise vastas; õhk toas prigises pingest. Gandalfi ainitine pilk püsis kääbikul. Aeglaselt 
lõtvusid Bilbo käed ja ta hakkas värisema. 

"Mis sulle nüüd äkki sisse läks, Gandalf? " pomises ta. "Sellisena pole ma sind kunagi näinud. 
Milles asi? Sõrmus on ju ometi minu oma? Mina leidsin selle, ja kui ma poleks seda endale jätnud, 
oleks Guglunk mu tapnud. Ma pole varas, öelgu Guglunk mida tahes!" 


"Ma pole sind iial vargaks nimetanud," kostis Gandalf "ja varas pole minagi. Ma püüan sind 
abistada, mitte röövida. Tahan vaid, et sa jälle mind usaldaksid, nii nagu varem." Ta pöördus kõrvale, 
ja vari kadus. Gandalfoli taas vaid vana hall mees, köökus ja murelik. 

Bilbo tõmbas käega üle näo. "Vabanda," ütles ta. "Mul oli nii imelik tunne. Tegelikult oleks see 
mulle ju kergenduseks, kui poleks enam vaja selle sõrmuse pärast südant valutada. Viimasel ajal ma 
ainult tema peale mõtlengi. Mõnikord tundub, et sõrmus jälgib mind nagu silm. Tead, mul on alati 
tahtmine seda sõrme pista ja kaduda; siis jälle muretsen, et kas ta ikka on kindlas kohas; võtan 
ühtelugu välja ja vaatan. Kord jätsin ta laekasse luku taha, aga ei saanud enne rahu, kui olin ta 
taskusse tagasi pannud. Miks, ma ei tea. Ja nüüd ei suuda ma end kuidagi kokku võtta." 

"Siis usalda neid, kes suudavad," ütles Gandalf "Asu teele, sõrmus aga jäta maha. Loobu temast. 
Jäta sõrmus Frodole, küll mina poisi eest hoolitsen."” 

Üheks pingsaks silmapilguks lõi Bilbo kõhklema. Siis ohkas. "Hea küll,” sõnas ta vaevaliselt, "olgu 
nii." Ta kehitas õlgu ja naeratas hädiselt. "Eks see olnudki kogu mu suure peo mõte: küllap arvasin, et 
kõigi nende sünnipäevakingituste jagamine muudab kuidagi kergemaks ka lahkumise sõrmusest. 
Lõpuks see päris nii ei läinud, aga kahju oleks lasta kogu suurt ettevalmistustööd raisku minna. Kogu 
mu hea nali läheks kaotsi." 

"Ütleksin isegi, et kaotsi läheks ainus mõte, mida mina kogu selles pillerkaaritamises nägin," ütles 
Gandalf 

"No hästi," ohkas Bilbo, "jäägu sõrmus siis Frodole, koos kõige muuga." Ta tõmbas sügavalt hinge. 
"Nüüd aga pean ma tõepoolest minema, enne kui veel kellelegi pihku jään. Kord juba jätsin hüvasti, 
narr oleks uuesti otsast alata." Nende sõnadega võttis Bilbo koti ja astus ukse poole. 

"Miski on sul ikka veel taskus," märkis võlur. 

"Näh, ja ongi!" hüüatas Bilbo. "Koos testamendi ja kõigi muude dokumentidega. Parem võta kogu 
kupatus enda kätte ja anna edasi. Nii on kõige õigem." 

"Ei, ära sõrmust mulle anna," tõrjus Gandalf "Pane kaminasimsile. Sellega ei juhtu midagi, kuni 
Frodo tuleb. Ma ootan ta ära." 

Bilbo võttis ümbriku ja tahtis selle kella kõrvale asetada, kuid käsi jõnksatas ja ümbrik kukkus. Kuid 
enne, kui ta kummarduda jõudis, oli võlur selle üles võtnud ja simsile pannud. Hetkeks kõverdus 
kääbiku nägu vihast. Siis korraga andis tigedus maad kergendustundele ja Bilbo puhkes naerma. 

"Noh, ongi korras," ütles ta. "Nüüd ma lõpuks lähen!" 

Koos astusid nad esikusse. Bilbo võttis varnast oma lemmik-jalutuskepi ning vilistas. Eri ustest 
ilmusid kolm päkapikku, kes olid tubades toimetanud. 

"Kas kõik on valmis?" küsis Bilbo. "Pakitud, sildid peal?" 

"Valmis," kostsid päkapikud. 

"Noh, läki siis!" Ning Bilbo astus uksest välja. 

Öö oli ilus, mustavas taevas säras tihedalt tähti. Pea kuklasse ajanud, nuhutas Bilbo tuult. "Kui 
tore! Tore minna uuesti päkapikkude seltsis rändama. Just seda olengi igatsenud, juba aastaid! 
Hüvasti!" hüüdis ta oma vana kodu poole vaadates ning tegi ukse suunas kummarduse. "Hüvasti, 
Gandalf!" 

"Esialgu siiski nägemiseni, Bilbo. Ja ole ettevaatlik. Aastaid on sul juba küllalt, ehk leidub ka tarkust 
parasjagu." 

"Küll ma juba ettevaatlik olen, ära minu pärast muretse! Tunnen end praegu paremini kui kunagi 
varem, sellega on isegi palju öeldud. Kuid aeg on käes. Lõpuks ometi saan paigalt liikuma," lisas ta ja 
ümises siis pimedusse, tasa, otsekui endamisi: 


Tee otsatu mul minna on, 

Kui uksest välja sammud sean. 
Ta juba eemalt viipab mind 

Ja mina kutset kuulma pean. 
Tee juhatusel mööda maad 

Ma tõttan, kuni seisan seal, 
Kus mitu rada kokku saab. 

Ja kuhu siis? Ei öelda tea. 


Ta vaikis hetke. Ainsatki sõna poetamata keeras ta seejärel selja aasal põlevatele tuledele ja 
telkidest kostvale pidukärale, pöördus siis kolme kaaslase saatel aeda ning kiitustas mööda teerada 
künkast alla. Madalamalt kohalt üle heki hüpanud, oligi ta juba aasal ja kadus öösse, vaikselt nagu 
tuule sahin rohus. 

Veidi aega seisis Gandalf paigal, vaadates talle pimedusse järele. "Nägemiseni, mu kallis Bilbo - 
kuni ükskord jälle kohtume!" pomises ta tasa ja läks tuppa tagasi. 


Varsti pärast seda astus sisse Frodo ja leidis võluri pimeduses istumas, sügavalt mõtteisse 
vajununa. "Kas ta on läinud?" küsis Frodo. 

"Jah," vastas Gandalf, "läinud, lõpuks ometi." 

"Ma tahtsin - lootsin, see tähendab, kuni tänase õhtuni, et see on ainult nali,” ütles Frodo. "Ehkki 


südamepõhjas teadsin, et ta mõtles seda tõsiselt. Bilbol oli alati kombeks tõsiste asjadega naljatada. 
Kahju, et ma varem ei tulnud, oleksin jõudnud hüvasti jätta." 

"Küllap ta tahtiski vaikselt minema lipata," lohutas teda võlur, "nii et ära sellepärast nii väga 
muretse. Ju tal läheb kõik hästi - nüüd. Ta jättis sulle midagi. Näed, seal!" 

Frodo võttis kaminasimsilt ümbriku ja keerutas seda käes, kuid ei avanud. 

"Selles on testament ja muud dokumendid," ütles võlur, "nii et nüüdsest oled sina Paunaotsa 
peremees. Ja lisaks leiad sa sealt kuldsõrmuse." 

"Sõrmuse!" hüüatas Frodo. "Kas ta tõesti jättis selle mulle? Ei tea miks? Aga kui järele mõelda, siis 
võib ju seda ka tarvis minna." 

"Võib, aga võib ka mitte,” sõnas Gandalf "Mina sinu asemel seda ei tarvitaks. Hoia oma sõrmust 
saladuses, ja hoia hästi! Mina lähen nüüd magama." 


Frodole kui Paunaotsa peremehele langes nüüd tülikas kohustus jätta hüvasti külalistega. Juba oli 
üle kogu aasa levinud sõnum ebatavalistest sündmustest, kuid Frodo ei öelnud midagi rohkemat kui: 
"Küllap hommikuks kõik selgub." Kesköö paiku hakkasid saabuma vedruvankrid, mis olid saadetud 
järele tähtsamatele külalistele. Pikas rodus veeresid need minema, peal täissöönud, kuid äärmiselt 
rahulolematud kääbikud. Vastavalt kokkuleppele, tulid seejärel aednikud kärudega ning vedasid ära 
need, kes ettekavatsematult kohale olid jäänud. 

Öö möödus aeglaselt. Päike tõusis. Hulk aega hiljem tõusid voodist kääbikud. Tulid töölised ja 
hakkasid (korralduste kohaselt) ära koristama paviljone ja laudu ja toole, lusikaid ja nuge, pudeleid ja 
taldrikuid, laternaid ja lillekaste, toidujäätmeid ja konfette, mahaunustatud käekotte ja kindaid ja 
taskurätte, ning järelejäänud toitu (mida polnud palju). Siis hakkasid (ilma korralduseta) tulema 
Paunasted ja Puhvinid, Poldrid ja Tukid ja muu naabruses elav rahvas. Keskpäevaks olid end jalule 
ajanud kõige täissöönumadki ja Paunaotsale kogunes paras summ kääbikuid - kutsumata, kuid mitte 
ootamatult. 

Frodo võttis külalisi vastu trepil, naeratades, kuid nähes välja üsna väsinud ja murelik. Öelda 
polnud tal palju rohkem kui enne. Kõigile pärimistele vastas ta lihtalt: "Isand Bilbo Paunaste on 
lahkunud; minu teada alatiseks." Mõned külalised palus ta sisse, kuna Bilbo oli jätnud neile "sõnumi". 

Eeskojas seisis hunnikus pakke ja kompse, ka mõned väiksemad mööbliesemed, igal lipik külge 
seotud. Mitmetel umbes säärase sisuga: 

"ADELARD TUKILE päriseks, Bilbolt", vihmavarju küljes. Adelard oli ära viinud mitmeid ilma 
lipikuta. 

"DORA PAUNASTELE kauaaegse kirjavahetuse mälestuseks, tervitustega Bilbolt", suure 
paberikorvi küljes. Dora oli Drogo õde ja Bilbo ning Frodo vanim sugulane naisliinis, üheksakümne 
üheksa aastane; enam kui poole sajandi jooksul oli ta teele lähetanud hunnikute kaupa häid 
nõuandeid. 

"MILO URGASTELE lootuses, et tal seda vaja läheb, B.P.-It", kuldse sule ja tindipoti küljes. Milo ei 
vastanud kunagi kirjadele. 

"ANGEELIKALE kasutamiseks, onu Bilbolt," kõverpeegli küljes. Angeelika oli noor Paunaste, kes ei 
väsinud end nägusaks pidamast. 

"HUGO TRAKSPÜKSI kollektsiooni jaoks, ühelt annetajalt", raamaturiiuli küljes (mis oli tühi). Hugo 
oli usin raamatulaenaja, aga kaugeltki mitte nii usin tagasitooja. 

"LOBEELIA KOTIKÜLA-PAUNASTELE kingituseks", hõbelusikate karbi küljes. Bilbo kahtlustas, et 
tema rännakute ajal oli üsna palju Paunaotsa hõbelusikaid Lobeelia saagiks langenud, ja viimane 
teadis seda suurepäraselt. Õhtupoolikul kohale jõudes taipas ta vihjet otsekohe, lusikad aga võttis 
kaasa sellegipoolest. 


Need olid väljavalitud kingitustest vaid mõned. Bilbo pika elu jooksul oli Paunaotsale kogunenud 
palju igasugust kila-kola. Kääbiku-urgudesse kogunes kõikvõimalikke asju, põhiliselt kombe tõttu teha 
sünnipäevakingitusi. 

Kingitused ei pruukinud alati olla uued; näiteks olid kogu ümbruskonna läbi rännanud paar-kolm 
vanakrimplit, mille otstarvetki keegi enam ei mäletanud; Bilbo ise kinkis tavaliselt uusi asju ja hoidis 
saadud kingitused alles. Nüüd muutus vanas urus veidi lahedamaks. 


Igal lahkumiskingitusel oli küljes sedel Bilbo enda kirjutatud sõnumiga, nii mõneski varjul torge või 
nali. Suurem jagu asju sattus muidugi sinna, kus neid taheti ja vajati. Hea päev oli vaesematel 
kääbikutel, eriti neil, kes elasid Paunaveere tänaval. Vanatoi Mängla sai kaks kotti kartuleid, uue 
labida, villase vesti ja pudeli võiet oma naksuvate liikmete määrimiseks. 

Vanale Robi Kangepukile kinkis Bilbo suure külalislahkuse mälestuseks tosinajao pudeleid punast 
kanget Lõuna-kihelkonna veini, villitud veel Bilbo isa eluajal ja nüüdseks täielikult laagerdanud. 
Seepeale andestas Robi talle otsekohe kõik veidrused ja kuulutas juba pärast esimest pudelit, et 
toredamat poissi kui Bilbo pole üldse olemaski. 

Frodole oli kõike jäetud küllaga. Loomulikult läksmd tema valdusse kõik suuremad ja hinnalised 
asjad, samuti raamatud. pildid ning enam kui piisavalt mööblit. Polnud aga ühtki sõna ega mingit märki 
rahast või kalliskividest: keegi ei saanud ainsatki penni, isegi mitte klaashelmest. 


Õhtupoolik osutus Frodole väsitavaks. Kulutulena levis kõmu, nagu jagataks kogu majapidamine 
tasuta laiali; peagi oli Paunaotsa puupüsti täis kutsumata külalisi, keda ei saanud ka ukse taha jätta. 
Pakkide küljest kistud lipikud läksid segamini, puhkesid tülid. Sealsamas eeskojas püüdsid mõned 
oma kingitusi ära müüa või vahetada; oli neid, kes sokutasid hõlma alla asju, mis polnud neile 
määratud, ja üleüldse kõike, mis näis peremeheta või valveta. Teerada väravast majani oli ühe- ja 
kaherattalistest kärudest ummistunud. 

Keset üldist segadust ja möllu saabusid Kotiküla-Paunasted. Frodo oli hetkeks lahkunud, jättes 
asjade valvamise Ilo Kangepuki hooleks. Kui Otho valjuhäälselt Frodot nõudis, kummardas llo 
viisakalt. 

"Frodo puhkab, ta tunneb end halvasti," ütles l1lo. 

"Peitu pugenud, tahtsid sa vist öelda," räuskas Lobeelia. "Aga meie tahame seda jõmpsikat näha ja 
leiame ta nagunii. Sedamoodi võidki talle öelda." 

Ilo jättis Otho ja Lobeelia tükiks ajaks eeskotta, et neil oleks aega leida oma lahkumiskingitust, 
lusikaid. Nende meeleolu see teadagi ei parandanud. 

Lõpuks juhatas Ilo nad töötuppa. Frodo istus laua taga, ees paberivirn. Ta nägi tõepoolest haiglane 
välja - võib-olla olid põhjuseks Kotiküla-Paunasted. Tõustes näppis ta midagi taskus. Siiski tervitas ta 
neid väga viisakalt. 

Kotiküla-Paunasted olid sõjakas meeleolus. Alustuseks tahtsid nad võileivahinnaga (sõbramehe 
poolest) ära osta mitmeid hinnalisi esemeid, mis polnud sattunud kingituste nimekirja. Kui Frodo 
vastas, et saadaval on vaid esemed, mille kohta Bilbo on jätnud vastava korralduse, ütlesid nad, et 
kogu selles loos on midagi väga mäda. 

"Sina igatahes said siit küll paraja noosi, see on üks mis selge," tänitas Otho. "Too õige see 
testament lagedale!" 

Kui Bilbo polnuks Frodot lapsendanud, langenuks pärandus Othole. Nüüd luges viimane 
testamendi pahameelest turtsudes tähelepanelikult läbi. Tema õnnetuseks oli paber äärmiselt 
selgesõnaline ja täpne (kääbikute tavaõiguse järgi, mis muuhulgas nõuab, et testamendile kirjutaks 
alla seitse tunnistajat punase tindiga). 

"Mokas kõik!" ütles ta siis naisele. "Mokas meie kuuskümmend aastat ootamist! Lusikad? Phäh!" 
Frodo nina all sõrmi nipsutanud, tümpsis Otho minema. Niisama lihtne polnud aga lahti saada 
Lobeeliast. Kui Frodo mõne aja pärast vaatama tuli, kuidas asjad edenevad, oli too ikka veel seal, 
toppides oma nina igasse nurka ja nurgatagusesse ning koputades läbi põrandaid. Kindlakäeliselt 
juhtis Ilo ta minema, korjanud enne ta vihmavarjust välja mõned teadmata kombel sinna kukkunud 
väikesed (kuid üsna väärtuslikud) esemed. Lobeelia näost paistis, nagu püüaks ta esitada mõnd 
tõeliselt jalustrabavat lahkumisrepliiki, kuid trepil ringi pöördudes suutis ta väljenduda vaid nõnda: 

"Küll sa kord veel kahetsed, jõmpsikas! Ja miks sina kaasa ei läinud? Sinul pole siin üldse midagi 
asja, sina pole kellegi Paunaste - sina - sina oled Kangepukk! " 

"Kas kuulsid, Ilo? See pidi olema solvang," märkis Frodo ust Lobeelia nina all kinni lüües. 

"See oli kompliment,” kostis Ilo Kangepukk, "ja järelikult ei vastanud tõele." 


Siis tegid nad urule ringi peale ja kihutasid minema kolm noorukit (kaks Puhvinit ja ühe Poldri), kes 
keldri seintesse auke tagusid. Samuti oli Frodol väike kähmlus noore Santšo Kõrkjalaga (vana Oodo 
Kõrkjala pojapoeg), kes oli alustanud kaevamistöid uru suurimas sahvris, kuna tema arust kõmises 
põrand seal õõnsalt. Legend Bilbo kullast äratas nii uudishimu kui lootust, sest legendaarne kuld 
(saadud salapärasel, kui mitte lausa kuritegelikul viisil) kuulub teatavasti leidjale - kui lubataks vaid 
otsingud lõpule viia. 

Saanud Santšost jagu ja visanud ta välja, vajus Frodo eeskojas tugitooli. "Nüüd paneme poe kinni, 
Ilo,” ohkas ta. "Keera uks lukku ja ära kedagi sisse lase, tulgu või rammipalgiga." Ja läks, et kosutada 
end hilinenud tassi teega. 

Vaevalt jõudis ta aga istuda, kui kostus tasane koputus eesuksele. "Küllap jälle Lobeelia," arvas 
Frodo. "Ilmselt mõtles enda meelest midagi vängemat välja ja tuli ütlema. Las ootab." 

Ta rüüpas teed ega teinud väljagi, kui koputus kordus, seekord valjemini. Siis ühtäkki ilmus akna 
taha Gandalfi nägu. 

"Tee lahti, Frodo, või ma löön su ukse sisse ja künka teisest küljest välja," ähvardas võlur. 

"Gandalf! Üks hetk!" hüüdis Frodo ukse juurde tormates. "Astu sisse, astu aga sisse! Mina 
mõtlesin, et Lobeelia tuli tagasi." 

"Siis annan sulle andeks. Aga ma nägin, kuidas ta sõitis just nüüdsama ponivankriga Veeäärse 
poole, niisugune nägu peas, et piim hapneks ära, kui ta pilgu alla satuks." 

"Mina olengi juba üksjagu hapnenud. Tõesõna, äärepealt oleksin Bilbo sõrmust sõrme passinud. 
Oleksin tahtnud õhku haihtuda." 

"Ära seda tee!" ütles Gandalf istet võttes. "Ole selle sõrmusega hästi ettevaatlik! Ma tulingi õieti 
selleks, et öelda sulle sõrmuse kohta veel paar sõna." 

"Mida siis?" 

"Kui palju sa juba tead?" 

"Ainult seda, mis Bilbo rääkis - kuidas ta selle leidis ja kuidas seda kasutas - oma reisil, ma 


mõtlen." 

"Ja millist lugu sa siis kuulsid?" 

"Muidugi mitte seda, mis ta rääkis päkapikkudele ja kirjutas üles oma raamatus. Varsti pärast seda, 
kui ma siia elama tulin, rääkis ta mulle, kuidas kõik tegelikult juhtus. Sina olevat ta käest kõik välja 
pinninud ja seepärast võivat ka mina teada. "Ärgu olgu meie vahel saladusi," ütles Bilbo, "aga ärgu 
jõudku see lugu ka meist kahest kaugemale. Sest nii või teisiti kuulub see sõrmus nüüd mulle." 

"Kas pole huvitav," nentis Gandalf "Ja mida sa ise sellest asjast arvad?" 

"Kas sa pead silmas seda, mis ta "kinkimise" kohta kokku luuletas? Õige lugu tundus mulle palju 
loomulikumana ja mina küll ei mõista, milleks oli tal vaja seda muuta. See pole üldse tema moodi. 
Minu meelest on see veider." 

"Minu meelest ka. Kuid kellel juba kord sellised aarded käes on, sellega võib juhtuda veidraid asju - 
juhul, kui nad neid kasutavad. Olgu see sulle hoiatuseks ja manitsegu ettevaatusele. Sõrmusel võib 
olla muidki omadusi, mitte üksnes võime teha sind soovi korral nähtamatuks." 

"Segane lugu," tunnistas Frodo. 

"Mulle nõndasamuti," kostis võlur. "Minul tärkas huvi selle sõrmuse vastu alles hiljaaegu, pärast 
eilset õhtut aga eriti. Muretseda pole tarvis. Niipalju ma siiski ütlen, et mina sinu asemel kasutaksin 
seda võimalikult harva, kui üldse. Ma panen sulle igatahes südamele, et sa seda kasutades ei ärataks 
kahtlusi ega annaks põhjust kuulujuttudeks. Ütlen veel kord: valva seda asjakest hästi ja hoia salajas!" 

"Küll on salapärane lugu! Mida sa õieti kardad?" 

"Ma pole selles isegi kindel, seepärast ei ütle ma praegu rohkemat. Võib-olla kuuled midagi siis, kui 
ma tagasi jõuan. Lähen teele otsekohe - nii et nägemiseni selleks korraks! " Gandalf tõusis. 

"Otsekohe!" üllatus Frodo. "Mina lootsin, et jääd vähemalt nädalaks. Hädasti oleks su nõu ja abi 
ära kulunud." 

"Kavatsesin jääda küll - kuid olin sunnitud ümber mõtlema. Võib-olla jään ära kauemaks, aga 
niipea kui saan, astun otsekohe sinu poolt läbi. Kui tulen, siis näeme! Lipsan siia vaikselt sisse. 
Avalikult ei tahaks ma Maakonnas enam eriti ringi liikuda. Olen siin praegu halvas kuulsuses. Nad 
räägivad, et ma olen tüütus ja rahurikkuja. Mõned ütlevad lausa välja, et mina olevat Bilbo minema 
nõidunud, või teinud midagi veel hullemat. Meie sinuga, et sa teaksid, olevat omavahel sobingusse 
astunud, et Bilbo varandusele käpp peale panna." 

"Mis mõned!" põlastas Frodo. "Ütle siis parem juba otse, et Otho ja Lobeelia. Kui vastik! 
Heameelega jätaksin Paunaotsa kõige täiega neile, kui saaksin niimoodi Bilbo tagasi ja võiksin koos 
temaga maailma hulkuma minna. Üldiselt Maakond mulle meeldib, praegu aga tundub, et oleksin 
võinud ise ka minna. Ei tea, kas näen teda veel kunagi?" 

"See huvitab mindki," ütles Gandalf "ja veel paljud muudki asjad. Nägemiseni siis! Hoia ennast! Küll 
ma välja ilmun, eriti siis, kui sa seda oodata ei oska! Nägemiseni! " 

Frodo saatis ta ukseni. Veel kord viibanud, tõttas Gandalf üllatavalt kärmel sammul minema; 
Frodole aga näis, et vana võlur on tavalisest rohkem kühmu vajunud, nagu kannaks ta suurt koormat 
turjal. Peagi kadus mantlisse mässitud kogu tihenevasse hämarusse. Ning möödus palju aega, enne 
kui Frodo teda uuesti nägi. 


2. PEATÜKK 
Mineviku vari 


Jutud ei vaibunud aga ei üheksa ega üheksakümne üheksa päeva pärast. Isand Bilbo Paunaste 
teistkordse kadumise üle lõksutati Kääbiklas ja õieti kogu Maakonnas vähemalt aasta ja üks päev, ja 
ka siis veel ei läinud kääbikuil see sündmus meelest. Sellest sai üks neid lugusid, mida kamina ääres 
istudes tavatseti rääkida noorukeile, ning viimaks muutus Hull-Paunaste, kel oli kombeks välgu ja 
pauguga kaduda ning pärast = kulla- ja — kalliskivikottidega = välja ilmuda, - armastatud 
muinaslootegelaseks, kes elas edasi ka siis, kui tegelikud sündmused olid ammu unustusehõlma 
vajunud. 

Algul aga valitses ümbruskonnas üldine arvamus, et Bilbo, tuntud veidrik, oli viimaks päriselt 
hulluks läinud ja ära metsa jooksnud. Küllap oli ta kukkunud tiiki või jõkke ja leidnud traagilise, ehkki 
mitte päris ootamatu otsa. Süüdlaseks peeti enamasti Gandalfi. 

"Jätaks see tobe võlur vähemalt noore Frodo rahule, see saaks ehk ennast sisse seada ja võtaks 
pisut kääbikuaru pähe," rääkisid kääbikud. Ning võlur jättis Frodo pealtnäha tõesti rahule ja nooruk jäi 
paika, ainult et kääbikuaru pähevõtmist polnud tema juures eriti märgata. Pigem kippus ta muutuma 
samasuguseks veidrikuks nagu Bilbo. Esiteks ei nõustunud ta kandma leinamärki, ning järgmisel 
aastal korraldas Bilbo saja kaheteistkümnenda sünnipäeva auks peo, mida nimetas "sajanaelaseks". 
Mis aga oli pehmelt öeldud, sest kutsuti kakskümmend külalist ja korraldati mitu söömaaega, kus 
kääbikute ütlust mööda sadas roogi kui rahet ja veini kui vihma. 

Ning ehkki see algul mõnesid jahmatas, korraldas Frodo neid sünnipäevapidusid aasta-aastalt, 
kuni kõik sellega ära harjusid. Frodo ütles, et tema ei usu, et Bilbo on surnud. Kui mõni seepeale 
küsis, et kus ta siis on, kehitas nooruk vaid õlgu. 

Frodo elas üksinda, nagu Bilbogi, kuid tal oli palju sõpru, enamjaolt noorte kääbikute osas 
(peamiselt vana Tuki järeltulijad), kes lapsepõlves olid olnud Bilbo lemmikud ja käinud tihti Paunaotsal. 
Nende hulgas olid Folko Puhvin ja Fredegar Polder; ent kõige lähedasemaks said Peregrin Tukk (ehk 
Punapõsk) ja Ilo Kangepukk (kelle tegelik nimi Ilomac tuli harva kellelegi meelde). Seltsis rännati 
Maakond risti ja põiki läbi; ning mõistlikuma rahva hämmelduseks nähti Frodot mõnikord öösiti tähtede 
valgel kodust kaugel mööda metsi ja künkaid uitamas. Ilo ja Punapõsk kahtlustasid, et Bilbo eeskujul 
külastab ka Frodo mõnikord haldjaid. 


Aja möödudes hakati ka Frodo juures tähele panema "hea säilimise" märke; ikka näis ta ühtmoodi 
tervisest pakatav ja energiline, nagu oleks ta just äsja kaksmeeast välja jõudnud. "Küll mõnel ikka 
veab," öeldi tema kohta, päriselt imestama hakati aga alles siis, kui Frodo vanus lähenes juba 
soliidsele viiekümnendale eluaastale. 

Pärast esimest ehmatust leidis Frodo ise, et polnud väga vigagi olla omaenda peremees ja aulik 
isand Paunaste Paunaotsalt. Mõned aastad elas ta üsna õnnelikult ega muretsenud eriti tuleviku 
pärast, ehkki kuskil alateadvuses kasvas märkamatult kahetsus, et ta polnud Bilboga kaasa läinud. 
Just sügiseti leidis ta end tihti uitamas asulaist kaugel ning unenägudes ilmusid talle kummalised 
mäed, ehkki ilmsi polnud ta mägesid silmagagi näinud. "Võib-olla lähen ka mina kunagi üle jõe," 
arutles ta mõnikord endamisi. Teine pool temast aga vastas alati: "Mitte veel." 

Nii möödusid Frodo neljakümnendad eluaastad ja lähenes viiekümnes sünnipäev. Viiskümmend 
tundus kuidagi eriline (või halvaendeline): nimelt nii vana oli olnud Bilbo, kui sai teoks tema esimene 
seiklus. Frodo hing muutus rahutuks. Korraga tundus talle, et vanu radasid on juba liiga palju tallatud. 
Ta uuris maakaarte ja mõtles, mis võiks neist asuda väljaspool: Maakonna piiride taga laiutasid neil 
kaartidel peamiselt valged lagendikud. Järjest sagedamini uitas Frodo ringi üksinda, ta retked ulatusid 
ikka kaugemale ja kaugemale. Ilo ja teised sõbrad jälgisid teda ärevusega. Sageli nähti Frodot 
vestlemas võõramoeliste ränduritega, keda nüüd sattus Maakonda üha sagedamini. 


Liikus kuuldus, et väljaspool Maakonda sünnib kummalisi asju, ning kuna Gandalf polnud juba 
aastaid nägu näidanud ega ühtki teadet saatnud, kogus Frodo ise uudiseid nii palju kui sai. Vahel 
õhtuti rändas läbi metsade haldjaid, keda tavaliselt sattus Maakonda harva; nad läksid läände ega 
tulnud enam kunagi tagasi. Ent nemad olid lahkujad ja Keskmaa oma muredega ei huvitanud neid 
enam. Kuid päkapikkegi liikus teedel rohkem kui tavaliselt. Ubi Maakonna kulges iidne Ida-Lääne 
maantee, mis viis Hallide Sadamateni, ja seda mööda olid päkapikud alati oma Sinimägede 
kaevandustesse läinud. Enamasti kuulsid kääbikud uudiseid kaugetest paikadest just nendelt - kui nad 
neid kuulda tahtsid; kuid päkapikud kippusid olema kidakeelsed ja tavaliselt kääbikud palju ei 
küsinudki. Nüüd aga sattus Frodole tihtilugu vastu võõra moega päkapikke kaugetest maadest, kes 
otsisid rahulikumat elupaika Läänes. Neid näis vaevavat mingi mure ning mõned sosistasid ärevalt 
Vaenlasest ja Mordorinimelisest maast. 

Seda nime teadsid kääbikud üksnes tumedatest minevikulegendidest ning see lasus nende 
mälusopis nagu vari, pahaendeline ja rahutusttekitav. Kurjad jõud, kes Valge Nõukogu otsusega 
Sünklaanest minema aeti, olid ilmselt nüüd veelgi tugevamana oma vanades Mordori kantsides välja 


ilmunud. Räägiti, et Must Kants olla taas üles ehitatud. Kurjuse võim levis sealt kõikjale ümberringi 
ning kaugemal idas ja lõunas möllasid sõjad ja kasvas hirm. Mägedes sigisid taas orkide karjad. Liikus 
ringi trolle, kes polnud enam kohtlased, vaid kavalad ja relvastatud hirmsate sõjariistadega. Vihjamisi 
aga sosistati veelgi hirmsamatest olenditest, ent neil polnud nimegi. 


Tavalise kääbiku kõrvu ei ulatunud sellest muidugi palju. Siiski jõudis mingi kauge kaja isegi kõige 
tuimemate ja mugavamateni; neile aga, keda asjatoimetused viisid piirimaile, puutus silma kummalisi 
asju. Ühel kevadõhtul Frodo viiekümnendal eluaastal leidis Veeäärsel "Rohelise Lohe" kõrtsis aset 
jutuajamine, millest nähtub, et isegi sinna, Maakonna õdusasse südamesse olid imbunud kuulujutud, 
ehkki esialgu paljud veel lihtsalt naersid nende üle. 

Kõrtsitoa ühes nurgas istus kamina ääres Mängla Juss, tema vastas möldri poeg Eedi Punapää; 
nende juttu kuulas pealt mitmeid teisi maal elavaid kääbikuid. 

"Küll tänapäe kuuleb ikka imelikke asju," sõnas Juss. 

"Ah," rehmas Eedi käega, "miks ei kuule, kui kuulda tahad. Aga vananaeste loba ja titejuttusid ma 
võin kodus ka kuulata, nii palju kui kulub!" 

"Mudugist," nõustus Juss, "aga mine sa tea, võib-olla on mõnes jutus hoopis rohkem tõtt sees kui 
esiotsa paistab. Kesse neid ikka välja mõtleb? Võta näituseks lohemaod." 

"No tänan väga," kostis Eedi. "Võta isi, kui tahad! Pisiksest peast uskusin mina kah lohejutte, aga 
praegu küll enam ei usu. Veeäärsel on üksainumas Lohe, ja seegi Roheline," lisas ta, saades 
kuulajailt tasuks tunnustava naerulagina. 

"Olgu pääle," naeris Juss teistega kaasa. "Aga kuidas siis nende puulastega jääb, või nende 
hiiglastega, nagu öeldakse? Ühte siukest puust kõrgemat meest olla Põhjanõmmedel hiljaaegu 
nähtud." 

"Kesse nägi?" 

"Minu nõbu Alo näituseks. Tema teenib Mäetaguses isand Puhvini juures ja käib tihtilugu Põhja- 
kihelkonnas jahil. Tema nägi ühte oma silmaga." 

"Tema ajab kägu, muud midagi! Sinu Alo näeb oma jutu järgi alati igasugu asju, siukseid ka, mida 
pole üldse olemaski." 

"Aga too oli nii kõrge nagu jalakas, ja kõndis - iga samm kolm sülda pikk, ei tolligi vähem." 

"No siis ei and see samm tal tolli ka välja! Ju ta ikka ehtsat jalakat nägi, mis see muud sai olla." 

"Aga see kõndis, ütlen ma sulle; ja Põhjanõmmedel jalakaid ei kasva, mitte ühtainumastki." 

"Siis ei saand Alo ju seda ka näha," ütles Eedi. Mõned naersid ja plaksutasid käsi; nähtavasti 
arvati, et seekord jäi Eedi sõna peale. 

"Aga ikkagi," ei jätnud Juss jonni, "seda sa'i saa mitte salata, et teised ka peale meie Ahjoalose on 
näind imelikku rahvast Maakonnast läbi rändamas - läbi, pane sa tähele, sest suurem jagu saadetakse 
piiri pealt tagasi. Valvuritel pole ilmaski nii hirmsasti tööd old kui praegast. 

Ja siis ma olen kuuld, et haldjad rändavad läände. Pidada minema sadamatesse, sinna Valgetest 
Tomidest veel edasi." Juss viipas ebamääraselt käega; ei teadnud tema ega ka keegi teine, kui palju 
maad oli Mereni vanade tornide juurest, mis kõrgusid Maakonna läänepiiri taga. Ent iidsetes juttudes 
räägiti, et sealkandis, kuskil eemal-kaugel asuvad Hallid Sadamad, kust mõnikord purjetavad merele 
haldjalaevad, et mitte iial enam tagasi pöörduda. 

"Nad seilavad, seilavad, seilavad üle Mere, nad lähevad Läände ja jätavad meid maha," ütles Juss 
pooleldi leelutades ja kõngutas pead, kurvalt ning tõsiselt. Eedi aga naeris. 

"Noh, siin pole küll miskit uut, kui vanaaja jutte uskuda. Ja mis meil sellega asja? Sõitku, kui 
tahavad! Ma vean kihla, et ei sina ega keegi teine Maakonnas pole neid näind." 

"Noh, tea'nd," ümises Juss mõtlikult. Enda arvates oli ta kord Maakonna metsas haldjat silmanud 
ning lootis neid veel näha. Kõigist lapsepõlves kuuldud muinaslugudest tekitasid temas kõige rohkem 
meeleliigutust jutukatked ja pooleldi ununenud lood haldjatest, nagu kääbikud neid ette kujutasid. "Eks 
siinkandis ole ka neid, kes tunnevad Kaunist Rahvast ja neist uudiseid kuulevad," ütles ta. "Näituseks 
isand Paunaste, kelle juures ma töötan. Tema ütleb, et nad seilavad, ja küllap tema juba teab. Ja vana 
isand Bilbo teadis veel rohkem: alalõpmata ajasime temaga juttu, kui ma veel poisike olin." 

"Need ju mõlemad peast põrund,” ühmas Eedi. "Vähemalt vana Bilbo oli, ja Frodo kisub ka 
sinnakanti. Kui sa sealt oma uudiseid korjad, siis ei tule sul küll kunagi udujuttudest puudu. Noh, 
sõbrad, mina teen minekut. Teie terviseks!" Kummutanud kruusi, tümpsis Eedi uksest välja. 

Juss istus ega öelnud enam midagi. Tal oli, mille üle mõelda. Esiteks nõudis palju hoolt ja vaeva 
Paunaotsa aed; kui ilm peaks selgima, tuleb homme kiire tööpäev Rohi lausa tuhises kasvada. Kuid 
tal oli mõttes muudki peale aiatöö. Pisut hiljem Juss ohkas, tõusis püsti ja läks. 

Oli aprilli algus; taevas hakkas pärast tugevat vihmavalingut selginema. Päike vajus madalale, 
jahedast kahvatust õhtupoolikust oli kiiresti saamas öö. Esimesed tähed pilkusid taevas, kui Juss 
kõndis tasa ja mõtlikult vilet ajades läbi Kääbikla Künkast üles ja kodu poole. 


Just siis, pärast pikka äraolekut, ilmus taas lagedale Gandalf pärast Pidu polnud ta kolm aastat 
ühtejärge nägu näidanud. Siis oli võlur korraks Frodo poolt läbi astunud, teda pika pilguga 
tunnistanud, ja uuesti kadunud. Järgmised aasta-paar astus ta üsna sageli sisse, ilmudes ootamatult 
õhtuhämaruses ja kadudes sõnagi lausumata enne päikesetõusu. Oma toimetustest ja reisidest ta 


rääkida ei armastanud, vaid päris selle asemel Frodo tervise ja tema tegemiste järele. 

Siis ta külaskäigud äkki katkesid. Frodo polnud temast enam üheksa aastat midagi kuulnud ning 
hakkas juba arvama, et võlur ei tule enam kunagi tagasi ja on kaotanud igasuguse huvi kääbikute 
vastu. Aga sel õhtul, kui Juss koju jalutas ja hämarus maad võttis, kostis töötoa aknalt tuttav koputus. 

Frodo tervitas vana sõpra üllatuse ja suure rõõmuga. Nad vaatasid teineteist tükk aega. 

"Kõik kombes, mis?" sõnas Gandalf "Sa pole ka põrmugi muutunud, Frodo!" 

"Ega ole sinagi," sai ta vastuseks; kuid omaette mõtles Frodo, et Gandalf on jäänud vanemaks ja 
muutunud murelikumaks. Ahnelt asus ta pärima uudiseid nii Gandalfi enda kui laias maailmas toimuva 
kohta, nii et vestlusse süvenenult istusid nad üleval hilise ööni. 


Järgmisel hommikul pärast hilinenud einet istus võlur koos Frodoga töötoa avatud akna all. Koldes 
põles hele tuli, kuigi päike paistis soojalt ja puhus lõunatuul. Loodus oli kevadiselt värske, hiirekõrvul 
rohelus väreles nii põldudel kui puuokstes. 

Gandalfi meeles mõlkus kevad ligi kaheksakümmend aastat tagasi, mil Bilbo oli Paunaotsalt välja 
jooksnud, taskurätti maha unustades. Juuksed olid võluril praegu ehk valgemad kui tollal, habe ja 
kulmud pikemad, samuti olid mured ja elutarkus vajutanud uusi kortse ta näkku, silmad aga särasid 
nooruslikult nagu ikka ning piipu tehes popsis ta suitsurõngaid endise tarmu ja lustiga. 

Ta suitsetas vaikides; ka sügavalt mõttes Frodo ei öelnud midagi. Isegi hommikuvalgel tundis ta 
endal lasuvat Gandalfi toodud uudiste tumedat varju. Lõpuks katkestas Frodo vaikuse. 

"Õhtul hakkasid sa rääkima kummalisi asju mu sõrmusest, Gandalf " ütles ta, "siis aga jätsid 
pooleli, kuna selliseid asju olevat parem arutada päevavalges. Kas poleks praegu paras aeg see jutt 
lõpuni rääkida? Sa ütled, et sõrmus on ohtlik, palju ohtlikum kui ma arvata oskan. Mil moel?" 

"Mitmel," vastas võlur. "Sõrmus on kaugelt tugevam, kui ma esialgu üldse julgesin arvata, nii tugev, 
et saab lõpuks võimust iga sureliku üle, kelle valduses ta on. Siis läheb omanik sõrmuse valdusse. 

Muistsel ajal sepistati Eregionis mitmeid haldjasõrmuseid, või võlusõrmuseid, nagu sina neid 
nimetad, ning kõik muidugi erinevad: osa võimsama, osa nõrgema väega. Väiksemad sõrmused olid 
vaid proovitööks kunstis, mis tollal polnud veel saavutanud täiuslikkust, ning haldjaseppade jaoks 
tühiasjad - ent surelikele minu arvates siiski kardetavad. Aga Suured Sõrmused ehk Võimusõrmused 
on tõeliselt ohtlikud. 

Surelik, kelle valduses on üks Suurtest Sõrmustest, ei sure, ehkki ta ei kasva ega saa ka elu 
juurde, vaid lihtsalt kestab, kuni viimaks on iga minut ta elust vaid vaevarikas vindumine. Ning kui ta 
end Sõrmuse abil tihti nähtamatuks teeb, siis ta haihtub: muutub alatiseks nähtamatuks ja jääb 
kõndima musta võimu silma all, kes ööpimeduses Sõrmuseid valitseb. Jah, varem või hiljem - hiljem, 
kui ta alguses on tugev ja aus, ehkki need omadused ei jää püsima - varem või hiljem langeb ta musta 
võimu saagiks." 

"Kohutav!" hüüdis Frodo. Taas järgnes pikk vaikus. Kostis vaid, kuidas Mängla Juss aias muru 
pügab. 


"Kui kaua sa seda juba tead?" küsis Frodo lõpuks. "Ja kui palju teadis Bilbo?" 

"Bilbo teadis vaid seda, mida sulle rääkis," kostis Gandalf "Kindlasti poleks ta pärandanud sulle nii 
ohtlikku eset, isegi kui mina lubasin su järele vaadata. Tema teada oli sõrmus üks väga ilus asjake ja 
vajalik siis, kui häda käes; kui midagi tunduski veider või liimist lahti, siis otsis ta viga enese juurest. Ta 
ütles, et pidas sõrmust viimasel ajal "ülearu tähtsaks" ja muretses alatasa selle pärast, aga ei osanud 
kahtlustada, et see on tingitud sõrmusest. Niipalju ta siiski märkas, et asjakesel on targem silm peal 
hoida: sõrmuse suurus ja kaal ei tundunud alati ühesugused; vahel kahanes või paisus ta arusaamatul 
kombel ning tihkelt sõrme panduna võis ootamatult ära libiseda." 

"Jah, selles suhtes hoiatas Bilbo mind oma viimases kirjas," ütles Frodo. "Sestpeale kannan ma 
sõrmust keti otsas." 

"Targasti teed,” nõustus Gandalf "Kuid niikaugele ei jõudnud Bilbo kunagi, et oleks osanud 
sõrmusega seostada oma pikka eluiga. Seda pidas ta iseenda tubliduseks ja tundis seeüle suurt 
uhkust. Kuid temas tärkasid rahutus ja ärevus. Õhuke ja väljavenitatud, ütles ta. See tähendas, et 
sõrmus hakkas tema üle võimust saama." 

"Kui kaua sa seda kõike tead?" küsis Frodo uuesti. 

"Tean?" mõtiskles Gandalf "Ma olen teadnud palju sellist, Frodo, mida ainult Teadjatele on antud. 
Ent kui sa mõtled "tead selle sõrmuse kohta," noh, siis ütleksin, et ma praegugi veel ei tea. Viimane 
katse on veel tegemata. Aga ma ei kahtle enam, et aimasin õigesti." 

"Millal ma hakkasin esmakordselt aimama?" püüdis Gandalf mälus sorides meenutada. "Mõelgem 
veidi - eks leidnud Bilbo oma sõrmuse just samal aastal, kui Valge Nõukogu kihutas tumedad jõud 
välja Sünklaanest, vahetult enne Viie Väe Lahingut. Mu südamele langes tollal vari, ehkki ma veel ei 
teadnud, mida kartsin. Mõtlesin tihtipeale, kuidas võis Guglunki kätte sattuda üks Suurtest Sõrmustest 
- sest see ta ilmselt oli, niipalju oli algusest saadik selge. Siis kuulsin Bilbo suust imelikku juttu, kuidas 
ta olevat sõrmuse "võitnud", ega suutnud seda uskuda. Kui lõpuks talt tõe välja pigistasin, taipasin 
kohe, et ta oli lihtsalt püüdnud näidata end sõrmuse täieõigusliku omanikuna. Täpselt nagu Guglunk 
oma "sünnipäevakingiga". Need valed olid ebameeldivalt sarmased. Ilmselt hakkas sõrmuse nurjatu 
võim otsekohe omaniku kallal tööle. See oli mulle esimeseks tõsiseks hoiatuseks, et midagi on viltu. 


Rääkisin Bilbole tihti, et säherdusi sõrmuseid pole hea kasutada; aga see jutt ei meeldinud talle, vahel 
ta lausa vihastas. Rohkemat ei saanud ma midagi teha. Sõrmuse äravõtmine oleks asja veelgi 
halvendanud, ja nagunii polnud mul selleks õigust. Võisin ainult oodata ja vaadata. Oleksin muidugi 
võinud küsida nõu Saruman Valge käest, kuid ikka ja jälle hoidis miski mind tagasi." 

"Kes on Saruman Valge?" päris Frodo. "Pole nagu varem kuulnud." 

"Ega vist,” ütles Gandalf "Kääbikutega tegelemine pole või õigemini polnud tema mure. Ent 
Teadjate hulgas on ta auväärsel kohal. Saruman on minu ordu pealik ja Nõukogu esimees. Ta 
teadmised on sügavad, kuid õnnetuseks on koos nendega kasvanud ka ta uhkus, ja vahelesegamist 
oma asjadesse Saruman ei salli. Kuid kõigega, mis puutub haldjasõrmustesse, olgu need suured või 
väikesed, tegeleb ainult tema. Kaua on ta seda asja uurinud, püüdes saada nende valmistamise 
ununenud saladuste jälile, kuid kui Sõrmused olid Nõukogus kõne all, rääkis ta meile, mida oli teada 
saanud, ja see aitas hajutada mu hirmu. Niisiis mu kahtlus uinus - ent ergult. Ma ootasin ja valvasin 
ikkagi. 

Bilboga oli pealtnäha kõik korras. Aastad läksid. Muudkui läksid ja ei paistnud teda üldse puutuvat. 
Vananemisest polnud mingit märki. Taas langes vari mu südamele. Aga ma kinnitasin endale: "Eks 
olnud lõppudelõpuks pikaealised kõik tema emaliinis sugulased? Veel on aega. Oota!" 

Ja ma ootasin. Kuni selle õhtuni, mil ta lahkus siit majast. Ta sõnad ja teod tekitasid minus hirmu, 
mida kõik Sarumani kõned kokku poleks suutnud leevendada. Sest siis viimaks teadsin, et tegutsema 
on asunud tumedad ja surmavalt ohtlikud jõud. Aastad, mis järgnesid, on mul enamasti kulunud 
sellele, et välja selgitada tõde." 

"Ega sõrmus teda ometi jäädavalt ei kahjustanud?" kohkus Frodo. 

"Ajapikku läheb see tal üle, eks? Kas ta saab nüüd ikka rahulikult puhata?" 

"Tal hakkas otsekohe parem," sõnas Gandalf. "Kuid siin maailmas teab vaid üksainus Võim kõik 
sellest, kuidas toimivad Sõrmused ja mida nad suudavad; pole aga ühtki sellist võimu, mis teaks kõike 
kääbikutest. Teadjate hulgas olen mina ainus, kes nendega tegeleb: vähetuntud teadmisharu, ent 
tulvil üllatusi. Kääbikud võivad olla pehmemad kui või, mõnikord aga sitkemad puujuurikast. Vähemalt 
mõned neist, arvan ma, suudavad Sõrmustele vastu seista märksa kauem kui enamus Teadjaid 
võimalikuks peab. Mina usun, et Bilbo pärast pole vaja muretseda. 

Muidugi oli ta sõrmuse omanikuks palju aastaid ja ka kasutas seda, nii et võib kuluda kaua aega, 
enne kui temast kaob sõrmuse jäetud jälg - enne kui näiteks selle nägemine pole talle enam ohtlik. 
Kuid praegugi võib ta edasi elada täiesti õnnelikult: lihtsalt jääda selliseks, nagu oli lahkumishetkel. 
Sõrmuse andis ta ära ju vabatahtlikult, ja see on väga oluline. Ei, kui sõber Bilbo kord sõrmusest oli 
loobunud, polnud mul enam tema pärast muret; sellest ajast alates pidin silmas pidama sind. 

Bilbo lahkumise järel olen tõsiselt mures olnud sinu ja kõigi teiste kenade, tobedate, abitute 
kääbikute pärast. Maailmale oleks rängaks löögiks, kui Must Võim saaks oma valdusse teie 
Maakonna; kui kõik su lahked, rõõmsad, rumalad Poldrid, Sarvepuhujad, Puhvinid, Trakspüksid ja kõik 
ülejäänud, rääkimata naeruväärsetest Paunastetest, muudetaks orjadeks." 

Frodol jooksis judin üle selja. "Aga miks?" küsis ta. "Ja miks on Mustal Võimul vaja selliseid orje?" 

"Ausalt öelda," vastas Gandalf "usun ma, et seni - seni, pane tähele - on tal kääbikute olemasolu 
hoopis kahe silma vahele jäänud. Peaksid selle eest õnne tänama! Nüüd aga on muretud päevad läbi. 
Vaevalt, et ta teid eriti vajab - tal on palju ja märksa kasulikumaid teenreid - kuid nüüd, olles talle kord 
silma puutunud, ei lähe te tal enam iialgi meelest. Ja viletsad, orjadeks muudetud kääbikud on talle 
palju enam meeltmööda kui vabad ja õnnelikud kääbikud. On ju olemas ka säärased asjad, nagu 
tigedus ja kättemaks!" 

"Kättemaks?" üllatus Frodo. "Mille eest? Ma ikka veel ei mõista, mis on sel kõigel tegemist Bilbo ja 
minu ja meie sõrmusega." 

"Teiega just ongi," ütles Gandalf. "Veel ei aima sa hädaohu suurust; aga peagi saad kõik teada. 
Eelmisel korral siin käies polnud ma ise veel kõiges kindel; nüüd aga on tulnud aeg olla avameelne. 
Luba mulle hetkeks seda sõrmust." 


Frodo võttis püksitaskust sõrmuse, kus see rippus vöö külge kinnitatud keti otsas. Vallandanud 
keti, ulatas ta sõrmuse aeglaselt võlurile. Äkitselt tundus asjake väga raske, nagu oleks sõrmusele 
vastumeelt, et võlur teda puutub, või oleks Frodol endal midagi selle vastu. 

Gandalf tõstis sõrmuse silme ette. Näis, et see oli tehtud ehedast, paksust kullast. "Kas sa märke 
näed?" küsis võlur. 

"Ei," vastas Frodo, "minu meelest pole sellel kunagi olnud mingeid märke, ega ka ainsatki 
kriimustust ega jälgegi kulumisest." 

"Noh, vaata siis!" Frodo üllatuseks ja jahmatuseks viskas võlur sõrmuse äkitselt kaminasse, 
hõõguvate süte vahele. Kääbik ahhetas ja kobas tuletangide järele, kuid Gandalf hoidis teda tagasi. 

"Oota!" käsutas ta, heites Frodole kiire pilgu oma turris kulmude alt. 

Sõrmusega ei juhtunud midagi. Oodanud veidi, tõusis Gandalf püsti, sulges aknaluugid ja tõmbas 
akendele kardinad ette. Toas muutus pimedaks ja vaikseks, nõrgalt kostus väljast vaid murukääride 
plaksumist - Juss oli järjega aknale lähemale jõudnud. Võlur seisis hetke tulle vaadates, kummardus 
siis, tõstis sõrmuse tuletangidega koldest ning võttis kohe kätte. Frodo ahhetas. 

"Pole üldse tuline," sõnas Gandalf "Võta!" Frodo peopesal tundus sõrmus paksem ja raskem kui 


kunagi enne. 

"Tõsta vastu valgust," käskis võlur, "ja vaata teraselt!" 

Nüüd nägigi Frodo sõrmusel, nii seespool kui väljas, peeni jooni, peenemaid kui jätab kõige 
paremini teritatud sulg: tulejooni, ilmselt mingis voogavas kirjaviisis joonistatud tähti. Kiri sätendas 
silmipimestavalt, kuid näis siiski paistvat kaugelt, nagu suurest sügavusest. 

"Mina ei oska tulitähti lugeda," ütles Frodo, ning ta hääl värises. 
"Muidugi mitte," vastas võlur, "aga mina oskan. Tähed on muistses haldjakirjas, sõnad aga Mordori 
keeles, mida ma siin lausuma ei hakka. Tavakeeles tähendaks see umbes järgmist: 


i Üks Sõrmus juhib neid, Üks leiab üles, 
Üks sõrmus toob nad kokku pimeduse süles. 


Need on ainult kaks rida salmist, mida haldjateadus kaua tundnud on: 


Kolm Sõrmust haldjahõimul sinitaeva all, 

Seitse päkapikkudel maa külmis kivikambreis, 
Üheksale ülemaks on sureliku vald, 

Üks kuulub Isandale, kellevõim on kangeim 
Maal, mil nimeks Mordor, musta Varju all. 

Üks sõrmus juhib neid, Üks leiab üles, 

Üks Sõrmus toob nad kokku pimeduse süles 
Maal, mil nimeks Mordor, musta Varju all 


Hetke vaikinud, ütles Gandalf aeglaselt, madala häälega: "See siin ongi Isandasõrmus, Üks 
Sõrmus, mis neid juhib. See on toosama Üks Sõrmus, mille ta igiammu kaotas ja mille tõttu ta võim 
tublisti nõrgenes. Ta himustab seda väga tagasi - kuid ei tohi seda saada." 

Frodo istus, liikumatult ja hääletult. Hiigelsuure sirutuva käena kerkis ta kohale hirm nagu tume pilv, 
mis tõuseb Idast ja ähvardab teda endasse mässida. "See sõrmus!" suutis ta vaid kogelda. "Kuidas, 
mil viisil see küll minu kätte sattus ? " 


"Ah!" ütles Gandalf "See on väga pikk lugu. Algus ulatub tagasi Mustadesse Aastatesse, mida ei 
mäleta praegu enam keegi peale teadusemeistrite. Kui tahaksin sulle kogu loo ära jutustada, saaks 
kevadest enne talv, kui me lõpule jõuame. 

Eile õhtul rääkisin, et on olemas Sauron Suur, Must Isand. Sinuni jõudnud kuulujutud ei valeta: ta 
on tõepoolest uuesti tõusnud, jätnud Sünklaane ning pöördunud tagasi oma iidsesse kindlusse, Musta 
Kantsi Mordorimaal. Seda nime olete kuulnud isegi teie, kääbikud, sest tumeda varjuna vilksatab see 
teie vanades lugudes. Iga kord pärast lüüasaamist võtab see vari uue kuju ja kerkib mõne aja 
möödudes uuesti." 

"Miks pidi see küll juhtuma minu päevil?" vangutas Frodo pead. 

"Minagi ütleksin sedasama," lausus Gandalf, "nagu kõik, kelle päevil sellised ajad kätte jõuavad. 
Aga see pole nende otsustada. Meie saame otsustada vaid selle üle, mida nende päevadega teha, 
mis meile antud on. Ning juba praegu, Frodo, hakkavad meie päevad hämarduma. Vaenlane kogub 
väga kiiresti jõudu. Mulle näib, et ta plaanid pole veel kaugeltki küpsed, aga valmivad üha. Meil läheb 
raskeks. Väga raskeks, isegi kui seda kohutavat juhust poleks olnud. 

Vaenlasel puudub ikka veel midagi, mis annaks talle jõu ja tarkuse igasuguse vastupanu 
murdmiseks, viimaste kaitseliinide purustamiseks ja kogu maailma katmiseks teise pimedusega. Tal 
on puudu vaid see Üks Sõrmus. 

Kolm kõige kaunimat Sõrmust peitsid haldjakuningad ta eest ära ja iialgi pole ta saanud neid oma 
puudutusega rüvetada. Päkapikkude Seitsmest on kolm sattunud tema kätte, lohed hävitasid 
ülejäänud. Üheksa andis ta uhketele ja suurtele surelike seast, püüdes nad niimoodi oma lõksu. Kaua 
aega tagasi langesid Üheksa Ühe võimu alla ja neist said Sõrmusevaimud, varjud tema suure Varju 
all, kohutavaimad ta teenrite seast. Kaua aega tagasi. Sellest on hulk aastaid möödas, kui Üheksat 
maailmas nähti. Kuid kes teab? Sedamööda kuidas Vari kasvab, võivad nemadki uuesti maa peale 
ilmuda. Kuid hüva! Ärgem rääkigem nendest, isegi mitte siin Maakonnas niisugusel ilusal hommikul. 

Praeguseks siis on Üheksa tema valduses, samuti Seitsmest need, mis pole hävinud. Kolm on 
peidus seniajani. Kuid need ei tee talle enam muret. Tal on vaja vaid Üht, sest selle valmistas ta ise, 
see on tema oma, ning sinna sepistas ta sisse suure osa omaenda kunagisest võimust, et see 
Sõrmus võiks valitseda kõigi teiste üle. Selle läbi käsutaks ta uuesti kõiki Sõrmuseid, kus need ka ei 
asuks, isegi Kolme; kõik, mis nende abil on saavutatud, kaob olematusse, tema aga saab 
võimsamaks kui iial varem. 

See ongi kõige kohutavam, mis võib juhtuda, Frodo. Ta arvas, et Üht pole enam olemas, et haldjad 
on selle hävitanud, mida nad oleksidki pidanud tegema. Ent nüüd teab ta, et see pole hävinud ning on 


üles leitud. Niisiis otsib ta seda kõikjalt, suunates sellele kogu oma mõttejõu. See on ta suur lootus ja 
ta suur kartus." 

"Miks, miks seda ei hävitatud?" hüüdis Frodo. "Ja kuidas Vaenlane selle üldse kaotada võis, kui ta 
oli nii tugev ja see oli talle nii kallis aare?" Ta pigistas kullast asjakese kõvasti rusikasse, nagu näeks 
juba praegu selle järele sirutuvat musta kätt. 

"Sõrmus võeti talt jõuga," lausus Gandalf. "Noil ammustel aegadel suutsid haldjad tugevamini vastu 
hakata; ka kõik inimesed polnud veel neist võõrdunud. Haldjaile tulid appi Läänesaare Inimesed. Seda 
osa iidsetest lugudest tasuks veelgi meenutada, sest ka siis oli maailmas olemas lein, ja pimedus 
tihenes, kuid olid ka suur vaprus ja vägiteod, mis ei osutunud asjatuks. Ühel päeval ehk räägin sulle 
kõik, või räägib mõni teine, kes teab neid lugusid paremini. 

Praegu aga on sul kõige rohkem tarvis teada seda, kuidas see asi sinu kätte sattus, ja seegi on 
pikk lugu. Sauroni võimu murdis haldjakuningas Gil-Galad koos Läänesaare valitseja Elendiliga, kuid 
mõlemad hukkusid sealjuures ka ise; Elendili poeg Isildur aga raius sõrme Sauroni käelt ja võttis 
Sõrmuse endale. Siis langes Sauroni võim, ta põgenes ja oli peidus määratu hulga aastaid, kuni tema 
vari Sünklaanes uuesti kuju võtma hakkas. 

Sõrmus aga läks kaotsi Suure Jõe Anduini voogudes. Sest kui Isildur oma sõdalastega jõe 
idakallast mööda põhja poole marssis, varitsesid teda Rõõmuväljade juures mägedest laskunud orkid, 
kes surmasid peaaegu kogu ta rahva. Isildur hüppas vette, kuid ujumisel libises sõrmus ta sõrmest; 
siis nägid teda orkid ja lasksid ta nooltega surnuks." 

Gandalf jäi vait. "Ning lebades seal, mustavas vees Rõõmuväljade juures,” jätkas ta mõne aja 
pärast, "unus sõrmus rahva teadmisest ja mälestustest; isegi seda väikest osa tema ajaloost, mida sa 
nüüd kuulsid, teavad praegu vaid vähesed. Ka Tarkade Nõukogu ei suutnud enamat välja selgitada. 
Sellegipoolest usun ma, et tean nüüd, kuidas see lugu jätkus." 


"Kaua aega hiljem, kuid siiski veel väga ammu, elas Suure Jõe kaldal Ürgmaa serval osavakäeline 
ja käratult kõndiv väikest kasvu rahvas. Küllap olid nad kääbikute tõust; võib-olla jässude isaisade 
sugulased, sest nad armastasid Jõge ning suplesid seal meeleldi või valmistasid pilliroost väikesi 
paadikesi. Nende hulgas leidus üks väga lugupeetud perekond, sest see oli arvukam ja jõukam kui 
teised, ning seda valitses pere vanaema, kes tundis hästi vanu pärimusi, niipalju kui neid sel rahval 
teada oli. Kõige uudishimulikum ja teadmishimulisem sellest perekonnast oli üks, kelle nimi oli Urglik. 
Teda huvitasid juured ja lätted; ta sukeldus sügavaisse tiikidesse, ta kaevus puude ja kasvavate 
taimede alla, ta uuristas käike rohelistesse kinkudesse ning lakkas vaatamast künkatippe või puulehti 
või õhus avanevaid lilleõisi: tema pea ja silmad olid suunatud allapoole. 

Tal oli sõber nimega Varglik, kes oli tema sarnane, teravsilmne, kuid mitte nii kiire ja tugev. 
Ükskord võtsid nad paadi ja sõudsid jõge mööda Rõõmuväljadele, kus kasvas palju võhumõõku ja 
õitsvat roogu. Seal läks Urglik maale ja nuuskis ringi kaldal, Varglik aga jäi paati õngitsema. 

Korraga haaras konksu suhu suur kala ja enne kui püüdja asjast arugi sai, oli kala juba tõmmanud 
ta paadist välja ja jõkke, päris põhja. Seal lasi Varglik nöörist lahti, kuna arvas nägevat jõepõhjas 
mingit säravat asjakest; hinge kinni pidades haaras ta selle pihku. 

Siis kerkis ta puristades pinnale, juuksed vesikasve täis ja mudakamakas käes, ning ujus kaldale. 
Ja ennäe! Muda ära loputanud, leidis ta pihust ilusa kuldsõrmuse, mis säras ja sätendas päikeses 
ning rõõmustas leidja südant. Kuid Urglik oli kõike puu tagant jälginud; nähes sõpra sõrmust 
imetlemas, hiilis ta selja tagant ligi. 

"Anna see meile, kallis Varglik," ütles Urglik sõbra õla taga seistes. 

"Miks?" küsis Varglik. 

"Sest täna on minu sünnipäev, mu kallis, ja ma tahan seda sõrmust," ütles Urglik. 

"Pole minu asi," nähvas Varglik. "Andsin sulle juba kingituse, mis oli ülearugi kallis. Mina selle 
leidsin ja mulle ta jääb." 

"Oi, kas ikka tõesti, mu kallis," lausus Urglik, haaras Varglikul kõrist ja kägistas ta surnuks, sest 
kuld säras nii kaunilt. Siis torkas ta sõrmuse sõrme. Mitte keegi ei saanudki teada, mis juhtus 
Varglikuga; mõrv leidis aset kodust kaugel ja laip sai kavalasti peidetud. Üksinda pöördus Urglik 
tagasi; ta leidis, et sõrmust kandes on ta oma perekonna jaoks nähtamatu. Selle meeldiva avastuse 
pidas Urglik enda teada; nii nuhkis ta välja teiste saladusi, et kasutada neid ära kavalal ning tigedal 
moel. Ta silmad ja kõrvad hakkasid tabama kõike, millega sai halba teha. Sõrmus oli andnud talle 
võimu, mis vastas ta loomusele. Polnud mingi ime, et keegi teda enam ei sallinud ja kõik sugulased 
püüdsid teda vältida (kui ta oli nähtav). Teda togiti jalaga ja ta hammustas vastu. Siis hakkas Urglik 
vargile ja käis ringi omaette pomisedes; aeg-ajalt kostus ta kurgust lurisevaid hääli. Seetõttu hakkas 
perekond hüüdma teda Guglunkiks ja needis ta ära ja käskis tal end sealt koristada; et rahu majja 
saada, kuulutas vanaema Urgliku perekonnast väljaheidetuks ning kihutas ta nende ühisest elupaigast 
minema. 

Urglik rändas nüüd ihuüksi ringi ja nuttis pisut maailma kurjuse pärast; mööda jõge ülesvoolu 
minnes jõudis ta mägedest alla voolava ojani ning läks edasi mööda selle kallast. Sügavates 
hauakohtades püüdis ta oma nähtamatute sõrmedega kalu ja sõi neid toorelt. Ühel päeval, kui päike 
väga palavalt paistis, tundis jõehaua kohale kummarduv Urglik kõrvetust kuklas ning veepinna sädelus 
pani ta vesised silmad kipitama. See pani ta suuresti imestama, sest ta oli päikese peaaegu juba 


unustanud. Siis tõstis ta viimast korda pilgu taevasse ja raputas päikese poole rusikat. 

Kuid pilku langetades silmas ta kaugel eemal Udumägede tippe, mille alt oja alguse sai. Ning äkki 
välgatas peas mõte: "Nende mägede all oleks mul jahe ja mõnus. Oleksin seal päikese eest varjul. 
Mägede juured, need on vast tõelised juured; kindlasti on nende alla maetud suuri saladusi, milleni 
keegi veel kunagi pole jõudnud." 

Niisiis ronis ta öösel üles mäkke ja leidis väikese koopa, kust voolas välja mustav oja; sinna puges 
Urglik ja vingerdas nagu tõuk mägede südamesse, nii et tast ei jäänud järele mingit mälestust. Koos 
temaga kadus varjudesse ka sõrmus ja isegi selle valmistajal, kui ta jõud taas kord ärkama hakkas, ei 
läinud korda sellest midagi teada saada." 


"Guglunk!" hüüdis Frodo. "Ah Guglunk või? Kas tõesti seesama, kellega Bilbo mägede all kohtus? 
Milline jälkus!" 

"Kurb lugu juhtus temaga, ütleksin ma," ohkas võlur, "mis oleks võinud juhtuda iga teisega, isegi 
mõne kääbikuga, keda ma omal ajal tundsin." 

"Ei mina usu, et Guglunkil oleks midagi ühist kääbikutega, kasvõi kaudselt," tormitses Frodo. "Mis 
sulle veel pähe ei tule!" 

"Ometi on see tõsi," vastas Gandalf "Kääbikute päritolust vähemasti tean ma rohkem kui teie ise. 
Mingit sugulust võib järeldada isegi juba Bilbo loo põhjal. Näiteks mõtteviisis on üsna palju sarnast, 
samuti mälestustes. Nad said teineteisest aru üsna hästi, palju paremini kui kääbik päkapikust, orkist 
või isegi haldjast. Juba see näitab midagi, et teineteise mõistatused tulid neile tuttavad ette." 

"Seda küll,” pidi Frodo möönma, "aga mõistatusi, mis sarnanevad kääbikute omadega, on ju 
teistelgi rahvastel. Ning kääbikud pole petised. Guglunk aga pettis algusest peale. Ta ei tahtnud 
muud, kui vaid Bilbo valvsust uinutada. Küllap tundis ta tigedat lõbu sellist mängu alustades, mis võidu 
korral võis ohvri talle hõlpsasti kätte tuua, ent ei seadnud teda ennast mingil määral ohtu ka kaotuse 
korral." 

"Väga õige," nõustus Gandalf. "Ainult et minu meelest oli seal ka midagi enamat, mida sa praegu 
veel ei mõista. Isegi Guglunk polnud veel lõplikult kurjuse küüsi langenud. Ta oli osutunud sitkemaks 
kui isegi Teadjad oleksid arvanud - kääbikusarnaselt sitkeks. Väike sopike ta olemusest kuulus ikka 
veel talle endale ja sellest immitses läbivalgus, nagu läbi prao: valgus minevikust. Minu arvates talle 
isegi meeldis jälle lahket häält kuulda, mis tõi meelde mälestusi tuulest, puudest, päikesepaistest rohul 
ja muudest ammugi ununenud asjadest. 

Kõik see muidugi ärritab järjest enam tema halvemat poolt, kuni ta sellest jagu pole saanud. Kuni 
mõni teine sellest jagu pole saanud." Võlur ohkas. "Kahjuks on temal selleks küll vähe lootust. Kuid 
ärgem öelgem ka, et üldse pole! Ei, seda mitte, ehkki ta oli sõrmust enda käes pidanud väga kaua, 
peaaegu niisama kaua kui mäletas iseennast. Sellestki oli palju aega möödas, kui ta sõrmust viimati 
kasutas. Kottpimeduses läks tal seda harva vaja. Ning kindlasti polnud ta veel "haihtunud". Ikka veel 
oli ta kõhn ja sitke. Kuid muidugi laastas sõrmus ta vaimu ja seda piina suutis Guglunk vaevu 
kannatada. 

Kõik "suured saladused", mis ta lootis mägede alt leida, osutusid vaid tühjaks pimeduseks; enam 
polnud midagi leida, midagi peale hakata, talle olid jäänud vaid vastik hiilimine toidujahil ja tigedad 
mälestused. Ta oli omadega üsna läbi, sest vihkas pimedust, veelgi enam aga valgust; vihkas kõike ja 
kõiki, sõrmust veel kõige enam." 

"Kuidas nii?" imestas Frodo. "Sõrmus oli ometi ta kõrgeausus, ainus asi, millest ta hoolis? Ja kui 
vihkas, miks ei visanud ta seda siis minema, või ei jätnud sinna ning läinud ise minema?" 

"Sa peaksid ükskord mõistma hakkama, Frodo, kuna oled juba nii palju kuulnud: ta vihkas sõrmust 
ja armastas seda, nagu vihkas ja armastas iseennast. Ta ei saanud seda ära visata. See ei olenenud 
enam tema tahtest. 

Võimusõrmus hoolitseb ise enda eest, Frodo. Tema ise võib reetlikult sõrmest libiseda, kuid iial ei 
saa temast loobuda kandja. Ülim, mida omanik teha võib, on hellitada mõtet, et annab selle kellegi 
teise hoolde - kuid sedagi ainult varases järgus, kui alles hakkab tundma tema pitsitust. Kuid niipalju 
kui mina tean, on Bilbo ainus, kel sõrmuse kogu ajaloo, vältel on õnnestunud jõuda mõtte hellitamisest 
kaugemale, on õnnestunud mõte ka teoks teha. Kuigi mina pidin teda seejuures tublisti aitama. Ja 
ikkagi poleks ta iial sõrmust lihtsalt maha jätnud ega minema visanud. Ei, asja ei otsustanud tookord 
mitte Guglunk, vaid sõrmus. Sõrmus ise hülgas tema." 

"Mis - ja täpselt õigel hetkel, et Bilbo pihku sattuda?" imestas Frodo. 

"Kas poleks mõni ork paremini sobinud?" 

"See pole naljaasi," sõitles Gandalf "Mitte sinu jaoks. Kõige kummalisem seik sõrmuse kogu 
senises ajaloos on see, et Bilbo jõuab kohale täpselt õigel hetkel ja et kukkudes satub ta käsi kobamisi 
sõrmusele. 

Tol korral tegutses rohkem kui üks võim. Sõrmus püüdis pääseda tagasi oma isanda juurde. Ta oli 
reeturlikult lipsatanud Isilduri sõrmest; saanud kinni vaesest Varglikust, kes kohe mõrvati, siis 
Guglunkist, kelle ta aegamisi hävitas. Nüüd polnud sõrmusel Guglunki enam vaja: Guglunk oli liiga 
väike ja vilets ega oleks tema omanikuna enam kunagi oma järvekesest lahkunud. Kuna Sõrmuse 
Isand oli taas ärkvel ja Sünklaanest hoovas ta tumedaid mõtteid, hülgas sõrmus Guglunki. Üles aga 
korjas ta see, kelle peale keegi iganes poleks tulnud: Bilbo Paunaste Maakonnast! 


Siin toimisid mingid teised jõud, mil polnud Sõrmusetegija plaanidega mitte midagi ühist. Võiks 
öelda, et Sõrmuse pidigi leidma Bilbo, aga mitte selle sepistaja. Sellisel juhul pidigi see jõudma sinu 
kätte. See on üsna julgustav mõte." 

"Ei ole," teatas Frodo, "kuigi ma pole kindel, kas ma sinust päriselt aru saan. Aga kuidas sa selle 
kõik Sõrmuse ja Guglunki kohta välja uurisid? Kas tõesti tead seda kõike kindlalt, või ikka veel ainult 
oletad?" 

Gandalf heitis Frodole pilgu ja ta silmad välgatasid. "Ma teadsin palju juba varem ja olen teada 
saanud palju uut," vastas ta, "kuid ei kavatse oma tegudest ja toimetustest sinule aru anda. Elendili ja 
Isilduri ning Ühe Sõrmuse lugu tunnevad kõik Teadjad. Et sinu sõrmus on nimelt Üks, seda näitab 
juba üksi tulikiri, isegi kui poleks muid tõendeid." 

"Ja millal sa selle avastasid?" katkestas teda Frodo. 

"Aga loomulikult just praegu, siinsamas toas," nähvas võlur, "ainult et see avastus ei tulnud 
ootamatult. Ma jõudsin siia pärast rännakuid mööda tumedaid paiku ja pikki otsinguid, et läbi viia see 
viimane proov. See on lõplik tõestus ja nüüd on kõik selge, liigagi selge. Üsna raske oli küll mõista 
Guglunki osa, teda sõrmuse ajalukku sobitada. Alguses võisin tema kohta vaid üht-teist oletada, aga 
nüüd ma enam ei oleta. Nüüd ma juba tean. Ma sain temaga kokku." 

"Guglunkiga?" Frodo hämmastusel polnud piire. 

"Jah. See oli muidugi täiesti möödapääsmatu, ainult et varem ei leidunud selleks võimalust. Juba 
üpris ammu mõtlesin selle peale, nüüd aga lõpuks läks see korda." 

"Noh, siis tead sa ilmselt sedagi, mis juhtus pärast Bilbo lahkumist?" 

"Mitte eriti täpselt. Ma sain sulle rääkida vaid niipalju, kui Guglunk soostus mulle ütlema - ehkki 
mitte selliselt, nagu see tema suust kuuldus. Guglunk on valelik, tõde selgub ta sõnadest alles pärast 
hoolikat sõelumist. Näiteks ütles ta, et sõrmus on ta "sünnipäevakink", ja selle juurde jäigi. Ütles, et sai 
selle oma vanaemalt, kel oli palju sedasorti ilusaid asju. Mis on täiesti naeruväärne. Urgliku vanaema 
oli küll matriarh, omaette suurkuju, kuid et tal oleks olnud terve hulk haldjasõrmuseid, see on rumalus, 
ning et ta neid ära oleks kinkinud, see on vale. Ent vale, milles leidub terake tõtt. 

Vargliku tapmine ei andnud Guglunkile rahu ja nii korrutas ta seda lugu enesekaitseks ikka ja jälle 
oma "kõrgeaususele", kui ta seal pimedas konti järas, kuni jäi ka ise peaaegu uskuma. See oli tema 
sünnipäev. Varglik oleks pidanud sõrmuse talle andma. See pidi olema kingitus, mis niimoodi äkki 
leitakse. See oli tema sünnipäevakink, ja nii ikka edasi ja tagasi. 

Ma kuulasin ta juttu, kuni mul kannatust jätkus, kuid et nii tohutult tähtis oli teada saada tõde, pidin 
teda viimaks natuke pitsitama. Ajasin talle tulega hirmu nahka, kuni sain teada sündmuste tegeliku 
käigu, jupikeste kaupa, kuigi ta kord vesistas, kord lõrises mis kole. Ise ta arvas, et mõistmatuse tõttu 
on temaga halvasti ümber käidud. Aga pärast mõistatusmängu ja Bilbo pääsemise lugu ei tulnud talt 
enam midagi, peale tigedate vihjete. Miski oli tal meeles, mida kartis veel rohkem kui mind. Ta vandus 
endamisi pomisedes, et maksab kõige eest kätte. Küll nad veel näevad, kas teda ikka võib jalaga lüüa, 
koopasse kihutada ja siis veel paljaks röövida. Guglunkil, ütles ta, on nüüd ka häid sõpru, häid ja väga 
võimsaid sõpru. Nad aitavad teda. Küll Paunaste veel saab oma jao. See oli ta peamine mõte. 
Guglunk vihkas Bilbot ja needis ta nime. Veel hullem on aga see, et ta teadis, kust Bilbo oli tulnud." 

"Kuidas ta seda teada sai?" 

"Noh, eks nime öelnud Bilbo talle rumalast peast ise; kui aga Guglunk kord juba mägede alt välja 
tuli, polnud raske teada saada ka kodukohta. Oi jaa, ta tuli. Igatsus sõrmuse järele osutus tugevamaks 
hirmust orkide ja isegi valguse ees. Aasta-paari pärast tuli ta oma koopast välja. Näed, ehkki ta 
sõrmust ikka veel ihaldas, oli see lõpetanud oma hävitustöö; Guglunkile hakkas veidi elu sisse tulema. 
Ta tundis end vanana, kohutavalt vanana, kuid julgemana ning oli näljane kui hunt. 

Valgust, mida andsid päike ja kuu, kartis ja vihkas ta endiselt, ning jääbki minu arvates vihkama, 
aga ta oli kaval. Ta leidis, et võib päeva- ja kuuvalguse eest peitu pugeda ja liikuda kiiresti ning 
vaikselt ööpimeduses, kuna ta külmkahvatud, helendavad silmad olid sellega harjunud, ning püüda 
väikesi hirmunud või ettevaatamatuid olevusi. Värske toit ja värske õhk aina kasvatasid ta jõudu ja 
julgust. Nagu võibki arvata, jõudis ta peagi Sünklaande." 

"Ja sealt sa ta leidsidki?" päris Frodo. 

"Ma kohtasin teda seal," vastas Gandalf "kuid juba enne oli ta Bilbo jälgi ajades laialt ringi uidanud. 
Raske oli talt midagi täpset välja pigistada, ta rohkem sõimas ja ähvardas kui rääkis. "Mis temal 
tasskus oli?" sisises ta. "Ega ta ütle, ei, mu kõrgeaususs. Vastik valevorst. Pole aus mäng. Tema 
pettis enne, just tema. Tema tegi sohki. Me oleks pidanud teda pitsitama, jaa, mu kõrgeausus. Me 
veel pitsitame teda, mu kõrgeausus!" 

Niimoodi ta rääkiski. Vaevalt sa enamat kuulda tahad. Päev päeva järel pidin ta sisinat taluma. Aga 
lõrina ja ähvarduste vahele pudenenud vihjetest lugesin välja, et ringi hiilides oli ta sattunud viimaks 
Esgarothi ning isegi Orulinna tänavaile, aina kuulatades ja luurates. Eks jutud suurtest sündmustest 
levi tühermaal laialt, küllap oli nii mõnigi kuulnud Bilbo nime ja teadis ta päritolu. Me ei teinud oma 
seiklustest mingit saladust, kui me tagasi läände Bilbo kodukohta pöördusime. Guglunki teravad 
kõrvad tabasid üsna pea, mida vaja." 

"Miks ta siis Bilbot edasi ei jälitanud?" ei mõistnud Frodo. "Miks ta ei tulnud Maakonda?" 

"Jah, kohe jõuame ka selleni," jätkas Gandalf "Küllap Guglunk üritas. Ta suundus taas läände ja 
jõudis Suure Jõeni. Kuid siis pöördus kõrvale. Ei usu, et vahemaa oleks talle liiga pikk tundunud. Ei, 


sihist kallutas teda kõrvale miski muu. Nii arvavad mu sõbrad, kes teda minu palvel jälitasid. 

Esimestena sattusid ta jälgedele metshaldjad, ja üsna hõlpsasti, kuna siis olid jäljed veel värsked. 
Jälgi mööda läksid nad Sünklaande ja tulid tagasi, kuid kätte teda seekord ei saanud. Kogu metsas 
levisid hirmsad kuuldused, koledad isegi loomade ja lindude meelest. Metsamehed rääkisid, et on 
liikvel mingi uus õudus, koletis, kes joob verd. Ta ronib puu otsa, et kätte saada linnupesi, poeb 
urgudesse loomapoegadele järele; lipsab sisse avatud aknast, otsides lapsukesi hällist. 

Ent Sünklaane lääneservas pöördusid jäljed mujale, metshaldjate aladelt välja, ning kadusid lõuna 
suunas. Siis tegin ma suure vea. Jah, Frodo, vea, ja mitte esimese; kuid kardan juba, et kõige 
rängema. Ma jätsin asja sinnapaika. Lasin tal minna, kuna tollal oli mul palju muud tegemist; samuti 
usaldasin ma tollal ikka veel Sarumani teadust. 

See kõik juhtus aastaid tagasi. Oma tookordse eksimuse pärast olen läbi elanud palju süngeid ja 
ohtlikke päevi. Kui ma teda pärast Bilbo lahkumist uuesti otsima asusin, olid jäljed ammu jahtunud. 
Ning otsingud oleksidki jäänud asjatuks, kui mind poleks aidanud mu sõber Aragorn, meie päevade 
suurim rändur ja jahimees maailmas. Guglunki jahtides käisime koos läbi kogu tühermaa, kuid ilma 
lootuseta ning ka eduta. Lõpuks aga, kui mina olin otsinguist juba loobunud ja mujale siirdunud, leiti 
Guglunk üles. Mu sõber pöördus läbi suurte ohtude tagasi ja tassis tolle viletsa eluka endaga kaasa. 

Mida ta vahepeal oli teinud, seda Guglunk meile ei öelnud. Ulgus ainult ja sõimas, et me olevat 
julmad ja järjest kostis ta kõrist kuglutusi ning kui me ta tõsiselt ette võtsime, hakkas ta vinguma ja 
vingerdama, hõõrudes oma pikki käsi ja lakkudes sõrmi, nagu teeksid need valu, nagu meenutaksid 
ammuseid piinamisi. Paraku ei jäänud mingit kahtlust: aeglaselt, salaja, samm-sammult, verst-verstalt 
oli ta hiilinud lõunasse, kuni lõpuks jõudis välja Mordorimaale." 


Tuppa sigines rusuv vaikus. Frodole tundus, et ta kuuleb oma südametukseid. Ka õues oli kõik 
vaikseks jäänud. Jussi kääridki ei plaksunud enam. 

"Jah, Mordorisse," kordas Gandalf "Häda meile! Mordor tõmbab ligi kõiki tigedaid olendeid ja Must 
Jõud pingutab kogu oma tahet, et neid sinna koguda. Oma töö oli teinud ka sõrmus, muutes Guglunki 
kutsele vastuvõtlikuks. Kõik sosistasid tollal Lõuna kohale kerkinud Varjust ja selle vihkamisest Lääne 
vastu. Need olidki ta uued võimsad sõbrad, kes pidid aitama kätte maksta! 

Vilets lollpea! Seal sai ta teada palju, liigagi palju selleks, et kunagi veel rahulikku und leida. Ta 
hiilis ja piilus Mordorimaa piiridel, kuni pidi varem või hiljem tabatama ning kinni võetama - uurimise 
jaoks. Kardetavasti nii see sündiski. Kui ta leiti, oli ta juba kaua sealmail viibinud ning asutas tagasi 
pöörduma. Kindlasti selleks, et korda saata mõnd uut nurjatust. See aga pole nüüd enam oluline. Oma 
suurima nurjatusega oli ta juba hakkama saanud. 

Jah, õnnetuseks sai vaenlane temalt teada, et Üks on taas leitud. Ta teab, kus Isildur langes. Ta 
teab, kust Guglunk sõrmuse leidis. Ta teab, et see on Suur Sõrmus, kuna see andis pikka iga. 
Vaenlane teab, et see pole üks Kolmest, sest neid pole haldjad kunagi kaotanud, pealegi ei talu need 
kurja. Ka mitte Seitsmest, või Üheksast, kuna nende asukoht on talle teada. Ta teab, et see on Üks. 
Ning lõpuks kuulis ta arvatavasti ka kääbikutest ja Maakonnast. 

Maakond - võib-olla otsib ta Maakonda, kui juba ei teagi selle asupaika. Ma isegi kardan, Frodo, et 
kauaks märkamatuks jäänud nimi Paunaste on tema jaoks tähtsaks saanud." 

"Kas pole kohutav!" hüüdis Frodo. "Lugu on palju hullem, kui võis arvata sinu vihjetest ja 
hoiatustest. Ütle, Gandalf parim sõpradest, mida ma peaksin tegema? Sest nüüd on mul tõsiselt hirm 
nahas. Kui kahju, et Bilbo ei löönud maha seda vastikut elukat, kui tal võimalus oli!" 

"Kahju? See oli Kahju, mis peatas ta käe. Kahju ja Halastus: ära tapa vajaduseta. Ning ta on selle 
eest väärilise tasu saanud, Frodo. Olen kindel, et kurjus kahjustas teda nii vähe ja ta pääses selle 
küüsist vabaks seepärast, et tema omanikupõli niimoodi algas. Kahjutundega." 

"Vabanda," lausus Frodo, "kuid minul on hirm, ja mul pole Guglunkist üldse kahju." 

"Sa pole teda näinud," tähendas Gandalf, 

"Ei, ega tahagi näha," kinnitas Frodo. "Ma ei mõista sind. Kas tõesti sina, ja ka haldjad, jätsite ta 
ellu pärast kõiki neid jubedusi, mis ta on korda saatnud? Nüüd pole ta millegi poolest parem orkist või 
ükskõik millisest vaenlasest. Ta on surma väärt." 

"Väärt! Küllap ta on. Paljud, kes elavad, on surma väärt. Ja nii mõnedki, kes on surnud, vääriksid 
elu. Suudad sa neile elu tagasi anda? Kui ei, siis ära pilla nii kergekäeliselt ka surmaotsuseid. Isegi 
väga targad ei saa ette näha kõiki tagajärgi. Vaevalt, et Guglunk enne surma terveneb, kuid vähemalt 
võimalus selleks on tal olemas. Ning tema saatus on seotud Sõrmusega. Mu süda aimab, et tal on 
veel mingi osa etendada, kas hea või halb, enne kui kõik läbi saab; kui jõuab kätte see hetk, võib Bilbo 
halastus otsustada paljude saatuse, sealhulgas ka sinu enda oma, ja sugugi mitte viimases 
järjekorras. Kuid olgu sellega kuidas on, igatahes me ei tapnud teda; ta on väga vana ja väga vilets. 
Guglunk on vangis metshaldjate käes, kes kohtlevad teda kogu lahkusega, mis leidub nende targas 
südames." 

"Ja ikkagi," ei jäänud Frodo rahule, "kui Bilbo ka ei tapnud Guglunki, poleks ta tohtinud sõrmust 
endale jätta. Ah, poleks ta seda ometi leidnud, ja poleks mina seda pärinud! Miks lasksid sa mul seda 
endale hoida? Miks ei sundinud sa mind seda ära viskama, või... või hävitama?" 

"Miks lasksin? Miks ei sundinud?" osatas võlur. "Kas sa siis ei kuulnud, mida ma rääkisin? Võiksid 
pisut mõelda, enne kui midagi ütled. Kuid sellegipoolest: ära visata poleks ilmselt olnud õige. 


Sõrmustega juhtub ikka ja alati nii, et nad leitakse. Halbades kätes oleks ta võinud põhjustada palju 
kurja. Halvimal juhul oleks Sõrmus võinud sattuda isegi Vaenlase kätte. Ja olekski kindlasti sattunud, 
sest see on ju Üks ning vaenlane paneb mängu kogu oma jõu, et seda leida või enda poole tõmmata. 

Muidugi oli see sulle ohtlik, kallis Frodo, muidugi valutas mu süda sinu pärast. Kuid kaalul oli ju nii 
palju, et ma lihtsalt pidin riskima - ent ka siis, kui ma kohal polnud, jälgisid valvsad silmad Maakonda 
päev päeva kõrval. Kuna sa seda kunagi ei kasutanud, ei uskunud ma ka, et Sõrmus võiks sulle mingit 
püsivat mõju avaldada või sind kurja poole suunata, vähemalt mitte lähemal ajal. Ära unusta sedagi, et 
üheksa aastat tagasi, kui me viimati kohtusime, ei teadnud ma veel midagi kindlat." 

"Aga hävitame siis nüüd selle sõrmuse, kui seda oleks pidanud tegema juba ammu, nagu sa ütled!" 
hüüdis Frodo. "Oleksid sa mind hoiatanud või sõna saatnud, oleksin ma tast lahti saanud!" 

"Ah tõesti või? Mismoodi siis? Kas oled kunagi proovinud?" 

"Ei. Aga ta võib ju haamriga laiaks taguda või üles sulatada." 

"Proovi!" õhutas Gandalf "Proovi siinsamas!" 


Frodo tõmbas sõrmuse taskust ja silmitses seda. Nüüd näis see puhas ja sile, ainsagi märgi või 
kriimuta. Kauni ja ehedana säras kuld; Frodo imetles selle värvi, küpsust ja ilu, ning ümaruse täiust. 
Imetlusväärne asjake, aare mis aare. Sõrmust taskust võttes oli ta tahtnud selle otsemaid visata kõige 
kuumemasse tulle. Nüüd aga ei suutnud ta seda teha, vähemalt mitte ilma seesmise heitluseta. 
Kõheldes vaagis ta sõrmust käes, püüdes meenutada kõike, mis Gandalf oli öelnud; suurivaevu 
sundis ta end tegema liigutust, nagu viskaks sõrmuse käest - kuid ainult selleks, et leida see jälle oma 
taskust. 

Gandalf naeris kibedalt. "Nägid? Juba ei lase sinagi teda hõlpsalt käest ega tee talle halba. Ja ma 
ei saaks sind "sundida" - muidu kui jõuga, mis murraks su meele. Sõrmuse hävitamise juures ei ole 
meil jõust kasu. Raskeimgi sepahaamer ei jätaks talle vähimatki jälge. Seda ei suuda olematuks teha 
ei sinu ega minu käsi. 

Sinu väike tuli seal kaminas ei sulataks isegi tavalist kulda. Selle sõrmusega ei juhtunud tules 
midagi, ta ei läinud isegi kuumaks. Kuid talle ei teeks vähimatki häda ka ükski Maakonna sepaääs. 
Võimetud oleksid isegi päkapikkude ääsid ja vasarad. On teada, et lohede suust purskuv tuli sulatab ja 
põletab Võimusõrmuseid, kuid lohesid, kelle tuli oleks niisama kuum kui vanasti, pole maailma enam 
jäänud; aga pole iial olnud ühtki - kaasa arvatud Ancalagon Must - kes oleks suutnud kahjustada Üht, 
Valitsevat Sõrmust, mille valmistas Sauron ise. 

On ainult üks võimalus: üles otsida Turmalõhangud Orodruini, Tulemäe sügavustes ja heita 
Sõrmus sinna, kui sa tõesti tahad seda hävitada, et ta alatiseks oleks väljas Vaenlase käeulatusest." 

"Ma tahan seda hävitada!" hüüdis Frodo. "Või, noh, lasta hävitada. Mina ise pole selline, kes võtaks 
ette hädaohtlikke retki. Ah, poleks ma Sõrmust iialgi näinud! Miks see minu juurde tuli? Miks just 
mina?" 

"Niisugustele küsimustele pole vastust," kostis Gandalf "Kindlasti mitte tänu mõnele su erakordsele 
omadusele, mida teistel ei leidu, nagu näiteks silmatorkav arukus. Kuid kui sind kord on valitud, tuleb 
kokku võtta kogu oma tarkus ja hingejõud, niipalju kui sul neid leidub." 

"Ah, kui mul neid ainult oleks! Sina oled tark ja võimekas. Kas ei tahaks sina seda sõrmust 
endale?" 

"Ei!" hüppas Gandalf jalule. "Sellega muutuks mulle antud võim liiga suureks ja kohutavaks. Ning 
minu üle võtaks Sõrmus võimust veelgi rängemal ja hukatuslikumal moel." Võluri silmad välkusid, 
tema nägu valgustanuks nagu seesmine tuli. "Ära sea mind kiusatuse ette! Ma ei taha muutuda Musta 
Isanda enese taoliseks. Isegi siis, kui Sõrmus leiaks tee mu südamesse läbi kaastunde nõrkuse vastu, 
läbi tugevama soovi teha head. Ära sea mind kiusatuse ette! Ma ei tohi seda võtta, ka hoidmiseks 
mitte. Ma ei suudaks vastu panna soovile seda tarvitada. Mul läheks seda nii väga vaja. Mitmeidki 
suuri hädaohte ootab mind ees." 

Gandalf astus akna juurde, tõmbas kardinad eest ning avas luugid. Tuppa hoovas päikesevalgus. 
Vilet ajades möödus akna tagant Juss. "Ja nüüd," ütles võlur taas Frodo poole pöördudes, "on kõik su 
enda kätes. Muidugi võid alati minu abi peale loota." Ta käsi langes Frodo õlale. "Aitan sind seni, kuni 
pead kandma seda koormat. Midagi peab aga ette võtma, ja üsna varsti. Vaenlane on juba liikvele 
läinud." 


Järgnes pikk vaikus. Gandalf võttis jälle istet ja tõmbas piipu, nagu millegi üle sügavalt järele 
mõeldes. Ta silmad näisid suletud, kuid allavajunud laugude alt jälgis ta Frodot terase pilguga. Frodo 
põrnitses kaminas hõõguvat sütt, kuni see täitis kogu ta vaatevälja, nagu vahiks ta lõõmavasse kaevu. 
Ta mõtles ainuüksi kurikuulsaile Turmalõhanguile ja Tulemäe õudusele. 

"Noh, lase kuulda!" katkestas Gandalf lõpuks vaikuse. "Millele sa mõtled? Kas oled midagi 
otsustanud?" 

"Ei!" kohmas Frodo, pimedusest taas tegelikkusse tagasi pöördudes, ning avastas üllatusega, et 
väljas polegi pime ning et aknast paistab päikesevalguses kümblev aed. "Või siiski, jah. Niipalju kui ma 
aru sain, olen mina see, kes peab Sõrmust hoidma ja valvama, vähemasti praegu, mida ta mulle ka ei 
teeks." 

"Ta ei tee muud, kui viib sind kurjusele lähemale, kuid aeglaselt, isegi üliaeglaselt, kui hoida teda 


selle eesmärgiga," sõnas Gandalf. 

"Ma loodan," vastas Frodo. "Kuid loodan ka, et varsti leiad sa ehk parema hoidja. Praegu paistab, 
et ma olen kogu oma ümbruskonnale lihtsalt ohuks. Ma ei saa Sõrmust endale pidada ja siia jääda. 
Peaksin lahkuma Paunaotsalt, lahkuma Maakonnast, jätma kõik ja minema." Frodo ohkas. 

"Ma tahaksin Maakonda päästa, kui see on võimalik - ehkki tihtipeale paistavad siinsed elanikud 
mulle nii ütlemata rumalad ja tuimad, et mõnikord lausa mõtlen, et üks väike maavärin kuluks neile 
ära, või siis lohede sissetung. Nüüd aga arvan teisiti. Nüüd näib, et kuni on olemas Maakond, õdus ja 
turvaline, on ringiekslemist kergem taluda: vähemalt tean, et kuskil on olemas kindel jalgealune, ehkki 
mu enda jalad sinnaenam ei toetu. 

Muidugi olen ma mõnikord mõelnud ka äraminekule, aga kujutlenud seda ikka mingi puhkusena, 
kus tuleb ette hulk põnevaid seiklusi nagu Bilbol või põnevamaidki, õnneliku lõpuga. Praegune 
lahkumine aga tähendaks minekut maapakku, hädaoht igal pool varjuna kannul. Ja kui ma lähen 
Maakonda päästma, pean minema üksi. Praegu tunnen end väga väikesena, nagu tolmukübe tuules 
ning - meeleheitel. Vaenlane aga on nii tugev ja hirmus." 

Ehkki Frodo seda Gandalfile ei öelnud, süttis kõneldes ta südames palav soov järgneda Bilbole - 
järgneda talle, ja võib-olla ta üleski leida. See soov oli nii tugev, et varjutas isegi hirmu: peaaegu oleks 
ta tormanud välja ja mööda teed minema - kasvõi mütsita, nagu Bilbo kunagi ammu ühel samasugusel 
hommikul. 

"Mu kallis Frodo!" hüüatas Gandalf. "Kas pole teie, kääbikud, ühed hämmastavad olendid, ja ma ei 
väsi seda kordamast! Kui teid kuu aega uurida, siis tundub, et oled teada saanud kõik, mida üldse 
võimalik teada saada, kuid saja aasta pärast võib teie juures ikka veel ette tulla selliseid üllatusi, et 
hoia ja keela. Sellist vastust ma küll ei oodanud, isegi sinult mitte. Kuid Bilbo ei eksinud enda pärijat 
valides, ehkki ei tajunud tookord veel selle valiku tähtsust. Küllap on sul õigus. Kauaks ei või Sõrmus 
enam Maakonda peitu jääda; nii enda kui teiste pärast tuleb sul siit lahkuda ja Paunaste nimi maha 
jätta. Selle nime all elada on ohtlik, nii Maakonnas kui väljas tühermaal. Reisimiseks leiame sulle 
mõne sobivama. Kui oled lahkunud, võid näiteks esineda kui isand Mäeall. 

Aga sa ei pea ju minema ihuüksi. Igatahes mitte siis, kui tead kedagi, keda võid usaldada ja kes 
tahab seista su kõrval - ja keda sa ka ise meeleldi kaasa võtaksid, vastu tundmatutele ohtudele. Kuid 
kaaslast otsides mõtle hoolega järele! Vali hoolikalt sõnu, isegi sõpradega rääkides! Vaenlasel on 
palju luurajaid ja palju viise pealtkuulamiseks." 

Gandalf vakatas, nagu kuulatades. Korraga märkas Frodo, et kõik on väga vaikseks jäänud, nii 
toas kui õues. Külg ees, hiilis Gandalf akna juurde. Siis äkitselt tegi ta hüppe ning pistis käe õlani 
aknast välja ja allapoole. Keegi krooksatas, ning üles kerkis Mängla Jussi kähar pea, üks kõrv võluri 
haardes. 

"Tohoh, mu habeme nimel!" üllatus Gandalf. "Ah et Mängla Juss? No mida sina seal õige tegid?" 

"Käigu su habeme käsi ikka hästi, isand Gandalf!" kostis Juss. "Midagi ma'i teind! Või tegelt 
näpsisin siinsamas akna all natuke rohtu, saad aru." Tõenduseks korjas Juss maast murukäärid ning 
torkas need Gandalfile nina alla. 

"Ei saa," sõnas Gandalf karmilt. "Sellest on tükk aega möödas, kui ma viimati su kääre kuulsin. Kui 
kaua sa seal juba oma kõrvu teritad?" 

"Kõrvu teritan, isand? No anna andeks, aga mina küll ei saa aru, mis sa sellega öelda tahad. Mul 
pole viiligi käepärast!" 

"Ara mängi lolli! Mida sa kuulsid ja miks sa meid pealt kuulad?" Gandalfi silmad välkusid ja kulmud 
tõmbusid harjastena turri. 

"Isand Frodo, peremees!" piiksatas Juss hädiselt. "Ütle, et ta mulle kallale ei tuleks! Ära lase tal 
mind miskiks elukaks moondada! Mu vanamees ei elaks seda üle. Ausõna, peremees, ega ma paha 
pärast!" 

"Ei tee ta sulle midagi," rahustas Frodo teda vaevu naeru tagasi hoides, ehkki ka ise jahmunud ja 
hämmingus. "Gandalf teab niisama hästi kui mina, et ega sa paha pärast. Ainult vasta ta küsimusele, 
aga ausalt!" 

"Jah, isand," hakkas Juss kõnelema, alguses pisut kobamisi, "eks ma nüüd kuuld küll ühte-teist, 
millest ma suurt ei jaga, nagu vaenlasest, sõrmustest, isand Bilbost ja lohedest, tulemäest ja - 
haldjatest, peremees! Ma lihtsalt pidin kuulama, ma'i saand sinna miskit parata, eks te saate ju ise ka 
aru! Heldus küll, kuidas mulle siuksed jutud meeldivad! Ja mina usun neid ka, öelgu Eedi, mis ta 
tahab. Haldjad, peremees! Vaat neid ma tahaks küll ühekorra näha. Kas sa ei võtaks mind kaasa 
haldjaid vaatama, peremees, kui sa minema hakkad?" 

Ootamatult puhkes Gandalf naerma. "Sisse, sisse!" hüüdis ta, ja mõlemaid käsivarsi aknast välja 
sirutades, tõstis ta hämmastunud Jussi koos murukääride, riiete külge jäänud rohuliblede ja kõige 
muuga joonelt aknast sisse, tuppa põrandale. "Ah et võetagu sind kaasa haldjaid vaatama, mis?" uuris 
ta ja silmitses Jussi teravalt, kuid tema suunurkades võbeles muie. "Sa siis kuulsid, et isand Frodo 
hakkab ära minema? " 

"Justament, peremees! Seepärast mul luks peale tuligi - eks te seda tuppa kuulnudki. Katsusin küll 
tagasi hoida, aga ma'i saand: läksin nii ähmi täis!" 

"Pole midagi parata, Juss," sõnas Frodo kurvalt, taibates korraga, et Maakonnast põgenemisega 
kaasneb valulisemaidki kaotusi kui Paunaotsa hubasustest loobumine. "Ma pean. Aga," ta puuris Jussi 


pilguga, "kui sa tõesti mu käekäigust hoolid, pead kõigest sellest vaikima nagu haud Selge ? Kui sa 
vait ei ole, kui sa üheainukese sõnagi kellelegi hingad sellest, mida siin kuulsid, siis loodetavasti 
moondab Gandalf su kärnkonnaks ja viskab nastikutest kubisevasse aeda." 
Üle keha värisedes langes Juss põlvili. "Tõuse, Juss!" ütles Gandalf. "Mulle tuli veel parem mõte, 
kuidas sundida sind suud pidama, karistuseks pealtkuulamise eest. Sa lähed isand Frodoga kaasa!" 
"Mina, isand!" hüüdis Juss, hüpates püsti nagu kutsikas, keda kutsutakse jalutama. "Mina saan 
haldjaid näha ja puha! Jehuu!" hõiskas ta; kohe seejärel aga purskusid ta silmist pisarad. 


3. PEATÜKK 
Kolmekesi teele 


"Pead lahkuma märkamatult, ja pead lahkuma ruttu," manitses Gandalf Möödunud oli juba paar- 
kolm nädalat, kuid endiselt ei paistnud Frodo tegevat teeleasumiseks mingeid ettevalmistusi. 

"Tean. Aga raske on täita mõlemat tingimust korraga," vaidles Frodo. "Kui ma haihtun õhku nagu 
Bilbo, on kõmu sedamaid laiali üle kogu Maakonna.” 

"Kes ütles, et haihtu õhku! Mitte sinnapoolegi! Ma ütlesin ruttu, mitte otsekohe. Kui tead, et 
edaspidi tuleb mingi hea võimalus märkamatult minema lipsata, siis muidugi oota see ära. Kuid 
ootama ei tohi jääda liiga kauaks." 

"Kuidas oleks sügisel, Meie Sünnipäeva paiku?" pakkus Frodo. "Selleks ajaks mõtlen midagi välja." 

Tõde oli aga see, et nüüd, mil päev teeleasumiseks üha lähenes, polnud tal mingit tahtmist 
Maakonnast lahkuda. Paunaotsa näis tunduvalt meeldivam elukoht kui varasematel aastatel, pealegi 
tahtis Frodo lõpuni nautida oma viimast suve kodumail. Ta teadis, et sügise saabudes on 
lahkumismõtted talutavamad, sest sügiseti valdas teda alati rännukihk. Endamisi oligi Frodo 
otsustanud, et lahkub oma viiekümendal ja Bilbo saja kahekümne kaheksandal sünnipäeval. Just see 
päev tundus olevat kõige õigem, et minna teele ja järgneda Bilbole. Vaid mõte, et ta järgneb Bilbole, 
muutis lahkumise Maakonnast pisutki talutavamaks. Mõtted sõrmusest ja sellest, mis tuleb kõige 
lõpus, püüdis Frodo hoida endast võimalikult kaugemal. Kõike, mis tal peast läbi käis, Frodo 
Gandalfile ei avaldanud. Võimalik, et võlur midagi aimas, aga kui palju, seda ei näidanud ta kunagi 
hõlpsasti välja. 

Gandalf naeratas. "Olgu, hüva," ütles ta. "Nii kaua ehk veel võib - kuid siis mitte päevagi kauem. 
Mu süda muutub järjest ärevamaks. Seni aga vaata ette - ei ühtki vihjet kellelegi, kuhu lähed! Ja selle 
järele vaata ka, et Mängla Juss oma noka kinni hoiaks. Peaks ta ainsa sõnagi piiksatama, moondan ta 
tõepoolest kärnkonnaks." 

"Üsna raske oleks välja lobiseda, kuhu ma lähen," tähendas Frodo, "sest seda ei tea ma ju täpselt 
veel isegi." 

"Ära räägi rumalusi! Ma ei öelnud ju sulle, et ära jäta postkontorisse oma täpselt aadressi! Just 
seda, et sa lahkud Maakonnast, ei tohi keegi aimata enne, kui oled siit juba kaugel. Ning keegi ei tohi 
teada, kas sa suundusid Põhja, Lõunasse, Itta või Läände, või vähemalt kuhupoole sa alguses 
sammud seadsid." 

"Kogu aeg on mul mõttes olnud ainult Paunaotsalt lahkumine ja hüvastijätt," tunnistas Frodo, "nii et 
mineku suund pole õieti pähegi tulnud. Kuhu ma siis tegelikult lähen? Mille järgi sihti hoian.? Mis on 
mu eesmärk? Bilbo läks aaretejahile, sinna ja tagasi, mina aga, nagu paistab, pean aardest lahti 
saama ja tagasipöördumist pole vist ette näha." 

"Praegu ei saa sa üldse eriti palju ette näha," lausus Gandalf "Ja mina ka mitte. Võib-olla pead 
nimelt sina üles otsima Turmalõhangud, võib-olla mõni teine - keegi ei tea. Kuid nii pikaks teekonnaks 
pole sa praegu nagunii veel valmis." 

"Ei ole jah!" nõustus Frodo. "Aga ikkagi - kuhu pean minema?" 

"Hädaohtu; kuid ära torma mõtlematult, ega mitte ka liiga otse," vastas võlur. "Mina omalt poolt 
soovitaksin sul suunduda Kaljulõhele. See reis ei peaks liiga ohtlik olema, kuigi maanteel on asi 
hullem kui enne ja olukord halveneb iga päevaga." 

"Kaljulõhele!" hüüatas Frodo. "Suurepärane: lähen itta, ja samal ajal Kaljulõhe poole. Juss saab 
haldjaid näha; küll tal võib hea meel olla." Frodo rääkis naljatoonil, kuid äkitselt oli teda vallanud tugev 
soov näha Elrond Poolhaldja eluaset ja hingata sisse selle sügava oru õhku, kus hulk Kaunist Rahvast 
seniajani veel rahus elas. 


Ühel suveõhtul jõudis nii "Luuderohu" kõrtsi kui "Rohelisse Lohesse" põrutav uudis. Hiiglased ning 
muud kohutised Maakonna piirimail ununesid otsekohe, kui hoopis olulisemad küsimused kerkisid 
päevakorda: isand Frodo müüb Paunaotsa ära, ongi juba müünud, ja veel kellele - Kotiküla- 
Paunastetele! 

"Küllap tegi endale parasjagu puhast," arvasid ühed. "Võileivahinnaga," vaidlesid teised, "sest ostis 
ju emand Lobeelia." Mõni aasta tagasi oli Otho sumud saja teisel eluaastal, küpses vanuses; ehkki 
mitte lausa raugaeas. 

Ent hinnast rohkem pakkus keelepeksuks ainet küsimus, miks isand Frodo ilusa Paunaotsa maha 
müüb. Mõned kaldusid uskuma - leides tuge isand Paunaste enda vihjetest -, et Frodol on näpud 
põhjas, et ta lahkub Kääbiklast ja saadud rahaga seab end vaikselt sisse Pukivallas, kus elavad tema 
Kangepukkidest sugulased. 

"Hästi kaugel Kotiküla-Paunastetest," teadsid lisada mõned; ent mõte Paunaotsa Paunastete 
põhjatust rikkusest oli juurdunud nii kindlalt, et enamus eelistas siiski uskuda omaenda mõttelennu 
rohkem või vähem fantastilisi vilju: enamjaolt arvati, et tegemist on Gandalfi mingi tumeda, seni veel 
paljastamata sepitsusega. Viimane küll ei andnud endast palju märku ega näidanud päevaajal nägu, 
kuid teati, et ta "kükitab Paunaotsal". Kindel oli aga üks, isegi kui jäi selgusetuks, mil viisil peaks see 
aitama Gandalfi ta nõiatempude juures: noor Frodo Paunaste kolib ära Pukivalda. 

"Jah, sügisel," kinnitas Frodo ise. "Ilo Kangepukk otsib mulle seal kena väikese kääbikuuru, või ehk 


väikese majakese." 

Ise aga oligi ta juba Ilo abiga välja valinud ja ära ostnud väikese maja Kilginõos, maakohas 
Pukivere taga. Kõigile peale Jussi andis Frodo mõista, et kavatseb sinna jäädagi. See mõte oli 
Frodole pähe tulnud siis, kui ta oli otsustanud suunduda itta: Pukivald asus Maakonna idapiiril ja omal 
ajal oli ta seal elanud; tagasipöördumine lapsepõlvemaile äratas vähem kahtlusi ja kuulujutte. 


Enam kui kaheks kuuks jäi Gandalf Maakonda. Kuid ühel õhtul juuni lõpupoole, varsti pärast Frodo 
plaani lõplikku valmimist, teatas ta korraga, et lahkub järgmisel hommikul. "Loodame, et mitte kauaks," 
lohutas ta. "Kuid mul on vaja üht-teist kaugemal lõuna pool uurida, kui õnnestub. Nagunii olen siin juba 
kaua aega viitnud." 

Ta püüdis küll muljet jätta, et tegemist on pisiasjaga, kuid Frodole näis võlur üpris murelikuna. "Kas 
on midagi lahti?" päris ta. 

"Tegelikult ei, sain lihtsalt äreva teate ja pean nüüd järele uurima, milles asi; kui saan teada, et 
kõigest hoolimata tuleb sul teele asuda viivitamatult, pöördun kohe tagasi või vähemalt saadan sõna. 
Seni aga tee, nagu kavatsesid; ole ainult ettevaatlikum kui kunagi enne, eriti Sõrmusega. Hoiatan sind 
veel kord: ära kasuta seda!" 

Gandalf lahkus koidikul. "Võin tagasi jõuda millal tahes," kinnitas ta, "kõige hiljemalt aga 
lahkumispeoks. Parem on, kui asume teele koos." 

Algul mõtles Frodo tihti rahutusega, mis küll võis olla see sõnum, mis Gandalfile toodi; pikapeale 
aga andis ärevus järele ning et ilm püsis oivaline, ununesid mõneks ajaks kõik mured. Harva oli 
Maakond olnud nii kaunis suvel või nii helde sügisel: õunapuude oksad paindusid viljade raskuse all, 
kärjed mesipuudes lausa tilkusid meest ja vili sirgus kõikjal kõrge ning tihe. 

Sügis oli juba üsna kaugele edenenud, kui Frodo uuesti muretsema hakkas. Jõudis kätte septembri 
teine pool, Gandalfist aga polnud mingeid teateid; lähenes sünnipäev ja seega ka kolimine, kuid võlur 
ei tulnud ikka veel ega saatnud ka sõna. Paunaotsal läks lahti hoogne sekeldamine. Mõned Frodo 
sõbrad olid tulnud sinna, et teda pakkimisel aidata: Fredegar Polder ja Folko Puhvin, ning iseendastki 
mõista Punapõsk Tukk ja Ilo Kangepukk. Kambapeale keerasid nad Paunaotsal kõik põhjalikult 
segamini. 

20. septembril veeres Pukivalla poole teele kaks kinnist vankrit mööbli ja muu kraamiga, mida 
Frodo polnud majaga koos müünud. Neid nähti sõitvat üle Kangevirde silla. Järgmisel päeval kasvas 
Frodo ärevus veelgi, ta ei pööranud pilku teelt: iga hetk võis tulla Gandalf Jõudis kätte neljapäev; 
Frodo sünnipäeva hommik koitis niisama kauni ja selgena nagu hommik kunagi aastate eest, mil Bilbo 
oli korraldanud oma suure sünnipäevapeo; Gandalfi aga polnud ikka veel. Õhtul kostitas Frodo sõpru: 
see oli lihtsalt tavalisest pidulikum õhtusöök, lauas istusid peale peremehe enda veel ta abilised. 
Frodo peomeeleolu varjutas mure. Varsti tuleb noored sõbrad tõepoolest maha jätta, mõtles ta raske 
südamega. Kuidas seda neile küll teatada? 

Noored kääbikud aga lasksid toitudel hea maitsta ja peagi oli neil lõbu laialt, hoolimata Gandalfi 
puudumisest. Lagedaks jäänud söögitoas olid alles veel vaid mõned lauad ja toolid, kuid toit maitses 
kõigile, veinist rääkimata. Oma veini polnud Frodo Kotiküla-Paunastetele müünud. 

"Mis minu ülejäänud kraamiga K.-P.de küüsis ka ei juhtuks, vähemalt see siin satub õigesse 
paika!" teatas Frodo klaasi tühjendades. See oli viimane lonks margist "Vanad Viinamäed". 

Laulnud hulga laule ja rääkinud hulga jutte koos tehtud koerustükkidest, tõsteti klaasi Bilbo 
sünnipäeva auks, üheaegselt tema ja Frodo terviseks, nagu Frodo pool kombeks. Siis mindi viivuks 
õue, et hingata sõõm värsket õhku ja heita pilk tähistaevale, ning seejärel heideti otsekohe magama. 
Lahkumispidu oli läbi, Gandalf aga jäigi tulemata. 


Järgmisel hommikul pakkisid sõbrad vankrile ülejäänud kraami. Äravedamise võttis enda hooleks 
Ilo ja koos Pontsuga (Fredegar Polder) sõitsid nad minema. "Keegi ju peab sind soola-leivaga vastu 
võtma!" kuulutas Ilo. "Nägemiseni siis, ehk jõuad ülehomseks kohale, kui sa juhtumisi tee peale 
magama ei jää!" 

Pärast lõunaoodet läks Folko koju, Punapõsk aga jäi. Frodo, rahutu ja ärev, kuulatas iga hetk 
Gandalfi samme, kuid asjatult. Ta otsustas oodata ööni. pärast seda tulgu Gandalf Kilginõkku, kui 
tahab teda tingimata näha; tegelikult võib võlur sinna jõuda isegi varem kui tema. Frodo mõtles ju 
minna jala, kõndida mõnuga ja eriti kiirustamata Kääblikast Pukivere üleveokohani - kasvõi selleks, et 
Maakonda viimast korda näha. 

"Peangi veidi harjutama," tähendas ta, vahtides end pooltühja esiku seinal rippuvast tolmusest 
peeglist. Juba hulk aega polnud ta viitsinud end pikema kõndimisega pingutada ja peeglist vaatas talle 
vastu üsna lodev kuju, vähemalt ta enda arvates. 

Pärast lõunaoodet ilmus Frodo suureks nördimuseks kohale Lobeelia, kaasas liivakarva juustega 
poeg Lotho. "Lõpuks ometi käes!" pahvatas Lobeelia sisse marssides. See polnud esteks viisakas ja 
teiseks mitte ka päriselt seaduslik, sest leping Paunaotsa müümise kohta pidi jõustuma alles keskööl. 
Kuid Lobeelia käitumine oli mõistetav - oli ta ju pidanud seda hetke ootama seitsekümmend seitse 
aastat kauem kui esiotsa plaanitses; nüüd oli ta sada täis. Ta tahtis kontrollida, et ega äkki pole ära 
veetud midagi, mille eest ta oli maksnud; peale selle tahtis ta võtmeid. Läks kaua aega, enne kui ta 
rahule jäi, sest ta oli kaasa toonud asjade täieliku nimekirja ja kontrollis kõik üksipulgi üle. Lõpuks 


lahkusid nad, saanud kaasa tagavaravõtme koos lubadusega, et teise võtme jätab Frodo Mänglatele, 
kes elavad Paunaveere tänaval. Seda kuulnud, turtsatas Lobeelia ja näis selgesti kartvat, et öösel 
teevad Mänglad Paunaotsal puhta töö. Talle teed pakkuda Frodo ei üritanudki. 

Ise rüüpas ta teed köögis Punapõse ja Jussi seltsis. Juss, nii oli kõigile kuulutatud, pidi kolima ära 
Pukivalda "hoolitsema Frodo maja ja aialapikese eest". Jussi Vanatoi oli sellega nõus, ehkki see, et 
nüüdsest on ta üleaedseks Lobeelia, ei rõõmustanud teda põrmugi. 

"Viimane söömaaeg Paunaoctsal!" teatas Frodo, lükates tooli laua äärest eemale. Nõudepesu jätsid 
nad Lobeelia hooleks. Juss ja Punapõsk köitsid kolm pampu rihmadega kinni ja tõstsid eeskotta. 
Punapõsk astus õue, et teha aias viimane jalutuskäik. Juss kadus kuhugi. 


Päike loojus. Kurvalt ja süngelt, otsekui tühjaksrüüstatuna põrnitses neid Paunaotsa. Tuttavates 
tubades ringi kõndides vaatas Frodo, kuidas seintel hääbub päikesevalgus ja nurkadest hiilivad välja 
varjud. Tubades pimenes tasahilju. Frodo astus õue ja läks mööda rada väravani, seejärel veidi maad 
alla mööda Künkatänavat, pooleldi lootes hämaruses silmata Gandalfi tuttavat kuju. 

Selges taevas lõid järjest erksamalt särama tähed. "Kena öö tuleb," lausus Frodo valjusti. 
"Hakatuseks pole vigagi. Saaks ükskord juba minema! Mul on kõrini siin vahtimisest. Mina igatahes 
lähen, eks Gandalf tulgu järele." Juba tagasi pöördumas, peatus ta, kuuldes otse nurga taga 
Paunaveere tänava lõpus hääli. Üks rääkijaist oli kindla peale Vanatoi, kuid teine, kuidagi vastik hääl, 
kuulus võõrale. Võõra sõnadest ei saanud Frodo aru, ent kuulis hästi Vanatoi rabeda tooniga antud 
vastuseid. Ilmselt oli vana endast väljas. 

"Ei, isand Paunaste on läind. Täna omiku, ja minu Juss ühes temaga: vähemasti kõik ta koli läks. 
Just, müüs kogu kupatuse maha ja kadus. Miks? Miks pole minu asi, ega sinu asi kah. Kuhu? Ei pole 
saladus ühti. Kuhugi Pukivere kanti kolis, sinna pärapõrgusse. Jah, päris hea tükk maad. Ma ise pole 
millaski sealmail käind; isemoodi rahvas need seal Pukivallas. Ei mina saa miskit edasi ütelda. Olgu 
siis pealegi hüva õhtat!" 

Sammud eemaldusid allamäge. Frodo imestas omaette, miks ta nii suurt kergendust tunneb, et 
need üles ei tulnud. "Küllap on mul kõrini uudishimulikest, kes aina topivad oma nina võõrastesse 
asjadesse," mõtles ta. "Küll võivad ikka nuhkida!" Korraks mõtles ta, et läheks ja küsiks Vanatoilt 
järele, kes too võõras oli, kuid arvas siis, et vahest on parem (või halvem) kui ei lähe, ning ruttas 
Paunaotsale tagasi. 

Eeskojas istus Punapõsk oma paki otsas; Jussi polnud kuskil näha. Frodo astus pimedast 
ukseavast sisse. "Juss!" hüüdis ta. "Juss! On aeg!" 

"Juba tulen, peremees!" kuuldus kuskilt kaugemalt hääl ja käeseljaga suud pühkides järgnes 
sellele peagi ka omanik. Juss oli käinud keldris õllevaadiga hüvasti jätmas. 

"Kõik mehed pardal, Juss?" küsis Frodo. 

"Jah, peremees. Nüüd panen ma hea tüki aega vasta." 

Sulgenud ümmarguse ukse, keeras Frodo selle lukku ja ulatas võtme Jussile. "Jookse ja vii see 
oma koju!" käskis ta. "Siis lõika teed mööda otse, hästi ruttu üle aasa värava juurde. Ubi küla ärme 
täna parem lähe. Liiga palju silmi ja kõrvu ümberringi." Juss pani täie ajuga minema. 

"Noh, ja läksimegi!" ohkas Frodo. Nad hiivasid pakid selga, võtsid kepid kätte ja pöördusid ümber 
nurga Paunaotsa lääneküljele. "Jumalaga! " ütles Frodo tühjade tumedate akende poole. Käega 
viibanud, pöördus ta ja ruttas (täpselt nagu omal ajal Bilbo, ehkki ta seda ei teadnud) Peregrini järel 
aiateed mööda alla. Raja lõpus hüppasid nad üle madalamast kohast hekis ja üle aasa kiirustades 
sulasid ühte pimedusega, nagu vaikne sahin rohus. 


Künka läänejalamil jõudsid nad väravani, mis avanes kitsale tanumale. Siin tehti peatus, et sättida 
õlarihmu. Peagi sörkis kohale ka Juss, kiirustamisest ähkides; raske pambu oli ta vinnanud õlgadele, 
pähe aga tõmmanud kõrge vormitu vildist lotu, mida ise nimetas kaabuks. Pimedas võis teda vabalt 
päkapikuks pidada. 

"Kõige raskemad asjad sokutasid kindlasti mulle," tõgas Frodo. "Kui te vaid teaks, kui kahju on mul 
tigudest ja muudest olenditest, kes peavad kogu oma majapidamist kukil tassima!" 

"Mina võiksin võtta veel hulga rohkem, peremees. Minu pakk on kerge nagu sulg," pakkus Juss 
vahvalt, mitte just kõige veenvamal häälel. 

"Ei, ära võta, Juss!" keelas Punapõsk. "Las tarib, see tuleb talle aina kasuks. Kõik, mis pakis on, 
sai sinna pandud ta enda käsul. Vanapoiss ongi viimasel ajal laisaks jäänud. Las jalutab omaenda 
kaalu veidikese maha, siis vaevab ka muu koorem teda vähem." 

"Halasta ometi vaese vana kääbiku peale!" naeris Frodo. "Kindlasti olen veel enne Pukivalda 
jõudmist kõhn kui pajuväät. Ega's ma tõsiselt mõelnud. Sina, Juss, tassid kindlasti rohkem kui õigus, 
juba järgmises peatuspaigas uurime selle asja järele." Ning lisas reisikeppi kätte võttes: "Noh, ja kuna 
meile kõigile väga meeldib öösel pimedas ringi jalutada, eks kõndigem siis enne magamaminekut 
mõned verstad." 

Veidi maad mindi teed mööda läände. Siis keerasid nad teelt ära vasakule ja libisesid varjuna üle 
põllu. Järjest tihenevas pimeduses kõndisid kääbikud hanereas piki põlde piiravaid hekke ja saluservi, 
peaaegu nähtamatud oma tumedates mantlites, otsekui olnuks võlusõrmused kõigil kolmel. Ning kui 
kääbikud püüavad astuda tasa, ei kostu nende sammud isegi teiste kääbikute terasesse kõrva. 


Põldudel ja metsas elavad olendid märkasid vaevalt nende möödumist. 

Varsti läksid nad kitsast purret mööda üle Vee, mis voolab Kääbiklast läänes. Pimeduses paistis 
vaid käänuline must lint, mille kohale kahelt poolt kummardusid lepapõõsad. Veel paari versta lõuna 
poole läinud, lipsasid nad üle maantee, mis tuleb Kangevirde sillalt ning jõudsid paika, mida kutsuti 
Tukivallaks. Siit kaarega kagusse pöörates võeti suund Roheliste Küngaste poole. Esimestest 
nõlvakutest üles ronides vaatasid rändurid tagasi ja nägid, kuidas lauges Veeorus, siit juba kaugel 
eemal, pilkusid Kääbikla akendes lambid. Varsti aga kadus Kääbikla ja seejärel ka halli järve kaldal 
lõsutav Veeäärne pimedusehõlmas seljandiku taha. Kui viimase maja kauged aknad paistsid veel vaid 
puude vahelt vilkuvate tulukestena, pöördus Frodo ja viipas hüvastijätuks käega. 

"Ei tea, kas saan veel kunagi seda orgu näha!" pomises ta. 

Kõndinud umbes kolm tundi, jäid kääbikud puhkama. Öö oli selge, jahe ja tähine, nõlvakuid mööda 
roomas üles ojadest ja madalamatelt niitudelt tõusvaid suitsusarnaseid udukiude. Kaskede 
hõredalehised oksad kõikusid kerges tuules nagu must võrk pisut heledama taeva taustal. Leppinud 
(kääbikute kohta) väga kasina einega, läksid nad edasi. Peagi jõuti kitsale teele, mis vonkles ühest 
künkast üles, teisest alla ja kadus hallilindina pimedusse: teele, mis viis Laanekotta ja Kändlasse, 
samuti Pukivere üleveokoha poole. Löönud Veeorus lahku peateest, rullus see mööda Roheliste 
Küngaste nõlvu ühe kõrvalisema paiga poole kogu Ida-Kihelkonnas, mida hüüti Kõrvenurgaks. Mõne 
hetke pärast vupsasid sõbrad rajale, mis lõikas otsekui kiilukujulise augu metsa tumedasse seina, 
kõrgete puude alla, mille lehed öötuules kuivalt kahisesid. Öö oli kottpime. Alul vestlesid nad poolihääli 
või ümisesid üheskoos vaikselt mõnd lauluviisi, sest enam polnud karta uudishimulikke kõrvu. pärast 
aga marsiti vaikides, kuni Punapõsk hakkas teistest maha jääma. Viimaks, kui ees paistis järsk 
künkanõlv, jäi ta seisma ja haigutas. 

"Mul on nii kange uni," teatas ta, "et varsti kukun jalapealt siiasamasse teele pikali. Kas teie mõtlete 
püstijalu magada? Kesköö on varsti käes." 

"Ja mina arvasin, et öised jalutuskäigud meeldivad sulle," teeskles Frodo üllatust. "Aga kui järele 
mõelda, ega meil ju tuli takus ole. Ilo ootab meid alles ülehomme; aega on seega ligi kaks päeva. 
Kohe, kui leiame sobiva peatuspaiga, võime laagrisse jääda." 

"Tuul on läänest," ütles Juss. "Kui me siit nukast üle saame, siis tuleb üks päris varjuline ja mõnus 
koht. Seal ees peaks natuke kuiva kuusepuud ka olema, kui ma õiete mäletan." Paarikümne versta 
ringis Kääbikla ümber tundis Juss hästi teed, kuid sellega ta maateadus piirduski. 

Teisel pool künkaharja kasvas kuusesalu. Rajalt kõrvale pöördudes tungisid kääbikud sügavale 
vaigulõhnalisse pimedusse puude all ning korjasid lõkkeks kuivanud oksi ja käbisid. Peagi lõid suure 
kuuse all praksuma lõbusad tuleleegid ja rändurid istusid ringis lõkke ümber, kuni pea hakkas rinnale 
vajuma. Siis kerisid nad end mantlite ja tekkide alla, suure puu juurte vahele, igaüks ise kanti ja 
vajusid peagi sügavasse unne. Valvama ei jäetud kedagi - siin, Maakonna südames ei kartnud isegi 
Frodo veel mingit ohtu. Kui lõke oli maha põlenud, jäid neid aeg-ajalt silmitsema mõned 
möödaruttavad laaneelanikud; rebane, kes kõndis mööda metsa omi asju ajades, seisis seal hea tüki 
aega ja vedas ninaga õhku. 

"Kääbikud!" imestas rebane. "No on alles lood! Eks ole siinmail ennegi imelikke asju kuuldud, aga 
et kääbikud põõnutavad metsas puu all, seda ei juhtu küll iga päev. Ja kolmekesi! Ei, see küll õige asi 
ei ole." 

Rebasel oli muidugi õigus, kuia mitte iialgi ei saanud ta selle asja kohta midagi enamat teada. 


Saabus kahvatu ja niiske hommik. Esimesena ärganud Frodo leidis, et ta kael on kange ning et 
puujuurikas on ta selga lohu pressinud. "Kena jalutuskäik küll! Miks ma vankriga ei sõitnud?" mõtles 
ta, nagu ikka teekonna alguses mõeldakse. "Ja kõik oma pehmed sulesängid müüsin ma Kotiküla- 
Paunastetele! Hoopis neil oleks paras siin puujuurikate otsas kössitada." Frodo ringutas. "Üles, 
rahvas!" hüüdis ta. "Ilus hommik juba käes." 

"Mis siin ilusat?" piilus Punapõsk ühe silmaga tekiserva alt välja. "Juss! Poole kümneks olgu 
hommikusöök valmis! Kas pesuvesi on juba kuum?" 

Juss kargas püsti ja vahtis unesegaselt ringi. "Ei, peremees, ei ole veel!" pobises ta. 

Frodo kiskus Punapõsel tekid pealt ja keeras ta ümber, ning kõndis siis ise metsaservale. Päike 
tõusis idas ruskena maailma embavast paksust udust. Juurtetuna seilasid varjudemerel puud, 
lähenevast sügisest punase- ja kuldselaigulised. Vasakut kätt laskus tee sügavasse lohku ja kadus 
silmist. 

Kui ta tagasi pöördus, põles Jussil ja Punapõsel juba ilus lõke. "Vesi!" hõikas Punapõsk. "Kuhu vesi 
jääb?" 

"Ega ma vett taskuga ei kanna," lausus Frodo. 

"Me mõtlesime, et sa läksid vee järele." Kärmesti kraamis Punapõsk välja toitu ning joogitopsikuid. 
"Mine siis nüüdki!" 

"Sina võid ka kaasa tulla," vastas Frodo, "ja võta kõigi veepudelid ühes." Künkajalamil voolas oja. 
Kohas, kus vesi langes paari jala kõrguselt üle väljaulatuva halli kivi, täitsid nad joogipudelid ja väikese 
matkakatla. Jääkülma veejoa all puhkides ja pladistades pesid nad näo ja käed. 

Kui kääbikud olid hommikusöögi lõpetanud ja kotid kokku pannud, oli kell kümme läbi. Ilm oli ilus, 
tõotas tulla kuum päev. Nad läksid nõlvakust alla ja teetruupi mööda üle oja ning kui olid roninud üles 


järgmisest nõlvast ja üles ning alla järgmisest seljandikust, tundusid mantlid, tekid, vesi, toidumoon ja 
muu varustus juba raske koormana. 

Näis, et päevateekond tuleb palav ja vaevaline. Ent mõne versta järel said künkad otsa: roninud 
siia-sinna põigates üles väsitavast järsust mäeküljest, valmistus tee nüüd viimast korda alla orgu 
laskuma. Kääbikud nägid endi ees madalamat ala, kus üksikud puudesalgud nagu punktid sulasid 
kaugemal metsa pruuni vinesse. Nad vaatasid üle Kõrvenurga Kangevirde jõe poole. Mahavisatud 
nöörijupina lookles tee nende ees. 

"Tee võib igavesti edasi minna," ütles Punapõsk, "aga mina ilma puhkamata ei jõua. Viimane aeg 
lõunaooteks." Ta istus teepervele ja vahtis itta, kus silmapiiri ääristava hämu taga voolas jõgi: seal 
lõppes Maakond, kus oli möödunud kogu ta senine elu. Tema kõrval seisis Juss. päranisilmi vahtis 
Juss uute avaruste poole - maad, mida ta polnud kunagi varem näinud. 

"Kas seal metsades elab haldjaid?" küsis Juss. 

"Pole kuulnud," sõnas Punapõsk. Frodo vaikis. Temagi vahtis itta kulgevat teed, nagu poleks seda 
kunagi varem näinud. Äkitselt avas ta suu ja ütles valjusti ning aeglaselt, otsekui endamisi: 


Tee otsatu mul minna on, 

Kui uksest välja sammud sean. 
Ta juba eemalt viipab mind 

Ja mina kutset kuulma pean. 
Tee juhatusel mööda maad 

Ma vantsin, kuni seisan seal 
Kus mitu rada kokku saab. 

Ja kuhu siis? Ei öelda tea. 


"Kõlab vana Bilbo moodi," tähendas Punapõsk. "Või proovisid sa ise teda järgi teha? Julgust see 
salmike meile küll juurde ei anna." 

"Ei tea," ütles Frodo. "Lihtsalt turgatas praegu pähe, nagu oleksin ise luuletanud, aga küllap olen 
neid ridu siiski varem kuulnud, kunagi ammu. Kindel see, et kõlab väga nende laulude moodi, mis 
Bilbo viimastel aastatel enne lahkumist tegi. Bilbo ütles alatasa, et maailmas on ainult üks tee ja et see 
on nagu suur jõgi: iga ukselävi on allikas, iga rada lisajõgi. "Ohtlik asi, Frodo, on uksest välja astuda," 
rääkis ta. "Tõstad jalad teele ja kui nende järele hoolikalt ei valva, siis ei tea kunagi, kuhu ta sind 
lõpuks välja viib. Oled sa mõelnud, et see rada siin on seesama, mis viib läbi Sünklaane ja kui sa 
midagi ette ei võta, siis kasvõi Üksildase Mäeni ja veelgi edasi, veel kaugematesse ja süngematesse 
paikadesse?" Nii tavatses ta rääkida teerajal Paunaotsa ukse taga, eriti mõnelt pikemalt käigult tagasi 
tulles." 

"Mind igatahes ei vii see tee lähema tunni jooksul enam kuhugi," ohkas Punapõsk oma pambu 
rihmu lahti päästes. Sama tegid teisedki, toetades kandamid vastu teeperve ja sirutades jalad välja. 
Veidi puhanud, sõid nad tubli lõunaoote ja puhkasid siis veel. 

Päike vajus juba madalale ja päev hakkas mahenema õhtupoolikuks, kui nad künkast alla kõndisid. 
Seni polnud kääbikud kohanud ainsatki hingelist. Kuna vanker siit läbi ei pääsenud, ei käidud seda 
teed palju ja nagunii oli Kõrvenurga kanti asja vähestel. Jälle olid nad marssinud tunnikese või 
enamgi, kui Juss korraga peatus, nagu midagi kuulatades. Nad olid jõudnud tasasele maale ja tee 
sirutus pärast ohtraid käänakuid nüüd poolsirgelt läbi rohumaa, kus siin-seal kasvas kõrgeid puid, 
peatselt algava metsa eelposte. 

"Poni või hobune tuleb teed mööda järele," ütles Juss. 

Teised vaatasid tagasi, kuid tulija jäi veel teekäänaku varju. "Äkki on Gandalf " pakkus Frodo, kuid 
teadis samas, et see pole tõsi ning tundis äkitselt, et tahaks end ratsaniku eest ära peita. 

"Ega sel õigupoolest mingit tähtsust ole,” vabandas ta, "aga parema meelega ma ei näitaks end 
teel - tulgu sealt kes tahes. Nagunii on kõik mu toimetused teistel alatasa hammaste vahel, ära tüütab 
juba. Ja kui peakski olema Gandalf," tuli tagantjärele mõte, "teeme talle väikese üllatuse, ärgu jäägu 
teinekord nii hiljaks tulema. Lähme peitu!" 

Teised kaks sibasid vasakule ja viskusid kõhuli lohukesse tee lähedal. Frodo kõhkles hetke: 
sooviga peitu pugeda võitles uudishimu, või mingi muu tunne. Kabjaklobin lähenes. Viimasel hetkel 
viskus Frodo kõrgesse rohupuhmasse tee kohale kummarduva puu taga. Siis upitas ta pea 
ettevaatlikult üle vägeva juurika, et tulijat näha. 

Käänaku tagant astus välja must hobune, mitte kääbikuponi, vaid täiskasvu ratsu, ning sadulas 
istus pikk mees, kapuuts peas ja must mantel ümber, mille alt paistsid vaid saapad kõrgetes jalustes; 
näo varjas kapuuts täielikult. 

Puuni jõudnud, peatus hobune just Frodo kohal. Ratsanik püsis sadulas täiesti liikumatult, pea 
kumaras, kuulatades. Kapuutsi sisemusest kostis säärane heli, nagu püüaks keegi nuusutamisega 
nõrka lõhna tabada; aeglaselt pöördus pea ühele ja teisele poole. 

Äkitselt valdas Frodot seletamatu hirm, et ta avastatakse, ja talle meenus Sõrmus. Ta julges küll 
vaevu hingata, kuid soov seda välja võtta muutus nii painavaks, et otsekui iseenesest hakkas käsi 
tasku poole libisema. 

Gandalfi nõuanne näis rumal. Bilbogi oli Sõrmust kasutanud. "Olen siiani veel Maakonnas," mõtles 


ta, ja juba puudutasidki sõrmed ketti, mille otsas Sõrmus rippus. Samal hetkel ajas mees end sirgu ja 
sikutas ratsmetest. Hobune astus edasi, algul aeglast sammu, siis aga pistis korraga traavima. 

Teeservani roomanud, saatis Frodo pilguga ratsameest, kuni too oli muutunud pisikeseks täpiks 
kauguses. Ta polnud küll päris kindel, kuid arvas nägevat, et enne silmist kadumist pööras ratsu äkki 
teelt kõrvale ja põikas paremat kätt puude alla. 

"Einoh, see on nüüd küll väga imelik, lausa kahtlane," mõtles Frodo kaaslaste juurde kõmpides. 
Punapõsk ja Juss, kõhuli rohus, polnud midagi näinud; niisiis pidi Frodo neile kirjeldama ratsanikku ja 
tema kummalist käitumist. 

"Ei tea miks, aga mulle tundus, et ta otsib nimelt mind, või nuusib mu järele; ja veel tundsin, et 
mingil juhul ei tohi ta mind leida. Siin, Maakonnas, pole mul küll eladeski midagi taolist juhtunud," 
seletas Frodo. 

"Kuid miks peaks ühel Suurel Inimesel meiega asja olema?" kahtles Punapõsk. "Või mis on tal 
üldse siinmail tegemist?" 

"Inimesi on liikvel,” teadis Frodo. "Mulle tuleb meelde, et kuskil Lõunakihelkonnas oli nendega 
hiljaaegu mingit tülinat. Sellisest ratsanikust pole ma aga küll midagi kuulnud. Tont teab, kust too pärit 
on." 

"Paluks vabandust," torkas äkki vahele Juss, "aga see must ratsamees ei tule kuskilt mujalt kui 
Kääbiklast, muidugi kui neid just mitu tükki ei ole. Ma tean seda kah, kuhu ta läheb." 

"Mida sa sellega öelda tahad?" küsis Frodo teravalt, poissi hämmastusega silmitsedes. "Miks sa 
enne vait olid?" 

"Mulle tuli omale ka just praegast meelde, peremees. Asi oli sedamoodi: kui ma eila õhtal, võti 
pihus, kodu tagasi sain, ütleb vanamees mulle: "Tere, Juss!" Nõndamoodi ütleb. "Ma mõtsin, et sa 
panid omiku Frodo-isandaga koos minema. Siin käis üks imelik asjamees ja küsis isand Paunastet 
Paunaotsalt, praegast alles läks ära. Juhatasin ta Pukiverre. Ei meeldind ta mulle kohe mitte üks 
põrm. Kus läks teisel aga süda täis, kui ma ütsin, et isand Paunaste on läind ega tulegi tagasi. Pistis 
kohe sisisema. Päris hirmu ajas peale." "Mis mees see nihuke oli?" küsin mina Vanatoilt. "Ei mina 
saand sotti,” ütleb tema, "aga kääbik see nüüd küll ei old. Seande suur must kogu, koogutas mu kohal. 
Mu meelest mõni Suur Inime võõralt maalt. Häälgi oli teisel na imelik. 

Ei mul pold aega rohkem passida, peremees, eks te kõik oodand mind; mina oma peaga kah ei 
mõist sest jutust miskit arvata. Vanatoi silm hakkab töntsiks jääma ja vidusse kiskus ka juba, kui too 
võõras tuli teed mööda ülesse ja leidis vana meie tanuma otsas luhvtitamast. Ega mu Vanatoi mitte 
mõnda käkki ei keerand, peremees, või mina?" 

"Ei Vanatoile saa midagi pahaks panna," kinnitas Frodo. "Ise ma ka kuulsin, kui ta kellegi võõraga 
rääkis. Too vist päris minu järele. Äärepealt oleksin läinud küsima, kes ja mis. Oleksingi pidanud 
minema, või siis oleksid sina võinud varem sellest rääkida. Oleksin osanud teel ettevaatlikum olla." 

"Vahest on need kaks iseasja, see ratsanik siin ja Vana külaline,” arvas Punapõsk. "Kuidas ta 
meile jälile pidi saama, me tulime ju nii salaja Kääbiklast ära?" 

"Aga järsku ta nuuskis, isand?" jahmus Juss. "Vanatoi ütles ju ka, et üleni must kogu." 

"Oleks vist õigem olnud Gandalf ära oodata," pomises Frodo endamisi, "aga ootamine oleks ehk 
asja veel hullemaks teinud." 

"Ah, sa siis tead ta kohta midagi, või arvad?" Punapõsk oli teda siiski kuulnud. 

"Ei, ei tea, ja arvata parem ei püüagi," vastas Frodo. 

"No hästi, kulla nõbu! Hoia siis pealegi oma arvamine endale, kui oled kord juba niisugune 
salatseja. Aga mis me siis nüüd pihta hakkame? Hamba alla kuluks midagi ära, aga siia jääda ka 
justnagu ei tahaks. Päris hirmu ajavad mulle nahka su mustad ratsanikud, kes nuusivad nähtamatu 
ninaga." 

"Jah, ma ise arvan ka, et läheme edasi," nõustus Frodo, "aga mitte mööda teed, sest ta võib tagasi 
pöörduda, või äkki tuleb teine järele. Täna peame veel tüki maad käima. Pukivalda on ikka üsna mitu 
versta." 


Puud heitsid rohule juba pikki kitsaid varje, kui kääbikud taas teele asusid. Nüüd läksid nad 
kiviviske kaugusel maanteest, vasaku kätt, hoidudes võimalikult varju. Kuid tihedas rohus, mättalisel ja 
konarlikul maal muutus käimine vaevaliseks ja puud, mida siin rohkem leidus, kasvasid kohati päris 
tihedasti. 

Päike loojus rändurite selja taga punasena küngaste vahele ja õhtu oli juba üsna kaugele 
edenenud, kui nad pärast pikka rassimist mööda mättaid ja padrikuid tagasi teele astusid, mis 
viimased verstad oli kulgenud otse. Siin käänas tee vasakule, alla Jaale madalikule ja edasi 
Kändlasse, paremale aga hargnes metsarada ja lookles läbi iidse tammiku Laanekoja suunas. 

"Meie läheme sealtkaudu," osutas Frodo. 

Mitte kaugel hargnemiskohast silmasid kääbikud tohutut puutüve: see polnud veel päriselt 
kuivanud ja võsudel, mis kasvasid ammumurdunud oksatüügaste ümber, paistis rohelisi lehti; tüvi ise 
oli seest õõnes ning metsapoolses küljes haigutas lai pragu. Kääbikud pugesid sisse ja istusid 
maapinnale, mida katsid kuivanud lehed ja kõdunenud puutükid. Seal puhkasid nad ja kinnitasid keha, 
rääkides poolihääli ja aeg-ajalt kuulatama jäädes. 

Hämardus juba, kui nad metsateele tagasi hiilisid. Puuokstes ohkas läänetuul, pannes lehed 


vaikselt sosistama. Õrnalt, kuid vääramatult laskus teele hämarus. Tumenevas idakaares otse 
kääbikute ees lõi puuladvus helendama täht. Nad käisid kõrvuti ja üht jalga, et tuju ei langeks. Mõne 
aja pärast, kui tähekülv muutus üha tihedamaks ja säravamaks, rahunesid rändurid ega kuulatanud 
enam, kas ei kosta teelt kabjaastumist. Tasa hakkasid nad lauluviisi ümisema, nagu kääbikuil teed 
käies kombeks, eriti siis, kui saabub õhtu ja kodu pole enam kaugel. Ent kui enamasti on selleks 
õhtusöögilaul või voodisseminekulaul, siis meie rändurid ümisesid teekonnalaulu (kus aga ei voodit 
ega õhtusööki polnud mõistagi unustatud mainimata). Igiammusele viisile oli sõnad teinud Bilbo 
Paunaste ja õpetanud laulu Frodole, kui nad koos kõndisid Veeoru teedel, rääkides Bilbo suurest 
seiklusest. 


Puud koldes nilpsab tulekeel 

Ja voodi soe meid ootab ees, 

Kuid veel ei väsi kõnnist jalg, 

Sest mine tea, kus nõlva all 

Mõnd puud või kivi seismas näed 

Mis teiste silmist varju jäänd 

Rohi, lill ja leht ja puu, 

Meid ootab muu! Meid ootab muu! 
Mägi, jõgi, taevas, maa, 
Las minna nad! Las minna nad! 


Jah, mine tea, kust leiame 
Kord värava või metsatee, 
Mis seiklustesse kutsub meid. 
Kui julgus koos, siis algab reis 
ja Sinna viib meidrada uus, 
Kus paistab päev või kumab kuu. 
Pähkel mari, astel õun, 
Meil minna nõu! Meil minna nõu! 
Liivja kivi, tiik ja org, 
Eks teine kord! Eks teine kord! 


Me ees on valla terve ilm 
Nii kaugele, kui sihib silm. 
Kui pimedusse mattub maa 
ja taevas tähed siravad, 
Siis kodu poole viib meid tee, 
Kus mõnus säng ja koldeleek. 
Vidu, vari, udu, pilv, 
Saab selgeks ilm! Saab selgeks ilm! 
Leib ja liha, tuli, lamp 
Siis sängi ramp! Siis sängi ramp! 


Laul lõppes. "Nüüd sängi ramp! Nüüd sängi ramp!" kõlas Punapõse hele hääl veel peale teisi. 

"Kuss!" keelas Frodo. "Jälle tuleb vist hobune mööda teed." 

Kääbikud tardusid paigale ja seisid kõrvu kikitades liikumatult, hääletult nagu puude varjud metsas. 
Et tuul oli tagant, kuulsid nad teel kabja astumist, esialgu eemal, kuid aeglaselt ja selgesti lähenemas. 
Hääletult jätsid nad raja ja lipsasid tammepuude alla varjule. 

"Ärme liiga kaugele lähme!" sosistas Frodo. "Ma ei taha lagedale jääda, aga huvitav oleks näha, 
kas ka see on Must Ratsanik." 

"Hästi!" vastas Punapõsk. "Aga ära unusta, et ta nuusib!" 

Hobune lähenes. Kääbikuil polnud mahti otsida asisemat peidupaika kui tammede all valitsev 
pimedus; Juss ja Punapõsk kükitasid suure tüve taha, Frodo aga hiilis mõned süllad tee poole tagasi. 
See oli kahvatu ja hall, nagu hääbuva valguse jõgi pimedas metsas. Ülal tumenevas taevas säras 
tihedalt tähti, kuud aga polnud näha. 

Oli kuulda, kuidas hobune seisatas. Heledamast vöödist kahe puu vahel läks läbi tume kogu ja 
peatus siis. Frodole näis, nagu juhiks hobuse musta varju väiksem must vari. See seisis ligiähedaselt 
samas, kus nad rajalt olid lahkunud, vaarudes küljelt küljele. Frodo arvas kuulvat mingit nuuskimisele 
sarnanevat häält. Siis, maadligi küürutades, hakkas vari tema poole roomama. 

Uuesti haaras Frodot soov sõrmus sõrme pista, veel tugevam kui varem. See oli nii 
vastupandamatu, et enne kui ta arugi sai, kobas käsi juba taskus ringi. Kuid samal hetkel kostis 
eemalt laulu ja naerukaja. Kristallselged hääled tõusid ja vaibusid tähtede all. Must vari ajas end püsti 
ja taganes. Hobuse selga tõusnud, näis ta teisel pool teed pimedusega ühte sulavat. Frodo julges jälle 
hingata. 

"Haldjad!" sosistas Juss käheda häälega. "Haldjad, peremees!" Kui teised poleks teda takistanud, 


oleks ta sedamaid häälte suunas puude vahelt välja tormanud. 

"Jah, sul on õigus," ütles Frodo. "Kõrvenurgas liigub neid mõnikord. Maakonnas haldjaid ei ela, 
kuid vahel kevadeti ja sügiseti rändavad nad siia oma elupaikadest Tornimägede taga. Meie õnn, et 
neil on selline komme! Te ehk ei näinud, aga see Must Ratsanik jäi siinsamas seisma ja roomas juba 
meie poole, kui laul kostma hakkas. Aga tegi kohe minekut, niipea kui hääli kuulis." 

"Aga haldjad?" Juss oli liiga erutatud selleks, et ratsanikust hoolida. "Kas me ei võiks minna 
haldjaid vaatama?" 

"Kuula!" ütles Frodo. "Nad tulevad siiapoole. Ootame nad ära, muud pole meil vaja teha." 

Lauluhääled lähenesid. Nüüd kõlas üks selge hääl teistest üle. Lauldi kaunis haldjakeeles, mida 
Frodo teadis üsna veidi ja teised mitte sugugi. Siiski näis hääl meloodiaga segunedes vormuvat nende 
mõtteis sõnadeks, millest nad vaid osalt aru said. Laul, mida Frodo kuulis, kõlas umbes nii: 


Oo valgeim õis! Oo emand hell! 

Oo Läänemere valdjatar! 
Siin laia laane radadel 

Meil valgust näitab sinu arm! 


Gilthoniel! Oo Elbereth! 

Su hiilgus pole meelepett! 
Oo valgeim õis! Me laulame 

Sul ülistuseks üle vee! 


Oo taevas särav õitevihk! 

Kui Pime Aasta valdas maad, 
Siis tähti külvar sinu pihk 

ja valgeks sai me maailm taas. 


Oo Elbereth! Gilthoniel! 

Sa täheks Lääne Meredel! 
Su hele paiste meeles meil 

Siin varjulisil metsateil. 


Laul lõppes. "Need on kõrghaldjad! Nad lausuvad Elberethi nime!" imestas Frodo. "Kaunimaid 
kauni rahva hulgast kohtab Maakonnas äärmiselt harva. Vähe elab neid üldse Keskmaalgi, Suurest 
Merest idas. Tõepoolest kummaline juhus!" 

Kääbikud istusid tee äärde, kuid hoidsid varju. Üsna varsti silmasidki nad haldjaid mööda rada oru 
suunas tulemas. Nad möödusid aeglaselt ning kääbikud nägid heiklemas tähesära nende juustes ja 
silmis. Neil polnud lampe, kuid nende jalgade ümber langes kuma, nagu valgus küngaste kohal, mille 
tagant on tõusmas kuu. Haldjad möödusid vaikides, kuni viimane neist korraga pöördus ja hüüdis 
naerdes kääbikute poole: 

"Ole tervitatud, Frodo! Oled sina aga hilja peale jäänud. Või eksisid metsa ära?" Ta hõikas teisi ja 
kogu salk peatus ning kogunes kääbikute ümber. 

"Vaat see on alles lugu!" imestasid haldjad. "Kolm kääbikut öösel metsas! Säärast asja pole nähtud 
ega kuuldud sellest ajast peale, kui Bilbo rändama läks. Mida see peaks küll tähendama? " 

"Aga seda, kaunis rahvas," ütles Frodo, "et täna õhtul paistab meil olevat teiega üks tee. Mulle 
lihtsalt meeldib kõndida öösel, kui taevas säravad tähed. Tore oleks, kui tohiksime teiega koos tulla." 

"Kuid meil pole tarvis teistega koos rännata, pealegi on kääbikud nii igavad," naersid haldjad, "ja 
kuidas sa tead, et meil on üks tee, kui sul pole aimugi, kuhu me läheme?” 

"Ja kuidas teate teie mu nime?" küsis Frodo omakorda. 

"Meie teame palju,” vastati talle. "Oleme sind tihti näinud koos Bilboga, kuigi sina pole ehk meid 
silmanud." 

"Kes te olete, ja kes on teie isand?" küsis Frodo. 

"Minu nimi on Gildor,” vastas haldjate juht, seesama, kes esimesena oli kääbikuid tervitanud. 
"Gildor Inglorion, Finrodi kojast. Oleme pagulased, enamus meie rahvast on juba ammu lahkunud ja 
meiegi viibime siin veel ainult veidi, siis purjetame tagasi üle Suure Mere. Üks osa meie hõimust elab 
aga senini rahulikult Kaljulõhel. Räägi meile nüüd, Frodo, mida sina siin teed? Me näeme hirmu varju 
lasuvat su kohal." 

"Oo Tark Rahvas!" katkestas Punapõsk teda innukalt. "Rääkige meile Mustadest Ratsanikest!" 

"Mustadest Ratsanikest?" kordasid haldjad häält madaldades. "Miks pärid sa meilt Mustade 
Ratsanike kohta?" 

"Sest kaks Musta Ratsanikku on meile täna järele jõudnud, või üks neist kaks korda," seletas 
Punapõsk. "Ja üks kadus alles nüüdsama, kui kuulis teid tulemas." 

Haldjad ei vastanud talle kohe, vaid sosistasid midagi omaenda keeles. Viimaks pöördus Gildor 
kääbikute poole. "Siin ei hakka me sellest rääkima," ütles ta. "Meie arvates peaksite tõesti meiega 
koos tulema. Võtame teid kaasa, ehkki meil pole see üldiselt kombeks, ja öö võite mööda saata meie 


seltsis, kui teil endil midagi selle vastu ei ole.” 

"Oo Kaunis Rahvas! Niisugust õnne poleks me küll osanud loota! " hüüatas Punapõsk. Juss ei 
saanud sõnagi suust. "Ma tänan sind väga, Gildor Inglorion,” kummardas Frodo, "Elen sila lümenn' 
omentielvo, täht särab meie kohtumise tunnil," lisas ta kõrghaldjate keeli. 

"Ettevaatust, sõbrad!" naeris Gildor. "Hoidke, et te omavahel saladusi ei räägi! Meie keskel on üks, 
kes oskab muistset keelt. Bilbo oli hea õpetaja. Ole tervitatud, Haldjasõber!" kummardas ta Frodole. 
"Tule oma sõpradega meie seltsi! Oleks parem, kui kõnnid meie rivi keskel, siis sa ei lähe eksi. Küllap 
väsid ka ära enne, kui me peatuma jääme." 

"Miks? Kuhu te lähete?" küsis Frodo. 

"Täna ööseks tahame jõuda metsadesse, mis katavad Laanekoja künkaid. Sinna on mitu versta, 
aga kui oleme kohal, saad puhata; homme on su teekond sellevõrra lühem." 

Nad jätkasid teed vaikides, hääletult nagu varjud ja ähmased tulukesed teel: sest haldjad, kui vaid 
tahavad, võivad kõndida kääbikuistki vaiksemalt. Varsti hakkas Punapõsele uni kallale kippuma; ta 
komistas paaril korral ning kõrval kõndiv kõrget kasvu haldjas sirutas toetuseks käe, et ta ei kukuks. 
Juss aga astus Frodo kõrval nagu kuutõbine, näol pooleldi hirmunud, poolelgi hämmeldunult rõõmus 
ilme. 


Mets mõlemat kätt muutus tihedamaks ja nooremaks; järske nõlvakuid kahel pool teed, mis 
käänles mööda künkajalameid alla orgu, kattis paks sarapuupõõsastik. Lõpuks pöördusid haldjad teelt 
ära. Mööda haljast seljandikku paremat kätt, mis põõsastikus jäi peaaegu märkamatuks, läksid nad 
siis mööda nõlvakuid üles, kuni jõudsid jõeoru madalamate maade kohal kõrguvale astangule. Siis 
äkki astusid nad puude varjust välja ja öises valguses avanes nende ees avar rohumaa. Kolmest 
küljest piiras seda tihedalt mets, kuid ida pool langes maapind järsult; nõlvaku põhjas kasvavate 
puude tumedad ladvad jäid astangust juba madalamale. Tagapool, ähmasena kahkjas tähevalguses, 
laius tasane madalmaa. Laanekoja küla oli nii lähedal, et võis näha akendes pilkuvaid tulukesi. 

Haldjad istusid rohule ja hakkasid vaiksel häälel vestlema; kääbikutest ei teinud nad enam välja. 
Frodo ja ta kaaslased tukastasid, mähkinud end tekkidesse ja mantlitesse. Öö edenes; tuled all orus 
kustusid. Punapõsk uinus, pea rohelisel mättal. 

Kõrgel idataevas säras Remmirath ehk Tähesõel, ning aeglaselt, nagu hõõguv kalliskivi, kerkis udu 
kohale punane Borgil. Siis ühtäkki pühkis mingi õhuhoovus udu minema ja nagu oleks loor eest 
tõmmatud, kerkis maailma serva tagant nähtavale Taevane Mõõgamees, Menelvagor oma särava 
vööga. Haldjate seas rõkatas laul. Ootamatult lahvatasid puude vahel üles lõkketule punased leegid. 

"Tulge!" kutsusid haldjad kääbikuid, "tulge, sest nüüd on aeg lõbutseda ja juttu vesta!" 

Silmi hõõrudes tõusis Punapõsk istuli. Ta võbises jahedusest. "Koldes põleb tuli ja toit ootab 
näljaseid külalisi,” sõnas haldjas, kes seisis ta ees. 

Lõuna pool oli metsaservas lagendik. Rohumaa, mis jätkus puude all, näis seal moodustavat 
midagi avara saalipõranda taolist, mille kohale võlvus puuokstest katus. Igast küljest piirasid 
lagendikku kõrged puutüved nagu sambad. Lagendiku keskel lõõmas lõkketuli ja tüvede küljes 
ümberringi põlesid ühtlase, kuldse ja hõbedase leegiga tõrvikud. Rohul ja vanadel puupakkudel istusid 
tule ümber haldjad. Osa käis siia-sinna, käes peekrid, millest kallati jooki; teised kandsid kuhjaga toitu 
täis taldrikuid. 

"Kehv toidulaud," seletasid nad kääbikuile, "sest rändame metsas, kaugel oma elupaikadest. Kui 
aga kunagi tulete meie poole külla, kostitame teid paremini." 

"Mulle meenutab see söömaaeg küll sünnipäevapidu," tunnistas Frodo. 

Pärastpoole mäletas Punapõsk väga vähe sellest, mida söödi ja joodi, sest kogu ta tähelepanu 
köitsid valgust kumavad haldjanäod ja nende kaunikõlalised hääled; kõik tundus talle ärkvel 
unenäona. Kuid leib, mäletas ta, maitses kaugelt paremini kui iial on maitsnud parim valge sai 
näljasele; metsamarjad olid magusamad ja toitvamad kui hoolitsetud viljad koduaias; lõhnav jook 
peekris näis jahe kui selge allikavesi ning kuldne nagu suvine õhtupoolik. 

Eluilmaski poleks Juss suutnud pärast sõnades kirjeldada ega selgelt enam ettegi kujutada oma 
mõtteid ja tundeid tol õhtul, kuigi see jäi mällu ühena ta elu tähtsündmustest. Kõige ligilähedasemalt 
suutis ta hiljem väljenduda nii: "Noh, peremees, kui mul kasvaks aias sellised õunad, võiks ma ennast 
küll meisteraednikuks pidada. Aga kõige rohkem läks südamesse nende laul - kui sa mõistad, mis ma 
sellega öelda tahan." 

Frodo istus ja sõi, jõi ning vestles mõnuga; kõige enam aga köitis ta meeli haldjate kõne. Ta tundis 
veidi haldjakeelt ning kuulas innukalt. Aeg-ajalt kõnetas ta paari sõnaga haldjaid, kes talle süüa-juua 
tõid, tänades neid nende endi keeles. Haldjad naeratasid talle ja sõnasid naljatades: "Näe, siin on 
tõeline pärl kääbikute hulgas!" 

Mõne aja pärast tõsteti maast Punapõsk, kes oli uinunud ja kanti puude alla, okstest kokkuseotud 
raamile; pehmele asemele vajunud, ei ärganud ta enne hommikut. Juss keeldus Frodo juurest 
lahkumast. Kui Punapõsk oli läinud, tuli ta ja tõmbus kerra Frodo jalge ees, kuni tema pea lõpuks 
rinnale vajus ja silmad sulgusid. Frodo aga jäi Gildoriga vesteldes ärkvele veel kauaks. 


Nad rääkisid sündmustest nii vanemal kui uuemal ajal; Frodo päris innukalt Gildorilt uudiseid kõige 
kohta, mis toimub laias maailmas, Maakonna piiride taga. Vastuseks kuulis ta enamasti kurbi, 


halvaendelisi sõnumeid: tihenevast pimedusest, sõdadest inimeste vahel ning sellest, kuidas 
maailmast põgenevad haldjad. Viimaks tuli Frodo lagedale küsimusega, mis ta südant kõige enam 
vaevas: 

"Ütle mulle, Gildor, kas sa oled näinud Bilbot pärast seda, kui ta meie juurest ära läks?" 

"Kaks korda," naeratas Gildor. "Siin, selsamal lagendikul jättis ta meiega hüvasti. Hiljem aga nägin 
teda veel kord, siit kaugel." Nähes, et rohkem ei soovi haldjas Bilbo kohta öelda, jäi Frodo vait. 

"Sa ei küsi minult midagi ega räägi ka ise palju asjadest, mis puudutavad sind ennast, Frodo," ütles 
Gildor, "kuid veidi ma sellest kõigest juba tean, teist niisama palju aga võin välja lugeda su näost ning 
mõttest, mis peitub su küsimuste taga. Sa lahkud Maakonnast, kuid kahtled, kas leiad selle, mida 
otsid, või suudad korda saata, mida kavatsed, või kas tuled iialgi siia tagasi. Kas pole nii?" 

"Tõsi," kinnitas Frodo, "kuid mu lahkumine pidi olema saladus, mida teavad vaid Gandalf ja mu 
ustav Juss." Frodo heitis pilgu teenrile, kes tasakesi norskas. 

"Meie käest ei saa Vaenlane iial su saladust teada." 

"Vaenlane?" kordas Frodo. "Sa siis tead, miks mul on vaja lahkuda?" 

"Ma ei tea, miks Vaenlane sind jälitab,” kostis Gildor, "kuid seda ta teeb - kuigi see näib mulle 
kummaline. Ning hädaoht, pean sind hoiatama, varitseb sind nüüd nii ees kui taga, samuti mõlemal 
pool kõrval." 

"Kas Ratsanikud? Seda ma kartsingi, et nad on Vaenlase teenrid. Kes või mis õieti on Mustad 
Ratsanikud?" 

"Kas Gandalf siis ei rääkinud sulle?" 

"Nendest olenditest küll mitte." 

"Siis ei peaks rääkima minagi - muidu ei julge sa võib-olla enam oma teekonda jätkata. Mulle näib, 
et sa asusid teele viimasel hetkel või isegi liiga hilja. Pead kiirustama ja sa ei tohi peatuda ega tagasi 
pöörduda, sest Maakond pole sinu jaoks enam turvaline." 

"Ükski selge teadmine ei saa olla halvem kui teie hoiatused ja vihjed!" hüüdis Frodo. "Muidugi ma 
teadsin, et teel varitsevad meid mitmesugused ohud; aga ma lootsin, et vähemalt siin, oma koduses 
Maakonnas, me neid ei kohta. Kas siis kääbik ei saa enam rahus Veest Jõeni kõndida?" 

"Kuid see pole üksnes sinu Maakond," lausus Gildor, "sest ka enne kääbikuid elas siin keegi; ning 
keegi hakkab elama siis, kui kääbikuid enam pole. Lai maailm ümbritseb sind igast küljest: Maakonda 
varjule pugeda sa ju võid, kuid igavesti ei suuda Maakond sind maailma eest varjata." 

"Tean seda - ja ikkagi on Maakond alati tundunud nii hubane ja tuttav. Mida ma siis nüüd pean 
tegema? Tahtsin lahkuda salaja ja minna Kaljulõhele, kuid juba enne Pukivalda on keegi mul kannul." 

"Tee, nagu kavatsesid,” ütles Gildor. "Kui asud teele julge südamega, ei tohiks sinna 
päralejõudmine olla liiga raske. Täpsemat nõu aga oskaks anda ehk üksnes Gandalf. Mina ei tea su 
põgenemise põhjust, ega sedagi, kuidas jälitajad mõtlevad sind rünnata. Neid asju peab teadma tema. 
Küllap kohtad teda veel enne Maakonnast lahkumist?" 

"Tahaks loota. Olen teda juba kaua oodanud. Ta pidi saabuma Kääbiklasse kõige hiljemalt kaks 
ööd tagasi, kuid pole veel praegugi tulnud. Mis temaga lahti võiks olla? Kas ma peaksin ta ära 
ootama?" 

Gildor vaikis hetke. "Halvad uudised," ütles ta viimaks. "See ei tähenda head, kui Gandalf ei tule 
lubatud ajal. Kuid öeldakse: ära sekku Võlurite asjadesse, sest nende hing on tundlik ja viha järsk. Vali 
ise: kas ootad või lähed." 

"Öeldakse ka sedasi," vastas Frodo, "ära küsi nõu haldjatelt, sest nende vastus on alati nii ei kui 
jah." 

"Kas tõesti?" naeris Gildor. "Tõsi, mõtlematult annavad haldjad nõu harva, sest nõuanne on ohtlik 
and, isegi targa kingitusena targale; iga valik võib ju osutuda valeks. Aga sina ise? Sa pole rääkinud 
enda kohta kaugeltki kõike - kuidas peaksin mina siis tegema targema otsuse kui teeksid sa ise? Ent 
kui sa just tahad, võin sulle kui sõbrale öelda nii. Minu arvates peaksid sa teele minema kohe, hetkegi 
viivitamata; kui aga Gandalf ei jõua kohale enne su lahkumist, soovitaksin mitte minna üksinda. Võta 
kaasa sõbrad, keda võid usaldada ja kes tahavad tulla. Nüüd peaksid küll tänulik olema; ma ei jaga 
nõuandeid heal meelel. Haldjatel on omaenda mured ja tegemised, neil pole asja ei kääbikute ega 
teiste olenditega maailma palgel. Haldjate teed, olgu juhuslikult või meelega, ristuvad teistega harva; 
meie praegune kohtumine võib olla enamat kui pelk juhus, kuid selget tagamõtet ma siin ei näe ega 
julge seetõttu öelda liiga palju." 

"Tänan sind kõigest südamest," ütles Frodo, "kuid ehk ütleksid selge sõnaga, kes on Mustad 
Ratsanikud. Sinu nõuannet järgides kohtan Gandalfi võib-olla alles hulga aja pärast, kuid mul on vaja 
teada, mida kujutab endast see oht, mis mu kannul käib." 

"Kas pole siis küllalt teadmisest, et need on Vaenlase teenrid?" hüüatas Gildor. "Põgene nende 
eest! Ära räägi nendega ainsatki sõna! Nad toovad surma. Ära küsi minult enamat! Kuid mu süda 
ütleb, et enne, kui kõik on läbi, tead sina, Frodo, Drogo poeg, nendest võigastest olevustest rohkem 
kui Gildor Inglorion. Kaitsku sind Elbereth!" 

"Kust leiaksin uut julgust?" ohkas Frodo. "Just julgust vajan praegu enam kui midagi muud." 

"Julgust leiad sealt, kust seda kõige vähem otsida oskad!" vastas Gildor. "Ära kaota lootust! 
Magama nüüd! Kui sa ärkad, oleme me läinud, kuid ma saadan sõnumid üle kõikide maade. 
Rändavad haldjasalgad saavad teada teie teekonnast ja need, kel on võimu head teha, on valvel. Ma 


nimetan su Haldjasõbraks; säragu taeva tähed seal, kus lõpeb kord su teekond! Harva on meil olnud 
nii meeldivaid kohtumisi võõrastega, ja armas on kuulda Muistse Keele sõnu teiste maailmarändurite 
huulilt." 

Frodo tundis end uinuvat juba enne, kui Gildor lõpetas. "Nüüd jään ma magama," pomises ta; käe 
alt hoides juhtisid haldjad ta Punapõse kõrvale. Frodo langes asemele ja vajus otsekohe unenägudeta 
unne. 


4. PEATÜKK 
Otsetee seenepõllule 


Frodo ärkas värskena. Talle näis, et lamab lehtlas, mille moodustavad halja puu läbipõimunud, 
maani langevad oksad; sügav ja pehme magamisase, tehtud rohust ja sõnajalgadest, hõngas vürtsikat 
lõhna. Läbi sügisest hoolimata roheliste ja võbelevate puulehtede säras päike. Püsti hüpanud, läks 
Frodo välja. 

Juss istus metsaveeres rohul. Punapõsk seisis, uurides taevast ja ilma. Haldjatest polnud jälgegi. 

«Nad jätsid meile puuvilju ja juua, leiba ka," ütles Punapõsk. «Tule, siin on su hommikueine. Leib 
maitseb peaaegu niisama hea nagu eile õhtul. Ma alguses mõtlesin, et söön ise kõik ära, aga Juss ei 
lasknud, ütles, et sulle peab ka jätma." 

Frodo istus Jussi kõrvale ja hakkas sööma. «Mis me täna teeme?" küsis Punapõsk. 

«Lähme Pukiverre, nii kähku kui jalad võtavad," vastas Frodo hoolega mäludes. 

«Mis sa arvad, kas juhtume veel neid Ratsanikke nägema?" päris Punapõsk rõõmsalt. 
Hommikuses päikesevalguses ei tundunud Ratsanikud, isegi kui neid olnuks terve jõuk, talle kuigi 
hirmuäratavad. 

«Arvata võib," ühmas Frodo, kes ei tahtnud sellele võimalusele mõeldagi. «Aga ehk saame üle jõe 
nii, et nad meid ei leia.” 

«Kas Gildor ütles nende kohta midagi?" 

«Vähe - rohkem vihjas ja ajas mõistujuttu,» vastas Frodo põiklevalt. 

«Kas sa nuhutamise kohta küsisid?" 

«Sellest polnud juttu," pomises Frodo, suu toitu täis. 

«Oleksid pidanud küsima. See on kindlasti väga täntis." 

«Sellisel juhul poleks Gildor mulle kindlasti midagi seletanud," nähvas Frodo. «Ja nüüd jäta mind 
korraks rahule! Ma ei saa vahetpidamata rääkida, suu toitu täis. Ma tahan mõelda!" 

«Armas taevas!" solvus Punapõsk. «Mõelda - hommikusöögi ajal!" Ta kõndis eemale, võsaserva 
poole. 

Särav hommik - Frodole tundus, et reetlikult särav - polnud hajutanud hirmu tagaajajate ees; 
mõtlemisainet andsid ka Gildori sõnad. Ta kõrvu jõudis Punapõse rõõmus hääl. Too jooksis rohelisel 
murul ringi ja laulis. 

«Ei! Ma ei tohiks!" mõtles Frodo. «Üks asi on jalutuskäik noorte sõprade seltsis Maakonnas, kuni 
väsimus ja nälg kallale tulevad; seda magusamini maitsevad pärast toit ja uni. Aga viia nad võõrale 
maale, kus võib-olla pole mingit abi nälja ja väsimuse vastu, on hoopis midagi muud - ka siis, kui nad 
ise tahavad tulla. Sõrmus pärandati minule üksinda. Isegi Jussi ei tohiks ma ühes võtta." Pilku Mängla 
Jussi poole heites märkas Frodo, etJuss teda jälgib. 

«Noh, Juss!» ütles Frodo. «Kuidas siis jääb? Ma lahkun Maakonnast nii ruttu kui saan - olen 
otsustanud, et kui vähegi võimalik, siis ei hakkama isegi Kilgnõos tervet päeva aega viitma.» 

«Väga hea, peremees!" 

«Sa tahad ikka veel ühes tulla?" 

«Jah." 

«Teekond kujuneb väga ohtlikuks, Juss. Juba praegu on ohtlik. Võib hõlpsasti juhtuda, et kumbki 
meist ei tule enam tagasi.» 

«Kui sina ei tule tagasi, siis ei tule mina kah, see on üks mis kindel," lausus Juss. «Ära sa mitte 
temast lahku!» rääkisid nad. «Või veel!» ütlesin mina. «Pole mõttessegi tuld. Ma lähen temaga koos, 
isegi kui ta Peaks kuu peale ronima; ja kui mõni Must Ratsanik tahab teda takistada tuleb tal Mängla 
Jussiga tegemist,» ütlesin. Nemad naersid." 

«Kes on need nemad, ja millest sa üldse räägid?" 

«Haldjad, peremees. Me rääkisime õhtal pikad jutud maha. Paistis, et nemad juba teadsid sinu 
minekust, nii et ma ei hakand üldse salgama. Imetore rahvas, need haldjad. Imetore!» 

«Seda kindlasti,” ütles Frodo. «Noh, nüüd kus sa oled neid ka lähemalt näinud, kas nad ikka veel 
meeldivad sulle?" 

«Tead, ma ütleks, et nemad on üle sellest, mis neist arvatakse," lausus Juss mõtlikult. «Ega neile 
vist suurt korda lähe, mida ma neist mõtlen. Nad on hoopis teistsugused kui ma arvasin - justkui 
ühekorraga väga noored ja väga vanad, väga rõõmsad ja väga kurvad.» 

Frodo vahtis teda jahmunult, nagu peaks Jussiga toimunud imelik muutus kuidagi ka väljastpoolt 
silma hakkama. Sest vana Mängla Juss, keda ta enda arvates hästi tundis, oli rääkinud kuidagi hoopis 
isemoodi häälega. 

Istumas aga nägi ta ikka endist vana Mängla Jussi, ainult et ebatavaliselt mõtliku näoga. 

«Kas sa ikka veel arvad, et tahad Maakonnast lahkuda - nüüd, kui oled haldjad juba ära näinud?» 

«Jah, peremees. Ma ei tea, kuidas seda öelda, aga eile õhtust saadik on mul ka kuidagi isemoodi 
tunne. Justnagu oskaks näha tulevikku, mingit moodi. Ma nagu tean, et me käime ära väga pika tee ja 
lähme pimedusse; aga ma ei saa enam ära öelda, seda ma tean ka. Asi pole enam selles, et ma 
tahaks näha haldjaid või lohemadu või mägesid - ma ei tea täpselt isegi, mis ma tahan; aga enne 
lõppu pean ma veel midagi tegema ja nimelt seal eespool, mitte Maakonnas. Ma pean vaatama, et asi 


korda saab, peremees, kui sa mõistad, mida ma sellega öelda tahan.» 

«Ei mõista päriselt. Niipalju aga küll, et Gandalfvalis mulle hea kaaslase. Olen rahul. Me läheme 
koos.» 

Frodo lõpetas söömise vaikides. Püsti tõustes silmitses ta eespool avanevat maastikku ja hüüdis 
Punapõske. 

«Kas kõik on minekuks valmis?» küsis ta, kui Punapõsk joostes tuli. 

«Peame otsekohe teele asuma. Jäime kauaks magama, aga täna tuleb meil pikk tee maha käia.» 

«Sina jäid kauaks magama, tahtsid vist öelda,» nähvas Punapõsk, «sest mina olin ammu üleval ja 
me ootame siin juba tükk aega, millal sa Ükskord söömise ja mõtlemise lõpetad." 

"Nüüd lõpetasin mõlemad. Ja lähen Pukivere üleveokoha poole nii kiiresti kui saan. Ma ei lähe 
enam tagasi tee peale, kust me eile ära tulime, sest see teeks ringi sisse. Lähen siitsamast otse.» 

"Siis kavatsed vist lennata,” märkis Punapõsk. "Jalgsi ei pääse sa siin otse mitte kuskilt läbi." 

"Igal juhul otsemini kuimööda teed," vastas Frodo. "Üleveokoht on Laanekojast kagus, tee aga teeb 
kaare vasakule - siit on näha, kuidas ta põhja käänab. Tee läheb ringi ümber Sooniku põhjapoolse 
otsa ning Kändla taga jõuab välja sillalt tuleva maantee peale. See teeb mitu versta ringi. Me saame 
veerandi võrra otsem, kui läheme silmalt üleveokoha poole - siitsamast, kus praegu oleme.” 

"Otsetee just ringi viibki,” vaidles Punapõsk. "Siinkandis on raske maastik, all Soonikus leidub soid 
ja igasuguseid muid takistusi. Ma tunnen neid paiku. Kui sa aga Mustade Ratsanike pärast muretsed - 
ega siis teel ole nendega hullem kohtuda kui metsas või põllul.» 

"Metsas ja põllul on meid raskem leida," arvas Frodo, "ja kui sind arvatakse olevat teele läinud, siis 
otsitakse ju ka pigem tee pealt kui tee kõrvalt." 

"No hästi!" ütles Punapõsk. «Sumpame siis pealegi üheskoos kõik need sood ja rabad läbi. Aga 
kerge see pole! Mina arvestasin, et enne päikeseloojangut jõuame Kändla juures "Kuldsest Õrrest» 
läbi astuda. Seal on parim õlu Ida-kihelkonnas, vähemalt oli: enam ammu pole keele peale saanud.» 

"Siis on asi selge!» ütles Frodo. "Otsetee võib viia küll ringi, aga vähemalt mitte kõrtsi kaudu. 
"Kuldsest Õrrest» tuleb sind eemale hoida, maksku mis maksab. Pukiverre peame jõudma veel enne 
pimedat. Mis sina arvad, Juss?" 

«Mina tulen sinuga, isand Frodo," ütles Juss (ehkki mõtles endamisi hoopis muud ja kahetses 
südamest, et Ida-kihelkonna parim õlu tal maitsmata jääb). 

«Noh, kui just peab sumama läbi soode ja mülgaste, eks hakkame siis astuma!" lausus Punapõsk. 


Ilm oli peaaegu niisama palav kui eelmisel päeval, kuid peagi hakkas läänest pilvi üles ajama. 
Paistis, et läheb vihmale. Kääbikud ronisid järsust rohtunud nõlvast alla ja põikasid madalamal 
kasvavasse tihedasse võpsikusse. Suund sai valitud nõnda, et Laanekoda jääks vasakut kätt ning nad 
lõikaksid viltu läbi künka idakülge katva tiheda metsa, kuni jõuavad välja tasasele maale metsa taga. 
Sealt pääses üle lageda minnes juba otse üleveokohale, takistuseks vaid mõned üksikud kraavid ja 
tarad. Frodo arvestas, et linnulennult teeb see kakskümmend seitse versta. 

Peagi leidis ta aga, et padrik on tihedam ja metsikum kui algul paistis. Alusmetsas ei leidunud ühtki 
rada ja edasiliikumine takerdus. Kuidagimoodi nõlvaku põhja välja rabelnud, leidsid nad äkki oja, mis 
sai alguse tagapool asetsevatelt küngastelt ja voolas sügavas sängis järskude ning libedate, üleni 
murakavartesse kasvanud kallaste vahel. Kõige vastakamal moel lõikas see läbi nende valitud suuna. 
Ojast polnud võimalik üle hüpata, aga ka mitte läbi minna ilma end kriimustamata ning üleni mudaseks 
ja märjaks saamata. Kääbikud peatusid nõutult. "Esimene takistus!» nentis Punapõsk süngelt. 

Mängla Juss heitis pilgu tagasi. Läbi puuvõrade paistis ülal nõlvaku hari, kust nad nüüdsama olid 
tulnud. 

"Vaata!» hüüatas ta Frodol käest kinni haarates. Nad kõik vaatasid ja nägid üleval mäeveerul taeva 
taustal seismas ratsut. Selle kõrval küürutas must kogu. 

Otsekohe loobusid nad mõttest tagasi minna. Frodo kõige ees, vupsasid nad oja kaldal kasvavasse 
tihedasse põõsastikku. "Huh!" ähkis Frodo Punapõsele kõrva. "Meil mõlemal oli õigus! Otseminek 
läkski juba untsu; oli ka viimane aeg peitu pugeda. Sul on teravad kõrvad, Juss: kas kuuled kedagi 
tulemas?» 

Nad kuulatasid liikumatult, hinge kinni pidades, kuid jälitajast ei kostnud kõppugi. "Ei usu, et ta 
prooviks hobust sellest nõlvakust alla tuua," lausus Juss, "aga küllap ta taipab, et meie alla tulime. 
Parem teeme siit sääred.» 

Edasiminek kujunes vaevaliseks. Kõigil olid turjal pambud ning igal sammul takerdus jalg 
põõsastesse ja marjavartesse. Rühkinud suurte pingutustega lõpuks lagedale välja, higised, väsinud 
ja üleni kriimustusi täis, olid nad õige suuna käest kaotanud. Kaldad olid siin laugemad ning oja ise 
muutus tasasele maale välja jõudes laiemaks ja madalamaks ning lookles edasi Sooniku ja jõe poole. 

«Hei, see on ju Kändla oja!» taipas Punapõsk. «Kui tahame nüüd uuesti õige suuna kätte saada, 
peame kohe üle minema ja hoidma paremale.» 

Nad kahlasid läbi oja ja ruttasid üle laia ning lageda aasa, kus kasvas kõrge rohi ja mitte ühtegi 
puud. Siis aga jõudsid kääbikud taas metsaviiruni: enamasti kõrged tammed, siin-seal jalakas või 
saar. Maa oli tasane ja alusmetsa vähe, kuid tihedalt kasvavate puutüvede vahelt polnud ettepoole 
kuigi palju näha. Harvad tuulehood kergitasid maast kuivanud lehti; siis aga hakkas üleni pilve 
tõmbunud taevast vihma tibutama. Peagi vaibus tuul ja sadu läks üle lausvihmaks. Kääbikud rühkisid 


edasi nii kiiresti kui said, sumbates kord rohus, kord kuivanud lehtedes; vihm aga pladises ja tilkus 
kõikjal ümberringi. Sõbrad läksid vaikides, heites aeg-ajalt pilke kõrvale ja seljataha. 

Poole tunni pärast ütles Punapõsk: «Teate, mulle tundub, et oleme liiga kaugele lõunasse 
kaldunud ja kõnnime lihtsalt piki seda metsariba! See pole kuigi lai - ütleksin, et mitte üle versta kõige 
laiemas kohas - ja me peaksime juba ammu läbi olema.» 

«Ärme hakkame haake tegema,» ütles Frodo, «see meie asja ei paranda. Läheme aga samamoodi 
edasi! Ega ma ei tahagi veel lagedale välja jõuda.» 


Nii kõndisid nad veel paar versta. Siis vilksatas pilveräbalate vahelt päike ja vihm jäi hõredamaks. 
Keskpäev oli läbi ja rändurid tundsid, et oleks ülim aeg lõunaooteks. Nad peatusid tiheda, kolletuva 
lehestikuga jalaka all, kus tüve ümber oli üsna varjuline ja kuiv. Sööma asudes leidsid kääbikud, et 
haldjad olid täitnud nende veepudelid selge, kahvatukuldse joogiga, mis lõhnas lilleõitelt kogutud mee 
järele ja kosutas imeväärselt. Üsna varsti nad juba naersid, nipsutades vihma ja Mustade Ratsanike 
peale sõrmi. See mõni viimane verst, tundsid nad, jääb peagi seljataha. 

Frodo toetas selja vastu puutüve ja sulges silmad.Juss ja Punapõsk tema lähedal algul ümisesid 
viisi ja hakkasid siis vaikselt laulma: 


Hei! Hei! Hei! Las voolab vatsa vein, 
Las upub mure ja kustub lein! 

Las kallab vihm ja puhub tuul 

Ja mitu versta minna veel, 

Kuid mina lesin puu all maas 

Ja vahin pilvi rõõmuga. 


Hei! Hei! Hei! alustasid nad uuesti, valjemini. Äkitselt nad vakatasid. Frodo kargas püsti. Tuul 
kandis nendeni heli, mis kõlas nagu pikk, veniv ulg ning võis tulla küll üksnes äärmiselt õela ning 
üksildase olevuse suust. Ulg valjenes ja vaibus siis, lõppedes kileda kriiskega. Kääbikud kuulasid 
paigaletardunult, kes istudes, kes seistes ja otsekohe kostus vastuseks teine ulg, nõrgem ja 
kaugemal, kuid niisama verdtarretav.Järgnes vaikus; ainult tuul sahistas lehtedes. 

«Ja mis see sinu arvates oli?» küsis viimaks Punapõsk nagu muuseas, kuid ta hääl värises veidi. 
«Kui mõni lind, siis pean ütlema, et Maakonnas ma niisugust küll varem kuulnud ei ole.» 

«Ei tee sellist häält ei lind ega loom,» sõnas Frodo. «See oli mingi hüüd või märguanne - ma 
oleksin nagu kuulnud sõnu, aga aru küll midagi ei saanud. Kääbikutel pole kellelgi niisugust häält.» 

Rohkem sellest ei kõneldud. Kõik mõtlesid Ratsanike peale, kuid keegi ei rääkinud neist. Nüüd 
polnud neil enam tahtmist sinna paigale jääda ega ka edasi minna; kuid et avamaa enne jõge ja 
üleveokohta tuli nagunii läbida, oli parem teele asuda juba varem ja päevavalgel. Pakid selga 
hiivanud, olid nad peagi jälle teel. 

Varsti sai mets ootamatult otsa. Ees laius avar rohumaa. Nüüd nägid nad, et olid tõepoolest 
kaldunud liiga kaugele lõunasse. Ähmaselt paistis üle tasandiku Pukivere madal küngas teisel pool 
jõge, kuid nüüd vasakut kätt. Puude varjust ettevaatlikult välja hiilinud, ruttasid kääbikud nii kiiresti kui 
jalad võtsid üle niidu. 

Algul kartsid nad metsa kaitsvast varjust välja lagedale tulla. Kaugel selja taga paistis kõrge nõlvak, 
kus nad olid söönud hommikueine. Frodo vaatas sinnapoole, nagu võiks eemal mäeveerul taeva 
taustal ikka veel seista pisike tume kogu; kuid ei ratsust ega sõitjast olnud enam mingit märki. Läbi 
rebeneva pilvekatte välja pääsenud päike säras jälle rõõmsalt, vajudes nende küngaste taha, millest 
nad olid üle tulnud. Hirm kadus, kuid mingi ebamugavustunne jäi. Maastikul aga oli üha enam märke 
sellest, et lähenesid asustatud alad. Peagi puutusid silma korralikult hooldatud põllud ja niidud, hekid, 
väravad ja kuivenduskraavid. Kõik oli pealtnäha vaikne ja rahulik, nagu ühes tavalises Maakonna 
nurgas ikka. Rändurite tuju tõusis iga sammuga. Jõelint lähenes ning Mustad Ratsanikud tundusid 
olevat veel vaid tondid kaugele seljataha jäänud metsas. 

Kõndides mööda päratu naeripõllu serva, jõudsid rändurid tugeva väravani. Selle taga algas 
sissesõidetud rattaroobastega tee, mis kulges madalate hästihooldatud hekkide vahel ja viis eemalt 
paistva puudesaluni. Punapõsk peatus. 

«Ma tunnen neid põlde ja seda väravat!» ütles ta. «Me oleme vana talunik Vagla maadel. Seal, 
puude vahel, ongi tema maja.» 

"Üks häda teise otsa!» jahmus Frodo, nagu oleks Punapõsk teatanud, et see tee viib otsejoones 
lohekoopasse. Teised silmitsesid teda üllatunult. 

«Mis vanal Vaglal häda?» päris Punapõsk. «Ta saab kõigi Kangepukkidega väga hästi läbi. 
Muidugi ei salli mees silmaotsaski võõraid oma maadel ja peab jõletuid koeri - aga lõppude-lõpuks on 
piir ka juba siinsamas, siin peabki ettevaatlikum olema.» 

«Tean,» ütles Frodo. "Aga sellegipoolest,» lisas ta naerdes ja keeras pea häbenedes ära, «kardan 
ma nagu tuld teda ja ta koeri. Ma olen aastaid siitkandist eemale hoidnud. Kui olin veel poisike ja 
elasin Kanges Kojas, tabas Vagel mind mitu korda oma maadelt seeni varastamas. Viimasel korral 
tegi ta mulle tuupi ja näitas siis koertele. «Näete, poisid,» ütles ta, "kui saate selle marakrati veel kord 
kätte, võite ta nahka pista. Nüüd aga, saatke ta ära!» Koerad kihutasid mul kannul kuni üleveokohani 


välja. Sellest hirmust pole ma praegugi veel üle saanud - kuigi peab ütlema, et need elukad tundsid 
oma tööd, ega nad mind tegelikult poleks puutunud.» 

Punapõsk naeris. «Noh, ongi teil aeg ära leppida - seda enam, et kavatsed Pukivalda tagasi tulla. 
Vana Vagel on tegelikult tubli mees, aga tema seened jäta parem rahule. Läheme mööda teed, siis ei 
saa ta öelda, et tulime ilma loata üle tema maade. Kui ta vastu tuleb, siis las mina räägin. Ilot peab ta 
heaks sõbraks, üksvahe käisime üsna tihti siin.» 


Sõbrad läksid mööda teed edasi, kuni puude vahelt hakkasid paistma suure maja õlgkatus ja 
taluhooned. Vagel oma perega, samuti nagu Kändla Pudijalad ja suurem jagu muud Sooniku rahvast 
elasid majades; seegi talu oli tugev tellistest laotud ehitis ning piiratud kõrge müüriga. Tee kohal oli 
müüris suur puust värav. 

Kui nad lähemale jõudsid, puhkes sees äkki kohutav vingumine ja haukumine ja keegi käratas valju 
häälega: "Naps! Kihv! Hunt! Võtke, poisid!» 

Frodo ja Juss tardusid paigale, kuid Punapõsk astus veel mõne sammu. Värav avanes ning välja 
sööstsid kolm pirakat koera ja tormasid metsikult haukudes rändurite poole. Punapõsest ei teinud nad 
väljagi, kuid Juss pidi end vastu müüri suruma, sellal kui kaks hundisuurust elukat teda kahtlustavalt 
nuuskisid, iga liigutuse peale urisedes. Kõige suurem ja tigedam kolmest peatus aga lõrinal Frodo 
ees, turjakarvad püsti. 

Nüüd astus väravast välja tüüakas punase ümmarguse näoga laiaõlgne kääbik. "Tere aga tere! Ja 
kes siis teie õige olete ja mida tahate?» päris ta. 

"Tere päevast, isand Vagel!» kostis Punapõsk. 

Talunik heitis talle tähelepaneliku pilgu. «Näe, see ju meie Punapõsk - isand Peregrin Tukk 
õigupoolest,» hüüdis ta ning kuri ilme tema näol asendus muhelusega. «Juba ammu pole sind 
siinkandis näha olnud. Sinu õnn, et ma sind tunnen. Mõtlesin just, et nüüdsest teen nii, et ajan igale 
võõrale koerad kallale. Täna juhtub siin õite imelikke asju. Eks siinkandis liigu alatasa igasugu kahtlast 
rahvast. Liiga lähedal jõele!» lisas ta pead vangutades. "Aga see mees oli küll kõige võõrama moega 
kõigist, kes kunagi mu silma alla on sattunud. Teist korda ta minu maalt enam ilma loata läbi ei lähe, 
selle eest ma juba hoolitsen.» 

"Missugune mees?» küsis Punapõsk. 

"Ah, kas teie siis teda ei näinud? Alles ta läks siit üles maantee poole. Väga isemoodi inimene ja 
isemoodi asju küsis. Aga ehk tulete sisse, toetame endid maha ja räägime siis edasi. Mul on tilk hüva 
õlut vaadis, isand Tukk, kui sina ja su sõbrad peaksid tahtma keelt kasta.» 

Mõistes, et talunik räägib edasi ainult sellisel ajal ja nõnda nagu ise paremaks peab, nõustusid 
kääbikud ettepanekuga. «Aga koerad?» küsis Frodo ärevalt. 

Talunik naeris. «Koerad ei tee sulle miskit häda - kui ma just ei käsi. Hei, Naps! Kihv! Hunt! Koju!» 
käratas ta. «Koju, Hunt!» Frodo ning Jussi kergenduseks kõndisid koerad eemale ja lasid neil minna. 

Punapõsk tutvustas oma kaaslasi. «Isand Frodo Paunaste,» ütles ta. "Sa ehk ei mäleta teda, aga 
ta elas omal ajal Kanges Kojas.» Paunaste nime kuuldes talunik võpatas ja heitis Frodole terava pilgu. 
Hetkeks arvas Frodo, et talunik Vaglale meenus seenevargus ja et nüüd kästakse koertel ta ära saata. 
Talunik aga võttis tal hoopis käe alt kinni. 

«Noh, kas see pole veider!» hüüatas ta. «Kas tõesti isand Paunaste? Lähme sisse, mul ongi vaja 
sinuga rääkida.» 

Köögis võtsid nad istet laia kamina juures. Emand Vagel laskis üüratusse kannu õlut ja täitis neli 
suurt kruusi. Õlu oli nii hea, et korvas Punapõse arvates käigu «Kuldse Õrre» kõrtsi täielikult, või veel 
enamgi. Juss rüüpas kahtlustavalt. Juba loomu poolest kippus ta umbusaldama teise kandi rahvast ja 
pealegi ei kavatsenud ta sõlmida kiiret sõprust kellegagi, kes oli teinud tuupi ta isandale, olgugi hulk 
aega tagasi pärast paari märkust ilma ja oodatava saagi kohta (mis polnud tavalisest hullem) pani 
talunik Vagel kruusi käest ja silmitses rändureid, kõiki kordamööda. 

"Noh, isand Peregrin,» ütles ta, "kust sa siis õige tuled ja kuhu sa lähed? 

Tulid mulle külla või? Sel juhul läksid sa mu väravast mööda nii, et ma ei näinudki.» 

«Tegelikult ei,» vastas Punapõsk. "Tõtt-öelda - kuna sa nagunii juba aimad - tulime õueteele 
teisest otsast: me tulime üle põldude. Aga täiesti kogemata. Me eksisime lähedal metsas ära, kui 
tahtsime otseteed üleveokohani minna.» 

«Kui teil kiire oli, eks läinud siis mööda teed" ütles talunik. «Aga eks te ise tea. Ainult et see komme 
tuleb sul maha jätta, et sa üle mu maa kõnnid, isand Peregrin. Ja sama käib sinu kohta, isand 
Paunaste - kuigi sa vist seniajani armastad seeni.» Ta naeris. «Ja-jah, mul on su nimi meeles küll. 
Mäletan hästi seda aega, kui noor Frodo Paunaste oli üks hullemaid võrukaelu kogu Pukivallas. Aga 
praegu oli mul muud mõttes kui seened. Paunaste nimi puutus mulle kõrva just enne, kui te tulite. Mis 
te arvate, mida see isemoodi külaline mult küsis?» Kannatamatult ootasid kääbikud jätku. «Noh,» 
ütles talunik, aeglaselt ja mõnuga peamisele lähenedes. «Ta sõitis oma suure musta hobuse seljas 
väravast sisse, mis juhtus lahti olema, ja otse mu ukse taha. Ise oli ka üleni must, mantel seljas ja 
kapuuts peas, nagu tahaks oma nägu varjata. «Mida, Maakonna päralt, peaks too küll tahtma?» 
mõtlen mina endamisi. Suuri inimesi tuleb üle meie piiri vähe ja ühestki sellisest nagu see must mees 
polnud ma kunagi kuulnud. 

«Tere päevast!» ütlen mina ja lähen välja talle vastu. «See tee siin ei vii kuhugi ja kuhu sul ka 


poleks tarvis minna, kõige parem on suure tee peale tagasi sõita.» Ta ei meeldinud mulle mitte üks 
raas ja Naps, kui välja tuli, tõmbas ainult korra ninaga õhku, klähvatas, nagu oleks nõelata saanud, ja 
pani ulgudes minema, saba jalge vahel. Must mees ei liigutanud sõrmegi. 

«Ma tulin sealt,» ütles ta aeglaselt ja kuidagi kange keelega, osutades lääne poole, üle minu 
põldude, igavene masuurikas. «Kas sa oled näinud Paunastet?" küsis ta kuidagi imeliku häälega ja 
kummardus alla minu poole. Nägu polnud näha, sest kapuuts langes nii madalale, ja mul jooksis külm 
judin üle selja. Aga sellega ma küll leppida ei saanud, et ta muudkui sõidab nii julgelt üle minu maa. 

«Käi siit minema!" ütlesin. «Siin pole mingeid Paunasteid. Sa oled koguni vales kandis. Parem 
mine lääne poole tagasi, Kääbiklasse, aga seekord mööda teed.” 

«Paunaste on sealt läinud,» sisistas ta, «ja tuleb siiapoole. Ta pole enam kaugel. Ma pean ta kätte 
saama. Kas sa teatad mulle, kui ta siit läbi läheb? Tagasi tulles toon kulda.» 

«Ära loodagi,» ütlesin mina. «Sina kao sinna, kust tulid, ja imekähku. Annan sulle ühe minut aega, 
siis kutsun koerad.» 

Sellepeale ta sisises. See võis olla naer, aga võis ka mitte olla. Siis ta kannustas oma suurt ratsut 
otse minu peale, nii et jõudsin vaevu alt ära hüpata. Ma hüüdsin koeri, aga ta pööras ringi ja kihutas 
väravast välja, teed mööda maantee poole nagu välk. Mida sa oskad kõigest sellest arvata?» 

Frodo istus hetke tulle vahtides ja mõtles vaid sellele, kuidas nad küll üleveokohta jõuavad. «Ei 
oska midagi arvata,» tunnistas ta lõpuks. 

«Siis ütlen mina sulle, mis mina arvan,» teatas talunik. «IImaaegu hakkasid sa sehkendama 
Kääbikla rahvaga, isand Frodo. Seal pole kellelgi täit aru peas.» Juss kehitas end toolil ja põrnitses 
Vakla vaenulikult. «Sina aga olid tuulepea, nagu alati. Kui ma kuulsin, et läksid Kangepukkide juurest 
ära selle va Bilbo urkasse, ütlesin ma kohe, et ega sellest midagi head ei tule. Kõiges on süüdi just 
isand Bilbo sahkerdamine, pane mu sõnu tähele! Räägitakse, et tema raha olla saadud võõral maal 
miskil kentsakal viisil. Võib-olla on mõnda hakanud huvitama see kuld ja kalliskivid, mis on maetud 
Kääbikla künkasse, nagu ma olen kuulnud?" 

Frodo vaikis. Taluniku taibukad oletused ei rahustanud ta südant põrmugi. 

«No kena on, isand Frodo," jätkas Vagel. «Rõõm näha, et lõpuks on sul oidu Pukivalda tagasi tulla. 
Mina annan sulle nõu: jäägi siia! Ja ära nende võõramaalastega sehkenda. Sul on siinmail sõpru. Kui 
aga jälle tuleb sind otsima mõni selline must kogu, jäta ta minu hooleks. Ma ütlen, et sa oled surnud, 
või Maakonnast ära läinud, või mis aga tahad. Ja kulubki neile ära: sest minu arvates huvitab neid 
hoopis isand Bilbo.» 

«Küllap nii ongi,” pomises Frodo, vältides taluniku pilku ja vahtides tulle. 

Vagel silmitses teda mõtlikult. "Sul näikse olevat sellest asjast oma arvamine,» ütles ta. «See on 
selge nagu seebivesi, et sina ja see ratsamees ei sattunud mitte juhtumisi siia ühel ja samal 
õhtupoolikul. Võib-olla polnudki mu uudis sulle nii suureks üllatuseks. Ma ei taha, et sa räägiksid 
niisukesi asju, mida pigem rääkimata jätaksid, aga paistab, nagu oleks sul mingi mure kaelas. Äkki 
polegi sul niisama lihtne üleveokohta pääseda, ilma et sa tollele pihku ei jääks?» 

«Sul on Õigus,» möönis Frodo, «aga ikkagi peame püüdma sinna saada, ja istumine ning 
mõtlemine meid edasi ei aita. Niisiis tuleb vist minema hakata. Suur tänu külalislahkuse eest! Üle 
kolmekümne aasta olen kartnud sind ja su koeri, kuigi praegu teeb see sulle võib-olla nalja. Kahju küll, 
olen ilma jäänud heast sõbrast. Ja nüüd on mul vastumeelt siit nii ruttu lahkuda. Küllap ma ükspäev 
tagasi tulen - kui vaid saan." 

«Oled teretulnud millal tahes,» ütles talunik, «aga nüüd on mul niisuke nõu. päike läheb varsti looja 
ja meil on aeg õhtut süüa, sest enamasti läheme me päevaloode järel magama. Meil oleks heameel, 
kui sina ja isand Peregrin ja teised jääksite siia ja sööksite meie seltsis paar suutäit!" 

«Meil oleks ka!» ohkas Frodo. «Aga siiski tuleb vist kohe minna. Ja isegi siis ei jõua me enne 
pimedat üleveokohta.» 

«Ah! Pea ometi vähe kinni: tahtsin öelda, et pärast sööki võtaksin ma oma väikse vankri ja viiksin 
teid otse kohale. See säästaks teile hulga jalavaeva ja kes teab, ehk muudki tülinat.» 

Nüüd võttis Frodo Jussi ja Punapõse suureks kergenduseks pakkumise rõõmuga vastu. Juba oli 
päike laskunud läänepoolsete küngaste taha ja õues hämardus. Sisse tulid taluniku kaks poega ja 
kolm tütart ning suurele lauale kaeti rikkalik õhtusöök. Valguse jaoks süüdati köögis küünlad, 
kaminasse lisati halge. Emand Vagel aiva saalis sisse-välja. Kööki tulid veel paar kääbikut, kes 
töötasid taluniku majapidamises. Üsna varsti istusid kõik neliteist sööma. Laual leidus ohtrasti õlut ja 
külluslik roog sealihast seentega, lisaks igasugust muud tahedat talutoitu. Koerad lamasid tulepaistel, 
neelates kamaraid ja närides konte. 

Kõhud täis, võttis talunik laterna ja läks koos poegadega õue vankrit valmis panema. Kui külalised 
välja tulid, oli täiesti pime. Nad viskasid pambud vankrisse ja ronisid peale. Talunik istus esipingile ja 
andis kahele tublile ponile piitsa. Emand seisis seest kumava valguse taustal ukselävel. 

«Vaata, et sa ennast hoiad, vanamees!» hõikas ta. «Et sa ei hakka jagelema mingite 
väljamaalastega, ja et sa kohe tagasi tuled!» 

«Küll ma tulen,» heitis talunik üle õla ja keeras väravast välja. Ilm oli täiesti tuuletu; rahulikus ja 
vaikses öös oli tunda esimeste hallade näpistust. Nad sõitsid aeglaselt ega süüdanud laternaid. Paari 
versta järel veeres vanker üle sügava kraavi ja sõitis üles lühikesest nõlvakust, tõustes maanteele. 

Talunik astus vankrist maha ja uuris teed mõlemat kätt, põhja ja lõuna suunas, kuid pimeduses 


polnud näha midagi ja vaikses õhus ei kostnud ühtki häält. Kraavidest tõusid udukiud ja roomasid 
tasahilju põldudele. 

«Udu tiheneb,» ütles Vagel, «aga laternaid ma ei pane põlema enne, kui pööran otsa kodu poole. 
Niisuksel õhtul nagu praegu on eemalt-kaugelt kuulda, kui keegi teel liigub.» 


Taluniku teeotsast üleveokohani oli seitse versta või rohkemgi. Kääbikud mähkisid end mantlitesse, 
kuid teritasid kõrvu, et tabada vähimatki heli peale rataste kääksumise ja ponikapjade klobina. Frodole 
tundus, et vanker liigub lausa teosammul. Punapõsel tema kõrval kippus pea vägisi rinnale vajuma, 
Juss aga vahtis teraselt põldudelt kerkivasse uttu. 

Lõpuks jõudsid nad üleveokoha teeotsa. Seda tähistasid kaks valget posti, mis ootamatult kerkisid 
udust vankrist vasakul. Talunik Vagel tõmbas ohjadest ja sõiduk peatus kääksatades. Kääbikud olid 
just hakanud välja ronima, kui äkki kuulsid seda, mida kogu aeg olid kartnud: hobusekapjade 
kopsimist eespool. Keegi tuli ratsa nende poole. 

Vagel hüppas maha, haaras ponidel päitseist ja seisis, püüdes pilguga pimedusest läbi puurida. 
Klip-klop, klip-klop, üha lähemale ja lähemale. Valjusti kõlas kabjaastumine vaikses, uduses õhus. 

«Parem peida ennast ära, isand Frodo,» ütles Juss ärevalt. «Mine vankrisse ja poe teki alla; meie 
las saadame selle ratsaniku sinna, kus pipar kasvab!» Ta ronis välja ja astus talumehe kõrvale. 
Mustad Ratsanikud arvestagu, et pääsevad vankri ligi ainult üle tema laiba. 

Klip-klop, klip-klop. Ratsanik oli juba sealsamas. 

«Hei, sina seal!» hüüdis Vagel. Ratsanik peatus. Kääbikutele tundus, et süld või paar eespool 
paistab udus tume mantlisse mähkunud kogu. 

«Säh! » viskas talunik ohjad Jussile ja astus sammu edasi. «Ei ühtki sammu lähemale! Mida sa 
tahad ja kuhu sa lähed?» 

«Mul on vaja isand Paunastet. Oled sa teda ehk näinud?» küsis summutatud hääl - mis kuulus aga 
Ilo Kangepukile. Laternal tõmmati kate eest ja taluniku hämmeldunud näole langes valgusvihk. 

«Isand Ilo!» hüüdis Vagel. 

«Mina jah! Keda teie siis arvasite?» imestas Ilo nende poole astudes. Sedamööda, kuidas ta udust 
välja tuli ja kääbikute hirm vaibus, kahanes Ilo äkki kääbiku tavaliste mõõtmeteni. Ta istus poni seljas 
ning tema kaela ja lõua ümber oli kaitseks udu eest mähitud sall. 

Frodo hüppas vankrist välja teda tervitama. «Siin sa siis lõpuks oled!» ütles Ilo. «Mina juba 
mõtlesin, et äkki sa ei tulegi täna ja keerasin just tagasi, et minna õhtust sööma. Kui udu hakkas 
tõusma, tulin üle ja sõitsin Kändla poole, et vaadata, ega sa järsku pole mõnda kraavi kukkunud. Aga, 
tont võtku, kustpoolt sa siis lõpuks tuled? Kust sa nad leidsid, isand Vagel? Kas tõesti oma 
parditiigist?» 

«Ei, nad läksid üle minu maa,» ütles talunik, «ja äärepealt oleksin neile koerad kallale hassetanud, 
aga küll nad ise pärast kõik täpselt ära räägivad. Aga nüüd vabandage mind, isand Ilo ja isand Frodo 
ja kõik teised, ma pööran kodu poole tagasi. Mu emand hakkab muretsema, kuiväga öö peale jään.» 

Ta tagurdas vankri teele ja pööras ringi. «Ega siis muud kui hüva ööd kõigile,» ütles ta. «Õige 
imelik päev oli täna, see on üks mis kindel. Aga lõpp hea, kõik hea, kuigi seda ei peaks vist ütlema 
enne, kui oleme koduläveni jõudnud. Igatahes mina küll olen rõõmus, kui koju tagasi saan, ega ma ei 
salga.» Talunik süütas vankril laternad ja ronis peale. Siis tõmbas ta istme alt välja suure korvi. 
«Peaaegu oleks meelest läinud,» lausus ta. «Perenaine saadab selle isand Paunastele ja 
palub.tervitada.» Korvi kääbikutele ulatanud, sõitis ta ohtrate tänu- ja hüvastijätusõnade saatel 
minema. 

Kääbikud vaatasid, kuidas vankrilaternate kahkjad valgussõõrid udusesse öösse kadusid. Äkki 
puhkes Frodo naerma: riidega kaetud korvist ta käes kerkis seenelõhna. 


5. PEATÜKK 
Paljastatud vandenõu 


«Lähme nüüd ise ka kähku koju,» ütles Ilo. «Midagi on selles loos korrast ära, tundub mulle; aga 
räägime siis, kui ulualla saame.» 

Kääbikud kiirustasid mööda sirget ja hästi hooldatud teed, mida ääristasid suured valgekslubjatud 
kivid. Umbes neljakümne sülla järel jõudsid nad laia puust randumissillani jõekaldal. Selle külge oli 
seotud suur ülesõiduparv. Kahe kõrge posti otsas põlesid laternad, heites võbelevat valgust valgetele 
pollaritele veepiiril. Seljataha jäänud laugetel põldudel oli hekkide kohale kerkinud udu; jõevesi nende 
ees seevastu mustas, üksnes kalda ääres kasvavate pilliroovarte vahelt kerkis auruna üles üksikuid 
väänlevaid udukiude. Vastaskaldal näis udu hõredam. 

Ilo juhtis poni üle randumissilla parvele, teised järgnesid talle. Siis tõukas Ilo parve pika latiga 
aeglaselt sillast eemale. Taltsa ja laiana voolas nende ees Kangevirre* (Need nimed, mida kääbikud 
oma jõele andsid, olid teisendid haldjakeelsest Baranduinist (rõhk silbil and), mis tuleb sõnadest baran 
'kuldpruun' ja duin '(suur) jõgi". Jõe vanem kääbikupärane nimi oli Branda-nin ehk 'piirivesi', millele 
vastanuks eesti keeles Rajajõgi. Aga kuna tol ajal kutsuti jõge enamasti tögamisi ja taas tema värvile 
osutades Bralda-himiks ehk 'purjupanevaks õlleks”, siis sai selle eesti vasteks Kangevirre. 

Peab siiski märkima, et kui Vanapukid (Zaragamba) muutsid oma nime Kangepukiks 
(Brandagamba), siis tähendas nime esimene pool 'piiriala', nii et otsetõlge olnuks Rajapukk. Tollal 
söandas vaid väga julge kääbik Pukivalla isandat Braldagambaks kutsuda.). Järsul vastaskaldal viis 
teise randumissilla juurest üles käänuline rada. Ülal vilkusid tuled. Tagapool kõrgus Pukimägi, milles 
läbi üksikute udukiudude säras hulk ümmargusi aknaid, mõned punased, teised kollased. See oli 
Kange Koda, Kangepukkide põline kodu. 


Kunagi ammusel ajal läks üle selle toona Maakonna idapiiriks olnud jõe Gorhendad Vanapukk, 
Vanapuki perekonna pea, mis oli üks vanimaid perekondi Soonikul ja võib-olla terves Maakonnas. Ta 
ehitas (ja kaevandas) valmis Kange Koja, võttis endale nimeks Kangepukk ja jäi sinna elama; 
pikapeale sai temast nagu mingi väikese sõltumatu riigi valitseja. Ta perekond kasvas ja kasvas, 
jätkates kasvamist veel ka pärast teda, kuni Kangest Kojast oli saanud kolme suure eesukse, arvukate 
külguste ja ligi saja aknaga suurelamu, mis võttis enda alla terve madala künka. Seejärel hakkasid 
Kangepukid koos oma arvukate sõltlastega uuristama, hiljem aga ka ehitama elamuid kõikjal 
ümberkaudu. Nii sündis Pukivald, tihedalt asustatud maariba jõe ja Vana Metsa vahel, midagi 
Maakonna asunduse taolist. Nõlvadel ja mäerinnakutel Kange Koja taga olid kobaras koos Pukivalla 
tähtsaima küla Pukivere majad. 

Sooniku rahvas sai Pukivalla elanikega sõbralikult läbi, ja ikka veel tunnustasid Kange Koja Isanda 
(nagu kutsuti Kangepukkide perekonnapead) autoriteeti kõik talunikud Kändla ja Kaisliku vahel. 
Enamik põlise Maakonna elanikke võõristas Pukivalla rahvast, pidades neid pooleldi nagu 
võõramaalasteks, ehkki nood õieti millegi poolest ei erinenud teistest nelja kihelkonna kääbikutest. 
Tõsi, ühes suhtes siiski: Pukivalla kääbikutele meeldis paadiga sõita ja mõned neist oskasid koguni 
ujuda. 

Algselt oli Pukivald ida poolt kaitsetu, hiljem rajati sinna hekk, mida kutsuti Kõrgeks Heinaks. See 
istutati palju sugupõlvi tagasi ning oli nüüd Pukivalla rahva hoolitseva käe all kõrgeks ja tihedaks 
sirgunud. Hekk sai alguse Kangevirde silla juures, kulges suures kaares jõest kaugemale ja ulatus 
välja Heinaotsani (kus Kangevirdesse suubus Vanast Metsast tulev Pajupõime jõgi): ühest otsas 
teiseni tublisti üle kolmekümne versta. Muidugi polnud see kaitse läbitungimatu. Paiguti ulatus mets 
päris hekini välja. Kui pimedaks läks, keerasid Pukivalla elanikud uksed lukku, mis samuti polnud 
mujal Maakonnas kombeks. 

Aeglaselt liikus parv üle vee. Pukivalla rand lähenes. Juss oli ainus, kes polnud kunagi varem teisel 
pool jõge käinud. Vulinal möödalibisev vesi tekitas temas kummalise tunde: vana elu kadus selja taga 
uttu ning ees ootas sünge, ohtlik teekond. Ta kratsis kukalt ja soovis hetkeks, et isand Frodo oleks 
jäänud edasi Paunaotsale ja elanud seal vaikselt, nii nagu varemgi. 

Kääbikud astusid kaldale. Ilo sidus parve kinni ja Punapõsk viis juba ponihobust teerada mööda 
üles, kui Juss (kes oli vahtinud tagasi, et Maakonnaga hüvasti jätta) käheda häälega sosistas: 

«Vaata tagasi, isand Frodo! Kas sa näed midagi?" 

Seljataha jäänud kaugel randumissillal, lampide nõrgas valguses paistis vaevu-vaevu mingi must 
tomp, nagu oleks keegi sinna unustanud kompsu. Ent see tomp liikus silmanähtavalt, näis taaruvat 
ühele ja teisele poole, nagu midagi maas otsides. Siis taandus kogu roomates või sügavalt kummargil 
tagasi pimedusse, kuhu lambivalgus ei ulatunud. 

«Tont võtku, mis see oli?» hüüatas llo. 

«See jälitab meid,» ütles Frodo, «aga ära praegu rohkem küsi! Laseme siit jalga, ja otsekohe!» 
Nad ruttasid mööda rada üles ja selleks ajaks, kui nad kõrgele kaldapealsele jõudsid, oli teine kallas 
mähkunud uttu, nii et midagi polnud enam näha. 

«Tänu taevale, Ilo, et te ei hoia oma paate läänekaldal!» ütles Frodo. «Kas hobusega saab jõest 
üle?» 

«Hobusega võib sõita kolmkümmend versta põhja poole sillani, või ujuda,» imestas Ilo, «kuid ma 


pole elu sees kuulnud, et mõni hobune oleks ujunud üle Kangevirde. Aga ütle, mis puutuvad siia 
hobused?» 

«Pärast räägin. Läheme kõigepealt tuppa, siis on aega jutustada.» 

«No hästi! Sina ja Punapõsk tunnete teed; ma lähen ette ja ütlen Pontsu Poldrile, et te olete 
tulemas. Korraldame nii, et saaksite midagi hamba alla.» 

«Talunik Vagla juures me kord juba õhtustasime,» ütles Frodo, «aga ega topelt ei kärise.» 

«Olgu nii! Anna mulle see korv!» hüüdis |Ilo, kappas ettepoole pimedusse ja kadus silmist. 


Frodo uus maja Kilginõos paiknes Kangevirdest tükk maad eemal. Möödunud paremalt poolt 
Pukimäest ja Kangest Kojast, jõudsid sõbrad Pukmvere küla serva, kust läks läbi Pukivalla peatee, 
mis tuli sillalt ja suundus lõunasse. Pool versta põhja pool keeras paremat kätt ära külavahetee. Nad 
läksid seda mööda paar versta edasi, ühest künkast üles, teisest alla. 

Viimaks jõudsid nad kitsa väravani tihedas hekis. Maja ei paistnud pimedas üldse välja: see seisis 
teest kaugemal, keset avarat rohuplatsi, mida piiras rida madalaid puid heki siseküljel. Frodo valis tolle 
maja seepärast, et see asus kõrvalises paigas, kus ka naabreid polnud läheduses. Keegi ei märganud 
tema tulemisi ja minemisi. Hulk aastaid tagasi olid Kangepukid ehitanud selle maja külaliste tarvis, 
kuid vahel olid siin elanud ka perekonnaliikmed, kui mõni tahtis Kange Koja siginast-saginast eemale 
pääseda. Vanamoodne maaelamu meenutas igas suhtes kääbiku-urgu; pikk ja madal, ühekorruseline, 
murukatusega, ümmarguste akende ja suure sõõrja uksega. 

Teerada pidi maja poole minnes nad akendes tulekuma ei näinud, sest katted olid ees. Frodo 
koputas uksele; avama tuli Pontsu Polder. Õue voogas sõbralik valgus. Kähku lipsasid kääbikud sisse, 
sulgedes endid koos valgusega tuppa. Nad seisid avaras eeskojas, kus mõlemat kätt paistsid uksed, 
ees avanev koridor viis hoone keskossa. 

«Noh, kuidas meeldib?» küsis Ilo kuskilt tagantpoolt välja ilmudes. «Palju aega meil polnud, aga 
püüdsime teha selle paiga sulle nii koduseks kui andis. Viimase kraamikoormaga ei saanud me varem 
kohale kui alles eile.» 

Frodo vaatas ringi. Kõik oli tõepoolest nagu kodus. Paljud ta enda lemmikesemed, samuti Bilbo 
asjad (uues kohas meenutasid need talle eriti teravalt Bilbot) olid paigutatud täpselt sa madele 
kohtadele nagu Paunaotsal. Maja oli meeldiv, mugav, sõbralik ja Frodo tabas end mõttelt, et meelsasti 
jääks ta tõepoolest siia elama ja vaikseid päevi veetma. Näis ülekohtune valmistada teistele nii palju 
asjatut tüli ning ta murdis taas pead, kuidas sõpradele öelda, et peab neist uuesti lahkuma nii ruttu kui 
võimalik või tegelikult otsekohe. Ometi pidi ta seda tegema veel samal õhtul, enne magamaminekut. 

«Suurepärane!» pigistas ta lõpuks suust. «Ma nagu polekski kolinud.» 


Rändurid riputasid mantlid varna ja panid kompsud põrandale hunnikusse. Ilo juhatas nad mööda 
koridori edasi ja lõi ukse selle otsas valla. Koos valgusega paiskus uksest pahvakas auru. 

«Saun!» hüüdis Punapõsk. «Oo, mu kallis Illomac!» 

«Mis järjekorras me läheme?» küsis Frodo. «Kas kõige vanem enne või kõige kärmem enne? Sina 
jääd mõlemal juhul viimaseks, isand Peregrin!» 

«Laske mina korraldan seda asja!» astus vahele Ilo. «Ärgem alustagem oma elu Kilginõos sauna 
pärast tülitsemisega. Saunas on kolm toobrit ja vaskpada keeva veega. Seal on ka käterätid, matid ja 
seep. Nii et - kõik kähku sisse!» 

Ilo ja Pontsu läksid koridori teisel pool asuvasse kööki, et teha viimaseid ettevalmistusi hiliseks 
õhtusöögiks. Saunast kostis üksteist üle trumpavaid lauluhääli läbisegi sulina ja pladinaga. Siis kerkis 
teistest üle Punapõse hääl, kui ta laulis üht Bilbo lemmik-vannilaulu: 


Nüüd laulame hei! sest õhtu käes 
ja väsinud kääbikul vannipäev! 
Jah, tõsilugu: hull on mees, 

kes ei pea lugu Kuumast Veest! 


Oi! Kena on suise vihma hääl 

ja ojavee vulin künka pääl, 

kuid parem kui vihmapiisa laul 
on Kuuma Vee leits ja niiske aur! 


Oi! Külma vett võib ju kallata 

alla kõrist, mis janu kannatab; 
kuid etem on Õlu, kui joogist põud 
ja Kuuma Vee võlu mu pesunõus! 


Oi! Kõrgele tõuseb vikerkaar, 

kui purskaval vool käib pillerkaar; 
kuid armsam siiski kaevuveest 
mu jalge pladin Kuumas Vees! 


Kostis vägev plartsatus ja Frodo hõige Õuhhh! Tuli välja, et suurem osa Punapõse toobri sisust oli 
kaevuvee eeskujul kõrgele pursanud. 

Ilo astus ukse juurde: «Kuidas oleks õhtusöögiga, ja vahest maitseks veidi õlut?» hüüdis ta. Pead 
kuivatades tuli Frodo välja. 

«Seal on niipalju vett õhus, et peab tulema end kööki kuivatama,» kurtis ta. 

«Armas taevas!» hüüatas Ilo ukse vahelt sisse vaadates. Kivipõrand ujus. 

«Ole nüüd hea, Peregrin, ja korista oma laga ära, enne kui sööma tuled. Ja kähku, muidu hakkame 
ilma sinuta pihta.» 


Sööma istuti köögis, kamina ees asuva laua äärde. «Ega teie kolm seeni ju enam ei taha?» küsis 
Fredegar, ehkki mitte eriti lootusrikkalt. 

«Miks ei taha! » kisas Punapõsk. 

«Need on minu seened!» ütles Frodo. «Emand Vagel, kel ei leidu võrdset talunaiste seas, andis 
need mulle. Nii et koristage oma ahned käpad eemale, et ma saaksin serveerida.» 

Kääbikud on seente peale kohutavalt maiad, hoopis maiamad kui suurimgi seenesõber Suure 
Rahva seast. Osaliselt selgitab see ka noore Frodo pikki retki Sooniku kuulsatele seenepõldudele ja 
talumehe ärritust. Seekord aga oli seeni kõigile piisavalt, isegi kääbikute määratut söögiisu 
arvestades. Sellegipoolest järgnes veel palju muid roogi, ja kui õhtusöök oli lõppenud, ohkas Pontsu 
Poldergi rahulolevalt. Laua eemale tõuganud, istusid kääbikud ringis tule ümber. 

«Laua koristame hiljem,» ütles Ilo. «Nüüd aga räägi! Küllap oli sul palju seiklusi, ja ilma minuta, mis 
pole üldse aus. Lao aga kõik lagedale; kõige rohkem tahaks ma teada, mis oli lahti vana Vaglaga, kui 
ta mulle niimoodi hõikas. Hääle järgi otsustades oli tal kenake hirm nahas, kui niisugune asi on üldse 
võimalik.» 

«Meil kõigil oli hirm nahas,» ütles Punapõsk pärast pausi, mis tekkis sellest, et Frodo vahtis tulle 
ega lausunud sõnagi. «Küllap oleks olnud sinulgi, kui sind kaks päeva oleksid jälitanud Mustad 
Ratsanikud.» 

«Kes need on?» 

«Mustad kogud mustade ratsude seljas,» vastas Punapõsk. «Kui Frodo kavatseb vait olla, räägin 
mina ise kogu loo algusest lõpuni ära.» Ja ta rääkiski kõik, mis oli nendega juhtunud pärast Kääbiklast 
lahkumist.Juss aitas kaasa noogutuste ja hüüatustega, mis tõendasid Punapõse sõnu. Frodo vaikis 
endiselt. 

«Võiks arvata, et sa mõtlesid selle kõik omast peast välja,» ütles Ilo, «kui ma poleks ise näinud 
musta kogu randumissillal ja kuulnud, millist häält tegi vana Vagel. Mis sina, Frodo, kõigest sellest 
arvad?» 

«Nõbu Frodo on siiani olnud vait kui sukk,» ütles Punapõsk, «aga nüüd on tulnud aeg temalgi veidi 
suud paotada. Seni teame vaid vana Vagla oletust, et kõik see on kuidagi seotud Bilbo varandusega.» 

«See oli ainult oletus,» kiirustas Frodo ütlema. «Vagel ei tea midagi.» 

«Vana Vagel pole loll,» ütles Ilo. «Tema peanupus on tallel nii mõndagi, mida ta peab paremaks 
enda teada hoida. Olen kuulnud, et üksvahe käis ta Vanas Metsas ja üldse pidavat mees teadma palju 
kummalisi asju. Aga ütle vähemalt seda, Frodo, kas ta oletus läks täppi või mitte?» 

«Ma arvan,» alustas Frodo aeglaselt, «et läks, ehkki osaliselt. See asi on Bilbo kunagiste 
seiklustega seotud ja Ratsanikud otsivad, või pigem tahavad kätte saada kas teda või mind. Samuti 
kardan ma, kui teada tahate, et asi on naljast kaugel ja mind ähvardab suur oht nii siin kui igal pool 
mujal.» Ta põrnitses seinu ja aknaid, nagu pelgaks, et ühtäkki annavad need järele. Teised 
silmitsesid teda vaikides ning vahetasid tähendusrikkaid pilke. 

«Nüüd kohe tuleb,» sosistas Punapõsk Ilole kõrva. Ilo noogutas. 

«Hästi!» ütles Frodo viimaks, ajades selja otsustavalt sirgu, «kauem ma seda lugu vaka all nagunii 
hoida ei saa. Pean teile midagi rääkima. Ei tea ainult, kust otsast pihta hakata.» 

«Äkki ma aitan sind,» pakkus Ilo tasa, «ja räägin osa ise ära?» 

«Mida sa sellega öelda tahad?» jäi Frodo talle ärevalt otsa vahtima. 

«Aga seda, mu vana hea Frodo: sa tunned ennast kehvasti, sest ei leia sõnu, kuidas meiega 
hüvasti jätta. Teatavasti kavatsed sa Maakonnast ära minna. Aga hädaoht on sulle kannule jõudnud 
oodatust varem ja nüüd valmistud sa lahkuma otsekohe. Kuid sa ei taha minna. Meil kõigil on sinust 
väga kahju. Tunneme sulle kaasa.» 

Frodo suu avanes ja sulgus. Ta üllatunud nägu oli nii naljakas, et kõik puhkesid naerma. «Vana 
hea Frodo!» sõnas Punapõsk. «Kas tõesti arvad, et sul õnnestus meile puru silma ajada? Siis 
pidanuks sa olema küll hoopis hoolikam ja kavalam. Ilmselt oled sa plaanitsenud minekut juba 
aprillikuust saadik ja jätnud hüvasti kõigi oma armastatud paikadega. Alatasa oleme kuulnud, kuidas 
sa pomised: «Ei tea, kas näen veel kunagi seda orgu,» ja muud samas vaimus. Siis teed näo, et 
rahad on otsas ja võtad kätte ning müüd oma armsa Paunaotsa nendele Kotiküla-Paunastetele! 
Lisaks kõik need salajutud Gandalfiga.» 

«Tont võtku! » ohkas Frodo. «Omast arust olin ju hoolikas ja kaval küllalt. Mis Gandalf nüüd ütleb? 
Kas see tähendab, et kogu Maakond räägib minu lahkumisest?» 

«Oh ei!» rahustas teda Ilo. «Ära sellepärast muretse. Ega saladus muidugi kaua kotis püsi, aga 


praegu teame seda küllap ainult meie, vandeseltslased. Mõtle, kui hästi me sind tunneme ja kui 
sagedasti me koos käime. Enamasti taipame ütlematagi, mis sul mõtteis on. Ma tundsin ka Bilbot. 
Tõtt-öelda olen jälginud sind üpris teraselt juba tema kadumisest saadik. Ma teadsin, et varem või 
hiljem lähed sa talle järele; arvasin, et isegi varem, ja olen viimasel ajal seepärast muret tundunud. 
Kartsime kohutavalt, et sa raputad meid jälgedelt maha ja kaod äkki ning omapead, nii nagu tema. 
Kevadest saadik oleme sul silma peal hoidnud ja mõistatanud, mis rada su mõtted käivad. Niisama 
lihtsalt sa ei pääse!» 

«Aga ma pean minema,» ütles Frodo. «Pole midagi parata, kallid sõbrad. Olen niisama õnnetu 
nagu teiegi, aga ärge püüdkegi mind kinni pidada. Kui te juba nii palju olete taibanud, siis peaksite 
mind aitama, mitte takistama!» 

«Sa ei mõistnud mind," ütles Punapõsk. «Sina pead minema - tähendab meie läheme ka. Nimelt 
tuleme mina ja Ilo sinuga ühes. Juss on muidugi tore poiss ja hüppaks või lohemao kurku sind 
päästma, kui ainult enne ühe jalaga teise taha ei komista; aga nii ohtlikul teekonnal on vaja rohkem kui 
üht kaaslast.» 

«Te olete maailma kõige paremad ja armsamad kääbikud!» ütles sügavalt liigutatud Frodo. «Aga 
seda ma küll ei saa lubada. Otsustasin nii juba hulk aega tagasi. Te räägite hädaohust, kuid ei mõista 
selle suurust. See ei ole aaretejaht, teekond sinna ja tagasi. Ma jooksen ühe surmaohu käest teise 
surmaohu kätte.» 

«Miks me ei mõista,» sõnas Ilo kindlalt. «Sellepärast me otsustasimegi tulla. Me teame, et see 
Sõrmus pole mänguasi, seepärast tahamegi sind toetada Vaenlase vastu nii, nagu iganes saame.» 

«Sõrmus!» hüüatas lõplikult segadusse aetud Frodo. 

«Just nimelt, Sõrmus,» jätkas Ilo. «Sa poleks iial osanud arvata, mu kallis vana kääbik, kui 
uudishimulikud sõbrad sul on. Tean juba hulk aastaid, et Sõrmus on olemas - teadsin juba enne Bilbo 
kadumist, kuid kuna tema pidas seda ilmselt saladuseks, siis hoidsin asja enda teada, kuni meie 
salaliidu moodustamiseni. Muidugi ei olnud ma Bilboga nii lähedane kui sinuga; ma olin liiga noor ja 
samuti oli tema sinust ettevaatlikum - aga mitte piisavalt. Võin rääkida, kui sind huvitab, kuidas ma 
tema saladusele esimest korda jälile sain.» 

«Lase käia!» suutis Frodo vaid pomiseda. 

«Need olid Kotiküla-Paunasted, kes talle saatuslikuks said, nagu võiski arvata. Aasta enne Pidu 
kõndisin ühel heal päeval juhuslikult mööda teed ja nägin, et Bilbo läheb minu ees. Siis ühekorraga 
ilmusid eespool nähtavale K.-P.d ja tulid meile vastu. Bilbo aeglustas sammu ja siis - hei-hopsti! oli ta 
äkki kadunud. Ma kohkusin nii, et vaevu taipasin end pisut tavalisemal viisil ära peita: pugesin nimelt 
läbi heki ja kõndisin edasi mööda põlluveert. 

Läbi heki pidasin silmas teed ja kui K.-P.d olid mööda läinud, ilmus äkki Bilbo jälle välja just seal, 
kuhu olin vaadanud. Kui ta midagi püksitaskusse tagasi pistis, nägin kulda läigatamas. 

Sestpeale hoidsin silmad lahti. Isegi luurasin, pean tunnistama. Aga kas polnud see siis põnev, eriti 
veel teismelise jõmpsika jaoks! Ja küllap olen mina Maakonnas ainus peale sinu, Frodo, kes on 
näinud vana Bilbo salajast raamatut.» 

«Lugesid tema raamatut!» karjatas Frodo. «Helde taevas! Kas sinu eest ei jää siis midagi varjule?» 

«Ütleksin, et peaaegu mitte midagi,» möönis Ilo. «Kuid raamatut nägin ma vilksamisi ja sedagi 
polnud lihtne korraldada. Bilbo ei jätnud kunagi oma raamatut laokile. Ei tea, mis sellest praeguseks 
on saanud? Küll tahaks seda veel korraks näha. Kas see on sinu käes, Frodo?» 

«Ei. Raamatut Paunaotsal polnud. Küllap võttis Bilbo selle kaasa.» 

«Nojah, nagu ma juba ütlesin,» jätkas Ilo, «hoidsin kõik enda teada, kuni tänavu kevadeni, mil asi 
läks tõsiseks. Siis moodustasime oma salaliidu; meiegi võtsime asja tõsiselt, ega saanud seega olla 
liiga peenetundelised. Sina olid üksjagu raske pähkel pureda, Gandalf veel hullem. Aga kui tahad 
tutvuda meie meisterluurajaga, võin teda esitleda.» 

«Kus ta on?» küsis Frodo ringi vaadates, nagu oodanuks, et kohe tuleb kapist välja kurjakuulutav 
kuju mustas maskis. 

«Astu ette, Juss!» hüüdis Ilo ning kõrvuni punane Juss tõusis püsti. 

«Siin ta on, meie andmekoguja! Ja ta kogus palju, võin kinnitada, enne kui lõpuks vahele jäi. Pärast 
seda kuivas meie teabeallikas ära, vist arvas, et on tingimisi vabaks lastud.» 

«Juss!» hüüdis Frodo, suutmata enam rohkem hämmelduda ja otsusele jõuda, mida ta õieti 
tunneb: viha, lõbu, kergendust või lihtsalt seda, et teda on lolliks tehtud. 

«Jah, peremees!» pomises Juss. «anna andeks, peremees! Aga ma ei tahtnud sulle paha teha, 
isand Frodo, ja isand Gandalfile ka mitte. Pane tähele, temal on juba arunatuke peas: kui sina ütlesid 
lähen üksi, siis tema ütles ei! võta keegi kaasa, keda sa usaldada võid." 

«Aga paistab, et ma ei või mitte kedagi usaldada," ohkas Frodo. 

Jussi nägu muutus õnnetuks. «Sõltub sellest, mida sa tahad," pistis Ilo vahele. «Võid meid 
usaldada selles, et tuleme sinuga koos läbi paksu ja vedela - kuni kibeda lõpuni. Ning selles, et 
hoiame su saladusi - paremini kui sa ise. Aga siis sa küll ei saa meid usaldada, kui tahad kogu vaeva 
enda peale võtta ja sõnagi lausumata jalga lasta. Oleme ju su sõbrad, Frodo. Igal juhul on asi nii: me 
teame peaaegu kõik, mis Gandalf sulle rääkis. Teame üsna palju ka Sõrmusest. Me kardame 
hirmsasti - aga siiski tuleme sinuga koos; või järgneme sulle kõikjale nagu verekoerad.» 

«Ja lõppude lõpuks, peremees,» lisas Juss, «peaks sa haldjate nõu kuulda võtma. Gildor ütles, et 


sa võtaks kaasa need, kes tulla tahavad - ja seda sa ei saa tagasi ajada.» 

«Ega ma ajagi,» ütles Frodo ja nägi, kuidas Jussi suu venis muheluses kõrvuni. «Ei aja tõesti, aga 
ma ei usu enam elu seeski, et sa magad, norska nii palju, kui kulub! Annan jalaga tagumikku, kui 
tahan kindel olla. 

Te olete üks paras punt petiseid ja võrukaelu!» pöördus ta teiste poole. «Aga olge te kiidetud!» Siis 
puhkes Frodo naerma ja tõusis käsi laiutades püsti. «Annan alla. Teen nii, nagu Gildor soovitas. Kui 
oht poleks nii tõsine, võiksin rõõmust tantsu lüüa. Aga sellegipoolest olen ma õnnelik; nii õnnelik pole 
ma enam hulk aega olnud. Ma kartsin seda õhtut väga.» 

«Käsi selle peale! Hip-hip-hurraa! pealik Frodo ja ta vennaskonna auks!» kõlasid hüüded ja kõik 
haarasid üksteisel käest ning karglesid ringis ümber Frodo. Ilo ja Punapõsk lõid lahti laulu, mille olid 
ilmselt just selleks puhuks sepitsenud. 

See oli tehtud päkapikkude laulu eeskujul, mis aastaid tagasi saatis Bilbo tema suurele seiklusele, 
ning käis sama viisi peal: 


Nüüd siia jääb me kodu hää, 
Ei niipea teda enam näe! 
Meid sinna tee viib koidu eel, 
Kus sünge laas ja kõrged mäed. 


Ei ohu eest me põgene, 

Me tee viib Kaljulõhele 

Ning kiire traav kesk kõnnumaad 
Saab rammuprooviks mõnele. 


Me ees on surm, me taga hirm, 
Me pea all padjaks rähk ja põrm. 
Ei puhata me enne saa, 

Kui võidab kurja meie tarm. 


Meid ootab tee! Meid ootab tee! 
Me retk läeb lahti koidu eel! 


«Väga hea!» ütles Frodo. «Ainult et sellisel juhul on meil veel hulk tegemist, enne kui magama 
laheme - vahemalt täna veel katuse all.» 

«Oi! Aga see oli ju laul!» õhkas Punapõsk. «Ega sa ei mõtle ometi tõsiselt enne koitu teele 
asuda?» 

«Ei tea,» arutles Frodo. «Ma kardan Musti Ratsanikke ja küllap oleks ohtlik kauaks ühte kohta 
paigale jääda, eriti siia, kuhu kõik teavad mind tulevat. Ka Gildor soovitas mitte oodata. Kuid Gandalfi 
tahaks väga näha. Märkasin, et isegi Gildor sattus ärevusse kuuldes, et Gandalf pole lubatud ajal 
tulnud. Kõik sõltub õieti kahest asjast. Kui kiiresti jõuavad Ratsanikud Pukiverre? Ja kui kiiresti saame 
meie minema? Meil on hulk ettevalmistusi teha.» 

«Teisele küsimusele vastaksin,» võttis sõna Ilo, «et me saaksime minema tunni jooksul. Kõik, mis 
vaja, on ette valmistatud. Tallis üle põllu ootavad kuus ponihobust; toiduvarud ja muu kraam, 
ühesõnaga kõik on pakitud, peale mõne riidehilbu ja toidu, mis võib rikneda.» 

«Vandeseltslased tegutsevad väga läbimõeldult,» tunnistas Frodo. «Aga Mustad Ratsanikud? Kas 
võime jääda üheks päevaks siia, et Gandalfi oodata?» 

«Kõik oleneb sellest, mida Ratsanikud sinu arvates teevad, kui nad su siit leiavad,» kostis Ilo. «Nad 
oleksidki juba siin, kui neid poleks kinni peetud Põhjavärava juures, kus Hekk ulatub jõekaldani välja, 
kohe siinpool silda. Väravavalvurid ei lase neid öösel läbi, ehkki nad võivad muidugi läbi murda. Isegi 
päeval püüaksid valvurid neid tagasi hoida, ma arvan, vahemalt senikaua, kuni viiakse sõna Kange 
Koja Isandale - Ratsanikud ei meeldi neile, see on päris kindel, ja ajavad neile hirmu nahka. Aga 
sihikindla rünnaku vastu ei suuda Pukivald end kuigi kaua kaitsta. Ja hommikul võidakse isegi Must 
Ratsanik läbi lasta, kui ta varava juures isand Paunastet küsib. Enam-vahem kõik ju teavad, et sa 
pidid siia Kilginõkku tagasi kolima.» 


Frodo istus veidi aega ja mõtles. «Olgu nii,» ütles ta viimaks. «Ma lähen homme, niipea kui koidab. 
Aga mitte mööda teed: siis oleks juba ohutum siia jääda. Kui lähen labi Põhjavarava, saab mu 
lahkumine kohe teatavaks, kui ei, võiks seda veel mitu paeva varjata. Pealegi on Idatee ja piiriäärne 
sild kindlasti valve all, olenemata sellest, kas mõni Ratsanik jõuab Pukivalda või ei. Me ei tea, mitu 
neid on; vähemalt kaks, võib-olla rohkem. Ainus mõistlik viis on lahkuda täiesti ootamatus suunas.» 

«Sel juhul peate minema Vanasse Metsa!» kohkus Fredegar. «Aga seda te küll teha ei või. See 
oleks ju niisama kole kui Ratsanike küüsi sattuda!» 

«Mitte päris,» ütles Ilo. «Tundub küll meeleheitlik väljapääs, aga küllap Frodol on õigus. Ega meil 
vist polegi muud võimalust lahkuda nõnda, et jälitajad kohe meie kannule ei pääse. Kui hästi laheb, 
võime saada päris suure edumaa.» 


«Aga Vanas Metsas läheb teil haprasti,» kinnitas Fredegar. «Veel kellegi käsi pole seal hästi 
käinud. Te eksite ära. Kääbikud ei käi seal.» 

«Miks ei käi!» hüüdis llo. «Kangepukid ju käivad - mõnikord, kui neil selleks tuju tuleb. Meil on oma 
koht, kust metsa sisse minna. Ükskord ammu käis Frodo ka. Mina olen käinud mitu korda, tavaliselt 
muidugi päevavalgel, siis on puud unised ja päris taltsad.» 

«Noh, eks tehke nagu heaks arvate!» ohkas Fredegar. «Mina küll kardan Vana Metsa rohkem kui 
midagi muud, temast räägitakse nii õudsaid lugusid; aga minu arvamus vaevalt et palju loeb, mina ju 
kaasa ei tule. Tegelikult ongi hea, et keegi jääb maha ja saab rääkida Gandalfile, mida te ette võtsite. 
Küllap ta varsti välja ilmub.» 

Kuigi Pontsu Polder Frodot väga armastas, polnud tal mingit isu lahkuda Maakonnast ega ka näha, 
mis on tema piiride taga. Ta perekond pärines Ida-kihelkonnast, täpsemalt Tallekoolmelt, mis asub 
Sillaväljal, kuid iial polnud ta jalgagi üle Kangevirde silla saanud. Vandenõulaste esialgse plaani järgi 
oli tema ülesandeks maha jääda ja vastata uudishimulike küsimustele - nii saaks võimalikult kaua jätta 
muljet, nagu elaks isand Paunaste ikka veel Kilginõos. Et paremini oma osa mängida, oli Pontsu ühes 
võtnud isegi mõned Frodo vanad riidehilbud. Neile ei tulnud pähegi, kui ohtlikuks võib see mäng 
osutuda. 

«Suurepärane!» ütles Frodo, olles pisut järele mõelnud. «Muidu poleks me saanud Gandalfile 
sõnumit jätta. Kas need Ratsanikud lugeda oskavad, seda ma küll ei tea, aga kirja poleks ma julgenud 
kirjutada, sest järsku tungivad nad sisse ja otsivad maja läbi. Aga kui Pontsu on nõus kindlust 
mehitama ja teatab Gandalfile, kuhupoole me läksime, on asi otsustatud. Hommikul põrutame otse 
Vanasse Metsa.» 

«Selge,» ütles Punapõsk. «Ausalt öeldes ma just ei kadesta Pontsu ülesannet - jääda siia Mustade 
Ratsanike tulekut ootama.» 

«Oota vaid, kuni jõuad küllalt sügavale Metsa,» vastas Fredegar. «Küllap sa veel enne homme 
õhtut soovid, et oleksid minuga koos siin.» 

«Aitab vaidlemisest,» ütles Ilo. «Parem teeme siin kõik korda ja pakime asjad ära, enne kui 
magama läheme. Hommikul vara, veel enne koitu löön teid kõiki maast lahti.» 


Viimaks voodis, ei saanud Frodo kaua und. Jalad pakitsesid. Rõõmuga mõtles ta, et asub 
hommikul teele. Lõpuks, ähmases poolunes nägi ta end välja vaatamas kõrgest aknast üle mustava 
metsa, kus kasvasid võimsad haralised puud. Alt juurikate vahelt kostus hääli, nagu roomaksid ja 
nuusiksid seal ringi mingid võikad olendid. Varem või hiljem nuusivad nad ta kindlasti välja. 

Siis kuulis ta kauget kohinat. Algul kostus see nagu tormi kohin puulehtedes. Siis taipas Frodo, et 
see pole mitte mets, vaid kauge mere müha; ärkvel olles polnud ta seda kunagi kuulnud, kuid unes 
ängistas meremüha teda sageli. Siis äkki oli ta väljas lagedal. Mingit metsa polnudki. Ta seisis 
pimedal nõmmepealsel, hingates sisse iseäralikku soolakat lõhna. Pilku tõstes nägi ta enda ees kõrgel 
mäeseljandikul üksildasena seismas võimsat valget torni. Ta tundis palavat soovi üles torni ronida, et 
näha merd. Ta pöördus minema, mäest üles, torni poole, kuid siis korraga lõi taevas valgeks ja 
kõrvulukustavalt kärgatas pikne. 


6. PEATÜKK 
Vana Mets 


Äkki Frodo virgus. Tuba oli ikka veel pime. Ühes käes küünal, kolkis Ilo teisega vastu ust. «No hea 
küll! Hea küll Mis lahti?» pomises Frodo jahmunult, ikka veel unesegane. 

«Või mis lahti!» hüüdis llo. «Maast aja ennast lahti, vaat mis! Kell saab juba pool viis ja paks udu 
on maas. Tee ometi kähku! Jussil saab hommikusöök varsti valmis. Isegi Punapõsk on juba üleval. 
Kohe panen ponidele sadulad selga ja toon kohale selle, kes hakkab meie pakke kandma. Ärata see 
laiskvorst Pontsu üles! Tõusku vähemalt niikauaks, et meid ära saata.» 

Kui kell sai kaks läbi, olid viis kääbikut valmis teele asuma. Pontsu Polder haigutas ikka veel. 
Kikivarvul hiilisid sõbrad majast välja. Koormaponi suu kõrvalt hoides läks Ilo ees, mööda rada läbi 
maja taga kasvava metsasalu ning edasi otse üle põldude. Puuoksad sätendasid, iga lehekese otsas 
rippumas piisk, rohule oli langenud külm hall kaste. Üldises vaikuses kostusid kauged hääled selgelt ja 
valjult; kuskil plaksutasid tiibu kanad, majas kaugel eemal paugatas uks. Kääbikud talutasid tallist välja 
ponid, väikest kasvu sitked loomad tõust, mis kääbikutele kõige enam meeldib: mitte kiired, kuid 
kõlbulikud pikaks päevatööks. Ponide selga roninud, kadusid rändurid peagi uttu, mis nende ees 
vastumeelselt avanes ja läbipääsmatu müürina nende taga sulgus. Nad olid umbes tund aega tasapisi 
ja sõnatult ratsutanud, kui äkitselt kõrgus mustava müürina eespool hekk, tumerohelised oksad 
mähkunud hõbedastesse ämblikuvõrkudesse. 

«Mismoodi sa sellest läbi mõtled pääseda? » tegi Fredegar suured silmad. «Tulge aga minu järel,» 
kutsus llo, «ja kohe näete.» Sõbrad pöördusid piki hekki vasakule ja jõudsid minnes peagi kohta, kus 
hekk kulges kaares ringi ümber väikese nõo. Selle põhjas oli maasse kaevatud nõva, mis langes heki 
suunas laugelt allapoole. Uurde telliskivivoodriga seinad kerkisid aina kõrgemaks, kuni kohtusid üleval 
ja võlvusid tunnelilaeks; käik sukeldus sügavale heki alla ja kerkis teisel pool taas maapinnale. 

Siin Pontsu Polder peatus, et hüvasti jätta. «Minu arust teeksid küll targemini, kui sa sinna metsa ei 
läheks, Frodo,» ütles ta. «Lootkem vaid, et keegi veel enne tänast õhtut ei pea tulema teid sealt 
päästma. Kuid õnn olgu teiega - täna ja iga päev!» 

«Mis siis viga, kui Vana Mets olekski kõige ohtlikum osa me teekonnast,» ohkas Frodo. «Kui 
Gandalf tuleb, juhata ta Idateele; varsti jõuame me uuesti sinna välja ja läheme edasi nii kiiresti kui 
saame.» «Hüvasti!» hüüdsid rändurid ja sukeldusid tunnelisse, kadudes Fredegari silmist. 

Pimeda ja rõske käigu teist otsa sulges paksudest raudvarbadest värav. Ponilt maha astunud, avas 
Ilo selle võtmega ja kui kõik olid läbi saanud, lükkas uuesti kokku. Sulgudes helahtas värav ja 
kõlksatas lukku. Midagi halvaendelist oli kääbikute jaoks selles kõlksatuses. 

«Nii!» teatas Ilo. «Nüüd olete Maakonnast väljas ja Vana Metsa serval.» 

«Kas need lood, mis Metsast räägitakse, on kõik tõsi?» piidles Punapõsk ümberringi. 

«Oleneb sellest, milliseid sa mõtled,» kostis 1lo. «Kui sa pead silmas neid vanu kollijutte, mida 
lapsehoidjad Pontsule õelatest härjapõlvlastest ja huntidest rääkisid, siis ütleksin, et ei. Vähemalt mina 
neid ei usu. Aga see Mets on imelik küll. Kõik asjad seal oleksid nagu elus, saaksid toimuvast justkui 
paremini aru kui samad asjad Maakonnas. Ning puud ei armasta võõraid. Nad jälgivad sind. Tavaliselt 
ainult jälgivadki, kuni kestab päevavalgus, ega tee suurt midagi. Kõige vaenulikumad vahest ehk 
pillavad oksa või pistavad juure jala ette, või haaravad sind pika väädiga. Aga öösiti minevat asjad küll 
hulluks, niivähemalt räägitakse. Ise olen ma siin pimeda kätte jäänud ainult korra või paar, ja siis ka 
üsna heki lähedal. Mulle tundus, et kõik puud justkui sosistasid omavahel, rääkisid uudiseid mingis 
arusaamatus keeles, ja oksad kõikusid ja kobasid ringi ilma vähimagi tuuleõhuta. Need puud suutvat 
koguni ise liikuda, et piirata ümber ja mässida sisse võõraid, kes neile ei meeldi. Kunagi ammu 
ründasidki puud Pukivalla hekki, kogunesid otse heki taha ja kummardusid sellest üle. Siis aga tulid 
kääbikud ja raiusid neid sadade kaupa maha, tegid metsa suure tuleriida ja põletasid hekist ida poole 
paljaks pika riba maad. Pärast seda pole puud enam ligi tulnud, kuid muutusid väga vaenulikuks. 
Metsaservas on tänini suur lagendik seal, kus tookord tuli maha tehti.» 

«Kas puud ongi ainus oht siin Metsas?» uuris Punapõsk. 

«Sügaval Metsa sees ja teiselpool servas pidavat elama isevärki olendeid,» rääkis llo, «nii 
vähemalt olen kuulnud; ise ma neid kohanud pole. Radu aga tallab keegi sisse tõepoolest. Neid võib 
metsa minnes alati leida. Aeg-ajalt muutuvad need rajad kummalisel kombel, nihkuvad paigast ära. 
Otse tunneli suu juurest läheb, või vähemalt läks pikka aega üsna lai rada Lõkkelagendikule, ja sealt 
enam-vähem meile vajalikus sihis kirde poole. Sedasama rada ma otsingi.» 


Tunnelivärav jäi nüüd seljataha ja kääbikud sõitsid risti läbi avara nõo. Selle teiselt nõlvalt kulges 
vaevumärgatav rada Metsa alla, mis jäi Hekist umbes neljakümne sülla kaugusele; aga see kadus 
niipea, kui nad puude vahele jõudsid. Tagasi vaadates nägid kääbikud Heki tumedat viirgu paistmas 
tüvede vahelt, mis neid juba igast küljest ümbritsesid. Ees polnud näha muud kui vaid lugematul 
hulgal igasuguse jämeduse ja kujuga puutüvesid: sirgeid ja kõveraid, väändunud, kaldus, tüsedaid ja 
saledaid, siledaid ja pahklikke ja oksalisi; sammaldunud roheliseks ja halliks, küljes limased, sassis 
võrsed. 

Kõigil peale Ilo tõmbusid näod süngeks. «Lase nüüd käia, otsi see rada üles," käis Frodo talle 
peale, «ja vaatame, et me üksteist silmist ei kaota ja seda ära ei unusta, kuhupoole jääb Hekk.» 


Nad otsisid puude vahel läbipääsu ja ponid komberdasid edasi, vältides hoolega maas väänlevaid 
ja kokkupõimunud juurikaid. Alustaimestikku polnud. Maapind tõusis järjest ja mida kaugemale nad 
jõudsid, seda kõrgem, tumedam ja paksem näis mets. Ühtki häält polnud kuulda peale selle, kuidas 
kukkusid üksikud veetilgad läbi liikumatute lehtede. Oksad ei sosistanud ega liikunud; ometi tundsid 
kääbikud end ebamugavalt, nagu seiraks keegi neid halvakspanuga, mis süveneb vastumeelsuseks ja 
koguni vaenuks. See tunne tugevnes järjest, kuni rändurid tabasid end heitmast pilke üles või üle õla 
tagasi, nagu peljates äkilist hoopi. 

Rajast polnud ikka veel mingit märki ja näis, et kogu aeg püüavad puud neil teed tõkestada. 
Suutmata seda kauem taluda, laskis Punapõsk kõigile ootamatult kuuldavale hõike. «Oi! Oi!» hüüdis 
ta. «Ma ei tee ju midagi paha. Laske mind ainult läbi, see on kõik!» 

Teised seisatasid jahmunult, kuid hüüe sumbus nagu paksu kardinasse. Ei kostunud mingit kaja 
ega vastust, ainult mets näis muutuvat veelgi tihedamaks ja valusamaks. 

«Mina sinu asemel ei kisaks,» ütles Ilo. «Sellest on meile rohkem kahju kui kasu.» 

Frodo hakkas mõtlema, kas nad üldse leiavadki raja, mis viiks puude vahelt läbi, ja kas tal oli õigust 
tuua teisi sellesse koledasse metsa. Ilo heitis pilke ühele ja teisele' poole ega teadnud vist enam isegi 
kindlalt, kuhupoole hoiduda. Punapõsk märkas seda. «Küll õnnestus sul meid osavalt ära eksitada,» 
torkas ta. Samal hetkel aga vilistas Ilo kergendatult ja osutas käega ettepoole. «No näed sa!» ohkas 
ta. «Need puud liiguvad tõepoolest. Lõkkelagendik on otse meie ees (või nii ma vähemalt loodan), aga 
paistab, et rada on paigast nihkunud!» 


Eespool hakkas puude vahelt paistma valgust. Siis korraga astusid kääbikud metsast välja ja 
leidsid end avaralt sõõrikujuliselt aasalt. Üleval paistis taevas, üllatavalt selge ja sinine - puude all 
polnud nad üldse märganud, kuidas saabus hommik ja udu üles kerkis. Päike polnud veel nii kõrgel, et 
ulatunuks paistma alla lagendikule, kuigi puulatvadele juba paistis. Puud lagendiku servas olid 
rohelisemad ja lopsakamad, lehestik tihe nagu läbitungimatu sein. Lagendikul ei kasvanud ühtegi 
puud, ainult kore rohi ja mitmesugused kõrged taimed: puitunud varrega närbunud surmputked ja 
koerputked, ohtralt nõgeseid ja ohakaid. Trööstitu paik, kuid pärast sünkjat metsaalust mõjus nagu 
armas, rõõmus aiake. 

Kääbikute julgus hakkas taastuma ja lootusrikkalt vahtisid nad üles, päevavalguse poole, mis 
muutus üha heledamaks. Lagendiku teises servas paistis puudemüüris kitsas vahe. Sealt suundus 
metsa hästinähtav rada, kohati üpris lai ja ülalt lahti, ehkki aeg-ajalt kummardusid kahel pool tihedalt 
kasvavad puud raja kohale ja varjasid selle oma tumedate okstega. Sinna rändurid ratsutasidki. 
Maapind kerkis ikka veel laugelt ülesmäge, kuid nüüd sõitsid kääbikud palju kiiremini ja julgema 
südamega; näis, et Mets on leebunud ja laseb nad lõpuks siiski takistamatult läbi. 

Varsti aga muutus õhk palavaks ja umbseks. Puud tõmbusid kahelt poolt tihedalt kokku, ja ette ei 
näinud enam peaaegu üldse. Järjest selgemini tundsid kääbikud, kuidas mets neid oma 
pahatahtlikkusega ängistab. Valitses selline vaikus, et ponide astumine, kuivanud lehtede sahin ja 
komistamine varjatud puujuurikatele lausa kumises kõrvus. Sõprade julgustamiseks püüdis Frodo üles 
võtta laulu, kuid peagi sumbus ta hääl: 


Oo rännumees kesk varjumerd 
nüüd heida pelg! Sest lõpeb kord 
ka kõige mustem mets me maal 
ning selget taevast näha saad: 
kord tõuseb päev, kord loojub päev, 
kord punab koit, kord eha käes. 
Sest igal laanel ükskord ots... 


«Ots - selle sõna juures jäi Frodol hääl kurku kinni. Raskes õhus pääsesid sõnad vaevaliselt suust. 
Otse nende selja taga raksatas rajale oks, mis kukkus vanalt, tee kohale kummarduvalt puult. Näis, 
nagu tõmbuks mets teeliste ees järjest tihedamalt koomale. 

«Neile ei meeldi põrmugi see lõppemise ja otsasaamise värk,» tähendas Ilo. «Mina sinu asemel 
praegu rohkem ei laulaks. Oota, kuni me ükskord serva välja jõuame, siis alles rõkatame neile kõik 
kooris!» 

Ilo hääletoon oli lõbus ja kui nooruk tundiski südames ärevust, ei näidanud ta seda välja. Teised ei 
vastanud. Salgas valitses rõhutud meeleolu. Frodo süda muutus üha raskemaks ja mida samm edasi, 
seda enam kahetses ta, et üldse oli mõelnud trotsida puude vaenulikku olekut. Juba olekski ta 
äärepealt peatunud ja teinud ettepaneku tagasi minna (kui veel vaid saanuks), kui asjad võtsid uue 
pöörde. Tõus lakkas ja maapind eespool näis peaaegu tasane. Ähvardavad puud tõmbusid kõrvale ja 
edasi läks rada peaaegu otsejoones. Kaugemal eespool hakkas paistma roheline künkatipp, puudest 
lage, mis kerkis ümbritsevast metsast välja nagu paljas pealagi. Rada näis suunduvat otse 
sinnapoole. 


Nad ruttasid taas edasi, tundes rõõmu mõttest, et tõusevad mõneks ajaks Metsa katuse kohale. 
Korraks laskunud, hakkas rada jälle kerkima ning jõudis lõpuks järsule künkajalamile. Puude vahelt 


väljas, kadus tee samblasse. Ümber künka seisid korrapärases ringis puud, nagu tihedad juuksed 
ümber palja lagipea. 

Et ponisid tippu vedada, pidid kääbikud tegema õige mitu ringi ümber künka. Üleval jäid nad 
seisma ja vaatasid ümberringi. Päike paistis, kuid ilm oli hämune ja näha polnud eriti kaugele. 
Lähemas ümbruses oli udu peaaegu hajunud, kuid siin-seal hõljus see ikka veel madalamais paigus 
ning lõuna pool kerkisid otse läbi metsa kulgevast sügavast kurrust üles udujoomed nagu aur või 
valge suits. 

«See joon seal,» osutas Ilo käega lõunasse, «on Pajupõime. Jõgi tuleb ülevalt seljakutelt ja voolab 
otse läbi metsa edelasse, suubudes Heinaotsa taga Kangevirdesse. Igal juhul peame sellest paigast 
eemale hoidma! Pajupõime org olevat kõige eriskummalisem koht kogu Vana Metsas - just sealt nagu 
saaksidki kõik muud äraspidised asjad alguse.» 

Teised vaatasid Ilo osutatud suunas, kuid ei näinud midagi peale uduliniku, mis hõljus niiske, 
sügava oru kohal, kuna metsa lõunapoolne osa kadus taamal hämusse. 

Päike küttis künkatipu kuumaks. Kell võis olla üheteistkümne paiku, kuid suuremat osa vaateväljast 
varjas ikka veel sügisvine. Läänes ei seletanud silm ei Hekki ega Kangevirde orgu selle taga. 
Põhjakaares, kuhu kääbikud kõige lootusrikkamalt vahtisid, ei paistnud vähimatki märki suurest 
Idateest, kuhu nad välja lootsid jõuda. Nii asusid nad vaid saarekesel keset puudemerd, silmapiiri 
varjamas uduvine. 

Künka kagupoolses küljes langes maapind järsult ning nõlvad laskusid kaugele puude alla, otsekui 
saare kaldad, mis on tegelikult sügavast veest tõusva mäe küljed. Rohelisel nõlvakul istudes ja üle 
puulatvade vahtides sõid kääbikud lõunat. Kui päike kerkis ja ületas keskpäevajoone, silmasid nad 
kaugel ida pool hallikasrohelisi viirge - need olid seljakud Vana Metsa taga. Ning ehkki neile valmistas 
rõõmu näha vähemalt midagi, mis asub Metsast väljaspool, poleks nad nimelt sinna mitte mingil 
tingimusel tahtnud minna: seljakutel oli kääbikute hulgas niisama sünge kuulsus nagu Metsal endalgi. 


Viimaks võtsid nad end kokku, et teekonda jätkata. Rada, mida mööda nad künka juurde olid 
tulnud, ilmus põhjapoolse nõlvaku all uuesti välja, kuid hakkas peagi hoiduma üha rohkem ja rohkem 
paremale. Siis hakkas rada minema allamäge ning suundus, nagu võiski aimata, otsejoones 
Pajupõime orgu, kuhu rändurid hoopiski ei tahtnud sattuda. Asja arutanud, otsustasid kääbikud 
eksitavalt teelt lahkuda ja hoida rohkem põhjasuunda, sest maantee, mis künkatipult küll ei paistnud, 
pidi jääma sinnapoole ega saanud enam väga kaugel olla. Samuti näis maa põhja pool, rajast vasakul, 
kuivem ja lagedam; kõrgematel nõlvadel muutus mets hõredamaks ja tihnikus kasvanud tammede, 
saarte ning hoopis kummaliste puude asemele, mil õieti nimegi polnud, ilmusid kuused ja männid. 

Algul näis, et otsus oli õige: hõreda metsa all pääsesid rändurid edasi nobedamini, ehkki pidid 
tõdema iga kord, kui üle lagedama koha minnes päikest silmasid, et olid seletamatult kombel kaldunud 
õigest suunast kõrvale, ida poole. Mõne aja pärast aga hakkasid puud taas tihedamalt kokku 
tõmbuma just neis paigus, mis eemalt olid paistnud hõredamad ja lahedamad. Siis jäid ootamatult 
teele ette sügavad vaod, otsekui hiigelsuurte vankrirataste rööpad maapinnas või laiad vallikraavid, 
põhjas puhmastikku kasvanud ja ammu kasutuskõlbmatuks muutunud rada. Enamasti lõikasid need 
vaod valitud suuna risti läbi ja kääbikud olid sunnitud alla laskuma ja siis jälle välja ronima, mis ponisid 
järel vedades oli raske ning tülikas. Ning ikka ja jälle leidsid nad alla jõudes eest põõsastesse ja 
tihedasse pulstunud rohtu kasvanud nõlvaku, mis ei lasknud minna vasakule, vaid sundis pöörduma 
paremale, nii et iga kord tuli minna tükk maad mööda vao põhja edasi, enne kui leidus koht, kus 
vasakkaldast üles pääses. Mets aga muutus üha tihedamaks ja süngemaks ning kuidagi ei lasknud 
sügavad vaod maapinnas neid üles ja vasakule, vaid sundisid ikka ja jälle paremale ning alla laskuma. 


Tunni-paari möödudes olid kääbikud kaotanud igasuguse suunataju, ehkki taipasid niipalju, et ei 
lähe juba ammu enam üldse põhja poole. Õigelt teelt nagunii kõrvale aetud, läksid nad nüüd lihtsalt 
suunas, kuhu oli võimalik liikuda - itta ja lõunasse, otse Metsa südamesse ja mitte sealt välja. 

Päev kaldus õhtusse, kui rändurid liipasid ja komberdasid senisest laiemasse ja sügavamasse 
vakku. Selle kaldad olid nii järsud ja metsistunud, et välja ronida osutus võimatuks - nii teisest kaldast 
üles kui ka tagasi tuldud teed, vähemalt ponisid ja pakke maha jätmata. Minna sai üksnes edasi, see 
tähendab - allapoole. Maapind muutus pehmeks ja kohati soiseks; kahel pool orukülgi hakkasid välja 
immitsema veesooned ja peagi leidsid kääbikud, et järgivad ojakest, mis nirisedes ja sulisedes otsib 
teed oma rohtukasvanud sängis. Siis hakkas maapind kiiresti langema ja aina veerohkemaks muutuv 
oja hüples lõbusalt sulisedes järjest nobedamini allamäge. Peagi leidsid kääbikud, et on sattunud 
sügavasse hämarasse kuristikku, mille kohale ülevalt kummarduvad puud. 

Tükk maad mööda ojakallast alla koperdanud, jõudsid rändurid ühtäkki hämarusest välja. Nagu 
avanenuks värav, hakkas eespool korraga paistma päikesevalgust. Lagedale astudes avastasid 
kääbikud, et olid tulnud alla mööda kuristikku kõrges, järsus, peaaegu püstloodses kaldanõlvas. 
Nõlvaku jalamil laius avar luht, täis lokkavat heina ja pilliroogu; ähmaselt paistis kaugel eemal teine 
kallas, peaaegu niisama järsk. Hilise pärastlõuna kuldne päikesepaiste lesis sooja ja unisena varjatud 
maal kallaste vahel. Laisalt lookles keset luhta tume pruuniveeline jõgi, mida piirasid iidsed pajud, 
mille kohale kummardusid pajud, millesse olid langenud pajud ja mille pind oli täpiline tuhandetest 
koltunud pajulehtedest. Õhk oli neist paks, kui nad võbeldes okstelt alla langesid, sest orus puhus soe 


pehme tuul, pilliroog sahises ja pajuoksad kriiksusid. 

«Noh, nüüd ma tean vähemalt, kus me umbes oleme!» ütles Ilo. «Oleme tulnud peaaegu risti 
vastupidi sellele suunale, kuhu tahtsime minna. See jõgi siin on Pajupõime! Ma lähen ja uurin 
ümbrust.» 

Ta astus välja päikesepaistesse ja kadus kõrgesse heina. Mõne aja pärast uuesti välja ilmunud, 
kandis ta ette, et jõe ja kaldajärsaku vahel on küllalt kindel pinnas; siin-seal ulatus tugev murumätas 
veepiirini välja. «Ja veel,» ütles ta, «on siinpoolsel kaldal midagi teeraja-taolist. Kui läheme mööda 
seda vasakule, saame lõpuks ikkagi idapoolsesse metsaserva välja.» 

«Võib-olla, võib-olla!» kahtles Punapõsk. «Muidugi juhul, kui see rada üldse läheb nii kaugele ega 
vii meid lihtsalt kuhugi sohu ja jätagi sinna. Mis te arvate, kes selle raja tallas, ja milleks? Üsna 
kindlasti mitte selleks, et meie teekonda hõlbustada. Mul tekivad juba kurjad kahtlused selle metsa ja 
kõige suhtes, mis siin sees on; tondijuttegi hakkan peaaegu juba uskuma. On teil aimu, kui kaugele 
itta tuleb meil minna?» 

«Ei,» ütles llo, «seda meil pole. Ma ei tea isegi seda, kui kaugel Pajupõime ääres me asume, või 
kes võiks siin käia nii tihti, et tallab sisse raja. Aga teist teed siit välja pole ju nagunii.» 

Kuna muud nõu polnud, suundusid nad hanereas llo juhtimisel äsjaavastatud teerajale. Ümberringi 
kasvas lopsakas hein ja kõrge pilliroog, kohati kaugelt üle nende pea; kuid rada, kui nad selle kord 
leidsid, oli hõlpsasti käidav; vongeldes ja loogeldes otsis see kindlamat pinda mülgaste ja lompide 
vahel. Siin-seal, minnes üle kõrgemalt metsamaalt alguse saanud ja Pajupõimesse suubuvate 
ojakeste voolusängidest, olid rajale hoolikalt sätitud puutüved või haokubud. 


Kääbikutel hakkas väga palav. Parvede kaupa sumises kõrvus kärbseid ja muid putukaid. Selga 
kõrvetas pärastlõunapäike. Lõpuks jõudsid nad varjulisemasse paika; tee kohale kummardusid 
võimsad hallid pajuoksad. Iga järgmine samm oli eelmisest vaevalisem. Tundus, nagu imbuks uni 
maapinnast välja ja mööda jalgu üles, ning langeks õhust pehmelt pähe ja silmi. 

Frodo tundis, kuidas lõug rinnale vajub ja pea alla jõnksatab. Punapõsk, kes kõndis otse tema ees, 
komistas ja kukkus äkki käpuli. Frodo peatus. «Pole midagi parata,» kuulis ta Ilot ütlemas. «Jalg 
lihtsalt enam ei tõuse, kui me nüüd ei puhka. Tukastada tahaks. Pajude all on jahe. Vähem kärbseid 
ka!» 

Frodo aimas halba. «Hei, kuulge!» hüüdis ta. «Vara on meil veel tukastada! Kõigepealt peame 
Metsast välja saama.» Kuid teised ei teinud temast enam välja. Nende kõrval seisis Juss juhmilt 
haigutades ja silmi pilgutades. Äkki tundis Frodo, kuidas uni ta üle võimust võtab. Pea käis ringi. 
Ümbruses oleks korraga kõik nagu vaikseks jäänud. Kärbsedki ei sumisenud enam. Vaid 
vaevukuuldav õrn sahin, võbelev nagu poolsosinal leelutatud laul, näis kostuvat ülevalt okstest. Unest 
raskeid silmi tõstes nägi Frodo enda kohale kummardumas hiiglaslikku, vanadusest hallikat pajupuud. 
Kohutavalt suur näis see puu, haralised oksad püsti nagu hulk pikkade sõrmedega väljasirutatud käsi, 
sõlmilises ja väändunud tüves laiad praod, mis okste liikudes tasa kriiksusid. Vahtides lehtede 
võbelemist vastu eredat päikesevalgust, läks Frodol silme ees kirjuks ja ta kukkus jalapealt maha, 
jäädes sinnasamasse rohule lamama. 

Ilo ja Punapõsk vedasid end edasi, kuni said seljad vastu pajutüve toetada. Selja taga haigutasid 
praod, valmis neid puu kiikumise ja kriiksumise saatel vastu võtma. Kääbikud nägid pea kohal halle ja 
kollaseid lehti, mis kõikusid vaikselt vastu valgust ja laulsid. Silmad sulgusid ja siis tundus rändureile, 
nagu kuuleksid nad rahulikke sõnu, jutustamas midagi veest ja unest. Suutmata lummusele kauem 
vastu panna, uinusid nad sügavalt suure halli pajupuu all. 

Frodo lamas pealetükkiva unega võideldes natuke aega maas ning ajas end siis jõudu kokku 
võttes uuesti jalule. Teda vaevas vastupandamatu soov pista jalad jahedasse vette. «Oota mind, 
Juss,» pomises ta, «ma pistan ainult jalad korraks vette.» 

Poolunes komberdas ta puu vee-poolsele küljele, kus jõkke kasvasid suured väänduvad juured, 
nagu hiiglaslikud pahklikud siud, kes kummarduvad jooma. Frodo istus kaksiratsa ühele neist ja 
sõudis oma kuumavate jalgadega edasi-tagasi jahedas pruunis vees; äkitselt, selg vastu puutüve, 
uinus temagi. 


Juss istus, kratsis pead ning ta suu venis haigutades kõrvuni. Ta süda oli rahutu. Päev kaldus juba 
õhtusse ja uni, mis nii äkki vaevama oli hakanud, tundus kuidagi ebaloomulik. «See pole üksi päike ja 
soe ilm,» pomises ta omaette. «See igavesti suur puu ei meeldi mulle mitte üks raas. Kuidagi kahtlane 
paistab. Näh, nüüd kukkus veel unest laulma. Kus seda enne kuuldud!» 

Ta ajas end jalule ja komberdas ponisid vaatama. Kaks neist, leidis ta, olid rada mööda hulk maad 
edasi läinud; ja just siis, kui ta nad kätte sai ja teiste juurde tagasi tõi, jõudis ta kõrvu kaks heli - üks 
vali, teine aga vaikne, kuid väga selge. Üks oli plartsatus, nagu kukkunuks midagi rasket vette; teine 
aga kõlas nii, nagu naksatanuks lukk, kui uks vaikselt, aga kiiresti kinni tõmmatakse. 

Juss tormas kaldale tagasi. Frodo oli vees üsna kalda lähedal ning suur puujuur paistis olevat ta 
peal ja vajutavat teda vee alla, kuid ta ei rabelnudki vastu. Haaranud peremehel kuuest, tiris Juss ta 
puujuurika alt välja ning sikutas siis vaevaliselt kaldale. Frodo ärkas peaaegu kohe ning kukkus 
kõhima ja puristama. 

«Kas tead, Juss,» sai ta viimaks suust, «see vastik puu viskas mu jõkke! Ma tundsin, kuidas 


viskas. Suur juurikas lihtsalt käänas end ümber ja kukutas mu sisse!» 

«Ju sa nägid und,» ütles Juss. «Ei tohi istuda nii jõe ligi, kui uni kallale tükib.» 

«Kuidas teistega on?» küsis Frodo. «Ei tea, mida huvitavat nemad peaksid unes nägema?» 

Nad läksid ringi teisele poole puud ja siis taipas Juss, mida tähendas kuuldud naksatus. Punapõsk 
oli kadunud. Pragu puutüves, mille kõrvale ta ennist seljaga toetus, oli jäljetult sulgunud. llo rabeles 
lõksus: tema piha ümber oli kinni vajunud teine pragu, niiet jalad ulatusid välja, aga ülejäänud osa 
temast jäi mustavasse avasse, mille ääred pitsitasid teda tangidena. 

Alguses tagusid Frodo ja Juss rusikatega puutüve pihta seal, kuhu oli toetunud Punapõsk. Seejärel 
püüdsid nad meeleheitlikult pingutades lahti kiskuda pragu, mis hoidis kinni vaest Ilot. Kõik oli asjatu. 


«Õudus, õudus!» kisendas Frodo meeletult. «Miks me küll tulime siia koledasse Metsa? Ah, kui 
oleksime vaid kõik tagasi Kilginõos!» Ta põtkis puud kõigest jõust jalaga, märkamata valu varvastes. 
Vaevumärgatav värin jooksis läbi puutüve ning üles okstesse; lehed kahisesid ja sosistasid, kuid nüüd 
kostis see pigem nagu kauge ja ähmane naerukaja. 

«Kas meil kraami hulgas kirvest ei ole?» küsis Juss. 

«Ainult mu väike kiin tulepuude raiumiseks,» ütles Frodo. «Palju sellega ära ei tee.» 

«Oota-oota!» hüüdis Juss, kel seoses tulepuudega oli pähe turgatanud mõte. «Äkki on tulest abi!» 

«Vaevalt,» kahtles Frodo. «Muidu kui vahest ehk niipalju, et küpsetame vaese Punapõse seal sees 
elusalt ära.» 

«Võib-olla katsuks seda puud esiteks haavata või väheke hirmutada!» käis Juss peale. «Kui ta neid 
lahti ei lase, raiun ta maha - kasvõi hammastega närin tüve läbi!» Sõjakalt jooksis ta ponide juurde ja 
oli peagi tagasi, käes kaks tuletaela ja kiin. 

Kähku kogusid nad kuiva rohtu ja lehti ning kooretükke, siis ajasid hunnikusse murdunud raage ja 
juppideks raiutud oksi. Nad kuhjasid need vastu puud teisel pool tüve, vangidest võimalikult 
kaugemal.Juss lõi sädeme taela ja otsekohe süttis kuiv rohi, paisates taeva poole leeke ning suitsu. 

Oksad praksusid. Kõrvetavad väikesed tulekeeled limpsisid iidse puu vana krobelist koort. Läbi 
kogu paju jooksis värin. Lehed pea kohal tundusid valust ja vihast sisisevat. Ilo suust pääses vali 
karjatus; sügaval puu sisemuses kiljatas summutatud häälega Punapõsk. 

«Kustuta ära! Kustuta ära!» karjus Ilo. «Muidu ta pigistab mu pooleks, ta ise ütles!» 

«Kes? Mis?» tormas Frodo teisele poole puud. 

«Kustuta ära! Kustuta ära!» anus Ilo. Pajuoksad lõid ägedamalt kõikuma. Kostis kohin, nagu oleks 
tõusnud tuul ja pannud kõikuma oksad kõigil ümberkaudsetel puudel; justnagu oleksid kääbikud 
pillanud kivi rahulikult uinuvasse jõevoogu, tekitades vihalaineid, mis veeresid üha edasi läbi kogu 
Metsa. Juss lõi lõkke jalaga laiali ja trampis tule surnuks. Kuid Frodo, ka ise täpselt taipamata, miks, 
või mida tal oli loota, tormas mööda rada ja karjus: appi! appi! appi! Tundus aga, et ta isegi vaevu 
kuuleb oma kiledat häält: pajutuul rebis selle ta huulilt ja uputas lehtede plaginasse. Frodot haaras 
meeleheide omaenda rumaluse ja abituse pärast. 

Äkki tardus ta paigale. Vastus tuli, vähemalt tundus talle nii, kuid tagantpoolt, sealt, kus rada läks 
kaugemale Metsa. Frodo pöördus ümber ja kuulatas, ning peagi polnud kahtlust - ta kuulis laulu; laulis 
kellegi sügav, rõõmus hääl, hooletult ja õnnelikult, ehkki mõttetuid sõnu: 


Hei-loi! Helle-loi! Hei-loile-lillo! 
Ring ja mäng! Pots ja säng! Lakke patju Pillu! 
Tom Bom, hella Tom, Tom Bombadillo! 


Pooleldi lootusrikkalt ja pooleldi kartes mõnd uut hädaohtu, seisid Frodo ja Juss nüüd mõlemad 
liikumatult. Siis aga kerkis hääl selge ja valjuna pikast mõttetust sõnavalangust (või nii see neile 
tundus) ja laulis nõnda: 


Hei-loi! Helle-loi! Heile-loi! Ma kallis! 
Tormitaales taeva all väiksed sulepallid. 
Künka taga majake ja paokil õuevärav; 
Kuuma päiksepaiste käes ja külmas tähesäras 
Vete-tütar ootab mind, koduhoidja helde, 
Pajuvitsast nõtkem ta, lättevetest selgem. 
Vana Tom Bombadil vesiroose tuues 

Kodu poole keksib taas. Kes ta laulu kuuleb? 
Hei-loi! Helle-loi! Rõõmsalt lisan sammu; 
Kullakallis Kuldmari, päiksekarva mammu! 
Hei, vana Pajuätt, juured kokku sebi! 

Tomil kiire minna on. Päev saab varsti läbi. 
Tom tõttab koju taas vesiroose tuues. 
Hei-loi! Helle-loi! Kes ma laula kuuleb? 


Juss ja Frodo seisid kui lummuses. Korraga vaibus tuul. Hääletult rippusid lehed liikumatutel okstel. 


Veelkord rõkatas laul, ja siis korraga ilmus raja lähedal pilliroost hüpeldes ja tantsides välja vana, 
päevinäinud, kõrge põhjaga kaapkübar, paela vahel pikk sinine sulg. Veel paar hüpet, ja nähtavale 
ilmus inimene, või see ta vähemalt näis. Igatahes oli ta liiga pikk ja kogukas kääbiku kohta ja ehkki 
mitte päriselt Suure Rahva kasvu, tuli ta küll igatahes niisama suure trampimisega, tüsedate jalgade 
otsas suured kollased saapad, rüpsides läbi rohu ning põõsaste nagu lehm, kes tormab jõele jooma. 
Mehel oli seljas sinine mantel ja ees pikk ruuge habe; silmad sinised ja selged, nägu punapõsine nagu 
küps õun, kuid üleni naerukurdudes. Laial kupulehel nagu kandikul kandis ta kuhjakest valgeid 
vesiroose. 

«Appi!» karjusid Frodo ja Juss tema poole joostes, käed paluvalt välja sirutatud. 

«Hoi! Hoi! Kinni pea!» hüüdis mees ja tõstis käe, ning kääbikud tardusid nagu kivistunult paigale. 
«Kuhu vaja minna teil nii suure kiiruga, et lööb kinni rinna? Mis siin õige lahti on? Kas te mind ei 
tunne? Olen Tom Bombadil. Öelge, mis teil kurta! Tomil kiire minna on. Ärge roose murdke!» 

«Mu sõbrad jäid pajupuusse kinni!" hüüdis Frodo hingetult. 

«Isand Ilo pitsitati prao vahele!» lisas Juss. 

«Mis?» hüüatas Tom Bombadil õhku karates. «Vana Pajuätt? Ja midagi hullemat polegi? Sellega 
saame hakkama. Küll ma tema jaoks viisi tean. Vana hall Pajuätt! Ma külmetan ta südame jäässe, kui 
ta end korralikult ülal ei pea. Ma laulan ta juured alt ära. Ma laulan üles tuule, mis puhub tal kõik 
lehed-oksad küljest. Vana Pajuätt!» 

Pannud vesiroosid hoolikalt rohule, jooksis Tom puu juurde. Veel nägi ta llo väljaulatuvaid jalgu - 
muu oli juba sügavamale sisse tõmmatud. Pannud suu prao juurde, hakkas Tom sellesse madalal 
häälel laulma. Sõnu kääbikud ei kuulnud, kuid Ilole näis uut elu sisse tulevat. Ta jalad hakkasid 
pekslema. Tom kargas eemale ja murdnud rippuva oksa, lõi sellega vastu pajutüve. «Sina lase välja 
nad, vana Pajuätt!» hüüdis ta. «Mis sul õige mõttes on? Miks sa oled ärkvel? Mulda söö! Maasse poe! 
Vetta joo! Unda näe! Bombadil siin kärkleb!» Haaranud seejärel Ilol jalust, tõmbas Tom ta välja 
puutüve praost, mis oli äkki laienenud. 

Läbilõikavalt kriuksatades avanes teine pragu ja välja lendas Punapõsk, nagu oleks saanud hoobi 
tagumikku. Siis sulgusid mõlemad praod valju naksatusega. Võbin läbis puud juurest ladvani, ja äkki 
laskus metsa täielik vaikus. 

«Aitäh!» ütlesid kääbikud üksteise järel. 

Tom Bombadil purskas naerma. «Ah, mu pisikesed mehikesed,» ütles ta kummardudes, et nende 
nägusid näha. «Teie tulete minuga ühes, mulle külla! Söögilaual on ohtralt kollast koort, mesikärge, 
saia ja võid. Kuldmari ootab. Õhtusöögi juures on meil küllalt aega rääkida. Tulge aga mulle järele nii 
kähku kui saate!» Ta võttis vesiroosid maast, viipas korraks käega ja tormas hüpates ning tantsides 
rada mööda ida poole, ise üha valjult arusaamatuid sõnu leelutades. 

Tundes liialt suurt üllatust ja liialt suurt kergendust selleks, et midagi öelda, järgnesid kääbikud talle 
nii kiiresti kui jalad võtsid. Kuid sellest ei piisanud. Peagi kadus Tom eespool silmist, ta lauluhääl 
kostis järjest kaugemalt ja nõrgemini. Siis äkki tervitas ta hääl neid kaugusest, ja valjult kandusid 
kääbikuteni sõnad: 


Hopsti nüüd, ma väiksed sõbrad, üle Pajupõime! 
Tom astub teie ees ja süütab tuleõilmed! 
Läänekaarde päike loojub, uni kipub silma. 
Öö varjud maale laotab, katab kinni ilma. 
Uksepraost ja aknaavast kuldne valgus helgab. 
Ära karda musta leppa! Paju ära pelga! 
Ära karda juurt ja oksa! Tom sind koju juhib. 
Hei-loi! Ootab säng ja mõnus tulevuhin! 


Siis ei kuulnud kääbikud enam midagi. Näis, et niipea kui laul lõppes, vajus päike puude varju. 
Kääbikutele meenus, kuidas õhtupäikese längus kiired olid pannud sädelema Kangevirde jõe ja kuidas 
Pukivere akendes olid süttinud sajad tuled. Suured varjud langesid teele; tumedalt ja ähvardavalt 
rippusid raja kohal puude tüved ja oksad. Väänlevad piimjad udukiud hõljusid jõepinna kohal ja 
roomasid üles mööda kallast palistavaid puujuuri. Maapinnast otse rändurite jalge all tõusis auru, mis 
segunes varjuna kiiresti tiheneva videvikuga. 

Raja jälgimine muutus raskeks ja kääbikud tundsid end väga väsinuna. Jalad olid nagu tina täis. 
Põõsastes ja pilliroos kahel pool rada sahistasid vargsed olevused, tuues kuuldavale isevärki 
häälitsusi; näides hämaruses tumedatena, hakkasid üleval kahvatu taeva taustal silma 
eriskummaliselt väändunud, pahklikud näod, mis seirasid rändureid nii kõrgelt nõlvakult kui ka 
metsaservalt. Kogu ümbruskond oli omandanud justkui mingi ebatõelise ilme; nad komberdanuks 
otsekui läbi halva unenäo, millest pole ärkamist. 

Ent just siis, kui väsimus oli kasvanud nii suureks, et näis, nagu ei jätkuks üheksainsaks sammuks 
enam jõudu, hakkas maapind veidi tõusma. Kuskil eespool sulises vesi. Ähmaselt kumas läbi 
pimeduse valge vahuviirg seal, kus jõgi langes üle väikese astangu. Siis äkki lõppesid puud ja udu jäi 
seljataha. Kääbikud astusid Vanast Metsast välja ja nende ees laius avar rohumaa. Jõgi, nüüd kitsas 
ja kiire, hüples lõbusa sulinaga alla aasale vastu, läigatades siin-seal juba särama löönud tähtede 


valguses. 

Rohi jalgade all oli sile ja madal, nagu niidetud või pügatud muru. Metsaveer rohumaa servas oli 
hekina madalaks pügatud. Hoolsalt korrastatud rada, mida kahelt poolt ääristasid kivid, paistis nüüd 
selgelt. Tähevalguses hallina näides lookles tee üles, halja muruga kaetud künka tippu; sinna jõudnud, 
nägid kääbikud järgmisel, veelgi kõrgemal nõlvakul vilkumas maja tulesid. Nüüd laskus rada veidi ja 
läks siis jälle üles valguse poole mööda pikka, ühtlase murukamaraga kaetud künkanõlva. Ning siis 
äkki voogas avatud uksest välja lai kuldne valgusvihk. Kääbikute ees seisis Tom Bombadili maja, 
mäest üles, mäest alla ja künkajalamil. Selle taga paistis, hall ning paljas maanukk, veel kaugemal 
aga kadusid ida pool öösse Kääpaseljakute turjad. 

Nii kääbikud kui ponid lisasid sammu. Pool väsimust oli neil õlult langenud, samuti kogu hirm. Hei- 
loi! Helle-loi! veeres maja poolt tervitades vastu lauluviis. 


Hei-loi! Helle-loi! Rõõmsad sõbrakesed! 
Kääbikud ja ponid ka! Väsimuse peseb 
teie turjalt lauluviis! Laske hääled valla! 


Teine selge hääl, niisama noor ja niisama ürgvana kui allikas, rõõmus nagu ojakese vulin, mis 
mägede erksast hommikust alla ööpimedusse mattunud tasandikule ruttab, voogas hõbedakõlal neile 
vastu: 


Las lõbus lauluviis sellest minna valla, 

Kuis kumab kuu ja päike kuldset valgust kallab, 
Kuis kastepisar langeb lehetipuilt alla, 

Tuul künkanõlvadel kanarbikku tallab, 

Kuis õõtsub pilliroog ja õitsvad vesikupud. 
Vana Tom Bombadil ja Vete-ema tütar! 


Laulu kõla kõrvus, jõudsidki kääbikud ukselävele, ning neid ujutas üle kõikjalt ümberringi hoovav 
kuldne valgus. 


7. PEATÜKK 
Tom Bombadili kojas 


Neli kääbikut asutsid üle laia lävekivi ja jäid silmi pilgutades seisma. Nad olid pikas madalas toas, 
mida täitis katusetalade küljest rippuvate lampide helk; läikiv mustast puust laud oli täis kõrgeid 
kollaseid küünlaid, mis põlesid erksa leegiga. 

Toa tagumises seinas, välisukse vastas asus tool ja sellel istus naine. Lainetena langesid ta 
õlgadele pikad kuldkollased juuksed, rüü ta seljas oli roheline nagu pillirookasvud, täis 
kastepiiskadena pärlendavaid hõbehelmeid; kuldseteks  iirisõiteks vermitud vööd kaunistasid 
meelespealillede kahvatusinised silmad. Naise jalge ees olid põrandal suured rohelised ja pruunid 
savianumad, milles ujus valgeid vesiroosiõisi, nii et ta iste näis asuvat keset tiiki. 

«Astuge sisse, head külalised!» ütles naine ja kääbikud tundsid kohe ära selge hääle, mis ennist oli 
laulnud. Nad astusid paar arglikku sammu edasi ja hakkasid tegema sügavaid kummardusi, tundes 
end üllatunult ja kohmetult nagu teekäijad, kes koputavad taluuksele, et paluda kruus vett, kuid ukse 
avanedes näevad endi ees noort ja kaunist, elavate lilledega ehitud haldjakuningannat. Aga enne, kui 
nad jõudsid suu lahti teha, hüppas naine nõtkelt püsti, astus üle vesiroosianumate ning jooksis 
naerdes neile vastu; jooksul kahises ta rüü vaikselt nagu õitsval jõekaldal lilledes rändlev tuul. 

«Tulge, armas rahvas!» ütles ta, võttes Frodol käest. «Naergem ja olgem rõõmsad! Mina olen 
Kuldmari, Vete-ema tütar.» Kergel sammul astus ta kääbikuist mööda, sulges ukse ning pöördunud 
näoga külaliste poole, sirutas valged käsivarred sellest risti üle. «Jätkem öö ukse taha!» ütles ta. 
«Sest võib-olla kardate praegugi veel udu ja varje, mida heidavad puud, ja sügavat vett, ja 
metsaolendeid. Ärge kartke midagi! Sest täna olete te Tom Bombadili katuse all.» 

Kääbikud vahtisid teda imetlusega; naeratades silmitses Kuldmari kordamööda igaüht neist. 
«Kaunis emand Kuldmari!» sai Frodo viimaks suust, süda paisumas mõistetamatust rõõmust. Ta 
seisis nagu lummuses, mida oli tundnud mõnikord, kui kuulis haldjahääli; seekordne lumm oli aga 
teistsugune: rõõm ta südames polnud nii vahe ja ülev, ent sügavam ja lähedasem surelikule olendile, 
imepärane ja siiski mitte kummastav. «Kaunis emand Kuldmari!» ütles ta veel kord. «Nüüd mõistan 
ma rõõmu, mis peitus lauludes, mida kuulsime. 


Oo pajuvitsast nõtkem neid! Oo lättevetest selgem! 
Oo tuules õõtsuv pilliroog! Oo Vete-tütar helde! 
Oo kevadpäev ja suvepäev ja jälle tulev kevad! 

Oo kosekohin kaljudel ja lehed kõnelevad!» 


Ja hakkas korraga kogelema üllatusest, kuuldes iseend lausuvat selliseid sõnu, ning ta hääl jäi 
kurku kinni. Aga Kuldmari naeris. 

«Ma tänan sind!» ütles ta. «Poleks eales arvanud, et Maakonna elanikud on nii mesikeelsed. Kuid 
nagu näha, oled sa haldjasõber; sellest kõneleb su silmade sära ja su hääle kõla. Tore on sinuga 
kohtuda! Istugem nüüd ja oodakem majaisandat. Ta ei viibi kaua. Hoolitseb vaid teie väsinud loomade 
eest.» 

Heameelega istusid kääbikud madalatele kõrkjapõhjaga toolidele, sellal kui Kuldmari laua ääres 
toimetas; nad ei suutnud talt pilku pöörata, tundes rõõmu naise nappide liigutuste graatsiast. Kuskilt 
maja tagant kostus Tom Bombadili lauluhäält. Aeg-ajalt jõudsid helle-loi ja holla-lei ja hei-loile-lillo 
vahel kääbikute kõrvu korduvad sõnad: 


Vana Tom Bombadil on üks lõbus mees; 
kuub tal taevasinine ja saapad kollased. 


«Kaunis emand!» küsis Frodo pärast mõningast vaikust. «Ütle mulle, kui ma just liiga rumalasti ei 
küsi, kes on Tom Bombadil?» 

«Tema on,» vastas Kuldmari, peatudes oma kärmes askeldamises ja naeratades. 

Frodo heitis talle küsiva pilgu. «Tema on, nagu te teda nägite,» vastas Kuldmari ta pilgule. «Ta on 
metsa, maa ja mäe Isand.» 

«Tähendab, kõik need isevärki maad siin kuuluvad talle?" 

«Ei, seda mitte!» Naeratus kustus Kuldmarja huulil. «See oleks ju suur koorem,» lisas ta siis 
vaikselt, nagu iseenesega rääkides. «Puud ja rohi ja kõik muu, mis maas kasvab või elab, kuulub 
igaüks iseenesele. Tom Bombadil on Isand. Veel kunagi pole keegi teda takistanud, kui ta kõnnib 
metsas, kahlab vees või hüppab künkatippudel, olgu valguses või varjus. Temal pole hirmu. Tom 
Bombadil on isand.» 

Uks avanes ja sisse tuli Tom Bombadil. Nüüd polnud tal enam kaabut peas ja ta tihedaid pruune 
juukseid kroonisid sügislehed. Naerdes läks ta Kuldmarja juurde ja võttis naise käe. 

«Siin on mu kena emand!» hüüdis ta, tehes kääbikute suunas kummarduse. «Siin on mu Kuldmari, 
üleni hõberohelises ja lillekirjad vööl! Kas laud on kaetud? Ma näen kuldkollast koort ja mesikärge, ja 
saia, ja võid, piima, juustu ja rohelisi taimi ning küpseid metsamarju laual. Kas meile piisab sellest ? 
On's kõik söögiks valmis?» 


«Kõik on valmis,» vastas Kuldmari, «aga külalised ehk ei ole?» 

Tom plaksutas käsi kokku ja hüüdis: «Tom, Tom! Meelest läinud on sul väsind sõbrad! Tulge nüüd 
ja Tomil ennast kosutada laske! Peske oma mustad käed ja nägu loputage; räämas riided heitke 
seljast, sugege ka juukseid! » 

Ta avas ukse ja kääbikud järgnesid talle lühikesse koridori, mis tegi järsu käänaku ja viis 
madalasse, kaldus laega tuppa (paistis, et algul oli see olnud maja põhjapoolsesse otsa juurde 
ehitatud katusealune). Seinad, ehkki puhtast kivist, olid enamasti kaetud rippuvate roheliste mattide ja 
kollaste eesriietega. Kiviplaatidest põrandat kattis haljas, värskelt niidetud hein. Ühe seina ääres 
põrandal nägid kääbikud nelja kõrget madratsit, igal peal kuhi valgeid tekke. Teise seina ääres seisis 
pikk pink suurte savist pesukaussidega ning kruusid, mõned külma, mõned tulise veega. Iga aseme 
kõrvale olid valmis pandud pehmed rohelised toatuhvlid. 

Kohe, kui kääbikud olid end pesnud ja värskendanud, pandi nad lauda istuma, kaks kummalegi 
poole; laua ühes otsas istus Kuldmari, teises Isand. Järgnes pikk, rõõmuküllane söömaaeg. Ehkki 
külalised sõid nii, nagu suudavad süüa vaid nälginud kääbikud, ei tulnud millestki puudust. Jook 
kruusides nägi välja nag.u külm selge vesi, kuid rõõmustas südant nagu vein ning vallandas hääled. 
Akki leidsid külalised end rõõmsalt laulmas, otsekui oleks laulmine rääkimisest loomulikum ja kergem. 

Viimaks tõusid Tom ja Kuldmari ning koristasid kiiresti laua. Külalistel kästi olla vaikselt ja nad 
pandi istuma tugitoolidesse, igal ees väike pink, millele võis tõsta väsinud jalad. Nende ees laias 
kaminas lõõmav tuli lõhnas magusalt, nagu põleksid õunapuuhalud. Kui kõik oli korras, kustutati toas 
kõik tuled peale ühe lambi ja küünlapaari kamina kummalgi küljel. Siis jäi kääbikute ette seisma 
Kuldmari, käes küünal, ja soovis külalistele head ööd ning sügavat und. 

«Rahu olgu teiega,» ütles ta, «kuni hommikuni! Ärge kartke öiseid hääli! Siin pole akende ja uste 
taga midagi peale kuuvalguse ja tähevalguse ja künkatippudelt puhuva tuule. Head ööd!» Ning 
valguskuma ja rüü kahina saatel lahkus ta toast. Ta jalaastumine kostus nagu ojakese sulin, mis 
öövaikuses laskub laugelt allamäge üle jahedate kivide. 

Mõnd aega istus Tom nende kõrval vaikides ja igaüks kääbikuist püüdis koguda julgust, et esitada 
mõnd neist paljudest küsimustest, mis olid vaevanud neid juba õhtusöögi ajal. Silmalauge hakkas 
rõhuma uni. Viimaks küsis Frodo: 

«Kas sa kuulsid mu hüüdmist, Isand, või saabusid täiesti juhuslikult sinna just parajal hetkel?» 

Tom võpatas, nagu jahmunuks üles meeldivast unenäost. «Eh, mis?» küsis ta. «Et kas ma kuulsin 
su hüüdmist? Ei, ei kuulnud, ma ju laulsin. Sinna tõi mind lihtsalt juhus, kui võime seda juhuseks 
nimetada. Siin polnud tegemist minu plaaniga, ehkki teid oodata ma teadsin. Liikus kuuldus, et olete 
siinkandis rändamas. Me arvasime, et küllap te varsti ka jõe juurde välja jõuate, kõik rajad tulevad ju 
alla, Pajupõime poole. Vana hall Pajuätt, tema on võimas laulja; väikestel kääbikutel on raske tema 
kavalasti seatud lõksudest mööda pääseda. Kuid Tomil oli sealkandis asja, mida ta takistada ei 
söandanud.» Ta noogutas, nagu kipuks taas uni peale, kuid jätkas siis vaikselt leelutades: 


Mul oli asja sinna: vesiroose tooma 

läksin ma, et nende ilu rõõmustaks mu kaunist, 
talveööl et valged lilled pruunis savivaasis 
õitseksid ta jalge ees, kuni sulab lumi. 

Suve lõpul otsin ikka tema jaoks neid õisi 
laiast selge veega lammist Pajupõime ääres, 
kus nad vara puhkevad ja hilja pudenevad 
Seal ma leidsin kord ka kauni Vete-ema tütre, 
noore kena Kuldmarja istumas kesk kõrkjaid. 
Kiirelt lõi ta süda siis ja võluvalt ta laulis! 


Äkki avas ta silmad ja kääbikuid tabas nende sinine välgatus: 


Teile tuli õnneks see, sest rohkem ma ei lähe 
metsajõge mööda alla vana aasta lõpul 
Tänavu ei näe ma enam Pajuäti koda - 

mitte enne kevadet, mil mets end haljaks ehib, 
pajurada lehib taas ning kaunis Vete-tütar 
jõelammi suplema tantsiskledes tõttab. 


Taas saabus vaikus, ning Frodo ei suutnud end pidada, vaid küsis veel midagi, mis talle kõige 
vähem rahu andis. «Isand, räägi meile Pajuätist,» ütles ta. «Kes ta on? Ma pole temast kunagi varem 
kuulnud.» 

«Ei, ei!» hüüdsid Ilo ja Punapõsk kooris, istmeilt üles karates. «Mitte praegu! Mitte enne 
hommikut!» 

«Õigus!» toetas neid vana mees. «Nüüd on aeg puhata. Mõnda asja pole hüva öisel ajal kuulda. 
Jätkub uni hommikuni, sängis saab kõik selgeks! Öö hääli ära karda! Paju ära pelga!» Nende 
sõnadega võttis ta lambi alla, puhus tule ära ning mõlemas käes küünalt hoides juhtis külalised toast 


välja. 
Madratsid ja padjad tundusid udusulgedena pehmed, tekid olid kootud valgest villast. Vaevalt olid 
kääbikud heitnud kõrgetele sulekottidele ja tõmmanud peale kerge teki, kui juba uinusidki. 


Hilisööl magas Frodo sügavat und, mida ei valgustanud ainuski kiir. Siis nägi ta noort kuud 
tõusmas; selle kahvatus valguses kumas tema ees must kaljusein, millesse lõikus tume võlvkaar, 
otsekui suur värav. Frodole näis, nagu tõstetaks ta üles, ning kõrgelt nägi ta, et kaljusein on tegelikult 
küngaste sõõr, mille keskel lagedal maal kõrgub kivisammas nagu hiiglaslik torn, kuid mitte inimkäte 
töö. Torni tipus seisis inimkogu. Hetkeks möödus tõusev kuu ta pea kohalt ning läigatas tuules 
lehvivatel valgetel juustel. Alt, pimedalt tasandikult, kostus võikaid hääli ja hundikarja ulgumist. 
Korraga möödus kuu eest tohutute tiibade vari. Inimene tornitipus tõstis käed ning sauast ta pihus 
sähvatas valgus. Võimas kotkas laskus alla ja kandis ta minema. Alt kuuldus ulgumist ja huntide 
lõrinat. Kostis tugeva tuule vihin ning selle tiivul kandus temani kappavate, kappavate, kappavate 
kapjade plagin Idast. «Mustad Ratsanikud!» jahmus Frodo ärkvele, kabjaplagina kaja ikka veel kõrvus 
kaikumas. Ta mõtles, kas tal jätkub veel iial julgust lahkuda nende kiviseinte turvalise kaitse alt. Ta 
lamas liikumatult, üha kuulatades; kuid ümberringi valitses vaikus ning viimaks pööras ta teise külje ja 
uinus, või läks rändama uude nägemusse, mida pärast enam ei mäletanud. 

Punapõsk tema kõrval viibis meeldivate unenägude vallas; kuid siis uni muutus ja oiates pööras ta 
teise külje. Äkki ta ärkas, või arvas end ärkavat, kuuldes pimeduses ikka veel häält, mis oli häirinud ta 
und: krip-krõp, kriiks: nagu kõiguksid puuoksad ärritunult tuules, nagu kraabiksid oksasõrmed seina ja 
aknaid: kriiks, kriiks, kriiks. Äkki leidub maja lähedal pajupuid, mõtles ta; ja siis haaras teda võigas 
tunne, nagu polekski ta mitte Tom Bombadili kodus, vaid paju sisemuses ja jällegi naerab ta üle see 
kohutav, kuivalt kriiksuv hääl. Punapõsk kargas istuli, kuid käte all pehmeid patju tundes heitis 
kergendusega uuesti asemele. Näis, et kõrvus kajasid praegugi veel sõnad: «Ära pelga midagi! Maga 
rahus hommikuni! Ära karda öiseid hääli!» Ning ta uinus uuesti. 

Ilo unevaikusse segunes aga langeva vee sulin : vesi voolas vaikselt allamäge ning aina kogunes 
ja kogunes vastupandamatult maja ümber tumedaks kallasteta järveks. Juba loksus vesi müüride all ja 
kerkis aeglaselt, kuid kindlalt. «Nüüd ma upun!» Ta tundis end lamavat pehmes limases soos ning 
hüppas üles, kuid jala alla sattus külma, kindla kiviplaadi nurk. Siis meenus talle kõik ning ta heitis 
uuesti asemele. Ta mäletas veelgi kuulvat: «Siin pole akende ja uste taga midagi peale kuuvalguse ja 
tähevalguse ja künkatippudelt puhuva tuule.» Kardinat liigutas õrn, leebe tuuleõhk. Ilo tõmbas 
sügavalt hinge ja uinus uuesti. 

Ent Juss, niipalju kui ta mäletas, magas sügavas rahus nagu nott, kui notid üldse saavad millegagi 
sügavalt rahul olla. 


Hommikuvalguses ärkasid nad kõik neljakesi korraga. Tom kõndis mööda tuba, vilistades kui 
kuldnokk. Kuuldes külalisi end liigutavat, plaksutas ta käsi ja hüüdis: «Hei-hoi! Holla-lei! Hella-loi! Mu 
kallid!» Ta tõmbas kollased eesriided lahti ja kääbikud nägid nende taha varjatud aknaid mõlemas 
toaotsas, üks vaatamas itta ja teine läände. 

Puhanult hüppasid nad üles. Frodo jooksis idapoolse akna juurde ja nägi köögiviljaaeda, mis oli 
kastest üleni hall. Ta oli pooleldi arvanud, et näeb kuni majaseinteni ulatuvat, kabjajälgedest üleni 
auklikku samblalagendikku. Tegelikult aga piiras vaatevälja kõrgete, keppidele toetuvate ubade rivi, 
mille kohal kauguses kerkis tõusva päikese valgusse hall mäetipp. Oli kahvatu hommik: pikkade 
punaservaliste pilveribade taga, mis meenutasid määrdunud villatorte, helendas sügavkollaselt 
idakaar. Taevas tõotas vihma, kuid päev muutus kiiresti heledamaks ja märgade roheliste oalehtede 
vahel lõid hõõguma punased õied. 

Vaadates välja läänepoolsest aknast, nägi Punapõsk enda ees udujärve. Mets peitis end valge 
hämu varju. Talle näis, et vaatab ülalt alla kaldus pilvekatusele. Selle sees oli kurd või nõva, kus 
ühtlane linik katkes, sünnitades lagunemisel sulgjaid laineid - Pajupõime org. Vasakul voolas künkalt 
alla ojake ja kadus piimjasse uttu. Akna all oli lilleaed ja pügatud hekk, okstel rippumas hõbedased 
ämblikuvõrgud, tagapool aga paistis hall sile muru, mis helendas kastest. Ühtki pajupuud ei hakanud 
silma. 

«Tere hommikust, mu rõõmsad sõbrad!» hüüdis Tom, paisates idapoolse akna pärani. Sisse 
voogas jahedat, vihma järele lõhnavat õhku. «Ega päike täna oma palet palju näita. Olen koidust 
saadik ringi käinud, hüpanud mööda künkatippe, nuusutanud tuult ja ilma, märga rohtu jalge all, märga 
taevast üleval. Äratasin akna all lauldes Kuldmarja, kuid kääbikurahvast ei ärata varasel 
hommikutunnil miski. Öösel ärkab väike rahvas pimeduses üles ja magab siis, kui valge käes! Lee- 
loile-lillo! Ärgake, mu väiksed sõbrad! Öised hääled jätke! Lee-loile-lillo-lee! Helle-loo, mu kallid! Kui te 
ruttu tulete, saate hommikust süüa. Kui hilja peale jääte, saate rohtu ja vihmavett!» 

On ütlematagi selge - ehkki Tomi ähvardus ei kõlanud väga tõsiselt -, et kääbikud tulid ruttu ja 
lahkusid lauast hilja, õigemini alles siis, kui laud juba üsna lage välja nägi. Ei Tomi ega Kuldmarja 
polnud kohal. Oli kuulda, kuidas Tom käib ringi mööda maja, kolistab köögis, jookseb trepist üles-alla 
ning laulab siin-seal õues. Söögitoast avanes vaade läände, üle udulaamaga kaetud oru; aken oli 
lahti. Katuse õlgräästad tilkusid. Kääbikud polnud veel lõpetanud hommikusööki, kui taevas tõmbus 
lauspilve ja hakkas sadama ühtlast ning pehmet halli vihma. Selle tihe loor varjas Vana Metsa 


täielikult. 

Sellal kui kääbikud aknast välja vaatasid, hakkas nende kõrvu kostma kuskil kõrgemal laulva 
Kuldmarja hääl, mis oleks nagu koos vihmaga taevast õrnalt alla langenud. Sõnad olid enamasti 
arusaamatud, kuid ilmselgelt oli see sajulaul, hõrk nagu vihmasagar janusele künkale, ning vestis 
jõest, mis saab alguse allikast mägedes ja suubub kaugetel tasandikel merre. Kääbikud kuulasid 
mõnuga; südamepõhjas oli Frodo rõõmus ja tänas hella vihma, mis takistas neid lahkumast. 
Ärkamisest saadik oli teda raskelt vaevanud mõte teeleasumisest; nüüd hakkasid asjalood paistma 
sedamoodi, et sel päeval teekonda jätkata ei saa. 


Tuuled kõrgel taeva all pöördusid Läände, rullides kohale madalaid ja märgi pilvi, mis vallandasid 
endasse kogunenud vihma sinna, kus ennist olid paistnud Kääpaseljakute paljad turjad. Maja ümber 
polnud näha midagi peale taevast langeva vee. Frodo seisis avatud ukse juures ja vaatas, kuidas 
valge, kriidiga üleriputatud rada muutus väikeseks piimaojaks, mis tõttas mulinal alla oru poole. 
Sörkides tuli maja nurga tagant Tom Bombadil, vehkides kätega, nagu tahaks vihma endast eemal 
hoida - ja kui ta üle läve hüppas, näis ta tõepoolest üsna kuiv, välja arvatud saapad. Need võttis Tom 
jalast ja pani korstna kõrvale nurka. Siis istus ta suurimale toolile, mis toas leidus, ja kutsus kääbikud 
enda juurde kokku. 

«Täna on Kuldmarja pesupäev,» ütles ta, «ja tema sügisene suurpuhastus. Liiga märg 
kääbikurahva jaoks - puhake, kuni selleks on võimalus! Täna on hea rääkida pikki lugusid, küsida ja 
vastata, ja Tom teeb jutuga algust.» 

Ta jutustas kääbikutele palju ebatavalisi lugusid, aeg-ajalt pooleldi nagu iseendaga kõneldes ning 
heites kuulajaile vahel teravaid pilke säravsinistest silmadest paksude puhmaskulmude all. Sageli 
juhtus, et jutt läks üle lauluks ja siis hüppas Tom toolilt püsti ning tantsis toas ringi. Ta rääkis jutte 
mesilastest ja lilledest, sellest, kuidas elavad puud, Vana Metsa imelikest asukatest, halbadest 
olenditest ja headest olenditest, sõbralikest ja ebasõbralikest olenditest, julmadest ja lahketest 
olenditest ning saladustest murakavarte all. 

Kuulates hakkasid kääbikud taipama, mil moel on mets tulvil teisi elusolevusi peale nende endi, 
hakkasid isegi tundma end võõrastena seal, kus kõik teised on omas kodus. Ikka ja jälle pöördus Tomi 
jutt Pajuätile ja nüüd sai Frodo temast teada kõik, mis tahtis, isegi veidi rohkem kui tahtis, sest mugav 
seda juttu kuulata ei olnud. Tom rääkis puude südameist ja mõtetest, mis sageli on hämarad ja 
kummalised, täis vihkamist olendite vastu, kes käivad vabalt maapinnal ringi, närivad, hammustavad, 
murravad, raiuvad, põletavad: hävitajad ja sissetungijad. Vana Metsa ei kutsutud nõnda mitte 
ilmaaegu, sest mets oli tõepoolest iidvana, alles jäänud sellest ajast, kui kogu maad katsid tohutud, 
praeguseks ununenud laaned; ning tänini elas selles metsas koos mägedega aegamisi vananevaid 
puude isade esiisasid, kes mäletsid aegu, mil nemad olid valitsejaks üle kõige. Lugematute elatud 
aastatega olid nad kogunud endasse uhkust ja sissejuurdunud tarkust, aga ka vimma. Seejuures 
polnud ükski puudest ohtlikum kui Pajuätt: tema süda oli mäda, jõud aga haljas; ta oli kaval, valitses 
kõikide tuulte üle, ning oma laulu ja mõtet sisendas ta metsapuudele jõe mõlemal kaldal. Pajuäti hall 
janune vaim, mis ammutas jõudu maapinnast, levis peene juurtevõrguna mullas ning nähtamatute 
oksasõrmekestena õhus, kuni oli saanud enda ülemvõimu alla peaaegu kõik puud Metsas Hekist kuni 
Kääpaseljakuteni. 

Siis ühtäkki väljus Tom oma jutuga metsast ja läks hüpeldes üles mööda karget ojakest, üle 
pulbitsevate kärestike, üle kivikeste ja vees läikivaks kulunud kaljurahnude, läbi lillede, mis kasvasid 
märgades, kitsastes, rohtunud lõhangutes, ning jõudis lõpuks üles Kääpaseljakutele. Kääbikud said 
kuulda lugusid Suurtest Kääbastest ja haljastest kalmetest, ning sellest, kuidas kunagi kanti kokku 
kividest ringid küngastel ja nõgudes küngaste vahel. Lambakarjad määgisid. Kerkisid rohelised müürid 
ja valged müürid. Mäetippudel kõrgusid kindlused. Väikeste kuningriikide valitsejad võitlesid 
üksteisega, vastselt sepistatud ahnete mõõkade punasel metallil helklemas noore päikese leek. Võit 
järgnes võidule, kaotus kaotusele, tornid varisesid, kindlused põlesid, leegid kerkisid taevani. Kuld 
kuhjus hukkunud kuningate ja kuningannade surnuraamidele; nad kanti kalmetesse ja kiviuksed 
kõmatasid kinni, ning peagi kasvas kõige üle rohi. Veel jalutasid küngastel rohtu näksivad 1ambad, 
kuid varsti oli kõik jälle lage. Süngetes tumedates paikades kaugel eemal kerkis üles vari ja luud 
liigutasid end kalmetes. Küngaste vahel orgudes kõndisid ringi kääpavahid, sõrmused kõlksumas 
külmadel sõrmedel, kuldketid tinisemas tuules. Murtud hammastena irvitasid kuuvalguses kividest 
ringid. 

Kuulajatel jooksis judin üle selja. Maakonnaski oli kuuldud lugusid Vana Metsa taga asuvatest 
Kääpaseljakutest ja kääpavahtidest. Lugusid sellest ei kuulatud aga meelsasti, isegi mitte kaugel 
eemal nendest paikadest, õdusa kaminatule paistel. Neljale rändurile meenus äkki asjaolu, mille 
äärepealt oleks peast pühkinud rõõm Tom Bombadili majja sattumise üle: maja asus üsna nende 
kardetud kõrgustike nõlval. Kääbikud kaotasid käest kuulamisjärje ja nihelesid ebalevalt, heites 
üksteise poole kõõrdpilke. 

Taas kuulama hakates leidsid nad, et Tom oli jutuga rännanud imetabastesse paikadesse, mis 
asusid kaugemal kui ulatus mälu, kaugemal kui ärkvel mõte, aegadesse, mil maailm oli avaram, mil 
merelained uhtusid vahetult läänemaailma Randa; ja veelgi kaugemale tagasi laulis end Tom, 
muistsete taevatähtede alla, mil ainult haldjavanemad ärkvel olid. Siis äkki vaikis Tom, ja ta pea 


hakkas nagu tukastades rinnale vajuma. Kääbikud istusid liikumatult, võlutuna kuuldust; ja neile näis, 
nagu oleks Tomi sõnades peituva lummuse mõjul vaikinud tuul ja sadanud end kuivaks pilved, 
taganenud päev ja andnud maad pimedusele, mis tuli nii idast kui läänest, ning taevas löönud särama 
tähevalgus. 

Frodo poleks osanud öelda, kas oli möödunud ühe või mitme päeva hommik ja õhtu. Ta polnud ei 
näljane, ei väsinud, ainult täis imetlust. Aknast paistis sisse tähtede sära ja ümberringi näis olevat 
maad võtnud taevane vaikus. Imetlusest hingetuna ning äkilisest hirmust vaikuse ees küsis ta siis: 

«Kes sa oled, Isand?" 

«Ah, mis?» võpatas Tom end toolil sirgu, silmad hämaruses läigatamas. «Kas sa ei teagi veel mu 
nime? See on ainus vastus. Ütle mulle, kes oled sina, üksinda iseendaga ja nimetu? Kuid sina oled 
noor ja mina vana. Vanim - see ma olen. Pange tähele mu sõnu, sõbrad: Tom oli siin veel enne jõge, 
ja enne puid; Tom mäletab esimest vihmapiiska ja esimest tammetõru. Tema tallas sisse rajad enne 
Suure Rahva tulekut, tema nägi, kuidas neisse paikadesse ilmus Väike Rahvas. Tema oli siin enne 
kuningaid ja kalmeid ja kääpavahte. Kui haldjad rändasid ära läände, oli Tom juba siin; veel enne 
merede muutumist. Ta mäletab pimedust tähtede all siis, kui seda polnud veel vaja karta - see oli 
enne, kui tuli Must Isand Välisilmast.» 

Akna tagant näis mööduvat vari, ja rutakalt heitsid kääbikud pilgu läbi ruutude. Kui nad uuesti tuppa 
vaatasid, seisis nende selja taga uksel valgusest ümbritsetud Kuldmari. Ta hoidis küünalt, varjates 
käega leeki tõmbetuule eest; ja valgus kumas ta käest läbi, nagu päikesevalgus läbi valge merikarbi. 
«Vihm on üle,» ütles ta, «ja tähepaistel voolab värske vesi künkanõlvadelt alla. Naergem nüüd ja 
olgem rõõmsad!» 

«Ja söömalauda asugem!» hüüdis Tom. «Pikk jutt toob janu. Ja pikalt kuuldes nälga jääb koidul, 
lõunal, õhtul!» Nende sõnadega hüppas ta toolilt püsti, kahmas korstnajala juures asuva riiuli pealt 
küünla ja läitis selle leegist, mida hoidis Kuldmari; veidi aega tantsis ta ringi ümber laua, siis äkki 
hüppas uksest välja ja kadus. 

Otsekohe tuli ta jälle tagasi, käes suur kuhjaga toitu täis taldrik. Nüüd katsid Tom ja Kuldmari laua; 
kääbikud aga istusid, pooleldi võlutult, pooleldi naerdes; nii kaunid olid Kuldmarja liigutused, nii 
kentsakas ja lõbus Tomi hüppamine-kargamine. Ent mingil moel näis nende kahe liigutustest põimuvat 
ühtne tants, kus kumbki ei takistanud teist - uksest sisse, uksest välja ning ümber söögilaua; kiiresti 
kattus laud toidu- ja jooginõudega ning kollaste ja valgete küünaldega, mis heitsid heledat valgust; siis 
kummardus Tom külaliste ees. «Õhtusöök on valmis,» ütles Kuldmari ja nüüd nägid kääbikud, et tal on 
seljas valge vööga hõbedane rüü ning jalas otsekui kalasoomustega kaetud kingad. Tomil oli seljas 
sinine kuub, sinine nagu vihmast pestud meelespealilled, ja jalas rohelised sukad. 


See õhtueine osutus veelgi meeldivamaks kui eelmine. Tomi imepäraseid jutte kuulates võisid 
kääbikud vahele jätta ühe või mitugi söömaaega, kuid kaetud laua taha istudes tundsid nad, nagu 
poleks vähemalt nädal otsa ivagi hamba alla saanud. Mõnda aega ei kostnud söögilauast ei laule ega 
ka väga palju juttu, nii hoolega olid külalised ametis. Peagi aga tõusis tuju uuesti, taas hakkas kostma 
rõõmsaid hüüdeid ja naeru. 

Kui nad olid söönud, laulis Kuldmari nendega koos palju laule, mis said lõbusalt alguse 
mäetippudelt ja langesid pehmelt alla vaikusse; ning selles vaikuses kerkisid kääbikutel vaimusilma 
ette seninägematult avarad veekogud, kuhu vaadates nägid nad taevast endi all ja tähti kalliskividena 
säramas sügavustes. Siis, nagu eelmiselgi korral, soovis perenaine kõigile head ööd ja sättis külalised 
kaminatule äärde istuma. Aga Tom paistis nüüd täiesti ärkvel olevat ja külvas nad küsimustega üle. 

Paistis, et ta teab palju nii neist endist kui nende perekondadest ja tunneb Maakonna ajalugu ning 
ettevõtmisi päevist, mida kääbikud isegi vaevu mäletasid. Nüüd polnud see Frodole ega teistele enam 
üllatuseks, kuid Tom ei teinud saladust sellestki, et oma viimase aja uudiseid oli ta kuulnud peamiselt 
talunik Vaglalt, keda näis pidavat tähtsamaks isikuks, kui nad oleksid arvanud. «Tema vanade jalgade 
all on muld, ta sõrmede külge kleepub savi; tema kontides on varuks tarkust ja ta hoiab lahti mõlemad 
silmad,» rääkis Tom. Samuti oli Tomil ilmselt olnud kokkupuuteid haldjatega ja näis, et mingil moel oli 
Gildorilt temani jõudnud sõnum Frodo põgenemisest. 

Tom teadis nii palju ja ta küsimused olid seatud nii oskuslikult, et peagi leidis Frodo end rääkivat 
Bilbost ja omaenda lootustest ning hirmudest rohkemgi, kui ennist oli rääkinud Gandalfile. Ratsanikest 
kuuldes kõngutas Tom pead üles ja alla ja ta silmad välgatasid. 

«Näita mulle seda kallist Sõrmust!» ütles ta korraga poole sõna pealt: ja Frodo tõmbas iseendalegi 
üllatuseks taskust keti, võttis selle küljest Sõrmuse ja ulatas pikema jututa Tomile. 

Mehe suure pruuni käe peopesal lebades näis see paisuvat. Siis tõstis Tom selle äkitselt silma ette 
ja naeris. Hetkeks nägid kääbikud ühteaegu naljakat ja hirmuäratavat pilti sellest, kuidas tema 
erksinine silm läbi kuldrõnga säras. Siis pistis Tom Sõrmuse oma väikese sõrme otsa ja tõstis üles 
küünlavalgusse. Esimesel hetkel ei näinud kääbikud selles midagi imelikku. 

Siis nad ahhetasid. Tom ei kavatsenudki kuhugi kaduda! 

Uuesti naerma puhkenud, viskas Tom Sõrmuse õhku - ja see kadus sähvatades. Frodo suust 
pääses hüüatus - kuid juba kummardus Tom ettepoole ja ulatas selle talle naeratades tagasi. 

Frodo silmitses seda teraselt ja pisut kahtlustavalt (nagu laenatud asja mustkunstniku käest tagasi 
saades). See oli sama Sõrmus, või vähemalt nägi ta niisugune välja ning kaalus sama palju: Sõrmus 


oli alati tundunud Frodole tavatult raskena. Teda häiris pisut Tomi näiliselt kerglane suhtumine 
esemesse, mida isegi Gandalf pidas nii tähtsaks ja hädaohtlikuks. Ta ootas, kuni vestlus oli hoogu 
võtnud ning kui Tom parajasti jutustas mingit kentsakat lugu mäkradest ja nende iseäralikest 
kommetest, pistis ta Sõrmuse salamahti sõrme. 

Ilo pöördus tema poole, et midagi öelda, kuid võpatas ja surus alla hüüatuse. Frodo oli (omamoodi) 
rahul: see oli ikka päriselt tema oma sõrmus, sest varjamatu hämmeldusega vahtis Ilo ta tooli, ilmselt 
teda ennast nägemata. Ta tõusis ning hiilis kamina juurest eemale, välisukse poole. 

«Hei, sina!» hüüdis Tom, pöörates tema poole oma säravad sinisilmad, mis ilmselt nägid iga 
liigutust suurepäraselt. «Hei, Frodo, tagasi! Kus sa õige lähed? Vana Tom Bombadil pole veel nii 
pime. Võta sõrmest kuldne sõrmus! Su käsi on ilma selleta palju kenam. Tule siia! Jäta naljad ja mu 
seltsi istu! Meil veel vaja juttu vesta, hommikule mõelda. Tom peab leidma õige tee, et te jalg ei 
eksiks.» 

Frodo naeris (püüdes teha rõõmsat nägu), tõmbas Sõrmuse sõrmest, läks laua äärde tagasi ning 
istus. Tom rääkis neile nüüd, et tema arvates peaks homme paistma päike ning et tuleb rõõmus 
hommik, mil võib teele asuda lootusrikka südamega. Kuid et hea oleks neil teele asuda varakult, sest 
siinkandis ei tea isegi Tom kindlalt, milliseks kujuneb ilm mõne aja pärast; mõnikord muutub see 
kiiremini kui tema jõuab vahetada kuube. «Mina pole ilmameister,» ütles ta, «ega ole keegi, kes kahel 
jalal ringi kõnnib.» 

Talitades Tomi nõu kohaselt, otsustasid kääbikud minna tema maja juurest peaaegu otse Põhja 
suunas, üle seljakute madalamate läänenõlvade: sel moel peaksid nad päeva jooksul Idateele välja 
jõudma, sattumata seejuures väga lähedale Kääbastele. Ärgu nad kartku midagi, manitses kääbikuid 
Tom - kuid ärgu ka toppigu oma nina sinna, kuhu pole vaja. 

«Käige haljal rohumaal. Pole tarvis minna vana kivi torkima või kääpavahte püüdma, kui te pole 
nende seast, kel süda eal ei vappu!» Seda kordas ta mitmel puhul; ning kui nad peaksid juhtuma 
mõne kääpa lähedusse, soovitas Tom mööduda sellest lääne poolt. Siis õpetas ta kääbikuile 
laulukese juhuks, kui nad järgmisel päeval peaksid sattuma raskustesse või ohtu: 


Hoi! Tom Bombadil, Tom Bombadillo! 

Vee, künka, metsa, puu ja väikse päiksekillu 
Huikele sa kõrvad ava, ärka ja meid kuule! 
Hoi, Tom Bombadil, meile appi tule! 


Kui kääbikud olid selle värsi koos Tomiga läbi laulnud, patsutas Tom igaühele neist veel kord 
naerdes õlale, võttis küünlad ning juhtis nad magamistuppa. 


8. PEATÜKK 
Udu Kääpaseljakutel 


Sel ööl kääbikud mingeid hääli ei kuulnud. Kuid kas unenäos või ilmsi - seda ei osanud Frodo 
öelda -, kostus ta mõtteisse kena lauluhääl: viis, mis jõudis temani nagu kahkjas valgus läbi halli 
vihmaloori, üha tugevnedes, kuni vihmaloor muutus klaasjaks ja hõbedaseks ning tõmmati viimaks 
eest, ning pilgule avanes kauge roheline maa kiiresti tõusva päikese all. 

Nägemus sulas kokku ärkamisega, ja seal seisiski Tom ning vilistas nagu terve parv laulurästaid; 
päikese kaldus kiired aga langesidki juba alla mööda künkanõlva ja sisse avatud aknast. Õues oli kõik 
roheline ja kahvatukuldne. 

Peale hommikusööki, mil kääbikud jälle isekeskis lauas istusid, hakkasid nad valmistuma 
hüvastijätuks nii raske südamega, nagu üldse saab raske olla ühe kääbiku süda sellisel jahedal selgel 
hommikul, vihmast puhtaks pestud kahvatusinise sügistaeva all. Puhus värske loodetuul. Tavaliselt 
vaikse loomuga ponid nuhutasid õhku ja tantsisklesid jalalt jalale. Kübarat lehvitades väljus majast 
Tom ja tantsis trepimademel, kiirustades neid teele asuma ja soovides jõudu jalgadele. 

Kääbikud sõitsid minema mööda looklevat rada, mis sai alguse hoovi pealt ja läks üles mööda 
maja varjava mäeveeru põhjapoolset otsa. Nad olid just ponide seljast maha astunud, et juhtida 
loomad üles viimasest järsust nõlvast, kui Frodo äkitselt peatus. 

«Kuldmari!» hüüdis ta. «Meie kaunis perenaine, üleni hõberohelises! Me polegi temaga hüvasti 
jätnud ega teda õhtust saadik näinud!» Frodo oli nii õnnetu, et asutas tagasi pöörduma; kuid samal 
hetkel jõudis nendeni selgehäälne värelev hõige. Kuldmari seisis ülal künkaveerul ning lehvitas 
rändureile; ta lahtised juuksed lehvisid tuules ning aegajalt läigatasid neil päikesekiired. Tema 
tantsujalgade alt sähvis valgust, nagu välkunuksid kastepiisad murul. 

Kääbikud kiirustasid viimasest nõlvakust üles ja jäid hingetult Kuldmarja kõrval seisma. Nad 
kummardusid, kuid käeviipega andis naine neile märku ringi vaadata; niisiis vaatasid nad künkatipult 
alla, hommikuvalguses maad. Vaade oli nüüd niisama selge ja avar, nagu oli olnud looritatud ja udune 
päeval, mil nad seisid Vanas Metsas künkatipul - mis nüüd kõrgus läänekaares, paistes 
helerohelisena mustavate puude vahelt. Selles suunas kerkis maa metsastunud seljandikena 
päikesepaistes, roheline, kollane, ruuge, peites pilgu eest taamal asuvat Kangevirde orgu. Aga lõunas, 
Pajupõime viiru taga läikis klaasjalt kauguses kahvatusinine Kangevirre ise, tehes sealsetel tasandikel 
suure kaare ja kadudes paikadesse, millest kääbikud midagi ei teadnud. Põhjas läksid seljakud järk- 
järgult üle laugemaks maaks ja nende taga rullusid hallid ja rohelised ja punakaspruunid tasandikud 
ning künkad, sulades viimaks silmapiiril uttu. Idas kerkisid kink kingu järel hommikuvalgusse 
Kääpaseljakud, kadudes silmist äraarvamatutesse kaugustesse; ja ehkki taevarannal võis näha vaid 
midagi ebamääraselt valget ja aimata sinakat võbelust, teadsid rändurid põlvkondade mälu ja vanade 
juttude najal, et seal asuvad kauged, kõrged mäed. 

Õhku sügavalt kopsudesse tõmmates tundsid kääbikud, nagu võiksid nad ainsa hüppe ja paari tubli 
sammuga jõuda kõikjale, kuhu süda kutsub. Näis pelgurlik sörkida tee poole mööda kurrulise 
seljandikuala serva, sellal kui nad hoopiski peaksid hüplema niisama rõõmsalt kui Tom, künkaid astme 
kivideks kasutades, otsejoones mägede poole. 

Kuldmarja hääl kutsus tõelusse tagasi nende mõtted ja pilgud. «Kiirustage, kallid külalised!» ütles 
ta. «Ja ärge kalduge kõrvale valitud teelt! Põhja poole, ja olgu ikka tuul teie paremal põsel ja õnnistus 
teie sammudes! Kiirustage, kuni päike veel paistab!» Frodole aga lisas ta: «Hüvasti, haldjasõber, see 
oli rõõmus kohtumine!» 

Aga Frodo ei leidnud vastamiseks sõnu. Ta kummardus sügavalt, istus oma poni selga ja sörkis 
koos sõpradega aeglaselt künkatagusest laugest nõlvakust alla. Tom Bombadili maja ja org, samuti 
Vana Mets kadusid silmist. Õhk kahe halja mäenõlva vahel muutus soojemaks, ninna lõi tugev magus 
turbalõhn. Jõudnud rohtunud nõo põhja, pöördusid rändurid ja nägid taeva taustal Kuldmarja, väikese 
ja saledana nagu lille päikesepaistel: ta nägu oli ikka veel nende poole pööratud ja käed ette sirutatud. 
Kui kääbikud taas taha vaatasid, kostus veel kord nendeni selgehäälne hõige ja siis tõstis Kuldmari 
pöördudes käe ning kadus künka taha. 


Edasi lookles rada mööda nõo põhja ja käändus ümber järsu rohelise künkajalami sügavamasse 
ning laiemasse orgu, siis üles järgmisele seljandikule, alla mööda selle pikka veeru, ning jälle üles 
mööda siledat külge, üles uutele harjadele ja alla uutesse orgudesse. Ühtki puud polnud näha, ega ka 
lahtist vett: maas kasvas vaid hein ja madal vetruv rohi, ümberringi valitsevat vaikust häiris üksnes 
tuule sosin nõlvakutel ja kääbikutele tundmatute lindude üksildased karjed. Teekonna edenedes tõusis 
päike kõrgemale ja soojendas üha enam. Igale järjekordsele kingule jõudes tundus, et tuul on jäänud 
vaiksemaks. Kui nad pilgu lääne poole heitsid, näis kauge mets suitsevat, nagu auraks mahasadanud 
vihm puulehtedelt ja juurtelt ning metsaaluselt kõdukihilt uuesti üles. Nüüd oli silmapiirile laskunud 
vari, mingi tume udu, millele toetus kesktaevas, raske ja kuum nagu sinine kaas. 

Keskpäeva paiku jõudsid nad tasasele ja laiale, madala taldrikuna lohkus künkatipule, mida 
ääristasid rohelised vallid. Õhk lohus oli täiesti liikumatu, taevas tundus kõrguvat otse pea kohal. 
Kääbikud sõitsid ringi teisele poole ja heitsid pilgu põhja suunas. Pilt, mis neile avanes, pani südamed 
rõõmsamalt lööma, sest näis, et täiesti ilmselt on nad jõudnud edasi oodatust paremini. Maast 


kerkivas uduvines kippus silm kauguste hindamisel küll petma, kuid polnud mingit kahtlust, et 
Kääpaseljakutest on nad peagi möödas. Põhja suunas kulges loogeldes alla pikk org, mille lõpul 
paistis läbipääs kahe järsu nõlvaseina vahel. Sellest kaugemal künkaid enam polnud. Ähmaselt 
mustas taamal pikk tume viirg. «See on puuderida, » ütles Ilo, «ja samas peab olema ka maantee. 
Sillast ida pool kasvavad tee ääres paljude penikoormate vältel suured puud. Räägitakse, et need 
istutati sinna veel vanal ajal.» 

«Suurepärane!» rõõmustas Frodo. «Kui jõuame pärastlõunal niisama hästi edasi nagu täna 
hommikupoolikul, oleme juba enne loojangut Seljakutelt minema saanud ja otsime rõõmsal meelel 
laagriplatsi.» Kuid seda öeldes pööras ta pilgu itta ja nägi, et künkad on seal kõrgemad ning 
põrnitsevad nende peale alla; ning et kõiki neid kroonivad haljad kääpad, mõnele püstitatud kivid 
osutamas taeva poole nagu sakilised hambad, mis kasvavad välja rohelistest igemetest. 

Millegipärast võttis see vaatepilt südame alt õõnsaks ning et ebamugavustundest üle saada, 
pöörasid nad küngastele selja ja läksid alla, taldrikusarnasesse lohku. Selle keskel seisis üksainus 
kivi, sirutudes kõrgele päikese poole; varju kivi sel kellaajal ei heitnud. Küll vormitu, äratas kivi 
millegagi siiski tähelepanu: see oli justkui maamärk, või teed juhatav sõrm, või hoopis hoiatus. Ent 
kääbikud olid nüüd näljased ja päike seisis ikka veel taevalael, kus polnud paika hirmudel; niisiis 
toetasid nad seljad vastu kivi idakülge. See oli külm, nagu poleks päikesel võimu seda soojendada; 
aga praegusel hetkel tundus see meeldiv. Rändurid asusid sööma ja jooma, ning lõunaeine lahtise 
taeva all oli nii hea nagu nad iganes võisid soovida - oli ju toit pärit «sealt Künka alt». Tom oli neile 
päevaks kaasa pannud piisavalt toidumoona. Koormast vabastatud ponid kõndisid rohtu näpsides 
ringi. 


Rännak üle küngaste, tubli kõhutäis, soe päike ja lõhnav muru, veidi liiga pikk lebamine, jalgade 
välja sirutamine ja nina pööramine taeva poole: need asjaolud võisidki süüdi olla kõiges, mis pärast 
juhtus. Kindel on aga üks: äkitselt ning veidra ebamugavustundega ärkasid kääbikud uinakust, mida 
nad üldse polnud plaanitsetud teha. Kõrge kivi õhkas külma ja heitis üle nende ida suunas pika, halli 
varju. Kahvatu, lahjalt kollane päike hõõgus läbi udu otse läänepoolse valli kohal. Põhjas, lõunas ja 
idas paistis valli taga vaid paks, külm, piimjas udu. Rõske õhk seisis liikumatult. Ponid konutasid 
noruspäi kobaras koos. 

Ähmi täis, kargasid kääbikud jalule ja jooksid läänevallile. Näis, nagu seisaksid nad udusaarel. 
Ning otse nende jahmunud pilgu all vajus loojuv päike piimjasse merre ning kaugemal ida pool kerkis 
taevasse külm hall vari. Udu rullus üle vallide ja kerkis üles, võlvudes nagu mingiks katuseks nende 
pea kohal: nad osutusid suletuks udusaali, mille tugisambaks oli lohu keskel kõrguv kivi. 

Kääbikutele hakkas tunduma, et nad on sattunud lõksu, kuid nad ei heitnud meelt. Nad mäletasid 
veel maantee lootustandvat musta viirgu kauguses ja mäletasid sedagi, kuhupoole see jäi. Nii või 
teisiti tekitas lohk kivi ümber nüüd nõnda ebameeldiva tunde, et paikajäämine ei tulnud enam üldse 
kõne alla. Nii kiiresti, kui külmast kohmas sõrmed lubasid, seoti pakid kokku. 

Peagi juhtisid rändurid oma ponid hanereas vallist üles ja künka põhjanõlvast alla, otse udumerre. 
Mida madalamale nad laskusid, seda külmemaks ja niiskemaks muutus sumu; peagi hakkasid juuksed 
tilkuma ja kleepusid laubale. Oru põhjas muutus külm lausa väljakannatamatuks; kääbikud peatusid 
ning kraamisid välja mantlid ja kapuutsid, mis varsti kattusid hallide veepiiskadega. Ponide selga 
istunud, sõitsid nad jälle aeglaselt edasi, valides teed maapinna tõusude ja languste järgi. Nad 
püüdsid hoida suunda väravataolise läbipääsu poole pika oru põhjapoolses otsas, mida olid hommikul 
näinud. Kui nad mulgust läbi saavad, tuleb vaid liikuda võimalikult otsejoones, ja varem või hiljem 
peavad nad maanteele välja jõudma. Sellest kaugemale nende mõtted ei ulatunud - kui välja arvata 
too ähmane lootus, et koos Kääpaseljakutega jääb maha ka udu. 


Edasijõudmine muutus nüüd väga aeglaseks. Et üksteist mitte silmist kaotada ja eri suundadesse 
laiali minna, läksid rändurid hanereas, Frodo kõige ees. Tema järel ratsutas Juss, siis Punapõsk ja 
lõpuks Ilo. Org näis venivat lõputult. Äkki tärkas Frodos lootus. Ees kahel pool hakkas udust läbi 
kumama pimedus; Frodo arvates olid nad viimaks jõudnud küngastevahelise läbipääsuni, ehk 
Kääpaseljakute põhjaväravani. Sealt läbi saades on nad pääsenud. 

«Tulge ruttu! Minu järel!» hõikas ta üle õla tagasi ja sundis poni kiiremale käigule. Peagi aga 
asendus lootus ärevuse ja hirmuga. Tumedad varjud tõmbusid mustemaks, kuid samaaegselt 
kahanesid; ja korraga nägi Frodo, et tema ees kõrguvad ähvardavalt kaks tohutut kivi, veidi teineteise 
poole kaldu nagu piidad rõhtpuuta uksel. Hommikul künkalt alla orgu vaadates polnud ta näinud neist 
vähimatki märki. Ning jõudmata asjast õieti arugi saada, oli Frodo juba kivide vahelt läbi, ja otsekohe 
näis pimedus ümbritsevat teda igast küljest. Korsates ajas poni end tagajalgadele ja heitis ratsaniku 
seljast. Ringi vaadates leidis Frodo, et ta on üksinda: teised polnud talle järgnenud. 

«Juss!» hõikas ta. «Punapõsk! Ilo! Tulge juba! Miks te maha jäite?» 

Vastust ei tulnud. Frodot haaras hirm, ta tormas kivide vahelt tagasi, karjudes meeletult: «Juss! 
Juss! Ilo! Punapõsk!» Poni kappas uttu ja kadus. Frodo arvas kuulvat hõikeid, mis kostsid veidi maad 
eemalt, või nii talle vähemalt näis: «Hoi! Frodo! Hoil» Hääled kostsid ida poolt, vasakult, kui ta seal 
suurte kivide juures seisis ning püüdis pimedusest läbi puurida. Hüüete suunas minema tormates 
leidis Frodo, et ronib üles järsust nõlvakust. 


Meeleheitlikult edasi kiirustades hõikas ta uuesti, siis veel ja veel, üha pöörasemalt, kuid tükil ajal ei 
tulnud üldse vastust ning siis kostus nõrgalt, kaugel ees ja kõrgel tema kohal: «Frodo! Hoi!» Hääl oli 
udus vaevalt kuuldav, ja läks siis üle appihüüdeks, nagu oleks keegi karjunud kiiresti, mitu korda 
järjest: appi! appi! ning viimane appi! venis pikaks kisaks, mis katkes nagu lõigatult. Ta tormas karjete 
poole nii kiiresti, kui suutis; aga valgus oli nüüd täiesti kadunud ja kleepuv pimedus sulgus kõikjal ta 
ümber, nii et üheski suunas ei saanud enam kindel olla. Talle näis, et ta ronib aina kõrgemale ja 
kõrgemale. 

Vaid maapinna muutunud kalde järgi sai Frodo aru, et on jõudnud künka või seljandiku harjale. Ta 
oli väsinud, higine, kuid samas külmetas. Nüüd oli ümberringi kottpime. 

«Kus te olete?» hüüatas Frodo hädiselt. 


Vastust ei tulnud. Frodo seisis kuulatades. Külm tungis üdini ja siis tõusis künkatipul veel kerge 
tuul. Im hakkas muutuma. Kiudude ja räbalatena voogas udu temast mööda. Hingeõhk auras ja 
pimedus polnud enam nii ligi ega tihe. Üles vaadates nägi Frodo üllatusega, et möödakiirustavate udu- 
ja pilvepiugude vahelt hakkavad välja ilmuma tähed. Rohukõrtes sahises tuul. 

Korraga ta pigem aimas kui kuulis summutatud karjet ja astus sinna poole; ent samal hetkel tõstis 
tuul udu üles ja heitis kõrvale ning pilgule avanes tähistaevas. Ainsa hetkega nägi Frodo, et seisab 
näoga lõuna poole ümaral künkatipul, olles ilmselt roninud üles põhjapoolsest nõlvast. Puhus lõikavalt 
külm idatuul. Paremat kätt, läänetaeva tähtede taustal, kõrgus sünkmustana hiigelsuur kääbas. 

«Kus te olete?» hõikas Frodo uuesti, olles ühtaegu vihane ja hirmul. 

«Siin!» kostus temani madal ja külm hääl, mis näis tulevat otse maapinnast. «Ma ootan sind!» 

«Ei!» karjatas Frodo; kuid ta ei jooksnud ära. Põlved nõtkusid ja ta kukkus. Midagi ei juhtunud; 
ühtki heli polnud kuulda. Värisedes tõstis ta pilgu ja nägi täpselt sel hetkel musta kogu, mis kõrgus 
varjuna tähtede taustal. See kummardus tema kohale. Frodo arvas nägevat kaht ääretult külma silma, 
milles hiilgas ometi otsekui suurest kaugusest paistev kalbe valgus. Siis haaras teda miski, külmem ja 
kõvem kui raud.Jäine puudutus tarretas vere ta soontes ja rohkem Frodo ei mäletanud. 


Teadvusele tulles ei tundnud Frodo esimesel hetkel midagi peale hirmu. Siis äkki taipas ta, et on 
vangis, lootusetult kinni; et ta on kääpas. Kääpavaht oli ta kinni võtnud ja arvatavasti juba heitnud talle 
oma kardetud lummuse, millest jutustadeski alandati hääl sosinaks. Julgemata teha ainsatki liigutust, 
lamas ta asendis, milles oli ärganud; selili külmal kivil, käed rinnal risti. 

Ent kuigi hirm oli nii suur, et tundus ühe osana teda ümbritsevast pimedusest, leidis Frodo, et 
mõtleb veel lamadeski Bilbo Paunaste ja tema lugude peale, sellele, kuidas nad kahekesi Maakonnas 
ringi uidates olid rääkinud reisidest ja seiklustest. Ka kõige priskema ja arglikuma kääbiku 
südamepõhjas (sageli, tõsi küll, sügaval) on alati peidus julguseseeme, mis hakkab idanema alles 
viimase, kõige meeleheitlikuma hädaohu korral. Frodo aga polnud ei väga priske ega ka väga arglik; 
ehkki ta ise seda ei teadnud, pidas Bilbo (ja samuti Gandalf) teda parimaks kääbikuks oma suguste 
hulgas. Ta arvas, et on jõudnud oma seikluse lõppu, ja koledasse lõppu, kuid see mo - te ühtlasi 
kalestas teda. Ta tundis end nagu viimaseks hüppeks pingule tõmbuvat; enam ei lebanud ta seal 
lõdvana nagu abitu jahisaak. 

Lamades ja mõeldes ning püüdes end kuidagi koguda, märkas ta korraga, et pimedus taganeb 
aeglaselt: tema ümber hakkas sugenema kahvatu rohekas valgus. Esialgu polnud küll näha, millises 
paigas ta on, sest valgus näis kumavat temast endast ja põrandast ta kõrval ning polnud veel jõudnud 
lae ega seinani. pöördudes nägi Frodo külmas helenduses, et ta kõrval lamavad Juss, Punapõsk ja 
Ilo. Nad lamasid selili, näost surnukahvatud, rüütatud valgesse. Kõrval nägi Frodo hunnikutena maas 
aardeid, võibolla kullast, kuid selles valguses olid nad külmad ja inetud. Ta kaaslastel olid peas 
kuldsed võrud, vööl kuldketid, sõrmedes helkisid sõrmused. Nende kõrval maas lebasid mõõgad, 
jalutsis kilbid. Aga üle kõigi kolme kaela ulatus üksainus pikk, paljastatud mõõk. 


Ootamatult kuulis Frodo laulu: see algas nagu kõle pomin, mis kord valjenes, kord vaibus. Hääl, 
mis kostus nagu kuskilt määratust kaugusest, oli kirjeldamatult masendav, kord kõrgel õhus ja 
vaevukuuldav, kord nagu madal oigamine maapõues. Kurbade ja õudsete helide vormitus voolus 
võtsid aeg-ajalt kuju sõnad: sünged, kalgid, külmad sõnad, sUdametud ning vaevased. Nii manab öö 
hommikut, millest ise igaveseks ilma, nii neab külm soojust, ise selle järele janunedes. Frodo oli üdini 
külmunud. Veidi aja pärast muutus hääl selgemaks ja hirmuga taipas Frodo, et kuuleb manamissõnu: 


Külmub süda ja palg ja luu, 
külmub kivi all naer su suul: 
eal ei päästa sind kivine säng, 
eal ei lõpe su kivine äng. 
Tähti suretab tontmust tiib, 
külma kullana hauda viib, 
kuni tõuseb kord isand must, 
tõotab kadu ja kannatust. 


Kukla taga hakkas Frodo kuulma mingit kriiksumist ja kraapimist. End käele toetades üles 
kergitanud, nägi ta rohekas valguskumas, et nad lamavad mingis käigus, mis tagapool pöördub ümber 
nurga. Nurga tagant oli välja sirutunud pikk käsi, mis roomas sõrmedega teed kobades edasi, kõige 
lähemal lebava Jussi ja tema kõrile pandud mõõga pideme poole. 

Esimesel hetkel tundus Frodole, nagu oleks kuuldud loits ta tõepoolest kiviks muutnud. Siis valdas 
teda pöörane soov põgeneda. Kui ta paneb Sõrmuse sõrme, mõtles Frodo, siis kääpavaht teda ehk ei 
näe ja ta leiab mingi väljapääsu. Ta kujutles, kuidas jookseb haljal rohul, leinates llot, Jussi ja 
Punapõske, ise elus ja vaba. Ka Gandalf nõustuks, et midagi muud ei jäänud tal üle. 

Kuid temas tärganud julgus oli nüüd juba liiga tugev; niisama hõlpsalt ta oma sõpru maha ei jäta. 
Ta kõhkles, kobades taskus ringi, ning võitles taas iseendaga; nurga tagant väljasirutunud käsi aga 
roomas samal ajal üha lähemale. Korraga haaras Frodo otsustavalt lühikese mõõga, mis lebas ta 
kõrval maas ning küünitas end põlvili ajades üle lamavate kaaslaste. 

Võttes kokku kogu järelejäänud jõu, virutas ta mõõgaga roomava käe pihta randme lähedal ja 
lõikas selle otsast; kuid pidemeni lendas kildudeks ka mõõk. Kostis kriiskav karjatus ja valgus kustus. 
Pimeduses kuuldus lõrinat. 

Frodo kukkus ettepoole Ilo otsa ja tundis, et Ilo nägu on jääkülm. Samal hetkel kerkis uuesti pähe 
mälestus majast künka all, mis oli udu tulekuga kadunud, ja laulvast Tomist. Tuli meelde ka värss, mis 
Tom neile oli õpetanud. Vaikse, meeleheitliku häälega alustas ta: «Hoi! Tom Bombadil!» ja juba selle 
nime nimetamine näis jõudu juurde andvat: ta hääl lõi kõlama ja ärkas ellu, nii et varsti kajas kogu 
pime kamber, nagu oleks seal sees löödud trummi ja puhutud pasunat: 


Hoi!Tom Bombadil, Tom Bombadillo! 

Vee, künka, metsa, puu ja väikse päiksekillu 
Huikele sa kõrvad ava, ärka ja meid kuule! 
Hoi Tom Bombadil meile appi tule! 


Ootamatult järgnes nii sügav vaikus, et Frodo kuulis omaenda südame kloppimist. Ning pärast 
lõputuna möödaveninud minutit kuulis ta selgelt, ehkki kaugelt eemalt, nagu läbi maapinna või läbi 
paksude müüride, vastuseks laulu: 


Vana Tom Bombadilon üks lõbus mees; 

Kuub tal taevasinine ja saapad kollased 

Keegi teda püüdnud pole, kuna Tom on isand: 
Võimsamad ta lauluviisid ning ta samm on visam. 


Kuskilt hakkas kostma kukkuvate ja eemaleveerevate kivide kõminat ja siis ühekorraga hoovas 
kambrisse valgust, tõelist, heledat päevavalgust. Frodo jalgade pool, kambri otsaseinas avanes madal 
uksetaoline ava, millesse ilmus Tomi pea (kübara, sule ja kõige muuga), tema selja taga aga paistis 
tõusev päike. Valgus langes kambripõrandale ning kolme Frodo kõrval lebava kääbiku näole. Nad ei 
liigutanud, kuid surmkahvatus oli nende palgelt lahkunud. Nad näisid nüüd vaid väga sügavalt 
magavat. 

Tom kummardus, võttis kübara peast ja astus kambrisse, ise lauldes: 


Välja siit, sa kääpavaht! Päiksepaistes kao! 
Haju nagu udurõsk, ulu nagu tuul 

väljas paljal kõnnumaal mägedesse vao! 
Siia ära enam tule! Kääbas jäta maha! 
Eksi, unu, meelest mine, pimedusse sula, 
kus ei iial paotu värav, kuni ilm saab korda. 


Kostis võigas karje ja kambri teises otsas varises lajatava mürtsuga sisse osa laest. Kriiskav, veniv 
ulgumine eemaldus ja hääbus äraarvamatusse kaugusse; järgnes sügav vaikus. 

«Tule, mu sõber Frodo!» hüüdis Tom. «Läheme välja, puhta rohu peale! Aita mul neid kanda.» 

Üheskoos tassisid nad Ilo, Punapõse ja Jussi välja. Vlimast korda kääpast lahkudes nägi Frodo, 
kuidas otsast löödud käelaba mullahunnikus ikka veel vingerdab nagu haavatud ämblik. Tom läks veel 
kord kääpasse ja tükk aega kostis seest tema tümpsimist ning trampimist. Uuesti välja tulles oli ta süli 
täis aardeid: kuld, hõbe-, vask- ja pronksesemeid; helmeid, keesid ja kalliskivist ehteid. Kääpa harjale 
roninud, pani ta kõik päikesevalgusse murule maha. 

Seal ta seisis, kübar käes ja tuul mänglemas juustes, ning vaatas alla kolme kääbiku poole, kes 
lebasid selili murul kalme lääneküljel. Tõstes parema käe, ütles Tom selge, käskiva häälega: 


Ärgake, mu rõõmsad sõbrad! Hommik juba ligi! 
Soenegu te palg ja süda! Langenud on kivi; 
tume värav seisab valla; murtud koolnu käsi. 
Öösse kadunud on Öö, Uks ei enam püsi! 


Frodo suureks rõõmuks hakkasid kääbikud end liigutama, sirutasid liikmeid, hõõrusid silmi ja 
hüppasid siis äkki jalule. Hämmeldunud näoga vahtisid nad ringi, alul Frodot, siis Tomi, kes täies 
elusuuruses nende kohal kääpaharjal kõrgus; siis iseennast oma õhukestes valgetes räbalates, peas 
ja vööl kahvatu kuld, keha ümber kõlisemas ehted. 

«Mida kirevase päralt peaks see ometi tähendama?» alustas Ilo, tundes, kuidas ta peavõru on 
ühele silmale libisenud. Siis vakatas ta, süngestus ning sulges silmad. «Muidugi - nüüd tuleb meelde!» 
ütles ta. «Carn Dümi sõdurid ründasid meid öösel ja said meist võitu. Ah! See oda mu südames!» Ta 
surus käe vastu rinda. «Ei! ei!» karjatas ta siis silmi avades. «Mida ma ometi räägin? Küllap nägin 
und. Kuhu sina kadusid, Frodo?» 

«Mõtlesin, et eksisin ära,» ütles Frodo, «aga ärme sellest räägime. Mõtleme parem, mis nüüd 
edasi saab. Peame uuesti teele minema!» 

«Nendes kaltsudes, peremees?» põlastas Juss. «Kus mu riided on?» Visa nud oma peavõru, vöö 
ja sõrmused rohule, vahtis ta abitult ringi, nagu peaksid ta mantel, kuub, püksid ja muud kääbikule 
kohased ihukatted kuskil sealsamas maas vedelemas. 

«Oma riideid te enam ei leia,» ütles Tom, hüpates kääpalt maha ja tantsides päikese käes rõõmsalt 
nende ümber. Võinuks arvata, et midagi kohutavat ega ohtlikku pole üldse juhtunud; ja tõepoolest 
haihtuski kogu õudus nende südameist, vaadates Tomi karglemist ja nähes lõbusaid sädemeid 
tantsisklemas ta silmis. 

«Mida sa sellega mõtled? » küsis Punapõsk, silmitsedes teda pooleldi lõbu salt, pooleldi 
arusaamatuses. «Miks mitte?» 

Kuid Tom raputas keelavalt pead ja ütles: «Leidsite ju iseend vete sügavusest. Rõiva kaotus vähe 
loeb, kui pääsed uppumisest. Rõõmustage, väiksed sõbrad - laske päiksekullal soojendada kätt ja 
jalga! Hilbud heitke seljast! Jookske paljalt haljal rohul, kuni Tom käib jahil!» 

Ning ta lippas vilistades ja hõikudes künkalt alla. Teda pilguga saates nägi Frodo, kuidas Tom 
tormab kahe künka vahelist orgu mööda lõuna poole, ise kogu aeg vilistades ja hüüdes: 


Hei! Hoi! Siia kõik! Kus te ringi käite? 

Siin, seal, ilma peal kaemas kuud või päikest? 
Teravkõrv, Ninanöps, Sabatöps ja Hullam, 
pisipoisu Valgesukk, vana Töntsu Trullam? 


Nii ta laulis, väledasti joostes, kübarat õhku visates ja jälle kinni püüdes, kuni kadus väikese kurru 
taha: aga veel tükk aega kandus lõunakaarde pöördunud tuule tiivul kääbikuteni tema hei! hoi! siia 
kõik! 


IImM läks uuesti soojaks. Veidi aega lippasid kääbikud rohul edasi-tagasi, nagu Tom oli soovitanud. 
Siis lebasid nad mõnuga päikesepaistel, nagu oleksid külma talve käest ühtäkki sõbralikumasse 
ilmastikku sattunud, või nagu pikka aega voodi külge aheldatud haiged, kes ühel heal päeval leiavad, 
et on jälle terveks saanud ja elu väärib elamist. 

Selleks ajaks, kui Tom tagasi tuli, tundsid nad end üsna tugevatena (ja näljastena). Kübar 
kõigepealt, ilmus Tom üle künkaserva nähtavale, tema järel sõnakuulelikult rivis kuus poni - viis nende 
endi oma ning üks veel lisaks. Viimane selles rivis pidi ilmselt olema vana Töntsu Trullam: tema oli 
suurem, tugevam, rasvasem (ja vanem) kui teised. llo, kellele kuulusid ülejäänud ponid, polnud neile 
tegelikult kunagi selliseid nimesid pannud, kuid ometi jäid loomad uutele, Tomi antud nimedele truuks 
ja kuuletusid neile kogu edaspidise elu. Tom hüüdis ponisid üksteise järel nimepidi; loomad ronisid üle 
künkaveere ning jäid rivis seisma. Siis tegi Tom kääbikutele kummarduse. 

«Siin on teie ponid! » teatas ta. «Neil on peas rohkem aru (mõnes mõttes) kui rändavatel 
kääbikutel - neil on arukam nina. Sest nemad tunnevad lõhnast ära ees varitseva hädaohu, millele teie 


otse sülle jooksete; ja kui nad jooksevadki, et end päästa, siis vähemalt õiges suunas. Peate neile 
andestama; sest ehkki neil on ustav süda, pole nad loodud seisma silmsilma vastas kääpavahtidega. 
Kuid ennäe, siin on nad jälle tagasi, kõik koormad ilusti kaasas!» 

Ilo, Juss ja Punapõsk otsisid nüüd pakkidest välja tagavararõivad ja panid end riidesse; kuid peagi 
hakkas neil palav, sest nad olid sunnitud selga ajama mõned paksemad ja soojemad, läheneva talve 
varuks kaasa võetud asjad. 

«Kust on pärit see teine vanem loom, too Töntsu Trullam?» küsis Frodo. 

«Ta on minu oma,» vastas Tom. «Minu neljajalgne sõber, ehkki harva ratsu; tihti teeb ta pikki retki 
vabalt künkanõlvul. Minu juures olles said te ponid tema sõbraks; nad haistsid tema lõhna öös ja 
jooksid talle vastu. 

Arvasin, et küll ta otsib teie ponid üles ja neid hirmus lohutab. Kuid nüüd, mu lõbus Trullam, vana 
Tom su seljas sõidab. Hei! Te seltsi tulen, et teid teele juhtida; selleks vaja poni. Ratsa sõitva 
kääbikuga ei saa lobiseda, kui sa püüad omil jalul tema kõrval joosta.» 

Kääbikud olid seda kuuldes üpris rõõmsad ja tänasid Tomi sõnaohtralt; kuid Tom vaid naeris ja 
ütles, et kuna nad on nii osavad ära eksima, ei jää tema süda enne rahule, kui nad on tema maadelt 
terve nahaga väljas. «Mul on palju tegemist,» ütles ta, «pean looma ja pean laulma, kõnelema, 
kõndima ja maade üle kaema. Tom ei saa ju kogu aeg vaid uksi lahti teha. Tomi maja vajab hoolt ja 
Kuldmari ootab.» 


Päikese järgi otsustades oli aeg veel varajane, nii kella üheksakümne paiku, ja üha teravamalt 
näpistas kääbikute kõhtu nälg. 

Viimati olid nad söönud lõunaoodet lohu keskel kõrguva kivi juures; seega eelmisel päeval. Nüüd 
hävitasid nad järelejäänud osa toidust, mida Tom neile õhtueine tarvis kaasa pani, ja lisaks kõik, mida 
Tom oli ühes võtnud. Söömaaeg polnud just kõige toekamate hulgast (arvestades, et tegemist on 
kääbikutega), kuid enesetunnet parandas siiski märgatavalt. Sellal kui nad sõid, läks Tom üles 
kääpale ja soris läbi aarded. Suurema osa neist pani ta hunnikusse, mis säras ja sätendas rohul. Ta 
loitsis nad lamama sinna «kõigi heade leida, linnu, looma, inimese, haldjarahva saagiks»; sest nii 
murdub ja hajub kääpa nõiavõim ja 8ski kääpavaht ei tule iial enam sinna tagasi. Endale valis ta 
aarete hulgast sõle, kaunistatud siniste kividega, mis helkisid paljudes värvitoonides nagu õitsev lina 
või sinise liblika tiivad. Kaua vaatas ta sõlge, nagu mälestusesse vajununa, vangutas viimaks pead ja 
ütles: 

«Kena ehe Tomile ja ta emandale! Kaunis oli neid, kes kandis seda oma õlal. Nüüd saab kandma 
Kuldmari, ja tema meil ei unu!» 

Kääbikute jaoks valis ta kuhjast pikad, võhumõõgalehe kujulised teravad pistodad, imetlusväärselt 
peenelt sepistatud, pealevermitud puna-kuldsete maokujutistega. Pistodad sätendasid, kui Tom 
tõmbas nad mustadest tuppedest, mis olid valmistatud mingist kääbikuile tundmatust, tugevast ja 
kergest metallist ning kaunistatud hõõguvpunaste kalliskividega. Ja kas tänu valmistamisviisile või 
mingile kääpal lasunud nõidusele olid terad ajahambast puutumata, ainsagi roosteplekita, vahedad 
ning sätendasid päikese käes. 

«Vanad noad on küllalt pikad kääbikuile mõõgaks,» ütles Tom. «Vahe tera kulub ära, kui on rahval 
minek lõunasse või ida poole, pimedusse, ohtu.» Siis kõneles ta neile, kuidas muistsetel aegadel 
vermisid neid pistodasid oma töökodades Läänesaare Inimesed: Musta Isanda vaenlased, kes aga 
hiljem heideti alla Carn Dümi õela valitseja poolt Angmarimaal. 

«Vähesed neid mäletavad,» pomises Tom, «aga siiski liikvel on veel kuningate poegi, uitmas 
üksinduses, kaitsmas kurjast väikest rahvast, kes on teadmatuses.» 

Kääbikud ei mõistnud tema sõnu, aga kui ta rääkis, nägid nad vaimusilmas tohutut hulka 
möödaläinud aastaid nagu lõputut varjudesse mattunud tasandikku, kus sammusid kõrget kasvu karmi 
pilguga mehed, peos säravad mõõgad, ja sellel, kes tuli viimasena, oli laubal täht. Siis kadus 
nägemus, ja nad olid tagasi päikesepaistelises maailmas. Oli aeg teele asuda. Nad pakkisid asjad ja 
tõstsid kõik vajaliku ponidele. Uued relvad riputasid nad nahkrihmale kuue all, kus need tundusid väga 
ebamugavad, ning kääbikud kahtlesid, kas tõesti peaks neist mingit kasu olema. Kellelegi veel polnud 
pähe tulnud mõte, et üheks seiklustest, millele viib neid vastu see põgenemisretk, võiks olla võitlus. 


Viimaks asusid kääbikud teele. Nad juhtisid ponid käekõrval künkast alla, istusid siis neile selga ja 
kappasid kiiresti orgu mööda minema. Tagasi vaadates nägid nad vana hauakääbast künkal ja 
kullahunnikut, millel kollase leegina säras päikesevalgus. Siis keerasid nad ümber väljaulatuva 
mäenuki, mis varjas Kääpaseljakud nende pilgu eest. 

Ehkki Frodo kogu aeg teraselt ümbrust silmitses, ei näinud ta jälgegi väravana seisvatest suurtest 
kividest; ning üsna pea jõudsid rändurid põhjapoolse kuru juurde, sõitsid sealt läbi ning nende ees 
avanes lage, alanev maastik. Tore oli sõita, kui nende kõrval või ees laskis lõbusat traavi Tom 
Bombadil vanal Töntsu Trullamil, kes suutis astuda märksa kärmema sammuga kui võinuks oletada ta 
ümbermõõdu põhjal. Suurema osa ajast Tom laulis, kuid sõnu, mis olid mõttetud, või siis mingis iidses, 
kääbikutele tundmatus keeles, mis väljendas peamiselt imetlust ja rõõmu. 

Rännak edenes jõudsasti, kuid peagi nägid kääbikud, et tee on kaugemal kui nad olid arvanud. 
Isegi ilma uduta poleks nad pärast oma keskpäevast uinakut mingil juhul enne pimeduse saabumist 


teeni jõudnud. Tume joon, mida nad eemalt olid näinud, polnud mitte puud, vaid sügava kraavi kaldal 
kasvav põõsaviirg, mille taga paistis järsk kivimUür. Tom ütles, et vanasti jooksis siit ühe kuningriigi 
piir, aga see oli väga ammu. Näis, et sellega seoses meenus talle midagi kurba, sest rohkemat ta selle 
kuningriigi kohta ei öelnud. 

Rändurid ronisid mööda kraavikülge alla ja teiselt poolt üles ning läbi müüriaugu; siis pöördus Tom 
põhja poole, sest nad olid kaldunud mõnevõrra läände. Maastik oli nüüd lage ja üsna tasane ning 
teelised lisasid sammu, aga ikkagi jõudis päike juba üsna madalale vajuda, enne kui nad viimaks 
silmasid eespool kõrget puuderivi ja said aru, et pärast mitmeid ettearvamatuid seiklusi on nad 
maanteele tagasi jõudnud. Viimases lõpus ajasid kääbikud oma ponid kappama ja peatusid siis 
pikkade puuvarjude all. Nad seisid künkatipul ning nende all lookles maantee tihenevasse hämarusse. 
Selles paig as kulges tee peaaegu otse edelast kirdesse, laskudes paremal käel järsult laia nõkku. 
Kruusa olid uurdunud sügavad vankriroopad ning oli näha, et hiljuti on tugevasti sadanud: igal pool 
leidus suuri lainetavaid lompe ja loike. 

Kääbikud sõitsid teepervelt alla ja vaatasid ühele ning teisele poole. Kedagi polnud näha. «Noh, 
viimaks ometi oleme päral!» ütles Frodo. «Kõigest kaks päeva läkski meil kaduma seetõttu, et 
otsustasin tulla otse läbi metsa! Kuid sellest viivitusest võib isegi kasu olla; ehk õnnestus meil nüüd 
jäljed kaotada.» 

Teised jäid talle otsa vaatama. Korraga kerkis nende teadvusse taas varjuna hirm Mustade 
Ratsanike ees. Vanasse Metsa minekust saadik oli nende peamiseks mureks olnud see, kuidas 
maanteele tagasi saada; alles nüüd, kruusa jalge all tundes, meenus kääbikuile uuesti kannul käiv oht, 
mis neid tõenäoliselt just maanteel varitses. Nad heitsid ärevaid pilke üle õla tagasi, loojuva päikese 
poole, kuid pruunikas teelint oli tühi. 

«Kas sa arvad,» küsis Punapõsk kõhklevalt, «kas sa arvad, et ta võib meile kannule jõuda veel 
täna õhtul?» 

«Ei, täna õhtul loodetavasti mitte,» vastas Tom Bombadil, «ega ka mitte homme. Kuid ärge mu 
arvamust ülearu usaldage; sest kindlalt öelda ei oska ma midagi. Asjadest, mis jäävad siit ida poole, 
ma palju ei tea. Tom ei ole isand Ratsanike üle, kes tulevad Mustalt Maalt, mis asub kaugel tema 
enda kodukandist.» 

Sellegipoolest soovisid kääbikud väga, et Tom tuleks nendega ühes. Nad tundsid, et kui üldse 
keegi oskab Mustade Ratsanike vastu midagi ette võtta, siis on see Tom. Peagi jõuavad nad täiesti 
võõrastesse paikadesse, millest Maakonnas räägivad vaid ebamäärased ja lünklikud legendid; nüüd, 
tihenevas hämaruses, haaras neid koduigatsus. Nad tundsid end üksildaste ja mahajäetutena. Nii 
seisid nad vaikides, püüdes lõpliku lahkumineku hetke edasi lükata ega tajunudki kohe, et Tom ütleb 
neile hüvastijätusõnu, käskides edasi sõita julge südamega kuni pimeduse saabumiseni ega teel mitte 
aega raisata. 

«Tom annab teile nõu selle päeva lõpuks (edasi peab oma õnn teid juhtima ja hoidma): kuue versta 
kaugusel teid ootab voore küla väikse Vooremäe all, uksed lääne poole. Seal on vana kõrts, mil 
nimeks pandud «Kepslev Poni». Kesvajaak Katkujuur on ta auväärt kõrtsmik. Sinna võite ööseks 
jääda, kuni tuleb hommik. Teele minnes olge vaprad, aga kaege ette! Süda rõõmus, minge oma 
saatusele vastu!» 

Kääbikud palusid, et Tom tuleks kaasa vähemalt kõrtsini, et veel viimast korda üheskoos kannu 
kergitada, kuid Tom vaid naeris ja ütles: 


Siin lõpeb Tomi maa: ta edasi ei tule. 
Tomi maja vajab hoolt ja Kuldmari ootab! 


Siis keeras ta ringi, viskas kübara õhku, hüppas oma Trullamile selga, ratsutas üle künkaharja ja 
kadus lauldes õhtuhämarusse. 

Teepervele roninud, saatsid kääbikud teda pilguga, kuni ta silmist kadus. 

«Kahju lahkuda vanast Bombadilist,» ütles Juss. «Isevärki isand, ei siin pole miskit kahtlust. Minu 
arust saame küll hea tüki maad sõita, enne kui näeme mõnda, kes oleks temast parem, või 
kentsakam. Aga mina igatahes istuks hea meelega juba tolles «Kepslevas Ponis», millest ta rääkis. 
Tore oleks, kui see oleks samasugune, nagu meie «Roheline Lohe»! Mis sorti rahvas Voorel elab?» 

«Voorel elab kääbikuid,» teadis Ilo, «ja Suurt Rahvast ka. Tundub üsna kodune paik olevat. Ja 
«Poni», niipalju kui mina olen kuulnud, on üks väärt kõrts. Mu sugulased käivad seal vahetevahel.» 

«See võib olla küll parim, mida oskad tahta,» ütles Frodo hoiatavalt, «aga ärge unustage, et Voore 
pole siiski Maakond. Ärge arvake, et olete seal omas kodus! Palun pidage meeles - ja see käib kõigi 
kohta -, et Paunaste nime ei tohi mainida. Kui keegi just peaks pärima, siis minu nimi on isand 
Mäeall.» 

Kääbikud istusid ponide selga ja sõitsid vaikides tihenevasse videvikku. Kiiresti läks pimedaks; 
sammu Sõites ratsutasid nad orunõlvast alla ja siis jälle üles, kuid nägid viimaks kaugel eespool 
vilkuvaid tulesid. 

Teel otse ees kõrgus Vooremägi, tume küngas ähmaste tähtede taustal, ning selle läänepoolsel 
jalamil asus suur küla. Sinnapoole rändurid nüüd kiirustasid, soovides ainult leida tuld ning ust enese 
ja öö vahele. 


9. PEATÜKK 
«Kepsleva Poni» kõrtsis 


Voore oli tähtsaimaks külaks Vooremaal, väikeses asustatud piirkonnas, mis kükitas nagu saareke 
kesk ümberringi laiuvaid tühermaid. Peale Voore enda asus teisel pool küngast veel küla nimega 
Kuhjaaluse, sügavas orus veidi ida pool Nõo ja Laanemetsa serval Laasiku. Vooremäe ja külade 
ümber laiusid vaid mõne versta ulatuses põllud ja haritud metsamaad. 

Voore elanikud olid enamasti pruunijuukselised, laiaõlgsed ja lühikest kasvu, rõõmsameelsed ja 
isepäised: nad ei allunud kellelegi peale iseenda, kuid käisid rohkem ja sõbralikumalt läbi kääbikute, 
päkapikkude, haldjate ja teiste maailma asukatega, kui Suurel Rahval muidu kombeks oli (või on). 
Omaenda juttude järgi olid nad seal asunud päris algusest peale ja põlvnesid esimestest inimestest, 
kes rändasid Keskmaa lääneossa. Vaid vähestel, tõsi küll, õnnestus Vanade Aegade rahutud aastad 
üle elada; kuid kui üle Suure Mere tulid tagasi kuningad, leidsid nad vooremaalased ikka siitsamast, 
ning siinsamas elasid nad ka nüüd, mil mälestus vanadest kuningatest oli ammu hääbunud. 

Noil päevil oli Voore ainsaks inimeste asunduseks nii kaugel läänes, või saja penikoorma kaugusel 
Maakonnast. Kuid kõnnumaadel Voore taga liikus salapäraseid rändureid. Voore rahvas kutsus neid 
rajaleidjateks, ega teadnud midagi nende päritolust. Nad olid Voore elanikest pikemad ja tõmmumad 
ning üldiselt usuti, et neil on imepäraselt hea nägemine ja kuulmine ning et nad mõistavad lindude ja 
loomade keelt. Nad rändasid vabalt kaugel lõunas ja idas, läksid koguni Udumägedeni välja; nüüd aga 
nähti neid vähe ja harva. Välja ilmudes tõid nad uudiseid kaugetelt maadelt ja jutustasid kummalisi 
lugusid pooleldi ununenud asjadest, mida kuulati suure põnevusega; kuid lähemast sõprusest Voore 
elanikud hoidusid. 

Samuti elas Vooremaal palju kääbikuperesid ning nemad väitsid, et nad on maailma vanim 
kääbikukogukond, asutatud ammu enne seda, kui kääbikud rändasid üle Kangevirde ja rajasid 
Maakonna. Kõige rohkem elas neid Kuhjaaluse külas, ehkki mõningaid kääbiku-urge leidus ka päris 
Voorel, eriti just üleval nõlvakutel, inimeste majadest kõrgemal. Suur Rahvas ja Väike Rahvas (nagu 
nad üksteist kutsusid) said hästi läbi, tegelesid mõlemad omaenda asjadega ja järgisid omaenda 
kombeid, kuid mõlemad pidasid end Vooremaal hädavajalikuks. Sellist ainulaadset (ning suurepärast) 
elukorraldust ei leidunud kuskil mujal maailmas. 

Ei Suured ega Väikesed Voore elanikud rännanud palju ringi; peamiselt piirdusid nende tegemised 
omaenda nelja küla asjadega. Juhtus, et Voore kääbikute rännutee ulatus Pukivalda, või isegi 
Maakonna Idakihelkonda; kuid Maakonna asukail oli Voorde asja harva, ehkki küla asus Kangevirde 
sillast mitte enam kui päevateekonna kaugusel idas. Mõni Pukivalla elanik või ehk seiklushimuline 
Tukk tuli ja veetis kõrtsis öö või paar, kuid neidki külaskäike juhtus nüüd järjest harvemini. Maakonna 
asukad nimetasid Voore kääbikuid ning ka kõiki teisi, kes elasid Maakonna piiride taga, 
väljamaalasteks ja huvitusid neist vähe, sest kõik väljamaalased olid nende arvates ühtviisi rumalad ja 
tahumatute kommetega. Tõsi, küllap elas maailma lääneosas noil päevil rohkem väljamaalasi kui 
Maakonna rahvas arvatagi oskas. Mõned loomulikult olidki lihtsalt hulkurid, valmis kaevama augu 
igasse ettejuhtuvasse kaldajärsakusse ja jääma sinna seniks, kuni viitsimist oli. Erinevalt seesugustest 
olid aga Voore kääbikud korralikud ja jõukad, mitte sugugi matslikumad oma kaugetest sugulastest 
päris Maakonnas. Mäletati, et kunagi saalis Voore ja Maakonna vahelisel teel üsna tihedalt rahvast. 
Vähemalt Kangepukkide soontes voolas kindlasti veidi ka vooremaalaste verd. 


Voore külas oli umbes sada Suure Rahva kivimaja, ehitatud enamasti mäekaldale maantee kohal, 
aknad lääne poole. Mäe seda külge piiras poolkaarest pisut suurema kaarena sügav kraav, mille 
seesmisel pervel kasvas tihe hekk. Kraavist viis üle sild; kuid silla taga hekis oli tee tõkestatud suure 
väravaga. Teine värav oli heki lõunanurgas, kus tee külast väljus. Öö tulekul väravad suleti, kuid 
seespool istusid onnikestes valvurid. 

Seal, kus tee tegi mäejalamist möödudes käänaku paremale, asus suur kõrts. See oli ehitatud 
kaua aega tagasi, siis, kui liiklus teedel oli veel elav. Sest Voore seisis vanal maanteede ristumiskohal; 
küla läänepoolses otsas, otse kraavi juures ristus Idateega teine iidne tee, kus omal ajal tihedalt 
rändas inimesi ja muid maailma asukaid. Idakihelkonnas tarvitati aegajalt ikka veel kõnekäändu veider 
nagu Voore uudis, mis pärines nendest päevadest, kui kõrtsis võis kuulda uudiseid Põhjast, Lõunast ja 
Idast ja kui Maakonna rahvas neid seal sagedamini kuulamas käis. Kuid Põhjamaad olid nüüd juba 
ammu tühjaks jäänud ja Põhjateed kasutati harva; see oli rohtu kasvanud ja Voore rahvas nimetas 
seda Roheliseks Teeks. 

Voore kõrts aga seisis ikka veel vanal kohal ja kõrtsmikku peeti tähtsaks isikuks. Tema maja oli 
paik, kus kohtusid nelja küla päevavargad, jutupaunikud ja uudishimulikud, nii suured kui väikesed; 
seal puhkasid jalgu rajaleidjad ja teised rändajad, samuti teelised - peamiselt päkapikud -, kes 
rändasid Idateed mööda mägedesse ja tagasi. 


Oli juba pime ja selged tähed särasid taevas, kui Frodo ja ta kaaslased jõudsid viimaks Rohelise 
Tee ristini ning lähenesid kulale. Läänevärav oli suletud, kuid valvurimajakese uksel värava taga istus 
mees. Ta hüppas püsti, tõi laterna ja tunnistas rändureid üle värava üllatunult. 


«Mis te tahate ja kust te tulete?» küsis valvur järsult. 

«Läheme kõrtsi,» vastas Frodo. «Oleme teel itta, täna enam kauemale ei jõua.» 

«Kääbikud! Neli kääbikut! Ja jutu järgi otsustades veel Maakonnast kah,» pomises väravavalvur 
vaikselt enda ette. Hetke silmitses ta teelisi süngelt, kuid avas siis värava ja laskis nad läbi. 

«Õisel ajal ei rända Maakonna rahvas just tihti maantee peal,» jätkas mees, kui nad hetkeks ta 
ukse juures peatusid. «Andke andeks, aga mina küll aru ei saa, mis asja teil Voorelt ida poole on! Ja 
kas ma tohiks õige teie nimesid kuulda?» 

«Pigem jätaksime oma nimed ja asjatoimetused enda teada, ja siin pole õige koht nende üle 
arutada,» ütles Frodo, kellele mehe ilme ega hääletoon ei meeldinud. 

«Eks see ole muidugi teie oma asi,» lausus mees, «aga minu kohus on seda kõigi käest küsida, 
kes pimedal ajal sisse pääseda tahavad.» 

«Oleme kääbikud Pukivallast, kellel tuli isu veidi ringi rännata ning jääda ööseks Voore kõrtsi,» 
pistis vahele Ilo. «Minu nimi on Kangepukk. Kas sellest piisab? Voore rahvas olevat kuuldavasti 
võõraste vastu viisakas.» 

«Hea küll, hea küll!» torises mees. «Ma ei mõelnud midagi paha. Aga eks te varsti näe isegi, et siin 
on teisi ka peale vana värava-Endreku, kes teie käest üht-teist küsima hakkavad. Siin kondab igasugu 
rahvast ringi. Ja ega te «Poniski» ainsad külalised ole.» 

Mees soovis neile head ööd ja rohkem juttu ei tehtud, kuid laternavalgusel nägi Frodo, kuidas ta 
saadab neid kahtlustava pilguga. Frodole tegi heameelt kuulda, kuidas värav ta selja taga kinni 
kõlksatas, ja nad sõitsid edasi. Kes teab, miks see mees nii kahtlustav oli? Äkki on keegi kääbikute 
rännuseltskonna kohta midagi pärinud? Võib-olla Gandalf? Ta võis ju kohale jõuda siis, kui nemad 
seiklesid Vanas Metsas ja Kääpaseljakutel. Ent miski väravavalvuri hääles ja pilgus tekitas temas 
rahutust. 

Veel hetke kääbikutele järele vahtinud, läks mees majakesse tagasi. Ent niipea kui ta selja pööras, 
ronis tume kogu kärmesti üle värava ja kadus kõrvaltänaval pimedusse. 


Kääbikud sõitsid kunkanõlvast üles, möödusid üksikutest eraldiseisvatest majadest ja peatasid 
ponid kõrtsi ees. Majad paistsid seninägematult suured. Juss vahtis kõrtsihoonet, mil oli kolm korrust 
ja terve hulk aknaid ning tundis, kuidas julgus ta maha jätab. Ta oli küll arvanud, et kohtab varem või 
hiljem oma reisil hiiglasi, kes on puudestki kõrgemad, ja võib-olla veelgi kohutavamaid olendeid, kuid 
praegu oli talle ülearugi kole näha Suurt Rahvast ja nende kõrgeid maju, liiati veel väsitava päeva 
pimedal õhtul. Talle tundus, et hämaras kõrtsihoovis võib seista terve hulk saduldatud musti ratsusid, 
ja etigast ülakorruse aknast piilub välja Must Ratsanik, või koguni mitu. 

«Ega me ju ööseks siia ei jää, peremees?» hüüatas ta. «Kui siinmail kääbikuid elab, miks me's 
mõne juures öömaja ei küsi? Seal oleks igastahes kodusem.» 

«Mis sel kõrtsil viga on?» küsis Frodo. «Tom Bombadil soovitas seda. Seestpoolt on maja kindlasti 
küllalt kodune.» 

Kes kõrtsimaja varem näinud, sellele tundus hoone meeldiv ka väljastpoolt. Maja esikülg vaatas 
tee poole, kaks tiiba aga suundusid taha ja olid osalt mäenõlvakusse sisse kaevatud, nii et teise 
korruse tagumised aknad olid maapinnaga tasa. Kahe tiiva vahele siseõue pääsemiseks tuli läbi 
minna avara võlvkaare alt, kus vasakut kätt asus suur uks, mille ees olid mõned laiad trepiastmed. 
Uks oli lahti ja seest hoovas valgust. Kaare kohal põles lamp ja selle all rippus suur silt, mis kujutas 
tagajalgadele tõusnud trullakat valget ponihobust. Ukse kohale oli valgete tähtedega maalitud: 
«KEPSLEV PONI, peremees KESVAJAAK KATKUJUUR». Paljudes alumise korruse akendes 
paksude kardinate taga põles tuli. 

Sellal kui rändurid kõheldes maja ees hämaruses seisid, võttis keegi kõrtsitoas üles lõbusa laulu, 
millega ühines terve hulk valjusid rõõmsaid hääli. Lauluviisist julgustatuna jäid kääbikud seda hetkeks 
kuulama ja ronisid siis ponide seljast maha. Laul lõppes, kostis plaksutamist ja naerupahvakuid. 

Kääbikud viisid oma ponid võlvkaare alt läbi, jätsid nad siseõue ja astusid trepist üles. Ees minev 
Frodo oleks äärepealt kokku põrganud lühikese paksu mehega, kel oli paljas pealagi ja punane nägu. 
Paksukesel oli ees valge põll, ta tormas ühest uksest välja ja teisest sisse, käes kruuse täis kandik. 

«Kas me...» alustas Frodo. 

«Üks silmapilk, paluks!» hüüdis mees üle õla ja kadus kõrtsitoa häältepaabelisse ning suitsupilve. 
Kohe oli ta tagasi, pühkides põlle külge käsi. 

«Tere õhtut, väike isand!» ütles ta kummardudes. «Teie soov võiks olla?» 

«Meil oleks vaja öömaja neljale, ja talli viie poni jaoks, kui see on võimalik. Kas isand Katkujuur?» 

«Täitsa õige! Minu nimi on Kesvajaak. Kesvajaak Katkujuur - teie teenistuses! Isandad on vist 
Maakonnast, eks?» uuris ta ja laksas siis korraga käega otsaette, nagu püüdes midagi meenutada. 
«Kääbikud!» hüüdis ta. 

«See tuletab mulle midagi meelde, aga mida? Kuidas teie nimed võiksid olla?» 

«Isand Tukk ja isand Kangepukk,» tutvustas Frodo oma kaaslasi. «Siin aga on Juss Mängla. Minu 
nimi on Mäeall.» 

«No ütle sa nüüd!» kurtis isand Katkujuur sõrmi naksutades. «Nagu peast pühitud! Aga küll mul 
meelde tuleb, kui ma natuke aega mõelda saan. Jookse või jalad alt ära; aga ma vaatan, mis teie 
heaks teha annab. 


Nüüdsel ajal Maakonna rahvast enam siinkandis suurt ei käi ja seepärast oleks hirmus kahju, kui 
ma teid siin korralikult vastu võtta ei saaks. Aga täna on nii palju külalisi, nagu juba hulk aega pole 
olnud. Kus on, sinna antakse juurde, nagu meil Voorel öeldakse.» 

«Hei, Ats!» hüüdis kõrtsmik. «Kus sa oled, va takusjalgne venivillem? Ats!» 

«Juba tulen, peremees! Tulen!» Uksest hüppas välja rõõmsa näoga kääbik, jäi rändureid nähes 
nagu naelutatult paigale ja silmitses neid suure huviga. 

«Kus on Mats?» küsis peremees. «Ah sa ei tea? No mine otsi üles! Rutem kui muidu! Minul pole 
kolme paari jalgu all, ja kolme paari silmi kah mitte! Ütle Matsile, et viis poni on vaja talli panna. 
Püüdku kuidagi koht leida.» 

Suu naeratuses kõrvuni veninud, pilgutas Ats rändureile silma ja sörkis minema. 

«Mida ma'nd pidingi ütlema?» koputas isand Katkujuur endale laubale. 

«Üks asi ajab niiöelda teist taga. Täna on mul nii kiire päev, et pea käib päris ringi. Eile õhtul tuli 
üks seltskond lõuna poolt mööda Rohelist Teed - mis on ka iseenesest harukordne asi. Siis põikas 
täna õhtul sisse terve ports päkapikke, kes rändavad lääne poole. Nüüd veel teie. Kui te poleks 
kääbikud, siis ma võibolla ei saakski teid ära majutada. Aga põhjatiivas on veel paar vaba tuba, 
algusest peale kääbikute jaoks tehtud. Keldrikorrusel, nagu teile meeldib; ümmargused aknad ja kõik 
muu ka justament kääbikute maitse järgi. Loodan, et teil on seal mugav. Muidugi tahate õhtust ka 
süüa. Ja nii kähku, kui võimalik. Paluks siiapoole!" 

Tatsanud mõned sammud nende ees mööda koridori, avas kõrtsmik ühe ukse. «See oleks siis teie 
kena väike söögituba!» ütles ta. «Loodan, et teile meeldib. Aga nüüd paluks vabandust. Mul on kole 
kiire. Praegu pole aega rääkida. Peab lippama. Pole kerge töö mu kahe jala jaoks, aga kõhnemaks 
ma ka ei jää. Pärastpoole astun uuesti läbi. Kui midagi soovite, kõlistage kellukest, küll Ats siis tuleb. 
Kui ei tule, kõlistage ja karjuge täiest kõrist!» 

Lõpuks ta läkski, jättes nad usna hingetutena maha. Näis, et kõrtsmiku kõnevoolule ei tule ilmaski 
lõppu, kuitahes kiire tal ka poleks. Kääbikud leidsid end väikeses mugavas toas. Ergas tuleleek põles 
kaminas, mille ette olid pandud mõned sügavad, õdusad tugitoolid. Toas oli ümmargune laud, kaetud 
valge linaga, laual suur varrega kelluke. Kuid Ats, kääbikust teener, oli kohal ammu enne, kui nad 
jõudsid helistamise peale mõtlemagi hakata. Ta tõi küünlad ja kandikul puhtad taldrikud. 

«Ehk isandad sooviks midagi rüübata?» küsis ta. «Ja kas ma näitaks teile magamiskohad kätte, 
kuni õhtusöök valmis saab?» 

Kääbikud olid juba jõudnud end pesta ja pooleni tühjendada mõnusad kõrged õllekruusid, kui isand 
Katkujuur ja Ats uuesti tuppa tulid. Välgu kiirusel oli laud kaetud. Seal seisis kuum supp, külmad 
praelõigud, mustikakook, värske leib, võiviilakud ja pool kera hästivalminud juustu: hea lihtne toit, 
niisama hea nagu Maakonnaski ja piisavalt kodune, et hajutada Jussi viimnegi ärevus (mis 
suurepärase õlle mõjul oligi juba tublisti leevenenud). 

Peremees toimetas veidi aega nende ümber ja ütles siis, et peab tõttama. «Ega tea, kas isandad 
sooviks ka seltskonda tulla, kui õhtust on söödud?» küsis ta ukselt. «Aga võibolla peavad isandad 
paremaks kohe sängi heita. Kõrtsilistel oleks kull väga hea meel teid näha, kui te tuleksite. Meil ei käi 
siin väljamaalasi - rändajaid Maakonnast, tahtsin ütelda, paluks väga vabandust - just tihti, ja me 
kuulaks heameelega uudiseid, või teie lugusid või laule. Aga eks isandad tee nõnda, nagu soovivad! 
Kui millestki puudu tuleb, kõlistage aga kellukest!» 

Õhtusöögi lõppedes (kolmveerand tundi tõhusat tööd, raiskamata aega tühja jutu peale) oli 
rändurite enesetunne ja julgus sedavõrd kosunud, et Frodo, Punapõsk jaJuss otsustasid seltskonnaga 
ühineda. Ilo arvas, et sees on liiga umbne. «Parema meelega istuksin pisut siin tule ääres, hiljem ehk 
hingan veidi värsket õhku. Olge siis ettevaatlikud nii sõnade kui tegudega ja ärge unustage, et meie 
põgenemine on saladus ning et oleme ikka veel suurel teel, mitte väga kaugel Maakonnast!» 

«Hea küll!» sõnas Punapõsk. «Vaata parem ise ette! Ära kuhugi eksi ja ära unusta, et toas on siiski 
ohutum!» 


Seltskond oli kogunenud kõrtsi suurde söögituppa. Rahvast oli palju ja mitmesugust, nagu Frodo 
nägi, kui ta silmad olid hämara valgusega harjunud. Valgust andis peamiselt kaminas leegitsev 
halutuli, sest kolm laes rippuvat lampi olid nõrgad ja pooleldi suitsuvine peidus. Kesvajaak Katkujuur 
seisis tule juures ning vestles paari päkapiku ja mõne omapärase välimusega mehega. Pinkidel istus 
erisugust rahvast: Voore inimesi, kamp kohalikke kääbikuid (omavahel vadistamas), veel päkapikke ja 
muid, kelle välimust hämaras nurgas oli raske täpselt määratleda. 

Niipea kui rändurid sisenesid, lõi rõkkama vooremaalaste tervituskoor. Võõrad, eriti need, kes olid 
tulnud Rohelist Teed mööda, vahtisid neid teraselt. Kõrtsmik tutvustas uustulnukaid vooremaalastele, 
kuid nii kiiresti, et nad kuulsid küll palju nimesid, kuid ei suutnud sugugi alati otsustada, kellele need 
nimed õieti kuulusid. Voore Suurel Rahval olid enamasti taimeriigist pärinevad (ja Frodole ning ta 
sõpradele kummalisena tunduvad) nimed nagu Lugataht, Kitsekeel, Murss, Uiboubin, Ohakavill, 
Sõnajalg (rääkimata muidugi Katkujuurest). Sarnaseid nimesid kandsid ka paljud kääbikud. Näiteks 
Ristmadarad paistsid olevat üpris arvukad. Paljudel olid siiski ka tavalised nimed, nagu Nõlvak, 
Mägramaja, Pikkurg, Liivaurkel, Käiguste, milliseid sageli tuli ette ka Maakonnas. Kuhjaalusel leidus 
mitmeid Mäeallisid, kes ei tahtnud kuuldagi sellest, nagu poleks Frodol nendega lähemaid või 
kaugemaid sugulussidemeid - nimi langeb ju ühte; nii siis võtsid nad ta endi kampa nagu kadunud 


onupoja. 

Et Voore kääbikud on väga sõbralik ja uudishimulik rahvas, tuli Frodol otsekohe hakata selgitama, 
mis asju ta siin ajab. Ta ütles, et tunneb huvi ajaloo ja maateaduse vastu (mis põhjustas rohkesti 
peavangutamist, ehkki kumbagi nendest sõnadest voore murrakus palju ei kasutatud). Siis teatas 
Frodo veel oma kavatsusest kirjutada raamat (mispeale järgnes hämmel dunud vaikus), ning et tema 
koos sõpradega tahab koguda teateid kääbikutest, kes elavad väljaspool Maakonda, eriti idapoolsetel 
maadel. 

See sõnum päästis valla terve häältelaviini. Kui Frodo oleks tõepoolest tahtnud raamatut kirjutada, 
ja kui tal oleks olnud mitukümmend paari kõrvu, võinuks ta mõne minutiga kokku saada mitme peatüki 
materjali. Ja juhuks, kui sellest veel ei peaks piisama, anti talle arutu hulk nimesid, alates 
sellestsamast vanast Katkujuurest, kelle poole võis pöörduda täiendavate teadete saamiseks. Kuid 
mõne aja pärast, nähes, et Frodo ei kavatsegi oma raamatu kirjutamisega jalamaid pihta hakata, 
pöördus kääbikute huvi uuesti Maakonna tegemiste juurde. Et siin osutus Frodo kidakeelseks 
vestluskaaslaseks, leidis ta peagi, et istub nurgas omaette, kuulates ja vaadates teisi. 

Inimesed ja päkapikud rääkisid peamiselt sündmustest kaugetes paikades, samuti arutati juba 
ülearugi tuttavaid uudiseid. Lõunapoolsetel maadel oli rahutuks muutunud ja näis, et Rohelist Teed 
mööda tulnud olidki lahkunud kodunt turvalisemaid elupaiku otsima. Voore rahvas kuulas ja ilmselt 
elas nende murele küll kaasa, kuid polnud sugugi valmis võtma suurt hulka võõraid elama oma 
väikesele maale. Üks rändureist, kõõrdsilmne, inetu mees, ennustas üha uute ja uute inimeste 
liikumist põhja poole juba lähemas tulevikus. «Kui nende jaoks kohta ei leita, leiavad nad selle endale 
ise. Neil on õigus elada, nagu kõigil teistel,» kuulutas ta valjuhäälselt. Kohalikke ei paistnud selline 
väljavaade eriti rõõmustavat. 

Kääbikud sellele melule suuremat tähelepanu ei pööranud, sest näis, et neisse see otseselt ei 
puutu. Vaevalt hakkab Suur Rahvas peavarju nõudma kääbikuurgudes. Kääbikute huvikeskmes olid 
nüüd Juss ja Punapõsk, kes tundsid end juba nagu oma kodus ja vatrasid lõbusasti kõigest, mis 
Maakonnas aset leidnud. Punapõsk teenis ära üleüldise naerupahvaku, kui rääkis, kuidas Suurkaeves 
oli sisse langenud Raekoopa lagi: Villu Valgjalg, linnapea ja ühtlasi kõige paksem kääbik kogu 
Läänekihelkonnas, kukkus kriidihunnikusse ja ronis välja, üleni valge nagu jahusse kastetud klimp. 
Kuid oli ka küsimusi, mida kuuldes Frodo hakkas rahutust tundma. Näiteks üks vooremaalastest, kes 
oli ise ilmselt mitmel korral Maakonnas käinud, tahtis kangesti teada, kus elavad Mäeallid ja kes on 
nende sugulased. 

Ühtäkki märkas Frodo, et üks isemoodi välimusega, tuulest ja päikesest pargitud näoga mees, kes 
istub varjulises paigas seina lähedal, kuulab samuti pingsalt kääbikute juttu. Mehel oli ees kõrge 
õlletoop ja ta suitsetas pikavarrelist, omapäraste nikerdustega piipu. Jalad olid pikalt ette sirutatud, nii 
et Frodo nägi kõrgeid, peenest nahast, hästiistuvaid saapaid, mis aga praegu olid mudased ning 
kauasest kandmisest kulunud. Seljas oli mehel raskest tumerohelisest kangast pikkadel rännakutel 
määrdunud mantel, mille hõlmu ta tihedalt kokku kiskus, ja kõrtsitoas levivast soojusest hoolimata 
kandis ta peas nägu varjavat kapuutsi; kuid silmade läike järgi võis otsustada, et ta jälgib nimelt 
kääbikuid. 

«Kes see on?» küsis Frodo, kui leidis võimaluse kõrtsmikuga sosinal paar sõna vahetada. «Teda 
sa minu meelest ei tutvustanud.» 

«See?» vastas isand Katkujuur samuti sosinal, kõõritades meest silmanurgast, ilma et oleks pead 
pööranud. «Ma täpselt ei teagi. Üks neist, kes kogu aja ringi rändavad - meie kutsume neid 
rajaleidjateks. Harva teeb suu lahti - aga kui tahab, võib küll rääkida lugusid niisugustest asjadest, 
mida pole enne kuuldud. Mõnikord on kuu aega kadunud, või terve aasta, aga siis ilmub jälle välja. 
Eelmisel kevadel liikus siin tihti, nüüd hiljaaegu pole teda enam näha olnud. Ma pole kuulnudki, mis ta 
õige nimi on; siin hüütakse teda Rühkijaks. Astub üpris käbedalt oma pikkadel koibadel, aga ega ta 
kellelegi ütle, kuhu tal kiire on. Ida ja Lääne asjad on imelikud, nagu meil siin Voorel öeldakse - 
rajaleidjate ja Maakonna rahva kohta, paluks väga vabandust. Imelik, et sa just tema üle pärima 
hakkasid.» Samas aga nõudis keegi õlut ja isand Katkujuur kiirustas minema, jõudmata selgitada, 
mida oli tahtnud oma viimase märkusega öelda. 

Frodo nägi, et Rühkija vaatab nüüd tema poole, nagu oleks midagi kuulnud või aimanud. Käeviipe 
ja noogutusega kutsus ta Frodo oma lauda. Kui Frodo lähemale astus, heitis mees kapuutsi peast, 
paljastades halliseguste laineliste juustega pea ja kahvatu, tõsise, teraste hallide silmadega näo. 

«Mind hüütakse Rühkijaks,» ütles mees vaikselt. «Mul on suur rõõm sinuga kohtuda, isand - 
Mäeall, kui vana Katkujuur su nimest õieti aru sai.» 

«Sai küll» sõnas Frodo jäigalt. Polnud kaugeltki mugav tunda endal nende kõikemärkavate 
silmade pilku. 

«Kena on, isand Mäeall,» sõnas Rühkija, «aga mina sinu asemel ei lubaks oma noortel sõpradel nii 
palju lobiseda. Õlu, kaminatuli, lõbus seltskond on muidugi kõik toredad asjad, aga - siin pole siiski 
Maakond. Siin liigub igasugust rahvast. Kuigi sa arvad võib-olla, et ma ei peaks niisugust juttu 
rääkima,» lisas ta Frodo pilku nähes kõvera naeratusega. «Ja Voorelt on viimasel ajal läbi käinud 
veelgi kummalisemaid rännumehi,» jätkas ta vestluskaaslase ilmet jälgides. 

Frodo vaatas talle vaikides otsa, ja ka Rühkija ei öelnud rohkem midagi. Ta tähelepanu oli äkki 
koondunud Punapõsele. Ärevusega märkas Frodo, et tobe noor Tukk, innustatuna Suurkaeve paksu 


linnapea lugu saatnud edust, asus nüüd koomilistes värvides kirjeldama Bilbo lahkumispidu. Juba 
ahviski ta järele Bilbo kõnet, lähenedes kindlalt tema salapärasele kadumisele. 

Frodo kortsutas kulmu. Kohalikele kääbikutele võis seda muidugi südamerahuga rääkida: neile oli 
see lihtsalt naljakas lugu naljakast rahvast, kes elasid teisel pool jõge; kuid mõned (nagu vana 
Katkujuur) võisid teada üpris palju jutte; Bilbo kadumisestki olid nad arvatavasti kuulnud juba kaua 
aega tagasi. Neile toob see meelde Paunaste nime, eriti veel nüüd, kui hiljuti on Voorel käinud keegi, 
kes sellenimelise järele päris. 

Frodo niheles pingil, mõeldes, mida peale hakata. Ilmselt nautis Punapõsk tähelepanu keskpunktis 
olemist sedavõrd, et oli täiesti unustanud ohu, milles nad viibivad. Frodol hakkas korraga hirm, et 
praeguses meeleolus võib ta isegi mainida Sõrmust, ja see võiks kaasa tuua päris hukatuslikke 
tagajärgi. 

«Midagi peaks tegema, ja kähku!» sosistas Rühkija talle kõrva. 

Frodo hüppas püsti, ronis üles lauale ja hakkas kõnelema. Punapõse kuulajad vaatasid ringi. 
Frodot nähes puhkesid mõned kääbikud naerma ja plaksutasid käsi, arvates, et küllap isand Mäeall on 
ülearu õlut rüübanud. 

Frodol oli korraga väga narr tunne ja ta leidis, et on asunud sõrmedega asju näppima (nagu tal oli 
kõnet pidades harjumuseks). Pihku sattus sõrmus keti otsas ja korraga valdas teda seletamatu soov 
pista see sõrme ning kaduda piinlikust olukorrast. Millegipärast tundus talle, nagu ärgitaks seda 
tegema keegi teine, keegi, kes viibib samuti kuskil kõrtsitoas. Frodo pani kiusatusele vapralt vastu ja 
haaras keti kindlalt pihku, otsekui selleks, et hoida sõrmust kinni ja takistada tal midagi omatahtsi ette 
võtmast. Kuid vähemalt leidis ta nüüd jutuotsa. Hakatuseks lausus ta «paar sobilikku sõna 
sissejuhatuseks», nagu oli kombeks öelda Maakonnas, ja siis: «Me kõik oleme üliväga liigutatud meile 
osaks saanud lahkest vastuvõtust, ja arvatavasti ei tule mul pettuda, kui loodan, et mu põgus 
külaskäik aitab uuendada vanu sõprussidemeid Maakonna ja Voore vahel», ent siis lõi ta kõhklema ja 
köhatas. 

Nüüd vahtisid tema poole kõik kohalolijad. «Laulu!» hõikas üks kääbikuist. «Laulu! Laulu!» rõkkasid 
kõik teised. «Laula nüüd, hea isand, midagi sellist, mida me varem pole kuulnud!» 

Hetke seisis Frodo ammulisui. Siis, meeleheitel, alustas ta tühist laulukest, mis oli meeldinud 
Bilbole (ja mille üle vana kääbik tundis suurt uhkust, sest sõnad olid ta enda tehtud). Laul rääkis 
kõrtsist; võibolla just sellepärast turgataski see Frodole nüüd pähe. Siin on sõnad täielikul kujul; 
reeglina mäletatakse praegu neist veel vaid üksikuid: 


Ju ammust ajast seismas kõrts 
on kingu veere peal 

Kus käib nii vägev õllepruul 

Et kord tuli mees, kes elab Kuul 
ja juua küsis seal. 


On tallipoisil vintis kass, 
kel viiul viltu peos; 
Tal poogen tõmbab kriu ja kräu, 
Kord allpool nurrub, kõrgel näub, 
kord vingub vahepeal. 


On kõrtsimehel kutsikas, 
kes nalja armastab. 
Ja kui on käimas tants ja trall 
Siis krants on krõnksus pingiall 
ja naerda lõkerdab. 


Veel elab kõrtsis sarvik lehm, 
kes on nii peps ja peen. 
Aga pähe hakkab pilliviis 
Me lehmale ja murul siis 
ta kukerpalle teeb. 


Oi reas neid hõbelusikaid, 
ja hõbeliudu leel! 

On pühapäevaks oma paar, 

Mis hoolikamat lihvi saab 
laupäeva õhtu eel. 


Mees Kuu pealt ennast purju jõi, 
kass pilli putitas; 
Liud tantsis lusikaga leel 


Lehm kargles aias, vestil keel, 
saba jahtis kutsikas. 


Mees teise kannu kummutas 
ja laua alla käis; 

Seal põõnates ta nägi und, 

et jõudnud kätte koidutund 
ja tähed taevast läind. 


Siis kassile ütles tallipoiss: 
«Mis teha nüüd, ei tea! 

Kuuhobud korskvad tõlla ees, 

Kuid täis on nende peremees, 
ja päike tõuseb pea!» 


Nõnda kassi viiul mängis ai-tiiu-liiu, 
nii et vappus kooljakalm; 

Pill kiunus ja käunus ja vingutas, 

kuna kõrtsmik Kuumeest virgutas: 
«Kuule, kell on juba kolm!» 


Nad rullisid mehe üles mäest 
ja Kuu peale lükkasid; 

Hobud järgnesid talle kapakul, 

Lehm kargas kannul nagu hull 
lusik liuaga lippasid. 


Nüüd kärmemalt viiul mängis tiu-tali-tiiu 
ja kiledalt klähvis krants; 
Seal pea peal seisid ratsud ja lehm 
Ning öölisi sängist kihutas kehk 
ja õues läks lahti tants. 


Keeled katkesid äkki plinnadi-plõnn! 
Lehm hüppas üle Kuu, 
Krants seepeale naeris, mis võttis jõud, 
Hõbelusik ja läikiv laupäeva liud 
panid jooksu nagu tuul. 


Siis künkast alla veeres Kuu 
ja Päike tõstis pead. 

Ta uskuda silmi vaevalt võis: 

On ammugi päev ja temal võim, 
aga kamp end unne seab! 


Kõlas pikk, vali aplaus. Frodol oli hea hääl ja selline laul kõditas kääbikute kujutlusvõimet. «Kus on 
vana Jaak?» kostis hüüdeid. «Tema peaks seda kuulma. Mats õpetagu oma kass viiulit mängima, siis 
saaksime tantsida.» Telliti veel õlut, ja juba kõlasid hõiked: «Veel kord, hea isand! Lase käia, veel 
kord! Veel! Veel!» 

Frodole anti kätte uus õllekann ja ta pidi oma laulu uuesti laulma, kusjuures paljud laulsid kaasa: 
viis oli hästi tuntud ja sõnu meelde jätma on kääbikud väga nobedad. Nüüd oli Frodo kord oma 
esinemist nautida. Ta hüples ja tantsis laual, ning jõudes teist korda reani: «lehm hüppas üle Kuu!» 
kargas ta õhku. Õnnetuseks liiga jõuliselt, sest raksatusega maandus ta õllekanne täis kandikule, 
libises ja veeres laualt maha, kärts, mürts ja põmm! Kuulajad, suu kõrvuni lahti ja valmis naerma 
pahvatama, jäid aga vaikides ammulisui vahtima: sest ühtäkki oli laulja kadunud. Lihtsalt kadunud, 
nagu kukkunuks ta raginal läbi põranda, aukugi järele jätmata! Kohalikud kääbikud vahtisid 
hämmingus seda imevärki, kargasid siis püsti ja kukkusid Kesvajaaku hüüdma. Kogu seltskond 
tõmbus kaugemale Punapõsest ja Jussist, kes jäid oma nurka üksinda; eemalt saadeti nende suunas 
tumedaid, kahtlustavaid pilke. Ilmselgelt arvasid paljud nüüd, et Juss ja Punapõsk on saatjaskonnaks 
rändavale võlurile, kelle tegelikku võimu ja eesmärke keegi ei teadnud. Üks tõmmu vooremaalane aga 
seisis ja silmitses neid paljutähendavalt ning pooleldi pilklikult, nii et sõpradel muutus olemine üpris 
ebamugavaks. Üsna pea lipsas tõmmu kohalik uksest välja ja talle järgnes kõõrdsilmne 
lõunamaalane: need kaks olid terve õhtu oma vahel sosistanud. Kohe nende järel väljus ka 
väravavalvur Endrek. 

Frodol oli väga rumal tunne. Oskamata midagi targemat teha, roomas ta mööda lauaaluseid 


pimedasse nurka, kus liikumatult ja ilmetu näoga istus Rühkija. Frodo toetas selja vastu seina ja võttis 
Sõrmuse sõrmest. Kuidas see sinna oli sattunud, ei osanud ta öelda. Võis vaid oletada, et laulmise 
ajal näppis ta taskus Sõrmust ja kui ta kukkudes käed järsult ette sirutas, libises see talle sõrme. 
Ühtlasi kahtlustas Frodo, et kas polnud see mitte asjakese enda vemp: võib-olla püüdis Sõrmus enda 
olemasolust märku anda, vastuseks mingile ruumis tajutavale soovile või käsule. Ka väljunute näoilme 
ei ennustanud midagi head. 

«Noh, mis nüüd?» küsis Rühkija, kui Frodo uuesti nähtavale ilmus. «Milleks seda vaja oli? Halvem 
kui kõigi su sõprade lobisemine kokku! Ise pistad oma pea silmusesse! Või peaksin ütlema - sõrme?» 

«Ma ei mõista, mida sa sellega mõtled,» tõrjus Frodo, ärritunud ja hirmul. 

«Küll sa mõistad,» ütles Rühkija, «aga ootame parem, kuni see melu vaibub. Siis tahaksin sinuga 
paar sõna rääkida, kui sul midagi selle vastu pole, isand Paunaste.» 

«Millest?» küsis Frodo, tegemata väljagi, et oli kuulnud oma õiget nime. 

«Asjast, mis on üsna oluline - meile mõlemale,» vastas Rühkija, vaadates Frodole otse silma. 
«Võid kuulda üht-teist kasulikku.» 

«Väga hea,» ütles Frodo, püüdes kõigest väest käituda sundimatult. «Räägime siis hiljem.» 


Kamina juures käis sedaaegu äge vaidlus. Jooksujalu kohale rutanud kõrtsmik püüdis korraga ära 
kuulata mitut suuresti erinevat ülevaadet sündmusest. 

«Ma nägin teda, isand Katkujuur,» seletas üks kääbik, «või, see tähendab, ei näinud, kui sa aru 
saad, mis ma sellega mõtlen. Ta lihtsalt haihtus õhku, nagu öeldakse.» 

«Ära sa räägi, isand Ristmadar!» hüüatas kõrtsmik hämmeldunult. 

«Räägin küll!» kähvas Ristmadar vastu. «Ja ma mõtlen ka, mis ma ütlen!» 

«Siin peab olema mingi arusaamatus,» vangutas kõrtsimees pead. «Seda isand Mäealli oli ju 
ometigi liiga palju, et korraga õhku haihtuda, või suitsu sisse ära kaduda, mis võib siin selles toas palju 
hõlpsamini juhtuda.» 

«Noh, aga kus ta siis praegu on?» hüüdis mitu häält korraga. 

«Kust mina peaks teadma? Minu pärast mingu, kuhu süda lustib; peaasi, et hommikul oleks arve 
ilusasti ära makstud. Näete, siin on isand Tukk: tema pole kuhugi kadunud.» 

«Aga ikkagi ma nägin, mida nägin ja nägin, mida ei näinud,» kordas Ristmadar kangekaelselt. 

«Ja mina ütlen, et siin peab olema mingi arusaamatus,» jäi kõrtsmik endale kindlaks, võttes 
kandiku, et korjata sellele purunenud kruuside killud. 

«Arusaamatus loomulikult!» hüüdis Frodo. «Ma pole kuhugi kadunud. Olen siin! Olin kogu aeg siin 
nurgas, ajasin Rühkijaga juttu.» 

Frodo astus kaminatule valgusse, kuid suurem osa seltskonnast, veelgi enam ärevil, taganes 
temast eemale. Kedagi ei rahuldanud vähimalgi määral seletus, et kohe pärast kukkumist oli ta kiiresti 
mööda lauaaluseid minema roomanud. Enamus kääbikuid ja Voore Suurt Rahvast tegid pikema jututa 
minekut, ilmutamata vähimatki soovi sel õhtul edasi lõbutseda. Mõned lahkusid omavahel sosistades, 
heites Frodo poole süngeid pilke. Päkapikud ja paar-kolm järelejäänud külalist tõusid lauast ning 
soovisid head ööd kõrtsmikule, kuid mitte Frodole ega ta kaaslastele. Üsna varsti oli kõrtsituppa 
jäänud üksnes Rühkija, kes endiselt istus tähelepandamatult seina ääres nurgas. 

Isand Katkujuur pealtnäha väga endast väljas ei olnudki. Tõenäoliselt arvestas ta, et küllap 
koguneb ta kõrtsituppa nüüd hulgemini rahvast palju õhtuid järgemööda, kuni salapärane juhtum saab 
põhjalikult läbi arutatud. 

«No milleks siis nüüd sedamoodi teha, isand Mäeall?» küsis ta etteheitvalt. 

«Ehmatad mu külalised ära, lõhud mu lauanõusid oma turnimisega!» 

«Palun vabandust pahanduse pärast,» ütles Frodo. «Võid uskuda, et see polnud üldse nii mõeldud. 
Ülimalt kahetsusväärne õnnetus.» 

«No olgu, isand Mäeall! Aga kui sa mõtled veel kord hundiratast visata, või mustkunsti teha, või 
mistahes, siis parem hoiata inimesi ette - ja hoiata mind. Siitkandi rahvas kipub kahtlustama neid, kes 
tegelevad selliste imelike asjadega - äraspidiste asjadega, kui mõistad, mida ma öelda tahan; ja 
niisugused äkilised trikid meile ei meeldi.» 

«Ma ei tee enam üleüldse mitte midagi taolist, luban teile. Nüüd aga läheksin küll parem magama. 
Hommikul peame varakult teele asuma. Kuidas oleks, kui paneksid ponid meile valmis kella 
kaheksaks?» 

«Väga hea! Aga enne kui ära lähete, oleks mul vaja sinuga nelja silma all paar sõna vahetada. Just 
praegu tuli üks asi meelde, mille ma pidin ära rääkima. Paluks ainult minust mitte valesti aru saada. 
Mul on vaja veel paar asja ära sättida, siis võin tulla teie tuppa, kui sul midagi selle vastu pole.» 

«Aga loomulikult!» ütles Frodo, kuid tundis, kuidas tuju üha langeb. Kui palju salajutte peab ta enne 
voodisse heitmist ära kuulama? Ja mis jutud võiksid need küll olla? Kas on neil kõigil varuks mingi 
salanõu tema vastu? Frodo hakkas juba kahtlustama, et koguni vana Katkujuure punetava näo taga 
võib varjul olla valgustkartvaid plaane. 


10. PEATÜKK 
Rühkija 


Frodo, Punapõsk ja Juss läksid võõrastetuppa tagasi. Toas oli pime. Ilot polnud ja tuli kaminas 
hakkas madalaks põlema. Ning alles siis, kui kääbikud olid puhunud söed hõõgvele ja visanud paar 
kimpu hagusid tulle, avastasid nad, et Rühkija on nendega koos sisse tulnud. Seal ta istus rahulikult 
ukse kõrval toolil, nagu poleks midagi juhtunud! 

«Tere!» ütles Punapõsk. «Kes sina oled ja mida sa tahad?» 

«Mu nimi on Rühkija,» vastas mees, «ja te olete võib-olla unustanud, et ma pidin teie sõbraga 
omavahel paar sõna rääkima.» 

«Minu mäletamist mööda lubasid rääkida midagi mulle kasulikku,» ütles Frodo. «Mis sul öelda 
on?» 

«Palju asju,» vastas Rühkija, «aga mul on loomulikult oma hind.» 

«Mis see peaks tähendama?» küsis Frodo teravalt. 

«Ära ärritu! Asi on nii: ma räägin teile, mida tean, ja annan head nõu - kuid tahan midagi ka 
vastutasuks.» 

«Ja mida siis?» küsis Frodo. Nüüd kaldus ta arvama, et sattus kelmi otsa ja mõtles 
ebamugavustundega, et on kaasa võtnud ainult õige natuke raha. 

Sulile ei piisaks isegi kogu summast, mis tal taskus, ja tegelikult ei tohiks ta üldse midagi 
loovutada. 

«Ei midagi ülejõukäivat,» vastas Rühkija, aeglaselt naeratades, nagu aimanuks Frodo mõtteid. 
«Ainult niipalju: te peate mind endaga kaasa võtma, kuni soovin teist uuesti lahkuda.» 

«Oh, kas tõesti?» hüüatas Frodo üllatunult, kuid suurema kergendustundeta. «Isegi kui ma 
vajaksin kaaslast, ei saaks ma sellega nõustuda, vähemalt mitte enne, kui olen teada saanud hoopis 
palju rohkem sinust endast ja su tegemistest.» 

«Suurepärane!» hüüatas Rühkija, visates jala üle põlve ja nõjatudes mugavalt tooli seljatoele. 
«Näib, et sulle hakkab mõistus uuesti pähe tulema, ja see pole üldsegi paha. Siiamaani oled olnud 
väga-väga hooletu. Aga hüva! Ma räägin teile, mida tean, ja otsustage ise, kuidas jääb vastutasuga. 
Kui olete mu jutu ära kuulanud, siis võibolla pakute heameelega mulle säärast tasu.» 

«Lase siis kuulda!» Utles Frodo. «Mida sa tead?» 

«Liigagi palju; liigagi palju tumedaid sõnumeid,» sõnas Rühkija süngelt. «Mis aga teisse puutub...» 
Ta tõusis, astus ukse juurde, tõmbas selle kiiresti lahti ja heitis pilgu välja koridori. Siis sulges ukse 
vaikselt ja istus toolile tagasi. «Mul on head kõrvad,» jätkas ta vaiksemalt, «ja ehkki ma ei oska 
paugupealt ära kaduda, pean tihti jahtima erksaid ja arglikke elukaid ning seetõttu oskan end varju 
hoida, kui tarvis on. Nii olingi ma peidus hekitaga, läänepoolse tee ääres, kui Kääpaseljakute suunast 
tulid alla neli kääbikut. Mul ei tarvitse korrata kõike, mis nad rääkisid omavahel või vanale Bombadilile, 
kuid üks lause hakkas mind huvitama. «Palun pidage meeles,» ütles üks neist, «et Paunaste nime ei 
tohi mainida. Kui tingimata on tarvis nime öelda, siis mina olen isand Mäeall.» See huvitas mind nii, et 
järgnesin kääbikutele siia. Lipsasin üle värava kohe nende kannul. Võib ju olla, et isand Paunaste 
loobub oma nimest mingil ausal põhjusel; sel juhul aga Soovitaksin temal ja ta sõpradel olla 
ettevaatlikumad.» 

«Ma ei mõista, mistarvis oleks Voore elanikel vaja teada mu õiget nime,» vastas Frodo vihaselt, «ja 
seda ka mitte, miks see sind huvitab. Võib-olla luurab isand Rühkija heki taga ja kuulab teiste kõnelusi 
pealt mingil ausal põhjusel, kuid siis peaks ta seda selgitama.» 

«Hea vastus!» naeris Rühkija. «Aga selgitus on lihtne: ma otsisin kääbikut, kelle nimi on Frodo 
Paunaste. Mul oli vaja ta kiiresti ules leida. Tean, et ta viib Maakonnast välja... noh, saladust, mis väga 
huvitab mind ja mu sõpru. 

Ei, ärge mõistke mind valesti!» hüüdis ta, kui Frodo toolilt tõusis ja Juss, kulm kortsus, püsti kargas. 
«Mina oskan saladust hoolikamalt hoida kui teie ise. Ja hoida on seda vaja!» Ette nõjatudes puuris ta 
kääbikuid pilguga. 

«Voorelt on nähtud läbi sõitmas musta rõivastatud ratsamehi. Räägitakse, et esmaspäeval tuli üks 
mööda Rohelist Teed alla ja hiljem nähti teist lõuna poolt mööda Rohelist Teed üles tulemas.» 


Tuppa laskus vaikus. Viimaks ütles Frodo Punapõse ja Jussi poole pöördudes: «Oleksin pidanud 
seda aimama, kui väravavalvur meid nii imelikult vastu võttis. Ka meie peremees näib olevat midagi 
kuulnud. Miks käis ta peale, et me seltskonda tuleksime? Ja miks olime meie küll nii rumalad, et 
läksime? Oleksime pidanud vaikselt siin istuma.» 

«See olnuks tõesti parem,» nõustus Rühkija. «Kui oleksin saanud, poleks ma ise teid söögisaali 
lasknud; kuid kõrtsimees ei lubanud mind siia teie juurde ega nõustunud ka midagi edasi ütlema.» 

«Kas sa arvad, etta...» alustas Frodo. 

«Ei, mina ei arvaks vanast Katkujuurest midagi halba. Talle lihtsalt ei meeldi tundmatud hulgused 
nagu mina.» Frodo silmitses teda arusaamatuses. 

«Ma näen ju välja nagu mõni võsarüütel, kas pole?» küsis Rühkija, huuled kõverdunud ja silmis 
kummaline läige. «Sellegipoolest loodan, et kunagi õpime üksteist paremini tundma. Siis ehk selgitad 
ka, mis juhtus su laulu lõpul. See väike vemp...» 


«Lihtsalt väike aps, muud ei midagi!» katkestas Frodo. 

«Või nii,» lausus Rühkija. «Olgu, aps. See aps tegi su olukorra ohtlikuks.» 

«Vaevalt küll, et ohtlikumaks kui seni,» ütles Frodo. «Ma teadsin, et need ratsamehed mind 
jahivad; nüüd aga näib, et nad on kaotanud mu jäljed ja ära läinud.» 

«Seda ära looda!» ütles Rühkija järsult. «Nad tulevad tagasi. Ja neid tuleb juurde. Ratsanikke pole 
ainult kaks. Ma tean, mitu neid on. Tean Musti Ratsanikke.» Ta vaikis, pilk karm ja külm. «Ja mitte 
kõiki Voore elanikke ei saa usaldada,» jätkas ta. «Näiteks too Sõnajala Villu. Villu on siinmail halvas 
kuulsuses, tema pool käib kahtlast rahvast. Küllap märkasite teda: tõmmu, ja irve suul. Kogu aeg oli 
ninapidi koos ühe lõuna poolt tulnud võõraga, ja kohe pärast sinu «apsu» lipsasid nad välja. Mitte kõik 
lõunamaalased pole head inimesed ja mis puutub Sõnajalga, siis müüks tema ükskõik mille maha 
ükskõik kellele, või teeks halba lihtsalt lõbu pärast.» 

«Mida peaks Sõnajalg müüma, ja mis on minu apsul temaga pistmist?» küsis Frodo, tehes 
kangekaelselt ikka veel näo, et ei taipa Rühkija vihjeid. 

«Uudiseid sinust, loomulikult,» vastas Rühkija. «On neid, keda vägagi huvitaks kuulda, kuidas 
lõppes su väike etteaste. Pärast seda pole neil vajagi su õiget nime teada. Mulle näib liigagi 
tõenäoline, et nad saavad kõigest aimu veel enne homset hommikut. Kas sellest piisab? Mu vastutasu 
osas otsustage omaenda äranägemist mööda: kas võtate mind teejuhiks või mitte. Võin kinnitada, et 
tunnen hästi Maakonna ja Udumägede vahelisi alasid, sest olen palju aastaid sealkandis rännanud. 
Aastaid on mul rohkem kui võiks arvata. Minust oleks teil kasu. Pärast tänaõhtust juhtumit ei tohi te 
mingil juhul sõita mööda maanteed; Ratsanikud valvavad seda nii päeval kui ööl. Võib-olla pääsete 
Voorelt välja ja teil lastakse minna, kuni päike pole loojunud; kuid kaugele te ei jõua. Teid rünnatakse 
tühermaal, mõnes kõrvalises paigas, kus abi pole loota. Sa ometi ei taha, et Ratsanikud su leiaksid? 
Nad on hirmsad!» 

Üllatusega nägid kääbikud, et Rühkija nägu on otsekui valust moondunud, sõrmed aga 
klammerdunud tooli käetugedesse. Toas valitses hauavaikus, valgus näis tuhmuvat. Mõnd aega istus 
Rühkija äraoleval ilmel, nagu uidates hämarates mälestustes või kuulatades kaugeid hääli öös. 

«No niil» hüüdis ta siis, pühkides käega üle lauba. «Võimalik, et ma tean nendest jälitajatest 
rohkem kui teie. Te kardate neid, kuid praegu veel mitte piisavalt. Homme peate siit lahkuma, kui 
saate. Rühkija võib juhtida teid ära mööda radu, kus harva liigub teekäijaid. Kas võtate ta kaasa?» 

Tuppa laskus raske vaikus. Frodo ei vastanud, temas võitlesid kahtlused ja hirm. Kulmu 
kortsutades vahtis Juss oma isanda poole ja purskas viimaks: «Kui sa lubad, isand Frodo, siis mina 
ütleks sinu asemel küll ei! See Rühkija siin muudkui hoiatab meid ja käsib olla ettevaatlik, ja selle 
peale kostan mina igatahes jah, aga hakkame kohe otsejoones temast pihta. Ise ta tuleb kõnnumaalt 
ja säändsetest ilmahulgustest pole mina miskit head kuuld. Midagist ta teab, see on selge, ja rohkem 
ka, kui mulle meeldiks; aga ega me'i pea sellepärast veel laskma tal ennast kuskile kõrvalisse paika 
vedada, kus abi pole loota, nigu ta ise ütleb.» 

Ilmset piinlikkust tundes niheles Punapõsk toolil. Rühkija ei vastanud Jussile, vaid pööras oma 
terava pilgu Frodo poole. Frodo tabas selle ja lõi silmad maha. «Ei,» ütles ta aeglaselt. «Mina arvan 
teisiti. Minu meelest - minu meelest pole sa see, kellena end välja näitad. Alul rääkisid sa 
vooremaalase kombel, nüüd aga on su hääl muutunud. Siiski on Jussil ühes mõttes õigus: ise 
manitsed meid ettevaatusele, ja siiski ootad, et peaksime sind ennast pimesi usaldama. Mida sul 
varjata on? Kes sa oled? Kui palju sa tegelikult tead minu - minu asjadest, ja kust sa seda teada 
said?» 

«Õppetund ettevaatusest on teile hästi meelde jäänud,» muigas Rühkija süngelt. «Ainult et 
ettevaatus on üks asi, kõhklus midagi muud. Praeguse seisuga pole teil enam mingit lootust pääseda 
Kaljulõhele omal käel, teie ainus võimalus on mind usaldada. Peate otsusele jõudma. Võin vastata 
mõnedele teie küsimustele, kui see asja hõlpsamaks teeb. Aga miks peaksite minu vastuseidki 
uskuma, kui te mind siiamaani ei usalda? Aga siiski...» 


Sel hetkel kostis ukselt koputus. Sisse astus kõrtsmik, tuues küünlad, ja tema järel tassis Ats 
ämbreid kuuma veega. Rühkija tõmbus pimedasse nurka varju. 

«Tulin teile head ööd soovima,» ütles peremees küünlaid lauale pannes. «Ats! Vii vesi tubadesse!» 
Ise astus ta sisse ja sulges ukse. 

«Asi on sedamoodi,» alustas ta kõheldes ja murelikult, «et kui ma olen nüüd supi kokku keetnud, 
siis kahetsen seda kõigest südamest. Aga ilmast ilma on nii, et üks asi ajab teist taga, nagu isegi 
näete; ja mul on kogu aeg käed-jalad tööd täis. Aga see nädal oli mul alguses üks asi, siis teine kukil, 
nagu öeldakse, ja ma loodan südamest, et praegust pole veel liiga hilja. 

Vaadake, mul kästi oodata kääbikuid, kes tulevad Maakonnast, ja iseäranis veel ühte, kelle nimi on 
Paunaste.» 

«Ja mis see minusse puutub?» küsis Frodo. 

«Nojah, eks sa ise tea paremini,» pilgutas peremees silma. «Ega mina sind välja ei anna; aga 
mulle öeldi, et too Paunaste nimetab ennast Mäealliks, ja mulle anti üks kirjeldus, mis üsna hästi 
sinuga sobib, kui sa pahaks ei pane.» 

«Või nii! Lase siis tulla see kirjeldus,» katkestas Frodo teda pikemalt mõtlemata. 

«Väike turske mehike, punaste põskedega,» lausus isand Katkujuur tõsiselt. Punapõsk turtsatas, 


Juss tõmbas kulmu kortsu. «See sind palju ei aita, sest enamus kääbikuid on sellised, ütleb ta mulle,» 
jätkas kõrtsmik Punapõse poole pilku heites, «aga tema on suuremat kasvu kui mõned teised ja näost 
kenam kui enamus, ja ta lõuaotsas on lohu asemel vagu; ninakas poisu terase pilguga. Palun 
vabandust, aga seda ütles tema, mitte mina.» 

«Tema? Ja kes oli see tema?» päris Frodo innukalt. 

«Ah, eks ikka Gandalf, kui sa tead, keda ma mõtlen. Tema pidada võlur olema, aga mulle on ta 
sellegipoolest hea sõber. Tõesti ei tea, mida ma nüüd kuulda saan, kui ta järgmine kord tuleb - nõiub 
kõik mu õlle hapuks või mind ennast puukännuks, ja see poleks ka mingiime. Ta on ikka olnud na 
äkilisevõitu. Siiski, mis tehtud, see tehtud.» 

«Noh, ja mis siis on tehtud? » muutus Frodo kõrtsmiku mõtte aeglase lahtihargnemise tõttu 
kärsituks. 

«Kuhu ma nüüd õieti jäingi?» naksutas kõrtsmik sõrmi, püüdes taas leida kaotatud jutujärge. «Ah 
jaa! Vana Gandalf Kolm kuud tagasi kõndis ta ükskord koputamata mu tuppa sisse. «Jaak,» ütleb 
tema, «ma kihutan hommikul minema. Kas sa aitaksid mind natuke?» «Ainult ütle,» vastan mina. «Mul 
on nii kiire, et endal pole aega,» ütleb tema, «aga ma tahaks Maakonda ühte teadet saata. Kas sul on 
kedagi, keda sa võiksid saata ja keda saaks usaldada?» «Küll ma kellegi leian,» ütlen mina, «kohe 
homme või ülehomme.» «Parem siis juba homme,» ütleb tema, ja annab mulle kirja. 

Aadressi juures pole mingit keerutamist,» ütles isand Katkujuur, tõmmates taskust kirja ja lugedes 
ette aadressi, valjusti ja uhkelt (sest talle meeldis esineda haritud mehena): 


Isand FRODO PAUNASTE, PAUNAOTSA, KÄÄBIKLA, MAAKOND. 


«Kiri Gandalfilt!» hüüatas Frodo. 

«Ahaa!» tegi Katkujuur kavala näo. «Nii et sinu õige nimi on ikkagi Paunaste?» 

«On küll,» ütles Frodo, «ja nüüd anna see kiri otsekohe siia ja ütle, miks sa seda ära ei saatnud. 
Küllap seda sa tulidki ütlema, kuigi asja endani jõudmine võttis nii palju aega.» 

Vaene isand Katkujuur näis väga murelik. «Sul on õigus, noorsand,» ütles ta, «ja ma paluks väga 
vabandust. Ma kardan hirmsasti, mis Gandalf nüüd ütleb, kui sellepärast midagi halvasti peaks 
minema. Aga ega ma kirja meelega saatmata jätnud. Panin ta kindlasse kohta. Järgmisel päeval 
polnud kahjuks kedagi leida, kes oleks nõus olnud Maakonda minema, ja ülejärgmisel ka mitte, ja oma 
töölistest ei saanud ma kedagi ära saata; aga siis sadas mulle uks mure teise järel kaela ja nii läkski 
see kiri meelest ära. Mul on nii palju tööd. Ma teen kõik, mis ma saan, et asja jälle heaks teha, ja kui 
ma kuidagi aidata võin, siis ainult öelge. 

Sedasama ütlesin tegelikult Gandalfile ka, kui nüüd kiri kõrvale jätta. «Jaak,» ütleb tema mulle, 
«see mu sõber Maakonnast võib saabuda üsna varsti, mööda seda teed koos ühe teisega. Ta ütleb 
enda nimeks Mäeall. Jäta see meelde! Midagi küsida ega uurida pole vaja. Kui mind pole temaga 
ühes, on ta lood võib-olla täbarad ja tal võib abi tarvis minna. Aita teda nii, kuidas saad, ja ma ei 
unusta seda,» ütleb ta. Nii et siin sa siis nüüd oled ja paistab, et asjalood pole sinuga teps mitte kõige 
paremal järjel.» 

«Mida sa sellega mõtled?» küsis Frodo. 

«Need mustad mehed,» ütles kõrtsmik häält alandades, «nad otsivad Paunastet, ja kui nemad 
sulle head tahavad, siis olen mina küll kääbik. See oli esmaspäeval, kui kõik Voore koerad lärtsusid ja 
haned panid kaagatama. Minu meelest polnud see õige asi. Ats tuli mulle ütlema, et uksel on kaks 
musta meest, kes küsivad kääbikut nimega Paunaste. Atsil olid kogunisti juuksed püsti peas. Ma 
kihutasin mustad mehed minema ja virutasin ukse kinni, aga pärast kuulsin, et nad olid küsinud 
sedasama iga vastutulija käest kuni Laasikuni välja. Ja siis see rajaleidja, Rühkija, tema on viimasel 
ajal kah kole uudishimulik. Katsus kohe siia teie juurde sisse pääseda, kui teie polnud veel ivagi 
hamba alla saanud ega midagi.» 

«Katsus jah!» ütles Rühkija äkitselt, astudes välja valguse kätte. «Palju pahandust oleks ära 
jäänud, kui sa oleksid mu sisse lasknud, Kesvajaak.» 

Kõrtsmik võpatas üllatusest. «Sina!» hüüdis ta. «Igale poole sind ka jätkub! Mida sa nüüd tahad?» 

«Rühkija on siin minu loal,» ütles Frodo. «Ta tuli, et mulle oma abi pakkuda.» 

«Noh, eks sa ise tea oma asju paremini,» ütles Katkujuur, vahtides Rühkijat kahtlustava pilguga. 
«Aga kui minul oleks sihuke häda käes, siis mina küll ei lööks kampa rajaleidjaga.» 

«Ja kellega sina siis kampa lööksid?» küsis Rühkija. «Kas paksu kõrtsmikuga, kes unustaks 
omaenda nimegi, kui inimesed talle seda iga päev kõrva ei karjuks? Need kääbikud ei saa igavesti 
«Ponisse» jääda ega ka tagasi koju minna. Neil seisab ees pikk teekond. Kas sina läheksid nendega 
kaasa, et kaitsta neid mustade meeste eest?» 

«Mina? Voorelt minema? Seda ma küll ei teeks, maksku või peale!» hüüatas Katkujuur, tõsiselt 
hirmunud. «Aga miks sa ei võiks natuke aega vaikselt siin olla, isand Mäeall? Mida see kõik peaks 
tähendama? Mida need mustad mehed tahavad, ja kust nad tulevad, ma tahaks teada?» 

«Mina ei oska seda kahjuks öelda,» ütles Frodo. «Olen väsinud ja väga mures, ja see oleks pikk 
jutt. Kui sa aga tõepoolest tahad mind aidata, siis pean sind hoiatama, et senikaua, kui viibin sinu 
majas, varitseb sind ennastki hädaoht. Mustad Ratsanikud - ma pole küll kindel, kuid arvan, õigemini 
kardan, et nad tulevad...» 


«Nad tulevad Mordorist,» ütles Rühkija tasa. «Mordorist, Kesvajaak, kui see nimi sulle midagi 
ütleb.» 

«Heldus!» hüüatas isand Katkujuur kahvatades; ilmselt oli see nimi talle tuttav. «See on kõige 
halvem uudis, mis minu ajal Voorde on jõudnud.» 

«Jah,» ütles Frodo. «Kas oled ikka veel nõus mind abistama?» 

«Muidugi,» kinnitas kõrtsmik, «isegi rohkem kui enne. Ehkki ma ei tea, mida saaks minusugused 
teha selle... selle...» tal jäi sõna kurku kinni. 

«Idast langeva varju vastu,» ütles Rühkija vaikselt. «Mitte palju, Kesvajaak, kuid iga vähimgi abi 
kulub ära. Võiksid lasta isand Mäeallil tänaseks siia jääda kui isand Mäealli, ning unustada Paunaste, 
kuni ta on siit juba kaugel.» 

«Nii ma teengi,» lubas Katkujuur. «Aga ma kardan, et nad saavad ilma minutagi teada, et ta siin 
on. Kahju, et isand Paunaste ennist endale tähelepanu tõmbas, nii pehmelt öeldes. Lugu isand Bilbo 
lahkumisest on Voorel enne tänast õhtutki kuulda olnud. Isegi meie Ats on selle asja kallal oma napi 
aruga pusinud; aga Voorel leidub neidki, kelle pea kiiremini jagab.» 

«Noh, meie ainus lootus on selles, et Ratsanikud pole veel tagasi jõudnud,» ütles Frodo. 

«Tõepoolest, seda peame lootma,» sõnas Katkujuur. «Aga olgu nad varjud või kestahes, 
«Ponisse» nad juba niisama lihtsalt sisse ei pääse. Hommikuni võite mureta olla. Ats hoiab suu kinni. 
Ükski must mees ei pääse minu uksest läbi, kuni mina veel jalul seisan. Ma pean oma perega täna öö 
läbi vahti; aga teil oleks targem magada, kui saate.» 

«Igal juhul ärata meid koidu ajal,» ütles Frodo. «Me peame lahkuma võimalikult vara. 
Hommikusöök kell pool seitse, kui tohib.» 

«Selge! Kohe annan korraldused,» ütles kõrtsmik. «Head ööd, isand Paunaste - või õieti isand 
Mäeall! Head ööd - aga, helde taevas! Kus on teie isand Kangepukk?» 

«Ei tea,» jahmus Frodo. Nad olid täiesti unustanud Ilo, ja aeg oli juba hiline. «Kardan, et ta läks 
välja. Ütles, et tahab värsket õhku hingata.» 

«Noh, teil peab küll keegi kogu aeg sabas olema: te peate end üleval nagu lõbusõidul!» vangutas 
kõrtsmik pead. «Kohe lähen ja lasen kõik uksed lukku ja riivi panna, aga ütlen, et teie sõber sisse 
lastaks, kui ta tuleb. Või saadan parem Atsi teda otsima. Head ööd teile kõigile!» Ja viimaks isand 
Katkujuur läks, heites Rühikjale pead vangutades veel ühe kahtlustava pilgu. Koridorist kostsid ta 
eemalduvad sammud. 


«No nii?» küsis Rühkija. «Millal sa siis kirja avad?» Frodo silmitses pitsatit tähelepanelikult, enne 
kui selle murdis. Vaieldamatult paistis pitsat olevat Gandalfi oma. Kirja sees oli võluri jõulises, kuid 
peenes käekirjas üles pandud järgmine sõnum: 


«KEPSLEV PONI», VOORE, jaanipäev, 1418. Maakonna aastal. 


Kallis Frodo, 

Minuni on jõudnud halvad uudised. Asun otsekohe teele. Sina pead Paunaotsalt kiiresti lahkuma, ja 
Maakonnast kõige hiljemalt juuli lõpuks. Mina tulen tagasi nii ruttu kui saan; kui oled lahkunud sõidan 
sulle järele. Kui lähed Voore kaudu, jäta mulle samasse kõrtsi teade. Peremeest (Katkujuur) võid 
usaldada. Teel kohtate võib-olla üht mu sõpra: kõhn, mustaverd pikka kasvu inimene, mõned hüüavad 
teda Rühkijaks. Tema teab, milles on küsimus ja aitab teid Minge Kaljulõhele. Seal loodetavasti 
kohtume. Kui mina ei peaks tulema, annab Elrond teile nõu. 

Kiirustades teie 


GANDALF 
P.S. Seda EI tohi enam kasutada, olgu põhjus milline tahes! Ärge rännake öösel! 


P.P.S. Tehke kindlaks, et see on õige Rühkija. Teedel liigub igasugust rahvast. Tema tõeline nimi 
on Aragorn. 


Kuld on ka see, mis ei hiilga, 
pole rändajail kadunud siht; 
puu jõudu ei hallad saa viia, 
kui on närbund ka viimane leht. 
Halli tuha alt tuli kord tärkab, 
valgus sünnib kord varjude seast; 
uueks loodud saab mõõk, mis on murtud, 
krooni kannab taas kuninga pea. 


P.P.P.S. Loodan, et Katkujuur saadab selle kirja viivitamatult ära. 
Ta on väärt mees, kuid tema meelespidamine 
on nagu puukuur: kõige vajalikumad asjad 


ikka kõige all. Kui ta ära unustab, teen 
temast moorprae. 


Kõike head! 


Frodo luges kirja läbi, ning andis edasi Punapõse ja Jussi kätte. «Vana Katkujuur tegi meile tõesti 
karuteene!» ütles ta. «Paras, kui Gandalf ta ära praeb. Oleksin kirja kohe kätte saanud, oleksin praegu 
ehk juba Kaljulõhel, kindlas kohas. Kuid mis on juhtunud tema endaga? Ta kirjutab, nagu peaks 
suurele hädaohule vastu astuma.» 

«Seda on ta teinud palju aastaid,» sõnas Rühkija. 

Frodo pöördus ja silmitses teda mõtlikult, meeles Gandalfi teine järel märkus. «Miks sa kohe ei 
öelnud, et oled Gandalfi sõber?» küsis ta. «Oleksime aega säästnud.» 

«Kas tõesti! Kas keegi teist oleks seda uskunud?» küsis Rühkija. «Ma ei teadnud sellest kirjast 
midagi. Teadsin vaid, et kui tahan teid aidata, pean võitma teie usalduse ilma tõenditeta. Kuid nagunii 
poleks ma endast otsekohe kõike rääkinud. Esiteks pidin tundma õppima teid, et olla kindel, kellega 
on tegemist. Vaenlane on mulle varemgi lõkse seadnud. Kord otsusele jõudnud, oleksin olnud valmis 
vastama kõigile teie küsimustele. Aga ma pean tunnistama,» lisas ta muiates, «et lootsin teis 
niisamagi usaldust äratada. Kui sind on kaua jälitatud, väsid kord kahtlustamast kõiki ja kõike ning 
tahaksid, et sind kordki peetaks sõbraks. Takistuseks on aga arvatavasti mu välimus.» 

«Seda jah - vähemalt esimesel pilgul,» puhkes Punapõsk kergendunult naerma, olles läbi lugenud 
Gandalfi kirja. «Kuigi meil Maakonnas öeldakse, et välimus pole oma teha, teod aga küll ja me 
näeksime kõik üsna samased välja, kui peaksime end päevade kaupa hekkides ja kraavides 
varjama.» 

«Et näha välja selline nagu mina, peaksite rändama tühermaal kauem kui mõned päevad, mõned 
kuud või mõned aastad,» vastas Rühkija, «ja oleksite peagi surnud, kui te pole just tehtud tugevamast 
ainest kui välja paistab.» 

Punapõsk loobus vaidlusest; kuid Jussi usaldust võita polnud niisama lihtne; ikka veel põrnitses ta 
Rühkijat kahtlustavalt. «Kust meie peaks teadma, et sina oled seesamune Rühkija, kellest Gandalf 
kirjutab?» nõudis ta. «Sa ei öeld Gandalfi kohta poolt sõnagi, enne kui kiri lagedale ilmus. Minu arust 
pole sa muud kui üks valelik salakuulaja, kes katsub ennast meie kampa sokutada. Äkki sa tapsid 
tõelise Rühkija maha ja võtsid tema riided endale? Mis sul selle peale kosta on?» 

«Et sina oled kange poiss,» sõnas Rühkija, «aga minu ainus vastus sulle, Mängla Juss, on 
niisugune. Oleksin ma tapnud tõelise Rühkija, oleksin ammugi võinud tappa sinu. Ja oleksin pidanudki 
ilma pikema jututa tapma. Kui jahiksin Sõrmust, võiksin selle võtta - KOHE!» 

Ta tõusis ja näis justkui pikemaks sirguvat. Silmadesse oli ühtäkki ilmunud võimukas, käskiv helk. 
Heitnud tagasi mantli, asetas Rühkija käe mõõgapidemele, mis oli rippunud varjatult puusal. Kääbikud 
ei julgenud teha ainsatki liigutust. Juss istus ja vahtis ammulisui, silmad pärani. 

«Aga õnneks olen ma õige Rühkija,» ütles ta nende poole alla vaadates, ilmet pehmendamas 
ootamatult näole ilmunud naeratus. «Mina olen Aragorn Arathorni poeg; ja kui saan teid päästa, siis 
teen seda kasvõi oma enda elu hinnaga.» 


Järgnes pikk vaikus. Viimaks lausus Frodo kõheldes: «Ma uskusin küll, et oled sõber, veel enne kui 
kirja nägin. Vähemalt tahtsin uskuda. Täna õhtul oled sa mind hirmutanud juba mitu korda, kuid mitte 
nii, nagu hirmutaksid Vaenlase teenrid - või nõnda mulle näib. Ma mõtlen, et üks tema salakuulajaist - 
noh, näeks välja kenam ja tunduks halvem, kui sa mõistad.» 

«Ah soo,» naeris Rühkija, «ja mina siis näen välja halvem ja tundun kenam, kas nii? Kuld on ka 
see, mis ei hiilga, pole rändajail kadunud siht.» 

«Kas need read käivad sinu kohta?» küsis Frodo. «Ma ei saanud neist enne aru. Aga kuidas sa 
teadsid, et Gandalfi kirjas on see värss sees, kui sa kirja varem pole näinud?» 

«Ei teadnudki,» vastas mees, «kuid mina olen Aragorn ja need värsid kuuluvad selle nime juurde.» 
Ta tõmbas mõõga tupest ja kääbikud nägid, et selle tera oli ühe jala võrra pidemest allpool murdnud. 
«Sellega pole nagu suurt midagi peale hakata, Juss?» muigas Rühkija. «Kuid läheneb aeg, mil see 
tera sepistatakse uuesti.» 

Juss ei lausunud sõnagi. 

«Hästi,» jätkas Rühkija, «ütleme siis, Jussi loaga, et see asi on otsustatud. Rühkija hakkab teie 
teejuhiks. Homme seisab meil ees raske retk. Kui meid ka ei takistata Voorelt lahkumisel, ei pääse me 
mingil juhul minema märkamatult. Peame kaotama jäljed, nii ruttu kui võimalik. Peale suure maantee 
viib Voorelt välja palju radu ja mina tean neid kõiki. Ja kui oleme jälitajad maha raputanud, suundume 
Ilmarünka poole.» 

«Ilmarüngas?» küsis Juss. «Mis see on?» 

«See on üks mägi maanteest põhja pool, umbes poolel teel siit Kaljulõhele. Sealt näeb kaugele 
ümberringi, saame ümbruskonnale pilgu peale heita. Kui Gandalf meile järele tuleb, suundub ta 
tingimata sinna. Pärast Ilmarüngast muutub teekond raskemaks, siis tuleb meil mitmesugustest 
ohtudest valida vähim.» 

«Millal sa Gandalfi viimati nägid?» küsis Frodo. «Kas tead, kus ta on või mida teeb?» 


Rühkija ilme oli tõsine. «Ma ei tea,» ütles ta. «Kevadel tulin koos temaga läände. Viimastel aastatel 
olen tihti pidanud silma peal Maakonna piirialadel, kui temal oli tegemist mujal. Harva jättis ta 
Maakonna valveta. Viimati kohtusime esimesel mail: see oli Sarna koolmetel Kangevirde alamjooksul. 
Ta rääkis, et sai asjad teie juures hästi joonde ning et septembri viimasel nädalal asute te teele 
Kaljulõhe poole. Kuna teadsin, et tema on sealkandis, läksin ära omaenda asju ajama. See aga 
polnud hea, sest ilmselt jõudis temani mingi sõnum ja mina ei saanud aidata, sest olin ära. 

Olen mures - esimest korda selle aja jooksul, kui teda tunnen. Vähemalt oleks ta pidanud saatma 
meile teateid, kui ei saanud ise tulla. Kui palju päevi hiljem tagasi jõudsin, ootasid mind ees halvad 
uudised. Maal levis sõnum, et Gandalf on kadunud ja et liikvel on nähtud ratsamehi. Seda rääkis mulle 
Gildori haldjarahvas; hiljem kõnelesid nad, et sina olid kodunt lahkunud, midagi polnud aga kuulda 
selle kohta, et sa oleksid lahkunud Pukivallast. Kogu aeg olen ärevusega Idateed jälginud.» 

«Kas sinu arvates võib Mustadel Ratsanikel sellega mingit pistmist olla - see tähendab, Gandalfi 
kadumisega?» küsis Frodo. 

«Ma ei kujuta ette, mis muu veel võis teda takistada, peale Vaenlase enda,» ütles Rühkija. «Kuid 
ärge kaotage lootust! Gandalf on võimsam kui Maakonna rahvas aimatagi oskab - teie olete näinud 
üksnes mõningaid ta nalju ja mänguasju. Meie praegune ülesanne on aga tema suurimaks tööks.» 

Punapõsk haigutas. «Vabandust,» ütles ta, «aga mina olen surmväsinud. Kõigi ohtude ja murede 
peale vaatamata pean sängi heitma, või muidu jään siinsamas tooli peal magama. Kus see vana 
rumal Ilo ometi ringi kolab? See veel puuduks, et me peaks teda praegu pimedas õue otsima 
minema.» 


Sel hetkel paugatas välisuks; koridoris lähenesid jooksusammud. Sisse tormas Ilo, Ats kannul. Ta 
lõi ukse rutuga kinni ja toetus selle vastu. Ta oli täitsa hingetu. Hetke vahtisid kõik Ilo poole ega 
saanud sõnagi suust, enne kui ta pahvatas: «Ma nägin neid, Frodo! Ma nägin neid! Musti 
Ratsanikke!» 

«Musti Ratsanikke!» hüüatas Frodo. «Kus?» 

«Siinsamas. Külas. Istusin tund aega toas. Kui teid ei tulnud, siis läksin natuke jalutama. Jõudsin 
just tagasi ja seisin tähti vahtides lambivalge alt väljas. Järsku käis minust värin läbi ja mul oli tunne, 
nagu hiiliks lähedal midagi õudset: teisel pool teed liikus teiste varjude hulgas justkui veel mustem 
vari, päris lambivalguse ääre peal. See lipsas otsekohe vaikselt pimedusse. Hobust ei olnud.» 

«Kuhupoole ta läks?» küsis Rühkija ootamatult teraval toonil. Ilo võpatas, märgates võõrast alles 
nüüd. «Räägi edasi!» käskis Frodo. «Tema on Gandalfi sõber. Ma pärast seletan.» 

«Minu meelest mööda maanteed üles, ida poole,» jätkas Ilo. «Läksin talle järele. Vari kadus 
muidugi silmapilk, aga mina läksin ümber nurga ning edasi, kuni viimaste teeäärsete majadeni.» 

Rühkija silmitses Ilot imestusega. «Sul on südi hing,» ütles ta, «kuid see oli rumalus.» 

«Ei tea,» ütles Ilo. «See polnud ei vaprus ega ka rumalus, ma ütleksin. Sest ma ei saanud sinna 
midagi parata. Tundus, nagu tõmbaks mind miski. Noh, nii või teisiti, ma läksin ja äkki kuulsin heki 
ääres hääli. Üks pomises midagi; ja teine sosistas, või sisises. Aru ei saanud sõnakestki. Lähemale 
ma ei läinud, sest hakkasin üle kere värisema. Mul hakkas hirm, keerasin tagasi ja tahtsin just koju 
joosta, kui miski tuli mu selja taha ja ma... ma kukkusin näoli maha.» 

«Mina leidsin ta, isand,» torkas vahele Ats. «Isand Katkujuur andis mulle laterna ja käskis välja 
minna. Läksin alla Lääneväravani, siis tagasi üles Lõunavärava poole. Sellesamuse Sõnajala Villu 
maja juures vaatan, et tee peal jusku on midagi. Päris kindel ma ei old, aga oli jusku sedamoodi, nigu 
oleks kaks meest miski asja kohal köögakil ja tahaks seda üles tõsta. Mina hüidsin neid, aga kui sinna 
välja sain, siis pold neist enam haisugi järel ja ain't isand Kangepukk oli tee ääres pikali maas. Mina 
mõtsin, et magab. «Ma arvasin, et kukkusin sügavasse vette,» ütles tema, kui ma teda raputama 
hakkasin. Ta oli ülepea väga imelik ja kargas püsti, nigu oli vähe toibund, ja siis punus siia nigu 
jänes.» 

«See on vist täitsa tõsi,» kinnitas Ilo, «kuigi ma ise üldse ei mäleta, mida ütlesin. Tean ainult, et 
nägin mingit halba und, aga ei mäleta, mida. Olin omadega täitsa läbi. Mitte ei tea öelda, mis minuga 
juhtus.» 

«Mina tean,» kostis Rühkija. «See on nende must hingus. Küllap Ratsanikud jätsid oma hobused 
välja ja tulid Lõunavärava kaudu salaja tagasi. Nüüd, kus nad Sõnajala Villu pool käisid, on neil kõik 
uudised teada; samuti võis see lõunamaalane olla nende piilur. Öösel peame valvel olema, midagi 
võib juhtuda veel enne, kui Voorelt minema saame.» 

«Mis võib juhtuda?» ehmus Ilo. «Kas ründavad kõrtsi või?» 

«Ei, minu meelest mitte,» arvas Rühkija. «Nad kõik pole veel siin. Ja tavaliselt nad nõnda ei toimi 
ka. Kõige tugevamad on nad pimedas, mõnes üksildases paigas; avalikult ei söanda nad rünnata 
maja, kus sees põlevad tuled ja on koos palju inimesi - vähemalt seni, kuni nad pole meeleheitele 
aetud. Tugevad on nad siis, kui neil õnnestub külvata hirmu, ja juba on mõned Voorel nende 
mõjuvõimu alla langenud. Neid õnnetuid ajavad nad pahategudele: selliseid nagu Sõnajala Villu ja 
mõned võõrad, võibolla ka väravavalvur. Esmaspäeval rääkisid Ratsanikud midagi Endrekule, kes 
valvab Lääneväravat. Ma jälgisin neid. Kui nad ära läksid, oli mees näost kaame ja vappus üleni!» 

«Paistab, et kõikjal ümberringi on vaenlased, » ütles Frodo. «Mida me peaksime tegema?» 

«Jääge kõik siia, ärge minge oma tubadesse laiali! Ratsanikud kindlasti juba teavad, millised toad 


teil on. Kääbikutubade aknad on põhja poole ja madalal. Jääme üheskoos siia ja kindlustame ukse 
ning akna. Kõigepealt aga tooksin ma koos Atsiga teie asjad kambritest ära.» 

Kui Rühkija lahkus, jutustas Frodo llole kiiresti ära, mis oli juhtunud pärast õhtusööki. Ilo luges ikka 
veel Gandalfi kirja ja murdis selle kallal pead, kui Rühkija koos Atsiga tagasi tuli. 

«Noh, isandad,» ütles Ats, «ma ajasin kõik teie asemed hästi segamini ja panin igas sängis teki 
alla vaibapusa. Pruunist põrandamatist tegin väegade kena puntra sinu pea asemele, isand Pau - 
isand Mäeall,» parandas ta end naeru kihistades. 

Punapõsk puhkes naerma. «Väga elutruu!» ütles ta. «Aga mis siis juhtub, kui nad pettuse 
avastavad?» 

«Eks vaatame,» vastas Rühkija. «Lootkem siiski, et meil õnnestub oma kindlust hoida kuni 
hommikuni.» 

«Head ööd teile,» soovis Ats ja läks, et võtta sisse valvepost välisukse juures. 

Kotid ja muu varustuse panid kääbikud võõrastetoa keskel hunnikusse. Siis tõukasid nad madala 
tugitooli vastu ust ja sulgesid akna. Välja piiludes nägi Frodo, et öö on ikka veel selge. Erksalt siras 
Vooremäe harja kohal kaarjas Sirp (Nii nimetavad kääbikud Suurt Vankrit.). Siis pani Frodo kinni 
rasked seesmised luugid, lukustas need ja tõmbas kardinad ette. Ladunud kaminasse puid, puhus 
Rühkija küünlad ära. 

Kääbikud heitsid oma tekkidele pikali, jalad kolde poole; Rühkija aga istus tugitooli ja toetas selja 
vastu ust. Veel kostis vaikset vestlust, sest Ilo polnud kõiki küsimusi jõudnud ära küsida. 

«Lehm hüppas üle kuu!» naeris ta end teki sisse keerates. «Kui tobe sinust, Frodo! Kahju, et mind 
polnud seal vaatamas. Voore isandad arutavad seda nalja veel sada aastat takkajärele.» 

«Loodame,» ütles Rühkija. Siis sigines tuppa vaikus ja üksteise järel jäid kääbikud magama. 


11. PEATÜKK 
Nuga pimeduses 


Sellal kui nemad seadsid end voore kõrtsis magama, oli Pukivald mähkunud pimedusse; orgudes 
ja jõekallastel valendas piimjas udu. Kilginõo majas valitses vaikus. Ettevaatlikult avas Pontsu Polder 
ukse ja piilus välja. Terve päeva oli teda piinanud üha kasvav nimetu hirm, ta ei suutnud puhata ega 
magama minna: liikumatu ööõhk oli tulvil varitsevat ähvardust. Vahtides hämarusse, silmas ta puude 
all liikumas mingit musta varju; näis, nagu oleks värav iseenesest hääletult avanenud ja sulgunud. 
Pontsut haaras õud. Ta tõmbus tagasi ja seisis hetke eeskojas, kogu kehast värisedes. Siis sulges ja 
lukustas ta ukse. 

Öö süvenes. Vaiksel kabjaastel juhtis keegi vargsi hobuseid mööda tanumat. Sammud peatusid 
värava taga ning kolm musta kogu tulid sisse, libisedes öiste varjudena ule maapinna. Üks lähenes 
uksele, ülejäänud kaks asusid kahel pool majanurkade juurde; seal nad seisid, liikumatult nagu 
kivikujude varjud, kuna öö aeglaselt kulus. Vaikides seisid ka maja ja puud, otsekui hingetus ootuses. 

Puulehtedes liigutas end tuuleõhk, kaugel eemal kires kukk. Kätte oli jõudnud külm koidueelne 
tund. Kogu ukse juures liigutas end. Pimeduses, kus ei paistnud ei kuu ega tähed, läigatas mõõgatera, 
nagu oleks tupest tõmmatud külm, surnud valgus. Hoop, vaikne, kuid raske, pani ukse vappuma. 

«Avada, Mordori nimel!» kostis vaikne, ähvardav hääl. 

Teise hoobi peale andis uks järele ja paiskus lahti, lukk katki ja piidad purunenud. Kiiresti tungisid 
mustad kogud majja. 

Samal hetkel kaikus lähedalasuvas puudesalus sarvehääl, rebestades ööd nagu tuli künkatipul. 


ÜLES! HÄDA KÄES! TULI LAHTI! VAENLANE MAAL! ÜLES! 


Pontsu Polder polnud istunud, käed rüpes. Nähes musti kogusid läbi aia maja poole hiilimas, teadis 
ta, et ainult kiired jalad võivad teda veel päästa. Jalgadele valu ta andiski - tagauksest välja, läbi aia ja 
joonelt üle põldude. Jõudnud lähima majani, enam kui verst maad eemal, varises ta ukselävel kokku. 
«Ei, ei, ei!» karjus ta lakkamatult. «Ei, mitte mina! Minul seda pole!» Esiotsa ei saanud keegi aru, 
millest ta sonib. Siis aga taipas majarahvas, et Pukivalda on tunginud vaenlased, mingid võikad 
olendid Vanast Metsast. Ning siis ei kaotanud nad enam aega. 


HÄDA KÄES! TULI LAHTI! VAENLANE MAAL! 


Kangepukid puhusid Pukivalla Sarvehüüdu, mis viimati oli kostnud ligi sada aastat tagasi, Julmal 
Talvel, kui külm kaanetas Kangevirde jõe ja maale tungisid valged hundid. 


ÜLES! ÜLES! 


Kaugelt eemalt vastasid teised sarvehääled. Häire levis. 

Mustad kogud põgenesid majast. Jooksul pillas üks neist ukselävele kääbikumantli. Sissesõiduteel 
lahvatas kabjaplagin, kiirenes galopiks ning eemaldus teed vasardades pimedusse. Nüüd kostis 
Kilginõos kõikjalt sarvehääli, hõikeid ja jooksumüdinat. Kuid Mustad Ratsanikud kihutasid Põhjavärava 
poole nagu maruhoog. Puhugu väikesed inimesed pealegi oma sarvi! Küll Sauron neile näitab, kui 
tuleb aeg. Nendel oli muud tegemist: nüüd teadsid nad, et maja on tühi ja Sõrmus läinud. Ajanud 
ratsud väravavalvureile rinnaga peale ja paisanud nad teelt, kadusid Ratsanikud Maakonnast. 


Südaöö paiku virgus Frodo korraga sügavast unest, nagu häirituna mingist häälest või kellegi 
juuresolekust. Ta nägi Rühkijat oma toolil istumas, ärkvel: mehe silmad läiklesid üleskohendatud ja 
heledasti põleva kaminatule valguses, kuid ta ei liigutanud end. 

Peagi jäi Frodo uuesti magama, kuid taas häiris ta unenägusid tuulevihin ja traavivate kapjade 
plagin. Tundus, et kõikjal ümberringi keerlevad maja raputavad tuulepöörised, kaugel eemal puhus 
keegi meeletult sarve. Frodo avas silmad ja kuulis, kuidas kõrtsiõues kires lustlikult kukk. Rühkija oli 
tõmmanud kardinad eest ja lükanud aknaluugid paugatades lahti. Tuba täitis hall koiduvalgus, avatud 
aknast hoovas sisse jahedat õhku. 

Niipea kui Rühkija oli kääbikud üles ajanud, viis ta nad magamistube vaatama, ise kõige ees 
astudes. Kambreid nähes rõõmustasid kääbikud, et olid ta nõu kuulda võtnud: toore jõuga 
lahtipressitud aknad kõlkusid hingedel, kardinad laperdasid tuules; voodid olid segi paisatud, 
madratsid noaga lõhki lõigatud ja maha pillutud; tükkideks rebituna lebas põrandal pruun matt. 

Viivitamatult läks Rühkija kõrtsmikku otsima. Vaene isand Katkujuur näis unine ja hirmunud. Ta 
polnud saanud kogu öö sõbagi silmale (nii ta ütles), kuid polnud kuulnud ainsatki häält. 

«Midagi taolist pole minu eluajal veel juhtunud!» hüüdis ta, tõstes õudusega käed. «Külalised ei 
saa enam oma voodites magada ja head madratsid puha tükkideks! Kuhu me niimoodi jõuame?» 

«Pimedaisse aegadesse,» kostis Rühkija. «Aga praeguseks jäetakse sind ilmselt rahule, kui oled 
meist lahti saanud. Me läheme otsekohe. Pruukost pole oluline: joogisõõmust ja paarist ampsust 
püstijalu peab aitama. Pakid on meil mõne minutiga koos.» 


Katkujuur kiirustas vaatama, kas ponid on valmis pandud, ja «paari ampsu» tooma. Kuid peagi tuli 
ta sügavas nördimuses tagasi. Ponid olid kadunud! Kõik talliuksed olid öösel lahti kistud ja ära viidud 
mitte ainult Ilo ponid, vaid ka kõik ülejäänud, iga viimane kui ratsu ja veoloom! 

Frodo oli uudisest vapustatud. Kuidas saab ta küll jala Kaljulõhele jõuda, kui vaenlased 
ratsahobustel teda jälitavad? Niisama hästi võiksid nad kuu peale teele asuda. Rühkija istus veidi 
aega vaikides ja silmitses kääbikuid, nagu püüdes otsusele jõuda, kuivõrd võib loota nende jõu ja 
julguse peale. 

«Ponid ei päästaks meid ratsameeste eest nagunii,» ütles ta lõpuks aeglaselt, nagu aimates Frodo 
mõtteid. «Jala liigume edasi peaaegu niisama kiiresti, vähemalt mööda neid radu, kustkaudu me 
kavatseme minna. Mina oleksin nagunii omal jalal käinud. Mis tõesti muret teeb, on toit ja varustus. 
Vaevalt õnnestub meil leida mingit toitu Voore ja Kaljulõhe vahel, peale selle, mida ise kaasa võtame; 
ja peame võtma suure varu, sest võib-olla tekib teel viivitusi või peame ringi minema, otseteest 
kaugele kõrvale. Kui palju te suudaksite seljas kanda?» 

«Nii palju kui vaja,» ütles Punapõsk raske südamega, püüdes välja näha tublim kui paistis (või kui 
ta end tundis). 

«Mina võin kahe eest ka kanda,» kuulutas Juss trotslikult. 

«Kas tõesti pole võimalik midagi teha?» küsis Frodo Katkujuurelt. «Kas me ei saaks külast paari 
ponihobust, või vähemalt üht, pakkide jaoks? Ega me neid üürida ei saa, aga vahest jõuame osta,» 
lisas ta kõhklevalt, pidades aru, kas neil ikka jätkub selleks raha. 

«Vaevalt,» arvas kõrtsmik õnnetu näoga. «Voore külas ainult paar-kolm sõiduponi oligi, aga neid 
hoiti siin minu tallis ja nüüd on nad läinud. Teisi loomi, hobuseid või ponisid koormaveoks või muuks 
otstarbeks on Voorel alati olnud väga vähe; keegi ei müüks enda oma ära. Kuid ma teen kõik, mis 
võimalik. Kihutan Matsi otsekohe küla peale asja uurima.» 

«Jah,» nõustus Rühkija vastumeelselt, «küllap nii tulebki teha. Ühe poni vähemalt peaksime 
saama. Kuid siis pole ka mingit lootust asuda eele varakult ja lipsata ära märkamatult! Samahästi 
võiksime puhuda sarve, et teatada oma ärasõidust. Kahtlemata oli see täpselt nõnda kavatsetudki.» 

«Raasuke lohutust meil siiski on,» leidis Ilo, «ja loodetavasti rohkemgi kui raasuke: ootamise ajal 
saame pruukosti võtta ja rahulikult maha istuda. Lähme, otsime Atsi üles!» 


Lõpuks viibis nende teeleasumine ule kolme tunni. Mats tuli tagasi uudisega, et kuskilt pole saada 
poni ega hobust ei ilusa naeratuse ega raha eest - peale ühe: Sõnajala Villul oli poni, mille ta võiks 
ehk müüa. «See on üks vana nälgind loomakont,» ütles Mats, «aga kui peremees näeb, mis 
seisukorras te olete, siis ta seda alla kolmekordset hinda ära ei anna, niipalju kui mina Sõnajala Villut 
tunnen.» 

«Sõnajala Villu?» küsis Frodo. «Kas siin pole mõnda konksu peidus? Äkki kihutab see elukas kõige 
meie kraamiga peremehe juurde tagasi, või aitab tal meile jälile jõuda, või veel midagi?» 

«Tasub mõelda,» ütles Rühkija. «Kuid siiski on raske ette kujutada, et mõni loom jookseks tema 
juurde tagasi, kui on kord minema pääsenud. Minu meelest tahab ta meie olukorra pealt lihtsalt kasu 
lõigata. Suurem oht on selles, et vaene loom on arvatavasti lausa hinge vaakumas. Kuid valikut pole. 
Kui palju ta tema eest küsib?» 

Hinnaks ütles Sõnajala Villu kaksteist hõbepenni, mis oli tõepoolest ligi kolm korda kõrgem sellest, 
mida sealkandis tavaliselt poni eest küsiti. Loom oli kondine, nälginud ja jõuetu; kuid kohe hinge heita 
ta siiski ilmselt ei kavatsenud. Katkujuur maksis nõutud raha omast käest ja pakkus Ilole veel 
kaheksateist penni kadunud loomade eest kahjutasuks. Ta oli aus mees, samuti Voore arusaamade 
kohaselt üsna heal järjel; kuid kolmekümne hõbepenni kaotus oli talle kibedaks hoobiks, eriti kibedaks 
veel seetõttu, et väljapressijaks osutus Sõnajala Villu. 

Ette rutates võime aga öelda, et lõpuks tuli kõrtsmik sellest tehingust kasudega välja. Hiljem 
selgus, et varastatud oli tegelikult vaid üks hobune. 

Teised olid minema aetud või kabuhirmus laiali jooksnud ja leiti üles mitmel pool Voorel. Ilo ponid 
kappasid aga koos külast minema, kuni lõpuks (olles üpris nutikad loomad) leidsid tee Seljakutele ja 
otsisid üles vana Töntsu Trullami. Nii sattusid nad mõneks ajaks Tom Bombadili hoole alla ja elasid 
seal päris kenasti. Kui aga Tomi kõrvu jõudis uudis sündmustest Voorel, saatis ta loomad kõrtsmikule, 
kes sellega omandas soodsalt viis head ponihobust. Voorel pidid ponid küll rohkem töötama, kuid 
kõrtsmik kohtles neid hästi; ja lõpuks vedas neil selle poolest, et nad ei pidanud kaasa tegema rasket 
ja ohtlikku teekonda. Kaljulõhele ei jõudnud nad iialgi. 

Esialgu aga teadis Katkujuur, et ta raha on jäädavalt läinud. Aga ega sellega pahandused kõrtsis 
veel lõppenud. Niipea, kui ülejäänud külalised ärkasid ja rünnakust kuulsid, puhkes suur mürgel. 
Lõuna poolt tulijad olid kaotanud mitu hobust ja karjusid kõrtsimehele süüdistusi näkku, kuni selgus, et 
üks nende endi hulgast lasi samuti öösel jalga - ei keegi muu kui Sõnajala Villu köõördsilmne kaaslane. 
Otsekohe langes kahtlus temale. 

«Kui teie võtate oma kampa hobusevarga ja toote ta minu majja,» käratas Katkujuur vihaselt, «siis 
te peaks õigupoolest ise kõik kahjud kinni maksma, aga mitte minu peale karjuma. Minge küsige 
Sõnajala käest, kus te sõbramees on!» Tuli välja, et mees polnud kellegi sõber ja keegi ei suutnud 
meenutada, millal ta seltskonnaga liitus. 


Pärast hommikusööki tuli kääbikutel pambud ümber pakkida, samuti oli vaja juurde hankida 
toidumoona pikema reisi tarvis. Kell oli kümne ligi, kui nad lõpuks minema said. Selleks ajaks oli juba 
kogu Voore küla kihinat-kahinat täis. Algul Frodo kadumine, siis mustade ratsameeste ilmumine, 
tallide tühjaksröövimine, ning sugugi mitte väiksem uudis, et salapäraste kääbikutega on ühinenud 
rajaleidja Rühkija - kõik see pakkus küllaga kõneainet veel mõnekski sündmustevaeseks aastaks. 
Valdav osa Voore ja Kuhjaaluse asukaist, kuid ka rahvast Nõost ja Laasikust oli kogunenud maantee 
äärde, et oma silmaga näha rännuseltskonna teeleasumist. Kõik, kes peatusid kõrtsis, vahtisid 
kobaras ustel või kõõlusid välja akendest. 

Nüüdseks oli Rühkija otsustanud, et lahkub Voorelt suurt maanteed mööda. Kõik katsed otsida 
varjatumaid radu oleksid asja vaid halvendanud: vähemalt pooled uudishimulikest oleksid järgnenud, 
et näha, mis neil õige plaanis on ja ega nad ometi üle nende maatükkide kavatse minna. 

Kääbikud jätsid hüvasti Atsi ja Matsiga ning külvasid lahkudes kõrtsmik Katkujuure ohtrate 
tänusõnadega üle. «Loodan, et kohtume uuesti siis, kui jälle on saabunud rõõmsamad ajad,» ütles 
Frodo. «Parima meelega jääksin praegugi veel mõneks ajaks rahus sinu majja.» 

Siis asusid nad murelike ja tusastena suure rahvahulga silme all teele. Mitte kõik näod ega kõik 
vaatajate seast kõlanud hüüded polnud sõbralikud. Siiski näis enamus vooremaalasi tundvat aukartust 
Rühkija ees ning kui too kellelegi silma vaatas, sulges see kohe suu ja tõmbus eemale. Rühkija koos 
Frodoga kõndis ees, siis tulid Ilo ja Punapõsk ning viimasena Juss, juhtides suukõrvalt poni, kellele 
rändurid olid selga ladunud nii palju kraami kui vähegi raatsisid. Juba praegu näis loom 
rõõmsameelsem, otsekui oleks ta rahul pöördega oma elukäigus. Juss näris mõtlikult õuna. Ta taskud 
olid õunu täis: see oli Atsi ja Matsi lahkumiskink. «Ubinad käimise ajaks ja piip istumise ajaks,» ütles 
ta. «Aga eks ma hakkan neist mõlemast varsti puudust tundma.» 

Kääbikud püüdsid mitte tähele panna uudishimulikke nägusid, mis piilusid nende möödumisel välja 
ustest või küünitasid üle tarade ja hekkide. Aga kui nad lähenesid väravale küla teises otsas, hakkas 
Frodole silma pime, unarusse jäetud maja paksu pügamata heki taga: viimane maja tee ääres. Ühe 
akna taga vilksatas hetkeks valkjaskollane, luurava kõõrdpilguga nägu, ent kadus otsekohe. 

«Ah siin see lõunamaalane end peidabki!» mõtles Frodo. «Minu meelest näeb ta küll rohkem 
pahareti moodi välja.» 

Jultunult vahtis neid üle heki teine mees, kel olid rasked mustad kulmud ja tumedad põlglikud 
silmad; suur suu kõverdus irveks. Mees suitsetas musta lühikest piipu. Kui nad möödusid, võttis ta 
piibu suust ja sülitas. 

«Omugut, Pikk-koib!» hõikas ta. «Nõnna vara juba menema, mes? Oled omal kampa kah leind?» 
Rühkija noogutas, kuid ei vastanud. 

«Omugut kah, väiksed sõbrad!» hüüdis mees kääbikuile. «Eks te ikke teate ka, kellega te mestis 
olete? See on too Kartmatu Rühkija! Aga ma olen seoksid nimesi kah kuuld, mes mette na kenad 
põle. Vaatke aga õhtal oolega ette! Ja sina, Jussu, ää sa mu vaesele ponile mette liiga tee! Ptüil» Ta 
sülitas uuesti. 

Juss pöördus kiiresti. «Ja sina, Sõnajalg,» ütles ta, «parem peida oma lõust ära, kui ei taha pihta 
saada.» Õun lendas välkkiirelt Jussi peost minema ja tabas Villut täpselt nina pihta. Too kummardus, 
kuid liiga hilja, ning heki tagant hakkas kostma needusi. «Hea ubin läks raisku,» urises Juss 
kahetsevalt ja astus edasi. 


Viimaks jäi küla seljataha. Lapsed ja mõned päevavargad, nende viimased saatjad, tüdisid ja 
pöördusid Lõunavärava juures tagasi. Rändurid läksid väravast läbi ja astusid paar versta mööda 
maanteed. See keeras vasakule, tehes idasuunda tagasi jõudmiseks kaare ümber künkajalami, ning 
hakkas siis kiiresti metsamaale laskuma. Künka laugematel kagunõlvadel paistsid üksikud Kuhjaaluse 
majad ja kääbikuurud; sügavas lohus teest põhja pool osutas mõnest korstnast kerkiv suitsuvine kätte 
Nõo asukohta; kaugemal puude taga oli peidus Laasiku. 

Kui tee oli mõnda aega allamäge läinud ning kõrge ja pruun Vooremägi seljataha jäi, märkasid 
rändurid kitsast rada Põhja pöördumas. «Siin lähemegi lagedalt ära ja hoiame varju,» ütles Rühkija. 

«Ma loodan, et see pole jälle mõni «otsetee»,» ütles Punapõsk. «Meie viimane otsetee läbi Vana 
Metsa oleks äärepealt halvasti lõppenud.» 

«Jah, aga tol korral polnud ju mind teiega kaasas,» naeris Rühkija. «Minu teed, olgu otse või ringi, 
eksi ei lähe.» Ta heitis pilgu maanteed mööda üles ja alla. Kedagi polnud näha; mees hakkas kähku 
teiste ees metsase oru suunas astuma. 

Rühkija plaan, niipalju kui kääbikud siitkandi maid tundmata sellest aru said, oli suunduda alul 
Laasiku poole, kuid hoiduda paremale ja mööduda külast ida poolt ning siis suunduda läbi kõnnumaa 
nii otse kui võimalik IImarünka mäele. Kui kõik läheb plaanipäraselt, lõikavad nad sel moel ära suure 
teesilmuse, mis käändus lõunasse, tehes ringi ümber Sääsevete soode. Muidugi aga peavad nad 
läbima sood ise ning Rühkija kirjeldus sellest teekonnast ei andnud kääbikuile sugugi julgust juurde. 

Esialgu läks rännak üsna ladusalt. Tõepoolest, kui eelmisel ööl poleks olnud sedavõrd 
ebameeldivaid sündmusi, oleksid nad seda osa retkest pidanud senistest kõige meeldivamaks. Päike 
paistis ja ilm oli selge, kuid mitte liiga kuum. Puud olid veel täis värvikirevaid lehti, mets näis rahulik ja 
südantkosutav. Kindlakäeliselt valis Rühkija õiget sihti ristuvate ja looklevate radade rägastikus, kus 
nad omapäi oleksid peagi ära eksinud. Ta tegi kõndides rohkesti käänakuid ja haake, et ajada 


segadusse võimalikke jälitajaid. 

«Pole kahtlust, et Sõnajala Villu saab teada, kus me teelt ära keerasime,» rääkis ta, «aga ma ei 
usu, et ta ise püüaks meid jälitada. Ümberkaudseid paiku tunneb ta küll suhteliselt hästi, kuid teab, et 
metsas ta mind ei leia. Kardan vaid seda, mida ta oma sõpradele räägib. Küllap on need tal kuskil 
läheduses. Kui nad arvavad, et me läksime Laasikusse, siis seda parem.» 


Kas Rühkija oskusliku juhtimise tõttu või mõnel muul põhjusel, kuid sel päeval ei näinud ega 
kuulnud nad ühtki teist elavat olendit: ei kahejalgseid peale lindude ega neljajalgseid peale ühe rebase 
ja mõne orava. Järgmisel päeval võtsid nad suuna otse ida poole; endiselt oli kõik vaikne ja rahulik. 
Kolmandal päeval pärast Voorelt lahkumist jõudsid rändurid Laanemetsast välja. Sestsaadik, kui nad 
teelt ära pöörasid, oli maapind järjest langenud ning nüüd jõudsid nad avarale tasandikule, mille 
läbimine polnud enam kaugeltki nii hõlbus. Voore jäi kaugele seljataha ja nüüd laius ümberringi 
kõnnumaa, kus ei leidunud ainsatki rada; Sääsevete sood polnud enam kaugel. 

Maapind muutus niiskeks ja kohati loduseks, siinseal tuli ette lompe ning kõrkja- ja pillirootihnikuid, 
kus üksteise võidu sidistasid väikesed nähtamatud linnud. 

Teed tuli valida hoolikalt, et mitte jalgu märjaks teha ja valitud suunalt eksida. Algul liikusid nad 
suhteliselt kähku edasi, kuid mida kaugemale, seda aeglasemaks ja ohtlikumaks muutus teekond. 
Ebakindlal, reetlikul soopinnal polnud isegi rajaleidjatel kindlat teed mülgaste vahel, mille piirjooned 
alatasa muutusid. Rändureid hakkasid piinama kärbsed ja pilvedena lendas õhus pisikesi kihulasi, 
kes.pugesid üles mööda varrukat ja püksisäärt ning tikkusid juustesse. 

«Nad söövad mu elusalt ära!» hüüdis Punapõsk. «Sääsevete! Siin on sääski rohkem kui vett!» 

«Millest nad siin õige elavad, kui parasjagu kääbikut kätte ei saa?» küsis Juss kaela kratsides. 

Rõõmutult möödus päev tolles üksildases ja ebameeldivas kohas. Öö saatsid rändurid mööda 
niiskes, külmas ja ebamugavas laagripaigas; sääsed närisid lakkamatult ega lasknud magada. 
Pilliroopuhmad ja mättad kubisesid vastikutest putukatest, kes hääle järgi otsustades võisid olla 
mingid kilkide ebardlikud sugulased. Neid oli mustmiljon ja nad kriiksusid lakkamatult kõikjal 
Umberringi, kriiks-krääks, kriiks-krääks, kuni kääbikud tundsid, et lähevad kohe hulluks. 

Järgmine, neljas päev oli peaaegu niisama vilets ja öö niisama ebamugav. Ehkki kriikskrääksud 
(nagu Juss neid nimetas) olid jäänud seljataha, ei andnud sääsed rändureile ikka veel asu. 

Kui Frodo väsinult pikali lesis, silma kinni saamata, näis talle, et kaugel eemal sähvatab 
idataevasse valgus: sähvas ja kustus kohe, ja nii mitmel korral. See ei saanud olla koit, sest 
hommikuni oli aega veel mitu tundi. 

«Mis valgus see on?» küsis ta Rühkijalt, kes oli tõusnud ja seisis liikumatult öösse vahtides. 

«Ei tea,» vastas rajaleidja. «Liiga kaugel, et midagi kindlat öelda. Paistab, nagu sähviks välk 
mäetipult üles.» 

Frodo heitis uuesti pikali, kuid veel hulk aega nägi ta heledaid sähvatusi ja nende taustal Rühkija 
kõrget tumedat kuju, seismas vaikides ja valvsalt. Viimaks vajus ta rahutusse unne. 


Viiendal päeval aga jäid viimased soised lombid ja pillirootihnikud seljataha. Maapind hakkas jälle 
ühtlaselt tõusma. Kaugel ida pool ilmus nähtavale küngasterivi. Kõrgeim neist asus rea parempoolses 
otsas, teistest pisut lahus. Mäe terav tipp oli üleval pisut lausikuks kulunud. 

«See ongi Ilmarüngas,» sõnas Rühkija. «Vana tee, mis jääb meist tükk maad paremale, möödub 
sellest lõuna pool, üsna jalami ligidal. Kui otse sinnapoole minna, jõuame ehk homme keskpäevaks 
kohale. Nii ongi vist kõige targem teha.» 

«Miks sa seda arvad?» päris Frodo. 

«Aga sellepärast, et ma ei tea, mida me sealt eest leiame, kui oleme kord kohale saanud. Maantee 
on sealsamas lähedal.» 

«Me lootsime, et Gandalf ootab meid Ilmarünkal?» 

«Jah, aga see lootus on nõrk. Ta võib Voorelt mitte läbi minna, kui üldse tuleb ja siis ta ei tea, mida 
me teeme või kuhu läheme. Nii või teisiti läheme teineteisest mööda, kui me just õnnekombel ei saabu 
sinna ühel ja samal ajal. Nii meil kui temal oleks ohtlik sinna kauaks ootama jääda. Kui Ratsanikud ei 
leia meid kõnnumaal, võivad ka nemad suunduda Ilmarünka poole. Sealt näeb kaugele ümberringi. 
Pealegi on siinmail palju linde ja loomi, kes võivad meid sellelt mäetipult näha, isegi praegu, kui me 
siin seisame. Mitte kõiki linde ei saa usaldada, ja on olemas lindudest õelamaidki piilureid.» 

Ärevalt silmitsesid kääbikud kaugeid künkaid. Juss heitis pilgu kahvatusse taevasse, nagu kartes 
näha seal hõljumas kotkaid või kulle, silmad tigedalt kiiskamas. «Su jutt teeb meil olemise päris 
kõhedaks, Rühkija,» ütles ta. 

«Mida sa soovitaksid meil teha?» küsis Frodo. 

«Minu arvates,» sõnas Rühkija aeglaselt, nagu poleks ta eneses päriselt kindel, «peaksime 
hoiduma siit nii otse ida poole kui võimalik, pigem nende küngaste kui Ilmarünka poole. Mööda 
künkajalameid läheb rada, mida ma tean; see viib meid Ilmarünka juurde põhja suunast ja märksa 
varjatumalt. Eks seal saame näha, mida näha on.» 


Nad rühkisid edasi kogu päeva, kuni maale laskus külm, varane õhtu. Maapind muutus kuivemaks 
ja lagedamaks, ent seljataha jäänud soodest kerkis udu ja auru. Uksikud kurvameelsed linnud 


piiksusid ja kaeblesid, kuni päikese punane ketas vajus aeglaselt varjudesse läänekaares; siis saabus 
tühi vaikus. Kääbikud mõtlesid pehmele loojanguvalgusele, mis piilus sisse kauge Paunaotsa 
rõõmsatest akendest. 

Päeva lõpul leidsid rändurid ojakese, mis lookles küngastelt alla läppuvasse sohu, ning läksid selle 
kallast mööda üles senikaua, kuni veel nägid astuda. Öö oli juba käes, kui nad lõpuks peatusid ja 
ojakaldal kidurate lepapuude all laagri üles lõid. Ees, hämara taeva taustal, mustendasid kõledad, 
lagedad künkaharjad. Sel ööl panid nad välja vahiposti ja Rühkija ei paistnud silmatäitki magavat. 
Varasel hommikutunnil tõusis noor kuu, kallates maa üle külma halli valgusega. 

Hommikul asusid nad teele varsti pärast päikesetõusu. Külm õhk näpistas põski, taevas oli selge ja 
kahvatusinine. Kääbikud tundsid end värskena, nagu oleksid öö läbi sügavalt maganud. Juba 
hakkasid nad harjuma pikkade päevateekondadega vähese toidu varal - igal juhul vähesema, kui nad 
Maakonnas pelgalt jalulpüsimiseks vajalikuks oleksid arvanud. Punapõsk kuulutas, et Frodo näeb 
välja kaks korda kääbiklikum kui enne. 

«Veider,» kostis Frodo vöörihma pingutades, «kui võtta arvesse, et tegelikult on mind hulga vähem 
järel. Ma loodan ainult, et selline kõhnumine ei kesta lõputult, muidu jääbki minust paljas vari järele.» 

«Ära kõnele sellistest asjadest!» hüüatas Rühkija kiiresti ning üllatava tõsidusega. 

Künkad lähenesid. Need seisid lainetava ahelikuna, kerkides kohati kuni tuhande jala kõrgusele, 
kohati aga moodustades kurusid ja lõhandikke, kustkaudu avanes läbipääs taha idapoolsetele 
maadele. Aheliku harjal silmasid kääbikud rohtukasvanud müüride ja vallikraavide jäänuseid, kurudes 
aga jälgi varemesselangenud kiviehitistest. Õhtuks jõudsid nad aheliku läänepoolsele jalamile ja 
asusid seal laagrisse. Oli viienda oktoobri õhtu, kuues päev pärast Voorelt lahkumist. 

Hommikul leidsid nad, esimest korda pärast Laanemetsast väljumist, selgeltnähtava raja. 
Pöördunud paremale, läksid rändurid mööda seda lõuna suunas. Kavalasti loogeldes näis rada valivat 
võimalikult varjulise tee, et kõndijaid poleks näha ei ülalt tippudelt ega tasandikelt lääne poolt. Kord 
sukeldus rada orgudesse, kord peitus järsakute alla; ning tasasematel ja lagedamatel kohtadel oli 
kahele poole kuhjatud kivimürakaid ja tahutud kive, mis hekina teelisi varjasid. 

«Huvitav, kes selle raja tegi ja mistarvis?» arutles Ilo, kui nad läksid läbi ühest kohast, kus kivid olid 
eriti suured ja tihedalt koos. «See ei meeldi mulle just eriti: sel on, noh, justkui natuke kääpavahilik 
ilme. Kas Ilmarünkal on kääpaid?» 

«Ei. Ei Ilmarünkal ega ka neil küngastel ole ainsatki kääbast,» vastas Rühkija. «Lääne inimesed ei 
elanud siin, ehkki oma viimastel päevadel rajasid nad nendele küngastele kaitseliini Angmarist 
lähtuvate kurjusejõudude vastu. See rada ühendas omavahel vallikindlustusi. Kuid ammu enne seda, 
Põhja kuningriigi alguspäevil ehitasid nad Ilmarünkale kõrge vahitorni nimega Amon Sül. Sõjas põles 
torn maja ja hävitati, ning praegu on sellest näha vaid varisenud alusmüür, nagu kividest kroon vana 
künka peas. Ent kunagi kõrgus too torn sihvaka ja kaunina. Vanades lugudes räägitakse, et Viimse 
Liidu päevil seisis seal Elendil ja ootas Gil-galadi väge Läänest tulemas.» 

Kääbikud silmitsesid imetlevalt Rühkijat, kes näis hästi tundvat vanu lugusid ja kõnnumaa kombeid. 
«Kes oli Gil-Galad?» küsis Ilo, kuid mõtteisse süvenenud Rühkija ei vastanud. Ühtäkki pomises keegi 
tasa: 


Olli viimne haldjakuningas 

siin maal me vapper Gil-Galad, 
kel valdus Merest Mäeni prii - 
kurb laulik kord on laulnud nii. 


Tal vahe mõõk ja terav piik, 

ta kilbil helkis taevariik, 

mis lugematuid tähti täis, 

ning kiiver kuustki valgem näis. 


Kuid ammu lahkus ta me seast - 
kus viibib nüüd ei keegi tea, 
sest turmapaigaks kuningal 

sai Mordor musta varju all. 


Teised pöördusid hämmeldunult, sest hääl kuulus Jussile. 

«Laula edasi! » hüüdis llo. 

«Ega ma rohkem ei teagi,» kohmas Juss näost punaseks tõmbudes. «Ma õppisin selle salmi isand 
Bilbo käest, kui veel poisike olin. Tema rääkis mulle siuksed lugusid, sest mina olin haldjajuttude järgi 
ikka hakkamas. Eks see old isand Bilbo, kes mulle tähed selgeks õpetas. Tema oli ikka hirmus palju 
lugend, see vana armas Bilbo isand. Ja tema kirjutas luuletusi. Tema selle salmi tegigi, mis ma just 
praegast ette lugesin.» 

«Tema ei teinud seda ise,» ütles vahele Rühkija. «See on osa pikemast lugulaulust «Gil-Galadi 
langemine», mis käis iidses haldjakeeles. Küllap oli Bilbo selle ära tõlkinud. Mina ei teadnudki.» 

«Oli jah üks igavene pikk jutt,» nõustus Juss, «aga kõik puha Mordorist. Seda osa ma ära ei 


õppind, see ajas mulle judinad nahka. Poleks küll arvand, et kunagi tuleb endal sinnakanti minna!» 
«Mordorisse!» hüüatas Punapõsk. «Ma väga loodan, et mitte sinna!» 
«Arge öelge nii valjusti seda nime!» keelas Rühkija. 


Keskpäev oli käes, kui nad lähenesid kohale, kus rada lõuna pool lõppes; nüüd nägid nad 
oktoobripäikese selges kahvatus valguses enda ees hallikasrohelist seljandikku, mida mööda nagu üle 
silla pääses Ilmarünka põhjanõlvale. Nad otsustasid minna tippu otsekohe, kuni jätkub veel 
päevavalgust. Ennast peita polnud enam võimalik, jäi üle vaid loota, et ei vaenlane ega tema piilurid 
neid ei jälgi. Mäekülgedel ega ka tipus ei paistnud liikuvat hingelistki. Kui Gandalf viibiski kuskil 
läheduses, ei andnud ta endast mingit märki. 

Ilmarünka läänenõlval leidsid nad varjulise nõo, mille põhjas oli rohtunud külgedega kausikujuline 
lohk. Sinna jätsid nad Jussi ja Punapõse koos poni, pakkide ja muu kraamiga. Teised kolm läksid üles. 
Pärast pooletunnist vaevalist ronimist jõudis Rühkija tippu; talle järgnesid Frodo ja Ilo, väsinud ja hing 
rinnus kinni. Viimane osa nõlvakust oli olnud väga järsk ja kivine. 

Nagu Rühkija oli öelnudki, asus mäe tipus suur iidne kiviring, mis nüüd oli varisemas ja pika rohuga 
kaetud. Ringi keskel seisis hunnik lahtimurdunud kive. Need olid tahmast mustad. Maapind ümberringi 
oli rohujuurikateni lagedaks põletatud, rohi kiviringi sees kõikjal kõrbenud ning krimpsus, nagu oleks 
üle künkatipu pühkinud tulekeeled; ent ainsatki elusolendit polnud näha. 

Murenenud müürijäänustel seistes avanes rändurite pilgule avar vaade ümbrusele. Enamasti 
paistis küll vaid tühi ja ilmetu maa, välja arvatud kaugel lõunas mõned puudetukad, mille taga siin-seal 
läigatas hõbedane vesi. Otse all, samal lõunapoolsel küljel kulges Vana Tee, mis tuli Läänest ja 
lookles nagu käänuline lint üles-alla, kuni kadus tumeda mäeaheliku taha idas. Teel ei liikunud kedagi. 
Valget linti pilguga ida poole saates nägid kääbikud mägesid: lähimad nõlvakud pruunid ja röõmutud, 
nende taga suuremad hallid rünkad, veelgi kaugemal aga kõrged lumised mäetipud pilvede vahel 
valendamas. 

«Noh, siin me siis oleme!» ütles Ilo. «Lage ja kõle paik, ei vett, ei pea varju. Ja ei mingit märki 
Gandalfist. Kuid ma mõistan täiesti, miks ta meid siin ei oodanud - kui ta üldse siia tuli.» 

«Ei tea,» vaatas Rühkija mõtlikult ümberringi. «Isegi kui ta jõudis Voorele päev või paar pärast 
meid, võis ta siia jõuda meist varem. Vajaduse korral võib ta liikuda väga kiiresti.» Äkki kummardus 
Rühkija ja jäi silmitsema kõige pealmist kivi hunnikus: see oli lamedam kui teised ja valgem, nagu 
oleks tulest puutumata jäänud. Kivi ules tõstnud, keeras Rühkija seda sõrmede vahel ja uuris igast 
küljest. «Hiljuti on sellega midagi tehtud,» ütles ta. «Mida te nendest märkidest arvate?» 

Kivi alumisel, siledal poolel nägi Frodo kriimustusi: 17.11. 

«Oleks nagu kriips, punkt ja veel kolm kriipsu,» ütles ta. 

«Vasakpoolne kriips võib olla ruunimärk G, peente harudega,» arvas Rühkija. «Selle märgi võis siia 
jätta Gandalf ehkki kindel selles olla ei saa. Kriimud on peened ja kahtlemata värsked. Kuid niisama 
hästi võivad need märgid tähendada hoopis midagi muud, millel pole meiega mingit pistmist. 
Rajaleidjad kasutavad ka ruunimärke, ja mõnikord käivad nad siin.» 

«Kuid mida võiksid need märgid tähendada, juhul kui need jättis Gandalf?» küsis llo. 

«Minu meelest,» ütles Rühkija, «on kivile kirjutatud G3, mis tähendaks, et Gandalf oli siin 
kolmandal oktoobril: see on kolm päeva tagasi. Samuti loeksin ma välja, et ta kiirustas ja hädaoht oli 
ligi, nii et ta kas ei jõudnud või ei julgenud pikemat ja selgemat sõnumit jätta. Kui nii, siis peame olema 
ettevaatlikud.» 

«Küll oleks hea, kui teaksime kindlalt, et need märgid jättis tema, mida nad ka ei tähendaks,» ütles 
Frodo. «Meeldiv oleks teada, et ta on teel, ükskõik kas siis meie ees või järel.» 

«Võib-olla,» kostis Rühkija. «Mina ise usun, et ta oli siin, ja oli hädaohus. Tipust on üle käinud 
kõrvetavad leegid; nüüd meenub mulle, et kolme päeva eest nägime idataevas valgust. Mina arvan, et 
keegi ründas teda siin mäetipul, aga millise tulemusega, seda ei oska ma öelda. Siin teda enam pole; 
järelikult peame hakkama saama omal käel ning ise jõudma Kaljulõhele nii hästi-halvasti kui võimalik.» 

«Kui kaugel on Kaljulõhe?» küsis Ilo tüdinult ringi vahtides. Ilmarünkalt alla vaadates näis maailm 
tohutult suur ja metsik. 

«Minu teadmist mööda pole keegi mõõtnud tee pikkust verstades pärast «Hüljatud Kõrtsi», mis 
asub Voorest päevateekonna kaugusel idas,» vastas Rühkija. «Kauguse kohta ütlevad ühed nii, teised 
naa. See on üks niisugune isemoodi tee, et kõik on aiva rõõmsad pärale jõudes, olgu lühikese või pika 
aja pärast. Kuid ma tean, kui kaua läheksin ma siit ise, juhul kui ilm on ilus ja vahepeal midagi ei juhtu: 
kaksteist päeva siit Bruineni koolmeni, kus maantee läheb läbi Kaljulõhest välja voolava Valjuvee. Meil 
seisab ees vähemalt paarinädalane reis, sest teed mööda me minu meelest minna ei tohi.» 

«Kaks nädalat!» hüüdis Frodo. «Selle ajaga võib paljugi juhtuda.» 

«Võib,» ütles Rühkija. 

Vaikides seisid nad mõnd aega mäetipul, lõunapoolse serva juures. Selles üksildases paigas tajus 
Frodo võib-olla esmakordselt oma seisukorra kogu ebakindlust ja ohtlikkust. Kõigest hingest soovis ta, 
et saatus oleks lasknud tal vaikselt edasi elada oma armastatud Maakonnas. Tigedalt vahtis ta 
vastikut teed, mis viis tagasi läände - kodu poole. Äkki puutusid teel ta silma kaks musta täppi, mis 
liikusid aeglaselt lääne poole; teist korda vaadates nägi ta veel kolme, venimas ida poole neile vastu. 
Hüüatades haaras ta Rühkijal käsivarrest. 


«Vaata!» ütles ta alla teele osutades. 

Otsekohe viskus Rühkija müürijäänuste taha pikali, tõmmates Frodo endaga koos maha. Ilo kukkus 
nende kõrvale. 

«Mis on?» sosistas llo. 

«Ei tea, kuid ma kardan halvimat,» vastas Rühkija. 

Ettevaatlikult roomasid nad tagasi müüriservani ja piilusid välja läbi prao kahe sakilise kivi vahel. 
Valgus hakkas kahanema, sest selge hommik oli möödas ja laskuva päikese ette olid idast kerkinud 
pilved. Musti täppe nägid nad kõik, kuid ei Ilo ega Frodo suutnud eristada mingit kuju; siiski tundsid 
nad, et sinna kaugele künkajalamile nende all kogunevad Mustad Ratsanikud. 

«Jah,» ütles Rühkija, kelle terav silm hajutas kõik kahtlused, «vaenlane on siin!» 

Kiiruga roomasid nad eemale ja ruttasid mööda põhjapoolset nõlva alla kaaslaste juurde. 


Juss ja Peregrin polnud laiselnud. Nad olid läbi uurinud nii nõo kui ümber kaudsed nõlvad. 
Sealsamas lähedal olid nad leidnud mäeküljest välja voolava selge allika, selle kõrval aga jalajäljed, 
mitte vanemad kui päev või paar. Nõos endas leidsid nad hiljutise lõkkeaseme ja muid märke kiiruga 
maha jäetud laagripaigast. Mäepoolsel küljel seisid mõned allalangenud rahnud. Nende taga avastas 
Juss väikese varu korralikult riita laotud tulepuid. 

«Tea, kas vana Gandalfoli siin, või kes,» märkis ta Punapõsele. «Aga paistab küll sedamoodi, et 
see, kes need siia jättis, mõtles pärast tagasi tulla.» 

Rühkijat huvitasid need avastused väga. «Ah, oleksin ikka pidanud nõo põhja ise läbi uurima,» 
ütles ta, kiirustades allika juurde jälgi vaatama. 

«Täpselt seda ma kartsingi,» ütles ta tagasi tulles. «Juss ja Punapõsk on jäljed pehmel pinnasel 
täiesti segi tallanud. Hiljuti on siin käinud rajaleidjad. Tulepuude riit on nende oma. Aga on ka mitmeid 
värskemaid jälgi, mis ei kuulu rajaleidjatele. Vähemalt ühed, ainult päev või paar vanad, on jäänud 
rasketest saabastest. Vähemalt ühed. Nüüd pole enam võimalik kindlalt öelda, kuid paistab, nagu 
oleks saabastes jalgu olnud mitmeid.» Ta vaikis ja jäi seisma, ärevalt mõttes. 

Vaimusilmas nägid kääbikud nüüd mantlites ja saabastes Ratsanikke. Kui ratsamehed on nõo juba 
leidnud, siis mida rutem Rühkija nad siit minema viib, seda parem. Kuulnud, et nende vaenlased on 
teel, vaid mõne versta kaugusel, silmitses Juss lohku maapinnas suure vastumeelsusega. 

«Kas ei oleks targem siit kähku jalga lasta, isand Rühkija?» päris ta kannatamatult. «Aeg kisub na 
hiliseks ja mulle ei meeldi see auk mitte üks põrm: ajab siukse kõheda tunde peale.» 

«Jah, kindlasti peame kohe otsustama, mida edasi teha,» vastas Rühkija ja tõstis pea, et uurida 
aega ja ilma. «Tead, Juss,» ütles ta lõpuks, «ega see org mullegi meeldi, kuid ma ei tea ka ühtki 
paremat paika, kuhu võiksime enne ööhakku välja jõuda. Praegu vähemalt oleme varjul, liikuma 
hakates muutuksime vaenlase piiluritele paremini märgatavaks. Parim, mida võiksime teha, oleks 
minna siitpoolt ahelikku tagasi põhja, sinna, kust tulime, aga seal on maastik enamvähem sama mis 
siin. Kui tahaksime varju otsida lõuna pool tihnikutes, peaksime ületama tee, mida vaenlane jälgib. 
Küngaste taga teest põhja pool on maa verstade kaupa lage ja tasane.» 

«Kas siis Ratsanikud näevad?» küsis Ilo. «Ma mõtlen, et tavaliselt kasutavad nad justkui rohkem 
ninasid kui silmi ja nuhutavad meie järele, kui nuhutamine on õige sõna, vähemasti päevavalges. Aga 
neid nähes sundisid sa meid maha heitma; ja nüüd räägid, et kui liikuma hakkame, võivad nad meid 
märgata.» 

«Üleval mäetipul olin ma liiga hooletu,» vastas Rühkija. «Oleksin väga tahtnud leida mingit märki 
Gandalfist; kuid see oli viga, et läksime üles kolmekesi ja seisime seal nii kaua. Sest mustad ratsud 
näevad, ja Ratsanikel võib piiluriteks olla inimesi või muid olendeid, nagu Voorel tähele panime. 
Nemad ise ei näe valguse maailma nii, nagu näeme meie, kuid meie kujud heidavad nende 
vaimusilmas varje, mis kaovad vaid keskpäevase päikese käes; pimedas aga seletavad nad palju 
sellist, mis jääb meie silma eest varjatuks: siis on nad kõige kardetavamad. Ning kogu aeg on nad 
võimelised haistma elusolendite verd, seda ihaldades ja vihates. Ja on olemas ka muid meeli peale 
haistmise ja nägemise. Meie ju tunnetame nende lähedust - seepärast läks meil süda rahutuks niipea 
kui siia saime, veel enne, kui neid nägime; nemad tunnetavad meid veelgi terasemalt. Samuti,» lisas 
ta häält sosinaks alandades, «tõmbab neid ligi Sõrmus.» 

«Kas pole siis mingit pääsu?» hüüatas Frodo, heites meeletuid pilke ümberringi. «Kui ma liigun, 
näevad nad mind ja püüavad kinni! Kui olen paigal, tõmban ma neid ligi!» 

Rühkija pani talle käe õlale. «Kogu lootus pole veel kadunud,» ütles ta. «Sa pole üksinda. Võtkem 
hea endena kasvõi seda riita valmispandud tulepuid. Ümbrus ei paku meile siin ei varju, ei kaitset, 
kuid tuli võib anda mõlemat. Sauron võib rakendada tuld oma õelate eesmärkide teenistusse, nagu ka 
kõike muud, kuid Ratsanikud ei armasta tuld ja kardavad neid, kelle valduses see on. Kõnnumaal on 
tuli meie sõber.» 

«Võib ju olla,» pobises Juss. «Aga sama hästi võiks me ka karjuma pista, et «siin me oleme!» 


Oru kõige madalamas ja varjatumas sopis süütasid nad lõkke ja valmistasid toitu. Õhtuvarjud 
laskusid maale, õhk jahenes. Äkki tundsid kääbikud, et nad on väga näljased, sest polnud hommikust 
saadik midagi söönud; ettevaatusest lubasid nad endale siiski vaid kasina õhtueine. Ebasõbralikes 
paikades, kust neil tuli läbi rännata, elasid vaid metsloomad ja linnud; ükski rahvaist, kes asustasid 


maailma, polnud tahtnud sinna eluasemeid rajada. Mõnikord oli küngaste taha asja rajaleidjail, kuid 
neid oli vähe ja nad ei jäänud kauaks. Juhtus, et seal liikus ka teisi, pahatahtlikke olendeid: aeg-ajalt 
eksis nendele maadele mõni troll, kes tuli Udumägede põhjapoolsetest kurudest. Rändureid oli lootust 
kohata vaid teel, kõige sagedamini päkapikke, kes aga tavaliselt ruttasid edasi oma asjakäikudel ega 
vaevunud võõrastele sõnagi poetama, abist rääkimata. 

«Vaevalt, et me oma toiduga välja tuleme,» muretses Frodo. «Viimased päevad oleme läbi ajanud 
üsna kasinalt ja seegi siin pole mingi pidusöök; aga siiski oleme kulutanud ülearu, kui meil veel kaks 
nädalat minna on, ja võibolla kauemgi.» 

«Toitu maailmas leidub,» ütles Rühkija, «marju, juurikaid, taimi; vajaduse korral võin ma ka jahile 
minna. Enne talve pole meil vaja nälga karta. Kuid toidu korjamine ja jahtimine on pikk ja vaevaline 
töö, meil aga on kiire. Nii et tõmmakem vöörihmad koomale ja lootkem pidulaudade peale, mis 
ootavad meid Elrondi kojas!» 

Pimeduse saabudes läks ilm järjest külmemaks. Üle oru serva vaadates nägid rändurid nüüd veel 
vaid halli maad, mis kiiresti mähkus pimedusse. Aegamisi täitus vahepeal selginud taevas pilkuvate 
tähtedega. Frodo ja teised kääbikud kogunesid kobarasse tule ümber, iga viimane kui rõivahilp ja tekk 
peale kistud. Rühkija seevastu leppis oma ainsa mantliga, istus neist veidi eemal ja popsis mõtlikult 
piipu. 

Öö saabudes, kui lõke heitis ümberringi erksat valgust, hakkas Rühkija jutustama lugusid, et hoida 
kääbikute mõtteid hirmust eemal. Ta teadis palju jutte kaugetest aegadest, haldjatest ja inimestest 
ning muistse aja headest ja halbadest tegudest. Kääbikud imestasid endamisi, kui vana ta võiks olla ja 
kus onta kõiki neid lugusid kuulnud. 

«Räägi meile Gil-Galadist,» ütles Ilo äkki, kui rajaleidja hetkeks vaikis, olles lõpetanud loo 
haldjakuningriikidest. «Kas sa tead temast veel midagi peale selle laulu, millest ennist rääkisid?» 

«Tean, muidugi tean,» vastas Rühkija. «Samuti teab Frodo, sest see lugu puutub meisse üsna 
lähedalt.» Ilo ja Punapõsk pöörasid pilgud Frodo poole, kes istus ja vahtis tulle. 

«Mina tean vaid seda vähest, mis Gandalf mulle rääkis,» ütles Frodo aeglaselt. «Gil-Galad oli 
viimane Keskmaa suurtest haldjakuningatest. Haldjakeeles tähendab Gil-Galad Tähevalgus. Koos 
haldjasõber Elendiliga läks ta...» 

«Ei!» katkestas teda Rühkija. «Pole vaja rääkida seda praegu, kui vaenlase teenrid on nii lähedal. 
Kui meil õnnestub läbi murda Elrondi juurde, kuulete tema loo seal, algusest lõpuni.» 

«Siis räägi meile mõni muu vanaaja jutt,» palus Juss, «mõni lugu haldjatest enne nende hiilguse 
kustumist. Nii väga tahaks veel miskit haldjatest kuulda; pimedus pressib ümberringi nii hirmsasti 
peale.» 

«Ma räägin sulle loo Tinüvielist,» ütles Rühkija, «lühidalt - sest see on pikk jutt, mille lõpp pole 
enam kellelgi meeles, ja praegu pole maailma jäänud kedagi peale Elrondi, kes mäletaks lugu nii, 
nagu seda räägiti vanal ajal. See on ilus laul, kuid ka kurb, nagu kõik Keskmaa lood, kuid võib-olla 
siiski lisab meie südameisse julgust.» Veidi mõelnud, hakkas ta kõnelema, vaikselt ja poollauldes: 


«Pikk oli leht, ja uhkust täis, 
Mürkputked tõstsid karikpead; 
Ent varjulisel välul näis, 

Kui hõbevalgus virendaks. 
Tinüviel see tantsis seal; 

Kuid salamuusik varju jäi, 

Kui kuu tal helgiks juuste peal 
Ja tõivil tähed Ssirendaks. 


Seal Beren, ületanud mäed, 
Käis eksinuna puie all, 

Kus haldjavirra vooge näed; 
Kurb, üksi iseendaga. 

Nii uites äkkisilma tal 
Õhkõbluksed jäid haldjakäed, 
Kuldlilled rüül ja varrukal 
Juus pilvekiuna lendamas. 


Kui võluväel läks kergeks jalg, 
Uus jõusööst täidab sõjameest; 
Hing hell ja õhetamas palg, 
Kuukiirt ta haarab kuumavat. 
Ent tantsujalul tema eest 

Neid pageb haldjametsa all 
Kaob silmist, üksi jättes meest 
Taas metsavaikust kuulama. 


Õrn tihti kostus jala-ast, 

Kui uje sahin niinepuul; 

Ja maa-alt kostvast muusikast 
Mets salamisi väreles. 
Surmputkelehed sügiskuul 

On kolletund, ja koltuvast 
Puuvõrast sosistades tuul 

Viib lehe lehe järele. 


Küll otsis Beren kaugel maal, 
Kus aastaid maas kui lehti puult, 
Kui valgust annab öisel a'al 
Vaid kuu ja tähepudemed, 
Tinüvieli mantel kuult 

Ent peegeldus, kui kaugel ra'al 
Ta tantsiskles kesk taevatuult, 
All udu-hõbeudemed. 


Ta tuli taas, kui möödus talv, 
Ja teate tõi ta lauluviis, 

Kui tuul soe vihm, lõo taeva all 
Et kevad hell on tulekul 

Taas haldjaõitest särab hiis, 
Kus käib Tinüvieli jalg, 

Ja soov taas tärkab Berenis 
Ta seltsis laulda muretult. 


Ent pageb kärmelt neid ta eel 
Tinüviel! Tinüviel! 

Mees hüüab, huulil haldjakeel, 
Ning peatub haldjas kaheldes. 
Hukk tabas teda hetkel sel, 
Sest kärmelt Beren tõitab teel, 
Ja lummatult Tinüviel 

Tal langeb käte vahele. 


Näeb haldjasilmi Beren neid 
Mil juus kui pilvevari peal; 
Ning tähevalgussädemeid 
Neis peegeldunult võbeles. 
Tinüviel, kel surra eal 

Ei oleks tulnud haldjaneid, 

Ta ümber juuksed heidab seal, 
Ja käsivarred hõbesed. 


Pikk oli tee, mis seisis eel 
Ürgkaljudest neid üle viis, 
Raudsaalid, uksed riivis teel, 
Ja laaned tühjad, kõledad. 
Neid surmameri lahku viis, 

Ent siiski kokku said kord veel, 
Ja ammu neeland muistne hiis 
On sammukajad mõlemad.» 


Ohanud, vaikis Rühkija veidi aega. «See laul on värsimõõdus, mida haldjad ise kutsuvad ann- 
thennathiks, » ütles ta siis, «mida on aga raske ümber panna meie tavakeelde; laulu tegelikust kõlast 
saame nii vaid kahvatu ette kujutuse. Laul räägib sellest, kuidas Beren Barahiri poeg kohtus Lüthien 
Tinüvieliga. Beren kuulus surelike hulka, Lüthieni isaks oli aga Thingol, haldjakuningas Keskmaal siis, 
kui maailm oli veel noor; haldjaneid oli kauneim kõigist, kes iial maailmas kõndinud. Tema ilu oli nagu 
tähesära Põhjamaa udude kohal ning ta nägu kiirgas valgust. Noil päevil elas Põhjamaal Angbandis 
Peavaenlane, ja Mordori Sauron oli vaid üks ta teenreid, ning haldjad, kes tulid Läänest Keskmaale 
tagasi, asusid sõtta ta vastu, et saada kätte varastatud Silmarilid; seejuures olid haldjatele abiks 
inimeste esiisad. Aga Vaenlane võitis ja Barahir langes, ning Beren põgenes läbi suure ohu üle 
Hirmumägede ja jõudis Thingoli salajasse kuningriiki Neldorethi metsas. Seal nägi ta Lüthieni laulmas 
ja tantsimas metsavälul nõiutud jõe Esgalduini ääres; Beren nimetas ta Tinüvieliks, mis on muistses 


keeles Ööbik. Hiljem pidid nad läbi elama palju kurbi päevi ja saatus lahutas nad kauaks. Tinüvieli 
abiga pääses Beren Sauroni maa-alusest vangikongist ja suuri ohtusid trotsides paiskasid nad koos 
isegi Peavaenlase troonilt ja võtsid ta raudkroonist ära ühe kolmest Silmarilist, erksaimatest 
kalliskividest kogu ilmas, pruudilunaks Lüthieni eest ta isale Thingolile. Viimaks pures Bereni surnuks 
Hunt, kes tormas välja Angbandi väravaist, ja mees suri Tinüvieli kätel. Tinüviel valis samuti 
surelikkuse, et surma läbi maailmast lahkudes oma armastatule järgneda; ning laulud kõnelevad, et 
nad kohtusid uuesti Igavikumere taga ja kõndisid veel kord üürikest aega elavaina rohelistes laantes, 
kuni lahkusid üheskoos ammusel ajal selle maailma radadelt. Nii juhtuski, et haldjatest on surnud ja 
tõepoolest siit ilmast lahkunud ainuüksi Lüthien Tinüviel, see, keda nad kõige enam armastasid. Kuid 
temast põlvnevad vanaaja haldjakuningad, kes jäid elama inimeste sekka. Siin elab praegugi veel 
neid, kelle esiemaks oli Lüthien ja kõneldakse, et tema sugu ei hääbu iial. Kaljulõhe Elrond on samuti 
tema hõimust. Sest Berenist ja Lüthienist sündis Dior, Thingoli pärija, ning temast omakorda Elwing 
Valge, kelle kosis Earendil: toosama mees, kes seilas oma laevaga maailma ududest välja taevastele 
meredele, Silmaril laubal. Ja Earendilist pärinesid Nümenori ehk Läänesaare kuningad.» 

Kui Rühkija rääkis, vaatasid kääbikud ta kummalist indu tulvil nägu, mida ähmaselt valgustas 
lõkketule puna. Ta silmad särasid, hääl oli sügav ja kõlav Rajaleidja pea kohal kummus must 
tähistaevas. Äkki ilmus tema selja taha Ilmarünka tipu kohale kahvatu valgus. Noorkuu tõusis 
aegamisi üle künka, mis oma varju nende peale heitis, ning tähed lõid mäe kohal kahvatuma. 

Lugu lõppes. Kääbikud nihutasid end ja ringutasid. «Vaata!» ütles Ilo. «Kuu juba tõuseb; aeg on 
küllap hiline.» 

Teisedki tõstsid pilgu. Ning samas märkasid nad oruveerel võbeleva kuuvalguse taustal väikest 
tumedat täppi. Arvatavasti oli see mõni suur kivi või esileulatuv rahn, mille kuu kahvatu valgus teravalt 
välja joonistas. 

Juss ja Ilo tõusid ja kõndisid tulest eemale. Frodo ja Punapõsk jäid vaikides istuma. Rühkija 
silmitses teraselt kuuvalgusest ülekallatud mäekallast. Kõik näis vaikne ja rahulik, kuid nüüd, kus 
Rühkija enam ei rääkinud, tundis Frodo, kuidas ta südame ligi kipub hiilima jäine hirm. Ta tõmbus 
kägarasse, tulele lähemale. Samal hetkel tuli Juss lohuservalt jooksuga. 

«Ei mina tea, mis see on,» ütles ta, «aga äkki hakkas kole hirm. Ma'i julgeks miski hinna eest siit 
loigust välja minna; nisuke tunne oli, nigu hiiliks keegi kallakut mööda ülesse.» 

«Kas sa nägid midagi?» küsis Frodo jalule karates. 

«Ei, peremees. Ma'i näind midagi, aga ma ei julgend vahtima ka jääda.» 

«Mina nägin midagi,» teatas Ilo, «või arvan, et nägin - kaugemal lääne pool, kus tasandik jääb 
mäetipu varjust välja, arvasin nägevat kuuvalgel kahte või kolme musta kogu. Paistis, et tulevad 
siiapoole.» 

«Hoiduge tule lähemale, näod väljapoole!» hüüdis Rühkija. «Hoidke mõned pikemad tuletukid 
käepärast!» 

Kääbikutele näis, et nad istusid seal terve igaviku hingetuna, seljad lõkke poole, puurides pilguga 
ümbritsevat pimedust. Mitte midagi ei juhtunud. Öös polnud ei hääli, ei liikumist. Frodo nihutas end, 
tundes, et vaikus kipub muutuma talumatuks: heameelega oleks ta kõigest kõrist karjunud. 

«Tasa!» sosistas Rühkija. «Mis see on?» ahhetas Punapõsk samal hetkel. 

Nad pigem tundsid kui nägid, kuidas lohuservale mäe vastaspoolel kerkis vari, üks, aga võib-olla 
mitu. Kääbikud pingutasid silmi ja varjud näisid kasvavat. Peagi polnud enam mingit kahtlust: nõlvakul 
seisid kolm või neli musta kogu ja vaatasid nende poole alla. Kogud olid nii tumedad, et näisid tiheda 
hämaruse taustal mustavate aukudena. Frodole tundus, nagu kuuleks ta tasast sisinat, tajuks mürgist 
hingeõhku, mis torkas ta südamesse nagu jäine nõel. Siis hakkasid kogud aeglaselt lähenema. 

Hirm sai võitu Punapõsest ja Ilost ning nad viskusid kõhuli maha. Juss tõmbus Frodo kõrvale 
kägarasse. Frodo polnud vähem hirmul kui ta kaaslased; ta värises, nagu üdini tungiva külma käes, 
ning äkki tõrjus isegi hirmu kõrvale vastupandamatu kiusatus Sõrmus sõrme panna. See soov muutus 
kõikehõlmavaks ja enam ei suutnud ta mõelda millestki muust. 

Ta polnud unustanud kääpaid ega ka Gandalfi hoiatust; ent sund heita mõttest kõik hoiatused oli nii 
tungiv, et vastupanu muutus üha raskemaks. Mitte et ta oleks lootnud seeläbi pääseda, või korda 
saata mõnd tegu, head või halba: ta tundis vaid, et peab võtma Sõrmuse ja panema selle sõrme. Hääl 
oli kurgus kinni. Ta nägi, kuidas Juss teda silmitseb, otsekui aimates peremehe suurt kimbatust, kuid 
ta ei suutnud Jussi poole pöörduda. Sulgenud silmad, võitles ta iseendaga veel veidi aega; ent juba 
muutus vastupanu talumatuks ja tõmmanud keti välja, libistas ta Sõrmuse aeglaselt vasaku käe 
nimetissõrme. 

Otsekohe, ehkki muu ümbrus jäi endiselt ähmaseks ja pimedaks, nägi ta varje kohutava selgusega. 
Ta nägi, mis on nende mustade mantlite all. Kokku oli neid viis, viis kõrget kogu: kaks seismas 
lohuserval, kolm lähenemas. Frodo nägi teravaid, halastuseta silmi hõõgumas kaametes nägudes; 
nägi pikki halle rüüsid mantlite all, hõbekiivreid hallidel juustel, terasest mõõku kondistes kätes. Nende 
pilk langes temale ja tungis temast läbi, kui nad edasi tormasid. Meeleheitel tõmbas Frodo välja 
omaenda mõõga, mis näis lõkendavat punaselt nagu tõrvik. Kaks kogu seisatasid. Kolmas oli pikem 
kui ülejäänud: ta pikad juuksed kiiskasid ning kiivril sätendas kroon. Ühes käes hoidis ta pikka mõõka, 
teises nuga; nii nuga kui seda hoidev käsi kiirgasid kahvatut valgust. Vari lähenes ja tormas Frodole 
kallale. 


Selsamal hetkel viskus Frodo ettepoole, näoli maha, ja kuulis end hüüdvat: Oo Elbereth! Gilthoniel! 
Samaaegselt virutas ta mõõgaga hoobi vaenlase jalgade pihta. Öövaikust rebestas kriiskav karje; 
Frodosse sähvatas meeletu, külm valu, nagu oleks ta vasakusse õlga tunginud mürgine jäänool. 
Teadvust kaotamas, nägi ta veel nagu läbi keerleva udu, kuidas pimedusest hüppas välja Rühkija, 
kummaski käes leegitsev puuoks. Viimase jõupingutusega, mõõka käest pillates, kiskus Frodo 
Sõrmuse sõrmest ja pigistas selle tugevasti paremasse pihku. 


12. PEATÜKK 
Pagemine Koolmele 


Ärgates leidis Frodo, et pigistab ikka veel meeleheitlikult Sõrmust peos. Ta lamas tule ääres, kuhu 
oli lisatud uusi puid ja mis põles heledalt. Kolm kaaslast kummardusid ta kohale. 

«Mis juhtus? Kus too kaame kuningas on?» hüüdis ta meeletult. 

Teda rääkimas kuuldes olid kaaslased nii rõõmsad, et ei märganud mõnd aega vastatagi; samuti ei 
mõistnud nad, mida Frodo tahtis öelda. Pikapeale hakkas Frodo Jussi selgituste varal taipama, et nad 
polnud näinud midagi peale varjutaoliste kogude, kes nende poole tormasid. Siis äkki oli Juss 
õudusega märganud, et ta isandat pole enam kuskil, ning samal hetkel tormas must vari temast 
mööda ja ta kukkus. Ta kuulis veel Frodo häält, kuid see näis kostvat kuskilt kaugelt, nagu maa alt, 
ning hüüdis arusaamatuid sõnu. Midagi rohkemat nad ei näinud, kuni komistasid Frodo otsa, kes 
lamas maas nagu laip, nägu vastu rohtu ja mõõk keha all. Rühkija käskis neil ta üles tõsta ja asetada 
lebama tule äärde, ning kadus siis. Nüüd oli sellest juba hulk aega möödas. 

Juss hakkas ilmselt uuesti Rühkijas kahtlema, ent sellal, kui nad omavahel kõnelesid, tuli mees 
tagasi, ilmudes ootamatult ööpimedusest. Kõik võpatasid, Juss tõmbas mõõga välja ja jäi seisma 
Frodo kohal; ent kiiresti laskus Rühkija kääbiku kõrvale põlvili. 

«Mina pole Must Ratsanik, Juss,» ütles ta vaikselt, «ega ole ka nendega mestis. Püüdsin vaid välja 
uurida, mida nad nüüd kavatsevad teha, aga neist pole enam jälgegi. Tõepoolest arusaamatu, miks 
nad niimoodi kadusid ega ründa uuesti. Nende lähedalolekut pole igatahes tunda.» 

Frodo lugu kuuldes jäi ta murelikuks, vangutas pead ja ohkas. Siis käskis ta Punapõsel ja llol 
soojendada nii palju vett kui nende väikestes pottides võimalik ning pesta haava kuuma veega. 
«Pange aga puid tulle juurde, ja hoidke Frodo soojas!» käskis ta. Siis tõusis ta, kõndis eemale ning 
kutsus Jussi enda juurde. «Paistab, et nüüd saan ma asjast paremini aru,» ütles ta vaikselt. «Näib, et 
vaenlasi oli ainult viis. Miks nad kõik siin pole, seda ma ei tea; võibolla nad lihtsalt ei lootnud 
vastupanu kohata. Praegu on nad ajutiselt tagasi tõmbunud. Kuid kardan, et mitte kaugele. Kui me ei 
suuda põgeneda, ründavad nad mõnel teisel ööl uuesti. Nad on ainult ootel, sest arvavad, et eesmärk 
on peaaegu saavutatud ja Sõrmus ei saa kaugemale põgeneda. Arvatavasti usuvad nad, Juss, et su 
isanda surmahaav allutab ta nende tahtele. Elame-näeme!» 

Juss oli pisaraisse lämbumas. «Ära heida meelt!» ütles Rühkija. «Nüüd pead sa mind usaldama. 
Sinu Frodo on tehtud tugevamast puust kui ma arvasin, ehkki Gandalf andis mõista, et see võib nõnda 
olla. Ta ei ole surnud, ja minu meelest jaksab ta haava halvavale võimule kauem vastu panna, kui 
vaenlased arvavad. Ma teen kõik, mis suudan, et teda aidata ja ravitseda. Valvake teda hästi, kuni ma 
ära olen!» Ning ta ruttas taas minema, kadudes pimedusse. 


Frodo tukastas, ehkki valu haavas kasvas aeglaselt, levitades hauakülmust õlast edasi kätte ning 
külge. Sõbrad valvasid ta kohal, soojendasid teda ja pesid haava. Pikkamisi ja vaevaliselt möödus öö. 
Taevasse oli kerkimas koit ja hall valgus ujutas üle nende laagripaiga, kui Rühkija viimaks tagasi tuli. 

«Vaadake!» hüüdis ta; ning kummardunud, tõstis ta maast musta mantli, mida nad varem 
pimeduses polnud märganud. Umbes ühe jala kõrgusel alläärest oli mantlisse käristatud auk. «Seda 
tegi Frodo mõõgahoop,» ütles Rühkija. «Kardan küll, et muud kahju tal vaenlasele teha ei õnnestunud, 
sest seda kohutavat kuningat tabades puruneb iga mõõgatera, tema oma jääb aga terveks. 
Valusamaks hoobiks vaenlasele oli kuulda Elberethi nime. 

Frodole aga oli valusaim see!» Uuesti kummardunud, võttis ta maast pika kitsa teraga noa. Nuga 
helkis külmalt. Kui Rühkija selle üles tõstis, nägid kääbikud, et tipu lähedal oli teras kriim ning ots oli 
ära murdunud. Kuid üha helenevas koiduvalguses näis noatera sulavat, haihtudes kääbikute 
hämmeldunud pilkude all õhku nagu suits, kuni Rühkijale jäi pihku vaid käepide. «Jah!» hüüdis 
rajaleidja. «Sellesama neetud relvaga löödigi haav. Vähe on maailmas järel neid, kelle ravimiskunst 
aitaks sääraste hirmsate relvade vastu. Kuid ma teen, mis suudan.» 

Ta istus maha, asetas käepideme põlvedele ja laulis selle kohal midagi venival häälel, kääbikutele 
tundmatus keeles. Pannud relvajäänuse käest, pöördus ta siis Frodo poole ja rääkis vaikse häälega 
sõnu, mida teised ei kuulnud. Seejärel tõmbas ta vööl rippuvast kotist välja mõned pikad taimelehed. 

«Neid lehti,» ütles ta, «käisin otsimas kaugel, sest siin viljatutel mägedel see taim ei kasva; leidsin 
ta tihnikuis teest lõuna pool, otsides pimedas lõhna järgi.» Ta muljus ühe lehe sõrmede vahel katki ja 
ümberringi levis terav magus lõhn. «Suur õnn, et ma selle leidsin: see on ravimtaim, mille Lääne 
inimesed tõid kaasa Keskmaale. Nad nimetasid seda athelaseks ning nüüdsel ajal kasvab seda 
paiguti vaid nendes kohtades, kus nad vanasti elasid või laagris olid; Põhjas ei tunne seda taime 
enam keegi peale üksikute kõnnumaal rändajate. Athelasel on palju häid omadusi, kuid sellise haava 
jaoks, nagu Frodol, võib isegi tema ravitoime nõrgaks osutuda.» 

Rühkija viskas lehed keevasse katlasse ning pesi leotisega Frodo õlga. Aur lõhnas nii 
värskendavalt, et ka terved kääbikud tundsid, kuidas nende vaim selgis ja rahunes. Samuti oli taimel 
võime parandada haava, sest Frodo valu hakkas järele andma ja külmatunne küljes leevenes; kuid 
käsivars lebas jõuetult kõrval nagu ennegi; ta ei suutnud kätt tõsta ega sellega midagi teha. Kibedalt 
kahetses Frodo oma rumalust ja tegi endale etteheiteid tahtejõu nõrkuse pärast, sest taipas nüüd, et 
Sõrmust sõrme pannes oli ta allunud mitte enda, vaid oma vaenlaste tahtele. Ta kartis, et jääb nüüd 


kogu eluks vigaseks ja mõtles, kuidas nad küll rännakut jätkavad. Tema ise tundis end 
jaluletõusmiseks liiga nõrgana. 

Parasjagu arutasid teised täpselt sedasama küsimust. Kiiresti jõudsid nad otsusele, et Ilmarünkalt 
tuleb lahkuda niipea kui võimalik. «Minule paistab,» ütles Rühkija, «et vaenlane on sel paigal silma 
peal hoidnud juba mitu päeva. Kui Gandalf uldse siin viibis, lahkus ta kindlasti kohe ega tule enam 
tagasi. Ent nii või teisiti varitseb meid siin eileõise rünnaku järel pimeduse saabudes suur oht, ja 
suurem ei saa see enam kusagil olla, kuhu me ka ei läheks.» 

Niipea kui päevavalgus oli käes, sõid nad kiiruga ja pakkisid asjad. Et Frodo kõndida ei suutnud, 
pandi ta poni selga, suurem osa muust kandamist aga jaotati ülejäänute vahel. Vaene loom oli 
viimastel päevadel imetlusväärselt kosunud; juba praegu näis ta palju priskem ja tugevam ning hakkas 
üles näitama piiritut kiindumust oma uute isandate ja iseäranis Jussi vastu. Võis aimata, mis päevi oli 
ta näinud Sõnajala Villu juures, kui isegi rännak tühermaal osutus nii palju kosutavamaks ta endisest 
elust. 

Nad asusid teele lõuna suunas. See tähendas küll, et tuleb ületada tee, kuid nii oli kõige kiiremini 
võimalik jõuda metsasemale maale. Samuti vajasid nad küttepuid, sest Rühkija ütles, et Frodot tuleb 
hoida soojas, eriti öösel, ning et mingil määral pakub tuli neile kõigile kaitset. Samuti lühenes teekond 
selles suunas veel ühe suure kaare võrra: Ilmarünkast ida pool pööras tee põhja ja tegi sisse 
järjekordse pika aasa. 

Aeglaselt ja ettevaatlikult läksid rändurid ringi ümber küngaste edela nõlva, jõudes mõne aja 
möödudes välja teepervele. Ratsanikest polnud mingit märki. Kuid teest üle kiirustades kuulsid nad 
kaugel eemal kaht hüüdu: jäiselt külma häält hõikamas, ja samasugust vastust. Vabisedes jooksid 
kääbikud üle tee ja tormasid teisel pool tihnikusse. Lõuna pool maapind langes, kuid see oli metsik, 
asustamata maa; kohati kasvas vaid tihedate padrikutena põõsaid ja jässakaid puid, mille vahele jäid 
suured lagedad alad. Hõredate puhmastena leidus maas karedat, halli rohtu; puulehed tihnikuis olid 
kolletunud ja varisesid. See oli rõõmutu paik; teekond edenes aeglaselt ja süngelt. Vaevaliselt edasi 
kõmpides rääkisid rändurid omavahel vähe. Murega silmitses Frodo kaaslasi, kes kõndisid ta kõrval, 
pead norus, selg kumaras kandami raskuse all. Isegi Rühkija näis väsinud ja morn. 

Juba esimese rännakupäeva õhtupoolikul hakkas Frodo õlg uuesti tugevamini valutama, kuid pikka 
aega ei öelnud ta sõnagi. Möödus neli päeva, ilma et maastik või väljavaade oleks kuigivõrd 
muutunud, ainult Ilma rüngas selja taga vajus järjest madalamaks ja kauged mäed kõrgusid iga päev 
ivakese lähemal. Pärast kaugelt kostnud karjet polnud nad näinud ega kuulnud mingit märki, et 
vaenlane oleks nende põgenemist märganud või neile järgnenud. Hirmuga ootasid nad iga päev 
pimedusetunde ja valvasid öösiti paarikaupa, kartes iga hetk silmata musti kogusid hallis hämaruses, 
mida valgustas ähmaselt pilvedega looritatud kuu; kuid nad ei näinud midagi, ega kuulnud ka mingeid 
hääli peale kuivanud lehtede ja rohukahina. Ainsalgi korral ei tajunud nad kurjade jõudude ligiolekut, 
nagu enne rünnakut orus. Ent lootus, et Ratsanikud on taas kord kaotanud nende jäljed, näis ülearu 
roosiline. Võib-olla varitsevad nad lihtsalt hetke, et rünnata kohas, kus puudub igasugune võimalus 
põgenemiseks? 

Viienda päeva lõpul võis märgata, kuidas maapind uuesti aeglaselt kerkib, kui rändurid hakkasid 
välja jõudma laiast, laugest orust, kuhu seni olid laskunud. Nüud juhtis Rühkija neid uuesti kirdesse 
ning kuuendal päeval jõudsid nad pika lauge mäenõlva harjale, kust nägid kaugel eespool 
metsastunud küngaste kobarat. All paistis ka tee, mis kulges kaarega ümber mäejalami; paremal aga 
läikles tuhmilt hall jõgi kahvatus päevavalguses. Veel kaugemal paistis veel üks jõgi kivises, pooleldi 
uttu peitunud orus. 

«Midagi pole parata, siin peame veidi maad teed mööda minema,» ütles Rühkija. «Meie ees on 
Härmalätte jõgi, haldjakeeli Mitheithel. See voolab alla Õginõmmedelt, saab alguse trollikaljude juurest 
Kaljulõhest põhja pool ning suubub kaugel Lõunas Valjuvee jõkke. Allpool ühinemiskohta kutsutakse 
jõge mõnel pool Hallvooks. Enne merre jõudmist kogub see jõgi endasse ohtrasti vett. Oginõmmest 
madalamal pääseb üle jõe ainuüksi Viimase Silla kaudu, mida mööda ka maantee läheb.» 

«Ja mis on see teine jõgi, seal kaugemal?» küsis Ilo. 

«Valjuvee ehk Kaljulõhe Bruinen,» vastas Rühkija. «Pärast silda kulgeb tee palju versti mööda 
künkajalameid, kuni Bruineni Koolmeni. Kuidas me sealt üle saame, seda ma veel ei tea. Kuid 
ületagem üks jõgi korraga! Niigi oleme õnnega koos, kui vaenlased ei oota meid Viimasel Sillal.» 


Järgmisel hommikul varakult laskusid nad mööda mäenõlva uuesti alla ja liginesid teele. Juss ja 
Rühkija läksid ette maad kuulama, ent ei leidnud mingit märki ei teekäijatest ega ratsameestest. Siin, 
mägede all varjus, oli hiljuti sadanud - Rühkija arvates kahe päeva eest, nii et vihm oli kõik jäljed ära 
pesnud. Niipalju kui tema suutis otsustada, polnud pärast seda teel liikunud ühtegi ratsameest. 

Nad ruttasid teed mööda edasi nii kiiresti kui jalad võtsid ja paari versta pärast, lühikese järsu 
languse järel, nägid enda ees Viimast Silda. Hirmuga olid nad üha mõelnud mustade kogude peale, 
kes võisid sillal varitseda, kuid ei näinud seal kedagi. Rühkija käskis kääbikuil varjuda tee kõrval 
tihnikusse ja läks ise ette. 

Üsna pea ruttas ta tagasi. «Vaenlasest pole jälgegi,» teatas ta, «ja ma mõtlen kogu aeg, mida see 
peaks tähendama. Seevastu leidsin midagi väga iseäralikku.» 

Sirutanud käe, näitas ta kääbikutele kahvaturohelist kalliskivi. «Leidsin selle silla keskel 


teemudast,» ütles Rühkija. «See on berüll, haldjakivi. Kas see jäeti sinna meelega või pillati kogemata 
maha, ei oska ma öelda; kuid minus äratab too kivi uut lootust. Ma võtan seda kui märki, et võime silla 
ületada; aga pärast seda ei julge ma küll enam teele jääda, kui mõnd selgemat märguannet ei saa.» 


Otsekohe ruttasid rändurid edasi. Jõe ületamisel ei takistanud neid keegi; oli vaid kuulda, kuidas 
vesi sulises kolme kõrge sillakaare all. Veel versta jagu vantsinud, jõudsid nad paika, kus teest 
vasakul suundus läbi mägise maa põhja poole kitsas kuristik. Siin pöördus Rühkija teelt ära rajale, mis 
lookles mööda vaikivaid künkajalameid, ja peagi kadus rännuseltskond tusaste, tumedate puude alla. 

Kääbikutel oli hea meel, et rõõmutud tihnikud ja ohtlik tee olid jäänud seljataha, kuid ka siinsed 
paigad tundusid ähvardavad ja ebasõbralikud. Mida kaugemale edasi, seda kõrgemaks kerkisid kahel 
pool mäed. Siin-seal kõrgendikel ja mäekurudes silmasid kääbikud süngete iidsete kivimüüride ja 
tornide jäänuseid. Frodol, kes polnud ametis kõndimisega, jäi aega ette vahtida ja mõelda. Talle 
meenus, kuidas Bilbo oma reisist jutustades oli rääkinud ähvardavatest tornidest mägedel teest põhja 
pool, tolle trollimetsa lähedal, kus oli aset leidnud ta esimene suurem seiklus. Frodo arvestas, et 
praegu on nad umbkaudu samades paikades ja mõtles, et äkki sattuvad ka nemad sealtsamast 
lähedalt läbi minema. 

«Kes siinseis paigus elavad?» küsis ta Rühkijalt. «Ja kes ehitas need tornid? Kas siin on 
trollimaa?» 

«Ei!» ütles Rühkija. «Trollid ei ehita midagi. Siinmail ei ela mitte keegi. Kunagi igiammusel ajal 
elasid siin inimesed, aga nüüdseks pole enam kedagi järel. Neist said kurjuse käsilased, nagu legend 
räägib, sest nad langesid Angmari varju alla. Kõik nad hukkusid suures sõjas, mis tegi Põhja 
Kuningriigile lõpu. See juhtus nõnda kaua aega tagasi, et mäedki on nad unustanud, ehkki vari lasub 
selle maa kohal tänini.» 

«Kust kuuled sina selliseid lugusid, kui maa on tühi ja kõik ammu unustatud?» päris Peregrin. 
«Linnud ja loomad selliseid jutte ei räägi.» 

«Elendili pärijad ei ole veel unustanud kõike, mis on kunagi juhtunud,» ütles Rühkija, «ja palju 
sellist, mida ka mina ei tea, mäletatakse Kalju lõhel.» 

«Kas sa käid Kaljulõhel sageli?» küsis Frodo. 

«Jah, sageli,» kostis Rühkija. «Kunagi ma elasin seal, ja nüüdki pöördun võimaluse korral sinna 
alati tagasi. Oma südames olen kogu aeg seal; kuid saatusest pole mulle määratud istuda rahulikult 
ühe koha peal, ka mitte Elrondi kaunis kojas.» 


Mäed hakkasid kahelt poolt peale rõhuma. Tee nende taga kulges oma soodu Bruineni poole, kuid 
kumbagi jõge polnud praegu näha. Rändurid jõudsid pikka, kitsasse ja sügavasse orgu, mille põhjas 
oli pime ja vaikne. Kaljuseinte kohal rippusid jämedate, väänlevate juurtega puud, mis läksid tagapool 
üle mäenõlvakuid katvaks männimetsaks. 

Kääbikuid vaevas väsimus. Edasiliikumine oli vaevaline, sest kuristikus ei leidunud ühtki teerada ja 
nad pidid otsima läbipääsu mahalangenud puutüvede ning mägedest allaveerenud kaljurahnude 
vahel. Frodo pärast otsustasid nad liikuda mööda orupõhja nii kaua kui võimalik, sest lõhandikust 
väljaronimine oleks osutunud väga raskeks. Kui nad olid kaks päeva nõnda rännanud, kiskus ilm 
vihmale. Läänekaarde pöördunud tuuled kandsid tumedate mägede kohale kaugete merede vett, mis 
sadas seal alla peene, üdini tungiva vihmana. Õhtuks olid nad kõik läbimärjad ja veetsid kõleda öö, 
sest lõket ei saadudki põlema. Järgmisel päeval jäid teele ette veelgi kõrgemad ja järsemad 
mäeküljed, sundides neid pöörduma põhja, õigest suunast kõrvale. Rühkija näis muutuvat ärevaks: 
juba ligi kümme päeva oli möödunud sellest, kui nad lahkusid Ilmarünkalt, ja toidumoon oli otsakorral. 
Sadu aga jätkus. 

Sel ööl jäid nad laagrisse väljaulatuval kivieendil, selja taga kaljusein, milles oli madal õõnsus, 
pigem lohk kui koobas. Frodo süda oli rahutu. Külma ja vihma käes andis haav järjest tugevamini 
tunda ja valu ning õlast õhkuv hauakülmus röövisid talt une. Väherdades küljelt küljele, kuulas ta 
hirmuga öö vargseid hääli: tuule vihinat kalju ümber, vee tilkumist, oksapraksatusi, vallandunud kivi 
veeremist mööda mäekülge. Ta tundis, kuidas üha lähemale hiilivaid mustad kogud, et teda kägistada; 
ent istuli karates nägi ta vaid Rühkijat, kes istus küürutõmbunult, piip suus, ja valvas. Taas pikali 
heitnud, vajus Frodo rahutusse unne, milles kõndis rohul oma aias Maakonnas, kuid see pilt oli kauge 
ja ähmane, ähmasem kui ähvardavad mustad varjud, mis kõrgusid üle heki. 


Hommikul ärgates leidis Frodo, et vihm on üle jäänud. Taevas oli küll paksult pilves, kuid siin-seal 
hakkas pilvekate rebenema, paljastades ribadena kahvatusinist laotust. Tuul muutis taas suunda. Nad 
ei asunud varakult teele. Kohe pärast külma ja lohutut hommikueinet läks Rühkija üksinda minema, 
käskides kääbikuil kaljuseina varju hoidudes seni paigale jääda, kuni ta tagasi tuleb. Ta tahtis 
võimaluse korral mäele ronida, et uurida ümbrust. 

Tagasi tulles polnud tal öelda midagi rõõmustavat. «Oleme kaldunud liiga kaugele põhja,» ütles ta, 
«ja peame nüüd otsima uuesti teed lõuna poole. Nii edasi minnes satume Ogiorgudesse Kaljulõhest 
kaugel põhja pool. Seal on trollimaa, mida ma eriti hästi ei tunne. Võib-olla suudaksime selle läbida ja 
läheneda Kaljulõhele põhjast, kuid see võtaks liiga kaua aega, sest ma ei tunne teed, ja toit on varsti 
otsakorral. Nii et igal juhul peame üles leidma Bruineni Koolme.» 


Ülejäänud osa päevast komberdasid rändurid vaevaliselt kivirünkade vahel edasi. Kahe mäe vahel 
leidsid nad kuru, kust pääses vajalikku suunda, kagusse kulgevasse orgu; kuid päeva lõpupoole 
tõkestas teed taas kõrge seljandik, mille ülaserval mustendasid taeva taustal paljad teravad sakid, 
nagu murdunud saehambad. Ränduritel oli valida: kas ronida üle või minna tagasi. 

Nad otsustasid üleronimise kasuks, kuid see osutus väga raskeks. Üsna varsti pidi Frodo ponilt 
maha tulema ja jala edasi komberdama. Isegi sel kombel nägid nad sageli meeleheitlikku vaeva, et 
tirida üles poni, või leida rasket koormat kandes teed iseendile. päevavalgus oli peaaegu kustunud ja 
kõik surmani väsinud, kui lõpuks künkaharjale jõuti. Nad olid roninud kitsale seljandikule kahe tipu 
vahel ning ainult veidi maad eespool algas uus järsk langus. Frodo viskus pikali ja jäi lamama, 
värisedes kogu kehast. Ta vasak käsi rippus elutult, õlas ja küljes oli tunne, otsekui vajutanuks keegi 
sinna jäiseid küüsi. Ähmaselt paistsid ümberringi kaljurahnud ja puud. 

«Edasi me minna ei saa,» ütles Ilo Rühkijale. «Seegi ronimine oli Frodo jaoks liig. Olen tema pärast 
väga mures. Mida me peaksime tegema? Kas sinu arvates suudavad Kaljulõhe haldjad ta terveks 
ravida, kui me sinna üldse jõuame?» 

«Elame-näeme,» vastas Rühkija. «Siin, kõnnumaal, pole minu võimuses tema heaks rohkem 
midagi teha; ja peamiselt tema haava pärast ma nii kiirustangi. Kuid täna õhtul me tõepoolest 
kaugemale ei lähe, selles on sul õigus.» 

«Mis mu peremehel viga on?» päris Juss vaikselt, Rühkijale paluvalt otsa vaadates. «Ta haav oli 
väike, ja kasvab pealt juba kinni. Õla peal on üksainumas pisike märk, külm ja valge.» 

«Frodot on puutunud vaenlase relv,» ütles Rühkija, «ja tema kehas istub mingi mürk või õel nõidus, 
mida mina ei suuda välja ajada. Aga ära kaota lootust, Juss!» 


Öö kõrgel seljandikul oli vilu. Rändurid süütasid väikese lõkke vana männipuu sõlmiliste juurte all, 
mis rippusid madala õõne kohal: näis, et kunagi ammusel ajal oli seal olnud kivimurd. Kõik istusid 
kobaras koos. Kõle tuul vihises üle mäekuru, madalamal ohkasid ja oigasid puuladvad. Frodo lamas 
poolunes, nähes endast üle lendamas lõputul hulgal musti tiibu, millel istusid jälitajad, otsides teda 
kõikidest orgudest mägede vahel. 

Siis koitis särav, ergas hommik; õhk oli puhas ning vihmaveega puhtaks pestud kahvatust taevast 
kumas selget kahkjat valgust. See oli julgustav vaatepilt, kuid kääbikud igatsesid päikest, mis oleks 
üles soojendanud nende jahtunud ja kangestunud ihuliikmed. Niipea kui valgeks läks, võttis Rühkija Ilo 
ühes ja ruttas idapoolsele kõrgendikule, et ümbrust uurida. Päike oli juba tõusnud ja säras heledalt, 
kui ta tagasi jõudis, tuues senistest paremaid uudiseid. Nüüd oli suund enam-vähem õige. Kui nad 
veel edasi lähevad, seljandikult alla, jäävad mäed juba vasakule. Eespool oli Rühkija taas silmanud ka 
Valjuvee jõge ja teadis, et Koolmetele viiv tee, mis jäi pilgu eest küll varjule, polnud kaugel 
nendepoolsest kaldast. 

«Peame uuesti teele välja minema,» ütles ta. «Pole mingit lootust siit nende mägede vahelt läbi 
pääseda. Mis ohud meid teel ka ei ähvardaks, pole Koolmetele jõudmiseks muud võimalust.» 

Otsekohe pärast hommikusööki seadsid kääbikud end uuesti minekuvalmis. Aeglaselt laskusid nad 
seljandiku lõunanõlvast alla; see läks ettearvatust palju hõlpsamini, sest sel küljel oli nõlvak laugem 
ning üsna varsti võis Frodo uuesti poni selga istuda. Sõnajala Villu vaene vana poni hakkas ootamatult 
ilmutama oskust leida ise läbipääs rasketest kohtadest ja astuda nii, et ratsanik võimalikult vähem 
rappuks. Rännuseltskonna tuju tõusis tasapisi. Isegi Frodo tundis end hommikuvalguses paremini, 
ehkki aegajalt kippus silmade ette vajuma mingi hägu; siis tõmbas ta kätega üle silmade. 

Punapõsk oli teistest pisut ette läinud. Äkki pöördus ta ja hõikas teisi. «Siin on rada!» hüüdis ta. 

Sinna jõudes nägid kõik, et ta polnud eksinud: nad olid välja jõudnud selgele rajale, mis kääneldes 
ja loogeldes tuli välja metsadest allpool ja suundus mäetipule rändurite selja taga. Kohati oli rada 
halvasti nähtav ja põõsastesse kasvanud, või ummistunud mahalangenud puudest ja rahnudest; ent 
paistis, et omal ajal oli seal käidud küllaltki palju. Rada oli rajatud tugevate kätega ning sisse tallatud 
raskete jalgadega. Siin-seal lebasid suu red maharaiutud või murtud puud ning vägevad kaljurahnud 
olid purustatud või kõrvale heidetud, et teed teha. 

Mõnda aega sammusid nad mööda rada, sest vaieldamatult oli see kõige kergem tee allamäge, 
kuid nende minek oli ettevaatlik; rändurite ärevus kasvas veelgi, kui jõuti süngelt mustavate puude 
alla, kus rada muutus puhtamaks ning laiemaks. Väljunud kuusetukast, laskus rada äkki alla järsust 
nõlvakust ja käändus vasakule, väljaulatuva kaljunuki taha. Jõudnud ümber nuki, vaatasid kääbikud 
ringi ja nägid, et edasi kulgeb tee üle tasase eenduva kalju madala rahnu all, mille kohal rippusid 
puud. Kaljuseina küljes kõlkus ühelainsal päratu suurel hingel uks, tiideviltu irvakil. 

Ukse juures jäid kõik seisma. Selle taga näis olevat koobas või kalju kamber, kuid nõnda pime, et 
sisse polnud midagi näha. Kõigest jõust kangutades suutsid Rühkija, Juss ja Ilo ukse pisut rohkem 
lahti tõmmata ning Rühkija koos lloga astusid sisse. Nad ei läinud kaugele, sest põrandal lebas hunnik 
vanu konte ja ukselt oli näha, et koopas ei leidu midagi peale mõne tühja kruusi ja katkise savinõu. 

«See on küll trollikoobas, see on üks mis kindel!» ütles Punapõsk. «Tulge välja, teie kaks, ja teeme 
minekut! Nüüd on igatahes selge, kes selle raja tegid - ja parem on siit hästi kähku minema saada.» 

«Minu meelest pole selleks vajadust,» arvas Rühkija. «See on muidugi trollikoobas, kuid nagu 
näha, ammu maha jäetud. Karta ei peaks siin midagi olema. Aga lähme ettevaatlikult alla, eks siis 
paistab.» 


Ukse juurest jätkus rada mööda tasast eendit ja pöördunud uuesti paremale, laskus alla mööda 
paksu metsaga kaetud mäenõlva. Punapõsk, kes ei tahtnud Rühkijale näidata, et ta ikka veel kardab, 
läks koos lloga ette. Juss ja Rühkija tulid järel, üks ühel, teine teisel pool Frodo poni, sest rada oli 
nüüd nii lai, et neli-viis kääbikut saanuks kõrvuti käia. Ent üsna pea tuli Punapõsk jooksuga tagasi, 1lo 
tema kannul. Mõlemad olid ehmunud nägudega. 

«Seal on trollid!» ähkis Punapõsk. «Väikesel lagendikul, siit veidi madalamal. Märkasime neid 
puutüvede vahelt. On alles pirakad!» 

«Läheme õige vaatama,» ütles Rühkija ja võttis maast kepi. Frodo ei öelnud midagi, aga Juss näis 
pelglik. 


Päike oli juba kõrgel ja säras läbi poolraagus puuokste, heites lagendikule heledaid valguslaike. 
Kääbikud nõksatasid lagendiku serval paigale ja piilusid hinge kinni pidades tüvede vahelt välja. Ees 
paistsid kolm trolli: kolm suurt trolli. Üks kummardus, teised seisid ja jõllitasid tema poole. 

Häirimatult kõndis Rühkija nende juurde. «Üles, va kivimürakas!» ütles ta ja virutas oma kepi 
küürutava trolli turjal katki. 

Mitte midagi ei juhtunud. Kääbikud ahhetasid hämmastuses, siis puhkes Frodo naerma. «On aga 
lood!» hüüdis ta. «Me hakkame juba unustama oma perekonnaajalugu! Need on kindlasti needsamad 
kolm, keda Gandalf tabas vaidlemas, kuidas saab kõige maitsvama roa kolmeteistkümnest päkapikust 
ja ühest kääbikust.» 

«Mul polnud aimugi, et võiksime olla selle paiga läheduses! » ütles Punapõsk. Lugu teadis ta hästi. 
Bilbo ja Frodo olid rääkinud seda piisavalt sageli; ent uskunud oli Punapõsk seda tõtt-öelda teatud 
mööndustega. Nüüdki silmitses ta kivist trolle kahtlustavalt, kartes, kas äkki ei too mingi nõidus neile 
uuesti elu sisse. 

«Te unustate mitte ainult oma perekonnaajaloo, vaid üldse kõik, mida kunagi trollidest teadsite,» 
ütles Rühkija. «Praegu on päevaaeg ja päike paistab, teie aga jooksete tagasi ja püüate mind 
hirmutada jutuga, et lagendikul on elusad trollid! Vähemalt seda oleksite võinud märgata, et ühel neist 
on kõrva taga mahajäetud linnupesa. Väga ebatavaline kaunistus elusa trolli puhul!» 

Kõik puhkesid naerma. Frodo tuju paranes: mälestusmärk Bilbo esimesest edukast seiklusest 
andis julgust juurde. Samuti muutis soe päike olemise mugavaks, udu silmade ees näis veidi hajuvat. 
Pisut aega puhkasid nad lagendikul ja sõid lõunaeine, toetudes mugavalt vastu jässakaid trollijalgu. 

«Vahest keegi laulaks midagi, kuni päike on kõrgel?» tegi Ilo ettepaneku, kui nad söönud said. 
«Hulk päevi pole enam ühtki laulu ega lugu kuulnud.» 

«Ilmarünkast saadik,» ütles Frodo. Teised pöörasid pead tema poole. «Ärge minu peale lootke!» 
lisas ta. «Mul on praegu palju parem, aga laulda ma siiski ei saa. Äkki kraamib Juss midagi oma 
mälust lagedale.» 

«Lase käia, Juss!» hüüatas Ilo. «Sinu peas on varjul rohkem, kui sa välja näitad.» 

«Seda ma'nd ei tea,» ütles Juss. «Aga kuidas teile sihuke asi läheks? Ega see nüid päris luule ka 
ei ole, saate aru: lihtsalt üks vigurijutt. Aga see tuli mulle meelde, kui ma neid vanu kolakaid vaatasin.» 
Tõusnud ja pannud käed selja taha nagu koolipoiss, hakkas Juss laulma, vanal tuntul viisil: 


Troll istus mäel kivitooli pääl 
Ja muldvana konti ta mugis sääl. 
Tal teha pold muud kui järada luud, 
Sest liha sai kätte harva. 
Karva! Kärva! 
Ta elas koopas sügaval mäes 
Ja liha sai kätte harva. 


Siis tuli Tõnn, säärsaabastes põnn. 
Ta ütles: «Troll, mes sul seal on? 
Kas pole see könt lelle säärekont, 
Kes ammu mulla all maetud? 
Kaetud! Aetud! 
Lell Jõnn ju aastaid surnud on, 
Mu teada mulla all maetud» 


«Poiss, » kostis troll, «sa oled loll! 
Mes kasu on kondist mulla all? 
See mehetükk oli vait kui sukk, 
Kui leidsin ta säärekondi. 
Tondi! Londi! 
On's kade miel, kui nälgind troll 
Saab söönuks ta säärekondist?» 


Tõnn vastu ladus: «Ei mina saa jagu, 


Kuis säändset asja kannab su magu - 
Mu kaimu närid, ja luba ei päri. 
Sa anna see kont nüid seia! 
Leia! Heia! 
Eks ole see kadunud lelle jagu, 
Sa anna see kont nüid seia! » 


«Mes muud siin ikka, kui anna takka!» 
Vana troll oma mokki lakkuma hakkas. 
«Üks lihatükk oleks õite mekk, 
Ja sinust saab magus maotäis! 
Saotäis! Jaotäis! 
Olen küllalt ju vanu konta lakkund, 
Sust saab mulle magus maotäis.» 


Ta Tõnni krabas, kuid õhku tabas 
Käpp enne, kui pea asja käiku jagas. 
Juba oligi naga ta selja taga, 
Ettrollile saabast anda. 
Kanda! Hända! 
Tõnn arvas, et näts, mis istumist tabab, 
Peaks õpetust tal andma. 


Kuid kivine mees nii väljast kui seest 
On troll kel käia mägised teed. 
Niisama palju tunneb hoopi kalju, 
Kui trolli tagument lai. 
Nüüd sai! Aiai! 
Nii naeris troll, kui ägas ta ees 
Tobu Tõnn, kes haiget sai. 


Nüüd Tõnni jalg on tuim kui halg, 
Tal elu otsani käia halb. 
Kuid troll ei hooli, vaid kivitoolil 
Oma pätsatud konti järab. 
Närib! Kärab! 
On ikka tõre ta kivine palg, 
kui pätsatud konti järab. 


«Noh, kas pole see hoiatuseks meile kõigile!» naeris llo. «Küllap sellepärast sa lõidki teda kepiga 
ja mitte käega, Rühkija!" 

«Kust sa selle oled õppinud, Juss?» küsis Punapõsk. «Neid sõnu pole ma kunagi varem kuulnud.» 

Juss pomises midagi arusaamatut. «Aga loomulikult mõtles ta need omast peast välja,» ütles 
Frodo. «Paistab, et sellel reisil saan Mängla Jussi kohta üsna palju teada. Algul oli ta vandenõulane, 
nüüd osutus naljameheks. Lõpuks saab temast võib-olla veel võlur - või sõjamees!» 

«Ma loodan, et ei saa,» pobises Juss. «Mina ei taha kumbki olla!» 


Pärastlõunal läksid nad mööda rada alla metsa. Arvatavasti oli see sama tee, mida paljude aastate 
eest käisid Gandalf, Bilbo ja päkapikud. Kõndinud mõne versta, jõudsid nad maantee kohal kõrguvale 
rinnakule. Siinkohal oli tee jätnud Härmalätte tema kitsas orus kaugele tahapoole ja lookles ning 
vonkles metsade ning kanarbikuga kaetud mäenõlvakute vahel itta, Koolme ning mägede poole. Kui 
nad olid rinnakust veidi maad alla laskunud, osutas Rühkija ühele kivile rohus. Vahepealsetest tuultest 
ja vihmadest hoolimata võis sellel ikka veel näha rohmakalt sisseraiutud päkapikuruune ja salamärke. 

«Näe!» ütles llo. «See peab olema sama kivi, millega nad tähistasid trollide kulla matmiskohta. Ei 
tea, kui palju Bilbo osast veel järel on, mis sa arvad, Frodo?» 

Kivi silmitsedes soovis Frodo endamisi, et Bilbo oleks koju toonud mõne muu aarde, mis oleks 
olnud vähem ohtlik ja millest oleks olnud kergem lahti öelda. «Mitte midagi,» ütles ta. «Bilbo jagas kõik 
laiali. Kord ütles ta mulle, et ei saa kunagi pidada seda kulda päriselt omaks, sest see oli röövlitelt 
saadud.» 


Maantee oli vaikne varase õhtupooliku pikkade varjude all. Teistest ränduritest polnud mingit märki. 
Et nüüd polnud neil valikut, ronisid nad mäeveerult alla, pöördusid vasakule ja hakkasid minema, nii 
kiiresti kui said. Varsti varjas väljaulatuv kalju päikese, mis vajus kiiresti läände. Mägedest eespool 
hoovas vastu külma tuult. 

Juba hakkasid rändurid valima paika tee ääres, kuhu jääda ööseks laagrisse, kui kuulsid äkki 


midagi, mis täitis südamed korrapealt hirmuga: tagapoolt hakkas kostma kabjaplaginat. Nad vaatasid 
tagasi, kuid ei näinud midagi, sest tee oli väga käänuline. Nii kiiresti kui jalad võtsid, tormasid nad 
mööda kanarbiku ja mustikapuhmastega kaetud nõlvakut üles, kuni jõudsid väikese tiheda 
sarapuusaluni. Põõsaste vahelt välja piiludes nägid nad umbes kolmkümmend jalga madalamal teed 
hääbuvas valguses ähmase ja hallina kumamas. Kabjaplagin lähenes. Kiiresti, kergelt plagisesid 
kabjad, klippadi-kloppadi-klipp. Siis kandus tujuka tuule tõukel hooti nendeni vaikne helin, nagu 
tiliseksid kusagil pisikesed kellukesed. 

«Musta Ratsaniku moodi see just ei kõla!» ütles Frodo pingsalt kuulatades. Lootusrikkalt nõustusid 
sellega ka teised kääbikud, kuid kahtlus südameist ei kadunud. Et nad olid nii kaua põgenenud 
jälitajate eest, tundus igasugune selja tagant kostuv hääl ebasõbraliku ja kurjakuulutavana. Põlvili 
laskunud, kummardus Rühkija nüüd maadligi, käsi kõrva juures ning ilme rõõmus. 

Valgus hääbus ja põõsaste lehed kahisesid vaikselt. Kellukesehelin kostis nüüd selgemini ja 
lähemalt ning klippadi-klipp lähenes kabjaplagin. Siis korraga ilmus nähtavale kiiresti kappav valge 
ratsu, kes hämaruses helendas. Päitsed välkusid ja sädelesid, nagu oleksid need üle külvatud 
taevatähe sarnaste kalliskividega. Sõitja mantel lehvis seljataga tuules, kapuuts oli peast heidetud; 
läigeldes voogasid seljal kuldsed juuksed. Frodole näis, et ratsaniku kujust ja rõivaist kumab läbi 
mahedat valgust, otsekui läbi õhukese loori. 

Rühkija hüppas peidupaigast välja ja sööstis alla maantee poole, karates valju hõikega läbi 
kanarbiku; kuid veel enne seda, kui ta oli jõudnud end liigutada või suud lahti teha, oli ratsanik hobuse 
ohjest seisma tõmmanud, vaadates üles tihniku poole, kus nad varjusid. Rühkijat silmates hüppas ta 
hobuselt maha ja jooksis rajaleidjale vastu, hüüdes: "Ai na vedui Dünadan! Mae govannen!» Keel, 
mida ratsanik kõneles, ning ta selge, helisev hääl hajutasid kõik kahtlused kääbikute südameist: tulija 
kuulus haldjarahva hulka. Kellelgi laia maailma asukaist ei saanud olla häält, mis kõlanuks nii kaunina. 
Ent praegu kostis ta hüüdes kiirustamist või hirmu, ja kääbikud nägid, kuidas ta Rühkijale midagi 
rääkis, kiiresti ja tungivalt. 

Peagi viipas Rühkija kääbikuile ja sõbrad kiirustasid põõsastest välja, alla teele. «See on Glorfindel 
Elrondi kojast,» ütles Rühkija. 

«Tervitus, kui tore on viimaks kohtuda! » ütles haldjaisand Frodole. "Mind saadeti Kaljulõhelt teele, 
et sind üles leida. Me kartsime, et sul on ohtlik maanteel liikuda.» 

«Kas Gandalf jõudis Kaljulõhele?» hüüdis Frodo rõõmsalt. 

«Ei. Siis polnud ta veel tulnud, kui ma lahkusin; kuid see oli üheksa päeva eest,» vastas Glorfindel. 
«Elrondile toodi sõnumeid, mis talle muret tegid. Mõned mu hõimust, kes rändasid teie maal teispool 
Baranduini (Kangevirde jõe haldjakeelne nimi) jõge, kuulsid, et asjad on halvasti, ja saatsid võimalikult 
kiiresti siia sõnumeid. Nad teatasid, et Üheksa on liikvel ja et sina oled rasket koormat kandes teel 
vajaliku juhtimiseta, sest Gandalf pole tagasi pöördunud. Kaljulõhelgi on vähe neid, kes avalikult 
suudaksid Üheksa vastu võitlusse asuda; ent need, kes leidusid, saatis Elrond välja põhja, läände ja 
lõunasse. Ta kartis, et jälitajate eest hoidudes võid sa teelt kõrvale pöörata ja tühermaal ära eksida. 

Mina pidin silmas pidama maanteed, ja ma jõudsin Mitheitheli sillale ning jätsin sinna märgi, seitse 
päeva tagasi. Silda valvasid kolm Sauroni teenrit, kuid nad põgenesid ja ma kihutasin nad läände. Siis 
kohtasin veel kaht, kuid nemad kadusid lõunasse. Sellest ajast peale olen otsinud jälgi sinust. Kaks 
päeva tagasi leidsin need ja tulin nende järgi üle silla; täna märkasin uuesti kohta, kus sa mägedest 
alla laskusid. Kuid mingem! Praegu pole aeg uudiseid rääkida. Kuna sa oled siin, peame riskima ja 
minema mööda teed. Viis on meil kannul ja kui nad su jäljed leiavad, kihutavad nad meile järele nagu 
tuul. Ja see pole veel kõik. Kus on neli ülejäänut, seda ma ei tea. Kardan, et võib-olla juba praegu 
ootavad nad meid Koolmel.» 

Sellal kui Glorfindel rääkis, muutus õhtu üha hämaramaks. Frodo tundis kõikehõlmavat väsimust. 
Sellest ajast, kui päike hakkas laskuma, oli udu ta silme ees tihenenud; tema ning ta sõprade vahele 
näis laskuvat vari. Nüüd ründasid teda valu ja külm. Jalul kõikuma löönud, haaras ta Jussi käsivarrest. 

«Mu peremees on haavatud ja haige,» ütles Juss vihaselt. «Ta ei saa öösel edasi sõita. Ta peab 
puhkama.» 

Glorfindel püüdis kinni kukkuma hakkava Frodo, tõstis ta õrnalt kätele ja uuris tõsiselt ning ärevalt 
ta nägu. 

Rühkija rääkis lühidalt rünnakust Ilmarünkal, samuti surmatoovast noast. Ta tõmbas välja 
käepideme, mille oli alles hoidnud ja ulatas haldjale. Seda vastu võttes läbis Glorfindelit võbin, kuid ta 
uuris käepidet tähelepanelikult. 

«Kurje sõnumeid on kirjutatud sellele pidemele,» ütles ta, «ehkki teie silmad seda ei märka. Hoia 
see alles, Aragorn, kuni jõuame Elrondi kotta! Kuid ole ettevaatlik, puuduta seda nii harva kui võimalik! 
Häda meile, sest selle relva löödud haavade ravimine pole mulle jõukohane. Ma teen, mis suudan - 
kuid seda enam kiirustaksin teid jätkama teekonda puhkuseta.» 

Kombanud sõrmedega haava Frodo õlas, muutus Glorfindel veelgi tõsisemaks, nagu oleks see, 
mida ta tundis, andnud põhjust ärevuseks. Kuid Frodo tajus, kuidas külm küljes ja käsivarres järele 
annab; ivake soojust imbus õlast alla käsivarde, ja valu leevenes. Ta pilk näis selginevat, nagu oleks 
pilv lahkunud päikese eest. Sõprade näod paistsid jälle selgemalt, südamesse valgus uut lootust ja 
jõudu. 

«Sa istud minu hobusele,» ütles haldjas. «Ma lühendan jaluseid kuni sadulaservani ja sa pead 


hoidma end nii kõvasti kinni, kui suudad. Ent karta pole vaja: mu hobune ei lase seljast kukkuda ühelgi 
ratsanikul, keda ma olen tal käskinud kanda. Ta samm on kerge ja sujuv; ja kui oht jõuab liiga ligi, 
kannab ta sind kiiresti ära; temaga ei suuda võistelda isegi vaenlase mustad täkud.» 

«Ei, see ei lähe!» hüüdis Frodo. «Ma ei istu su ratsule, kui ta kannab mind ära Kaljulõhele või 
kuhugi mujale, jättes mu sõbrad ohus maha.» 

Glorfindel naeratas. «Selles kahtlen ma väga,» ütles ta, «et su sõpru ähvardaks mingi oht pärast 
seda, kui sind enam nende hulgas pole! Minu meelest asuvad vaenlased jälitama eelkõige sind, jättes 
meid rahule. Sina, Frodo, ja see, mida sa kannad, asetab meid kõiki ohtu.» 


Nüüd polnud Frodol enam ühtki vastuväidet ja ta aidati Glorfindeli valge ratsu selga. Poni turjale 
aga laoti suurem osa ülejäänute koormast, nii et kääbikud võisid nüüd astuda kergemal sammul ja 
mõnda aega edenes teekond üsna jõudsasti; varsti aga leidsid kääbikud, et pole lihtne sammu pidada 
haldja kergete väsimatute jalgadega. Ta juhtis neid üha edasi ja edasi, pimeduse mustavasse kurku, 
ja ikka veel edasi sügavpilvises öös. Taevas polnud ei kuud ega tähti. Alles hahetavas koiduvalguses 
lubas ta rändureil peatuda. Punapõsk, Ilo ja Juss juba peaaegu magasid oma edasi komberdavail 
jalgadel ning isegi Rühkija, otsustades longuvajunud õlgade järgi, paistis olevat väsinud. Frodo istus 
nagu tumedas unenäos. 

Kääbikud viskusid mõne sülla kaugusel teepervest kanarbikule maha ja uinusid otsekohe. Ent näis, 
et vaevu olid nad silmad kinni saanud, kui Glorfindel, kes oli end seadnud valvama nende und, nad 
uuesti äratas. Nüüd oli päike juba kõrgel, öised pilved ning udud kadunud. 

«Jooge siit!» ütles Glorfindel, valades järjekorras igaühele mingit vedelikku oma hõbenaastudega 
nahkpudelist. Vedelik oli selge ja maitseta nagu allikavesi ning ei tundunud suus ei külm, ei soe; ent 
seda rüübates tundsid kääbikud, kuidas liikmeisse valgub jõudu ja erksust. Ning kõva leib ja kuivanud 
puuvili, mida nad sõid pärast sõõmu haldjajooki - sest muud toitu enam polnud - näis peletavat nälja 
paremini kui nii mõnigi tubli hommikueine Maakonnas. 


Nad polnud täit tundigi puhanud, kui pidid taas teele asuma. Glorfindel kiirustas neid üha edasi, 
lubades vaid kaks üürikest puhkust päevatee kohta. Nii läbisid nad enne öö saabumist peaaegu 
kolmkümmend versta ja jõudsid paika, kus tee keeras paremale, orunõlvast alla, suundudes otse 
Koolme poole. Seni polnud kääbikud kuulnud ega näinud mingit märki jälitajatest; kuid Glorfindel 
peatus sageli ja kuulatas hetke, kui nende samm kippus aeglustuma, nägu varjutamas ärevus. Paaril 
korral rääkis ta Rühkijale midagi haldjakeeles. 

Ent kuitahes suur võis olla teejuhtide mure, oli selge, et kaugemale kääbikud õhtul minna ei jõua. 
Väsimusest uimased, püsisid nad vaevu jalul ega suutnud üldse mõelda muule kui omaenda 
pakitsevatele säärtele ja jalgadele. Frodo valu oli mitmekordistunud; päeval näis, nagu vajuks kogu 
ümbrus tontlikku halli varju. Öö saabumine isegi rõõmustas teda veidi, sest siis ei paistnud maailm 
enam nii veretu ja kõle. 


Järgmisel hommikul varakult teele asudes vaevas väsimus kääbikuid endiselt. Nad komberdasid 
edasi nii kiiresti kui kurnatud jalad võtsid, kuid Koolmeni jäi ikka veel mitu versta. 

«Kõige kardetavam osa teest on see, kui hakkame jõe äärde välja jõudma,» ütles Glorfindel, «sest 
mu süda hoiatab, et jälitajad on meil nüüd juba üsna kannul, ja et ees Koolmel võivad varitseda uued 
ohud.» 

Tee läks nüüd järjest allamäge; kohati kasvas kahel pool kõrge rohi, milles kääbikud võimaluse 
korral kõndisid, et jahutada väsinud päkki. Kui keskpäev oli läbi, sukeldus tee äkki varju kõrgete 
männipuude all ja sealt edasi sügavasse lõhandikku, kus kahel pool kõrgusid järsud ja niisked 
punased kaljuseinad. Kui rändurid sealt läbi kiirustasid, jälitas neid kaja, nagu ruttaks nende kannul 
veel hulk jalapaare. Siis korraga, nagu läbi valgusse avaneva värava, väljus tee tunnelist lagedale. 
Laskunud eespool alla järsust nõlvakust, kulges maantee terve pika versta mööda tasast maad, mille 
lõpul paistis juba Kaljulõhe Koole. Teisel pool jõge kerkis järsk pruun kaldapank, millest väänles üles 
rada; tagapool aga tõusid hämarduvasse taevasse kõrged mäed, ahelik aheliku kohal, tipp tipu järel. 

Lõhandikust nende taga kajasid ikka veel kellegi sammud; männioksad lõid kohisema, nagu 
tormaks neist läbi tuuleiilid. Hetkeks pöördus Glorfindel kuulatama ning pistis siis valju hõikega jooksu. 

«Põgene!» hüüdis ta Frodole. «Põgene! Vaenlane on siin!» 

Valge ratsu tormas minema. Kääbikud jooksid kallakust alla. Järelväena kiirustasid taga Glorfindel 
ja Rühkija. Nad olid alles poolel teel üle tasandiku, kui kuulsid mitut ratsut lähemale kappamas. 
Läbikäigust puude vahel, kus nad äsja olid viibinud, sõitis välja Must Ratsanik. Ta peatas hobuse ja jäi 
seisma, vaarudes sadulas. Talle järgnes veel üks, siis teine ning seejärel veel kaks tükki. 

«Kappa minema! Kappa!" hüüdis Glorfindel Frodole. 

Frodo ei kuuletunud kohe, tundes arusaamatut vastumeelsust. Tõmmates hobuse kõndima, 
pöördus ta ringi ja vaatas tagasi. Oma kõrgetel täkkudel paistsid Ratsanikud mäekünkal nagu 
ähvardavad raidkujud, mustad ja võimsad, mets ja maa nende ümber aga näis mähkuvat uttu. Äkki 
taipas Frodo oma südames, et vaikides käsutavad nad teda ootama. Temas ärkas hirm ja vihkamine. 
Ratsmed lahti lasknud, tõmbas ta tupest mõõga, mis välgatas punaselt. 

«Kappa edasi! Edasi!» hüüdis Glorfindel, ja hõikas siis ratsule haldjakeeles, kõlavalt ja selgelt: 


«Noro lim, noro lim, Asfaloth!» 

Otsekohe sööstis valge ratsu paigalt ja kihutas kui tuul viimasele teelõigule. Samal hetkel tormasid 
mustad täkud künkast alla talle järele ning Ratsanike poolt kostis võigas karje, mida Frodo kunagi oli 
õudusega kuulnud kaugel Idakihelkonna metsades. Sellele tuli vastus ning Frodo ja ta sõprade 
jahmatuseks kihutas vasakult, puude ja kaljude vahelt otsekui lennates välja veel neli Ratsanikku. 
Kaks pöördusid Frodo poole, kaks kihutasid hullunud kapakuga Koolmete suunas, et lõigata ära ta 
pääsetee. Frodole näis, et nad kihutavad nagu tormituul, kiiresti kasvades ja tumenedes ning üha 
lähemale jõudes. 

Hetkeks heitis Frodo pilgu üle õla selja taha. Sõpru ta enam ei näinud. Teda jälitavad Ratsanikud 
hakkasid maha jääma: nende suured täkud ei suutnud kiiruses võistelda Glorfindeli valge 
haldjaratsuga. Siis vaatas ta jälle ette, ja lootus kustus. Ei paistnud mingit võimalust jõuda Koolmele 
enne kui varitsuses olnud lõikavad ära ta pääsetee. Nüüd nägi ta neid selgelt: paistis, nagu oleks nad 
seljast heitnud oma kapuutsid ja mustad mantlid ning kannaksid valget ja halli rüüd. Kaametes kätes 
särasid paljastatud mõõgad; peas kiiskasid kiivrid. Ratsanike jäised silmad sädelesid ja nad hõikusid 
teda võikal häälel. 

Nüüd täitis Frodo südant meeletu hirm. Mõõk ei tulnud talle enam meelde. Hääl jäi kurku kinni. Ta 
sulges silmad, haarates kramplikult hobuse lakast. Kõrvus vihises tuul, kuljused päitsete küljes 
tinisesid meeletult ja läbilõikavalt. Jääkülm surmav hingus tungis ta südamesse nagu oda, sellal kui 
haldjaratsu lendas viimase meeleheitliku pingutusega, otse kui valge tulesähvatus, esimese Ratsaniku 
nina eest läbi. 

Frodo kuulis vee sumatust. Jalgadele pritsis vahtu. Siis tundis ta kiiret tõmmet ja hüpet, kui hobune 
jõest väljus ja mööda kivist rada edasi rüsis. Ta ronis üles järsule kaldapealsele. Frodo oli Koolmest 
üle. 

Kuid jälitajad olid tal kannul. Tippu jõudes hobune peatus ja keeras ringi, hirnudes meeletult. All 
veepiiril seisid Üheksa Ratsanikku ja Frodo julgus kustus ähvarduse ees, mida väljendasid nende 
ülesvaatavad näod. Mitte miski ei suudaks takistada neid tulemast üle jõe niisama hõlpsasti nagu oli 
tulnud ta ise; ning Frodo tundis, et lootusetu oleks püüda põgeneda mööda pikka ja tundmatut teed 
Kaljulõhe piirini, kui Ratsanikud kord on teisele poole tulnud. Igal juhul tajus ta tungivat käsku peatuda. 
Taas liigahtas temas vihkamine, kuid vastupanuks ei leidunud enam jõudu. 

Korraga kannustas kõige esimene Ratsanik oma hobust edasi. Vette astudes jäi too seisma ja 
tõusis tagajalgadele. Meeletu pingutusega ajas Frodo end sadulas sirgu ja tõstis mõõga. 

«Minge tagasi!» hüüdis ta. «Minge tagasi Mordorimaale, ärge jälitage mind enam!» Ta kuulis, kui 
nõrk ja kile oli ta hääl. Ratsanikud seisatasid, kuid Frodol polnud seda võimu, mis Tom Bombadlilil. 
Vaenlased naersid ta üle käredate häältega, mis pani vere tarretama. «Tule tagasi! Tule tagasi!» 
hõikasid nad. «Me viime sind Mordorisse!» 

«Minge tagasi!» sosistas Frodo. 

«Sõrmus! Sõrmus!» hüüdsid nad kooljalike häältega, ja otsemaid sundis Ratsanike juht oma 
hobuse vette, teised tihedalt kannul. 

«Elberethi ja Lüthien Kauni nimel,» kähises Frodo viimase jõupingutusega ning sirutas mõõga üles, 
«te ei saa ei Sõrmust ega mind!» 

Ratsanike pealik, kes oli jõudnud Koolme keskele, tõusis seepeale ähvardavalt jaluseis püsti ja 
tõstis käe. Frodo löödi tummaks. Ta tundis, kuidas ta keel kleepub suulae külge ja süda vasardab. 
Mõõk murdus ja pudenes ta vabisevast peost. Korsates ajas haldjaratsu end tagajalgadele. Esimene 
must hobune hakkas kaldale jõudma. 

Samal hetkel puhkes vägev mürin ja kohin, otsekui kannaks vesi suuri kive jõesängis allavoolu. 
Ähmaselt nägi Frodo jõge kalda all kerkivat; mööda nõva tormas alla lainevahune ratsavägi. Frodole 
näis, nagu võbeleksid laineharjadel valged leegid, nagu kihutaks lainetes siinseal valgeid ratsanikke 
valgetel, vahulakalistel hobustel. Kolm Ratsanikku, kes olid jõudnud jõe keskele, kadusid: raevukas, 
vahune veevoog mattis nad ainsa hetkega enda alla. Kaugemale jäänud tõmbusid ehmudes tagasi. 

Frodo hääbuvasse teadvusse näis kostvat hüüdeid ning talle paistis, et näeb vastaskaldal 
kõhklevate Ratsanike selja taha ilmumas helendavat valguskogu, tagapool aga jooksmas väikesi 
varjutaolisi kujusid, vehkimas tulelontidega, mis hõõgusid punaselt kogu maailma enda alla matvas 
hallis udus. 

Hirmust hullununa sööstsid mustad hobused edasi, kandes ratsanikke kohisevatesse voogudesse. 
Nende kriiskavad karjed mattusid veepahinasse, kui jõgi nad minema kandis. Siis tundis Frodo end 
kukkumas, ja üha kasvav mühin ja segadus näis koos vaenlastega neelavat ka tema enda. Seejärel ei 
näinud ega kuulnud ta enam midagi. 


